
LECTORI  BENEVOLO. 


En  iterum  tibi  offero  compendium  Logicae  et  Meta- 
physicse  in  meliorem  formam,  redactum  et  aliquibus 
additamentis  auctum.  Quarta  hsec  editio,  perpaucis 
tantum  exceptis,  eandem  doctrinam,  quam  in  superiori 
editione  exposui,  continet.  Nisus  sum  ductum  sequi 
Divi  Thomse  Aquinatis,  quo  duce  nullus  est  timor  in 
errorum  scopulos  incidendi,  eo  autem  relicto,  experi- 
entia  constat  facilem  patere  aditum  omnibus  erroribus 
qui  nunc  temporis  grassantur. 


a.  m>.  w.  (5. 

PROLEGOMENA. 


§  i.  Philosophia,  ut  nomen  ipsum  indicat,  est  amor 
aut  studiosa  inquisitio  sapientiae.  Sapientiae  munus  est 
res  per  ultimas  ipsarum  rationes  cognoscere.  Hinc  Phi- 
losophiae  objectum  est  investigare  ultimas  rerum  ratio- 
nes,  quatenus  eas  solo  rationis  nostrae  lumine  assequi 
possumus.  Definiri  igitur  potest :  Scientia  quce  de  ultimis 
rerum  rationibus  universim  tractat.  Hujus  definitionis 
sensus  melius  post  absolutum  Philosophiae  cursum  intel- 
ligetur. 

§  2.   Partes  hujus  scientise  sunt  : 

i.   Logica,  quae  tradit  regulas  recte  ratiocinandi. 

2.  Metaphysica  generalis,  seu  Ontologia,  quae  de 
proprietatibus  entium  in  genere  agit. 

3.  Metaphysica  specialis,  quae  de  natura  entium  in 
specie  tractat ;  haec  complectitur  : 

a)  Cosmologiam,  quae  de  natura  et  origine  mundi  as- 
pectabilis,  de  legibus  quibus  idem  mundus  regitur,  de 
elementis  corporum  eorumque  proprietatibus  sermonem 
habet. 

b)  Psychologiam,  quae  de  entibus  vita  praeditis  trac- 
tat. 

c)  Theologiam  naturalem,  quae  de  Deo  agit,  qua- 
tenus  solo  lumine  rationis  Ipsius  infinitam  naturam  in- 
vestigare  nobis  licet. 

4.  Philosophia  moralis,  quae  agit  de  morum  prin- 
cipiis,  deque  officiis  quibus  tenemur  tum  erga  Deum,  tum 
erga  alios  homines. 

LOGICA. 


§  3.  Logica  est  vel  naturalis  vel  acquisita.  Prima 
est  naturalis  quaedam  dispositio  animse  insita,  per  quam 
facultatibus  ad  cognoscendum  destinatis  recte  uti  possit 
homo.  Altera  est  ipsa  logica  naturalis  ope  reflexionis 
et  disciplinse  exculta;  potestque  definiri  cum  Sancto 
Thoma  :  "  Scientia  quae  est  directiva  ipsius  actus  ratio- 
nis,  per  quam  scilicet  homo  in  ipso  actu  rationis  ordi- 
nate,  et  faciliter,  et  sine  errore  procedat  "  (in  lib.  i. 
"Poster."  lect.  1).  Ipsa  dividitur  in  Dialecticam  et  Cri- 
ticam.  Prima  tradit  leges  recte  ratiocinandi  ;  altera 
tractat  de  fontibus,  quibus  certas  cognitiones  haurire 
possumus. 

Logica  valde  necessaria  est  ad  alias  scientias  rite  com- 
parandas ;  nam  cum  sola  logica  naturali,  aegre  admodum 
et  non  sine  errandi  periculo  procedere  possemus,  nec 
possemus  scire  num  recte  ratiocinati  simus.  Ex  defectu 
Logicae,  errores  quae  nunc  temporis  grassantur,  saepe  ori- 
ginem  ducunt. 


LIB.    I. 

DE  DIALECTICA. 


§  4.  Tres  sunt  actiones  diversae  quibus  mens  nostra 
ad  rerum  cognitionem  pervenit. 

1.  Notio  seu  Idea,  qua  mens  simpliciter  res  appre- 
hendit. 


Liber  Primus.  7 

2.  Judicium,  quo  mens  aliquam  notionem  de  alia  afiir- 
mat  aut  negat. 

3.  Ratiocinium,  quo  ex  duobus  judiciis  alterum  eruit, 
atque  ita  e  notis  ad  cognitionem  ignotorum  procedit. 
Hsec  ultima  operatio  mentis  est  proprium  objectum  logi- 
cae ;  sed  quia  ratiocinium  judicia  supponit,  judicium 
autem  notionibus  constat,  necesse  est  seorsim  de  notio- 
nibus  aut  ideis  et  de  judiciis  tractare. 


CAP.  I. 

DE    NOTIONIBUS    EJUSQUE    SIGNIS. 

§  5.  Notio  seu  Idea  est  actus  mentis,  quo  ipsa  ali- 
cujus  objecti  notitiam  accipit,  quin  tamen  de  illo  aliquid 
aut  affirmet  aut  neget. 

Idea  spectata  ut  actus  mentis,  vocatur  subjectiva  j  si 
vero  spectatur  ut  reprsesentatio  objecti  percepti,  vocatur 
objectiva. 

Omnis  idea  est  tum  subjectiva,  tum  objectiva,  quia  est 
actus  vitalis  quo  mens  aliquid  percipit,  etsi  objectum 
perceptum  nullam  habeat  physicam  existentiam,  aut  non 
habeat  in  rerum  natura  eundem  modum  exislendi  quem 
in  mente  habet. 

Non  est  confundenda  reprsesentatio  sensibilis  seu  phan- 
tasma  cum  ipsa  idea;  hsec  percipit  notas  seu  proprietates 
rei  quae  sensu  non  attinguntur,  illa  ad  sensum  spectat  et 
solum  externa  corporum  accidentia  in  concreto  exhibet. 

§  6.  Idea  ratione  modi  quo  objectum  percipitur,  mul- 
tipliciter  dividitur : 

i.  Clara  repraesentat  objectum  ita  ut  mens  illud  ab 
aliis  possit  secernere. 

2.  Distincta  non  solum  exhibet  objectum  ut  distinc- 
tum  ab  aliis,  sed  etiam  plures  notas*  per  quas  ab  aliis 
distinguitur. 

3.  Completa  exhibet  omnes  notas  essentiales,  praecipuas 
necessarias,  variasque  accidentales  relationes,  quantum 
sat  est  ad  objectum  bene  cognoscendum,  etsi  haud  dubio 
melius  adhuc  cognosci  possit. 

4.  AdcEquata  ea  esset,  quae  exhiberet  omnes  objecti 
notas,  omnesque  ejus  relationes,  ac  proinde  recte  ap- 
pellari  potest  comprehensiva.\  Omnis  ergo  idea  clara 
est,  sed  nullius  rei  adaequatam  ideam  habere  pos- 
sumus. 

5.  Positiva,  quae  repraesentat  notas  objecti  per  quas 
ipsum  cognoscibile  est  ;  negativa  vero  repraesentat  pro- 
prietates  alterius,  cujus  ipsa  est  negatio  seu  privatio,  ut 
idea  '  tenebrarum,'  '  nihili,'  '  mali. ' 

6.  Expliciia,  quae  hic  et  nunc  quoad  suas  notas  per- 
cipitur ;  implicita,  quae  in  idea  jam  concepta  continetur, 
sed  nondum  percipitur. 


§  7.   Idea  ratione  objecti  percepti  est : 

1.  Simp/ex,  quae  unica  constat  nota,  ut  idea  'entis'; 
composita,  quae  pluribus  notis  constat  et  in  plures  resolvi 
potest,  ut  idea  'hominis.' 


*  Notse  dicuntur  illse  rerum  proprietates  per  quas  res  cognoscibiles  fiunt,  sunt- 
que  :  a)  essentiales,  sine  quibus  res  nec  esse  nec  concipi  potest ;  b)  nccessaricp, 
sine  quibus  res  esse  non  potest,  tametsi  earundem  conceptus  non  requiratur  expli- 
cite  ad  eam  concip-endam  ;  c)  accidentales,  quse  enti  quidem  insunt,verum  ab  eo, 
salva  ejus  natura   abesse  possunt. 

t  Plures  auctores  completam  vocant  adaequatam  ;  sed  tunc  hanc  ultimam  a 
comprehensiva  distinguunt. 

2.  Concreta  exhibet  subjectum  aliqua  forma  vel  ejus 
absentia  affectum,  ut  '  homo,'  '  dulce,'  'caecus.'  Ab- 
stracta  exhibet  formam  vel  ejus  carentiam  ut  separatam 
a  subjecto,  ut  '  humanitas/  '  dulcedo,'  '  caecitas.' 

Forma  significat  determinationem  quamcumque,  qua 
subjectum  afhcitur,  sive  ab  eo  sit  distincta  realiter, 
sive  non.  Concretum  triplex  habetur  :  Metaphysicum, 
in  quo  forma  realis  est  et  identica  cum  realitate  sub- 
jecti;  sic  homo  est  concretum  metaphysicum.  Physi- 
cum,  in  quo  forma  realis  est,  sed  a  subjec.to  diversum, 
ut  albus.  Logicum  resultat  a  sola  mentis  cogitatione,  ut 
cognitum. 

j.  Singularis  exhibet  certum  individuum  seu  objectum 
cum  suis  notis  individuantibus,  ut  '  Petrus,'  '  hic  homo.' 
Notae  individuantes  hoc  versiculo  continentur  : 

Forma,  figura,  /ocus,  tempus,  stirps,  patria,  nomen. 

Ad  singularem  pertinet  collectiva,  ut  idea  '  mundi,' 
1  sylvae,'  'exercitus,'  si  haec  individuorum  collectio  est 
determinata. 

4.  Particularis  exhibet  individuum  aut  individua  in- 
determinata,  ut  'aliquis  homo,'  'aliqui  homines.' 

5.  Universalis  exhibet  proprietatem  vel  proprietates 
quae  pluribus  individuis  communes  sunt,  et  de  singulis 
seorsim  sumptis  praedicari  possunt ;  ut  '  homo,'  '  animal,' 
1  vita.'  Universalis  differt  a  collectiva,  quia  hsec  de  pluri- 
bus  quidem  praedicatur,  sed  non  seorsim  sumptis. 

§  8.  De  Universalibus. 

Notio  seu  Idea  universalis  exhibet  aliquid  unum  quod 
de  multis  dicitur.  Quaedam  notiones  universales  de  om- 
nibus  omnino  rebus  praedicari  possunt,  ac  proinde  vo- 
cantur  transcendentales.     Eae  sunt  quatuor  :  Ens,   Unum, 

Veruniy  Bonum.  Ens  est  notio  quae  ut  elementnm  in 
omnibus  ideis  invenitur  ;  ceterae  notiones  transcenden- 
tales  exhibent  ens  sub  certis  quibusdam  respectibus,  ut 
deinceps  in  Metaphysica  tradetur. 

Alise  notiones  universales  de  pluribus  quidem,  non 
vero  de  omnibus  dicuntur,  ut  sunt  species,  genus,  dif- 
ferentia,  proprium  et  accidens. 

i.  Species  est  id  quod  communem  individuorum  essen- 
tiam  constituit,  ut  '  homo,'  '  triangulum  aequilaterale.' 

2.  Genus  est  id  quod  pluribus  speciebus  commune  est, 
ut  '  animal.' 

3.  Dijferentia  est  id  per  quod  species  a  specie  sub  eo- 
dem  genere  contenta  differt,  ut  '  rationale  '  et  '  irratio- 
nale  '  relate  ad  genus  '  animal.'  Species  exprimet  totam 
rei  essentiam,  genus  vero  et  differentia  partem  ipsius  ex- 
hibent  ;  genus  partem  determinabilem,  differentia  par- 
tem  determinantem. 

4.  Proprium,  quod  et  attributum  dicitur,  est  id  quod 
extra  essentiam  rei  est,  sed  tamen  illi  necessario  advenit ; 
hinc  omni,  soli,  toti  ac  semper  convenit  speciei,  ut  'risi- 
bilitas,'  quae  homini  propria  est. 

5.  Accidens  est  id  quod  rei  inesse  potest  vel  ab  ea  ab- 
esse,  salva  ejus  natura. 

Notandum  est  nomen  accidentis  etiam  tribui  proprio, 
quatenus  proprium  significat  aliquid  quod  advenit  essen- 
tiae  rei.  Cum  tamen  proprium  necessario  advenit  essen- 
tiae,  dicitur  accidens  speciei ;  et  accidens  quod  est  quin- 
tum  praedicabile  dicitur  accidens  individui. 

Quinque  istse  notiones  vocantur  praedicabilia,  quia  ex- 
hibent  communes  modos,  quibus  aliquid  de  aliquo  prae- 
dicari  potest. 

Quid  sit  genus,  quid  species,  quid  genus  proximum, 

quid  remotum,  quid  differentia,  ex  subjecto  paradigmate 
colligi  potest  : 


SUBSTANTIA 

/         \ 

incorporea  corporea 

/ 

CORPUS 
/  \ 

inanimatum  animatum 

/ 

VlVENS 

/  \ 

carens  sensu  sentiens 

/ 

Animal 

/        \ 

irrationale  rationale 

/ 

Homo. 


In  columna  me- 
dia  continentur  ge- 
neraet  species  ;  ge- 
nera  media  respectu 
y  superioris  sunt  spe- 
cies,  respectu  vero 
inferioris  sunt  gene- 
ra.  In  aliis  colum- 
nis  habentur  diffe- 
rentiae. 


§  9.  In  qualibet  idea  universali  considerandae  sunt  ex~ 
tensio  et  comprehensio.  Haec  est  collectio  proprietatum 
quas  idea  universalis  in  se  complectitur  ;  illa  est  multi- 
tudo  objectorum  aut  individuorum  de  quibus  idea  illa 
praedicari  potest ;  haec  objecta  vocantur  ideae  inferiora 
seu  subjecta.  Sic  idea  '  hominis  '  complectitur  notas  sub- 
stantiae  viventis,  sentientis,  et  rationalis  ;  haec  est  ejus 
comprehensio.  Sed  individua  de  quibus  idea  haec  prae- 
dicari  potest,  ut  '  Petrus,'  '  Paulus,'  constituunt  ejus  ex- 
tensionem.  Ex  dictis  patet,  decrescente  comprehen- 
sione,  crescere  extensionem,  et  vice  versa. 

§  10.  Ideae  quae  de  individuis  praedicantur,  ad  genus 
aliquod  supremum  reduci  possunt  ;  quae  genera  cate- 
gori^e  vocantur  seu  pr^edicamenta.  Ab  Aristotele 
decem  ponebantur  :  Substantia,  Quantitas,  Relatio,  Qua- 
litas,  Actio,  Passio,  Ubi,  Quando,  Situs,  Habitus.  De  his 
plura  in  Metapbysica  dicenda  sunt. 

§11.  De  signis  idearum.  Signum  generatim  est 
"quodcumque  notum,  in  quo  aliud  cognoscitur."  Illud 
potest  esse  vel  naturale,  ut  fumus  est  signum  naturale 
ignis  ;  vel  arbitrarium  aut  conve?itionale,  sicuti  ramus 
olivae  aut  vexillum  album  est  signum  pacis.  Ideas  et 
affectiones  nostras  per  signa  sensibilia  manifestamus,  ut 
sunt  gestus,  voces,  scripta.  Inter  ea  eminet  vox  arti- 
culata  seu  vocabulum,  terminus.  Quaedam  voces  et 
gestus  sunt  naturalia  signa  affectionum,  sed  vox  articu- 
lata  seu  terminus  est  signum  arbitrarium,  quia  diversae 
voces  articulatae  adhibentur  avariis  nationibus  ad  easdem 
res  significandas,  et  saepe  eadem  vox  apud  varias  nationes 
diversas  omnino  habet  signiiicationes. 

Termini  secundum  vim  significandi  sunt  univoci, 
aequivoci,  analogi. 

Univocus  est  quando  idem  nomen  diversis  rebus  appli- 
catur,  ita  tamen  ut  in  omnibus  eadem  ratio  per  nomen 
significata  inveniatur.  Sic  '  animal '  univoce  de  homine 
et  de  bruto  dicitur. 

ALquivocus  dicitur  quando  idem  nomen  diversis  rebus 
imponitur,  sed  ratio  per  nomen  significata  est  prorsus 
diversa,  ut  '  ursus  animal,'  '  ursus  constellatio.' 

Analogus  est  quando  idem  nomen  diversis  rebus 
applicatur,  et  ratio  per  nomen  significata  diversa  qui- 
dem  est,  verum  adest  aliqua  relatio  inter  istas  diversas 

rationes.  Analogia  hsec  est  vel  attributionis  vel  pro- 
portionis. 

Analogia  attributionis  habetur  quoties  res  quse  eodem 
nomine  signincantur  dicunt  relationem  ad  eandem  rem, 
sed  diversimode.  Sic  '  sanum  '  dicitur  de  medicina,  de 
cibo,  de  vultus  colore,  ob  relationem  quam  habent  ad 
animalis  sanitatem.  Res  ad  quam  cetera  analoga  refe- 
runtur,  et  a  qua  denominantur  analoga,  vocatur  analo- 
gum princeps.  Forma  denominans  in  analogo  principali 
est  intrinsece,  in  aliis  solum  per  extrinsecam  habitudi- 
nem,  ut  patet  de  sanitate  quae  animali  soli  proprie  con- 
venit.  Sed  prseter  hanc  analogiam  attributionis  habetur 
et  altera,  quando  nempe  aliqua  perfectio  pluribus  vere  et 
pfoprie  convenit,  sed  uni  quidem  per  se,  aliis  vero  per  in- 
trinsecam  dependentiam  a  priori ;  sic  '  ens  '  prsedicatur 
de  substantia  et  de  accidente,  de  Deo  et  de  creatura. 

Analogia  proportionis  est  iu  iis  quae  sunt  secundum 
aliquam  proportionem  similia.  Sic  '  homo  crudelis  '  vo- 
catur  tigris,  quia  quemadmodum  tigris  se  habet  ad  victi- 
mas  quas  devorat,  sic  se  habet  homo  crudelis  ad  eos  quos 
opprimit. 

§  12.   Termini  secundum  objecta  significata  sunt : 

1.  Abstracti  aut  concreti,  prouti  aut  ideam  abstractam 
aut  concretam  exprimunt. 

2.  Absoluti  aut  connotativi.  Absoluti  significant  ali- 
quid  subsistens,  aut  etiam  formas  abstractas,  sine  rela- 
tione  ad  subjectum  cui  insunt ;  ut  '  lapis/  '  doctrina,' 
'  homo/  '  virtus.'  Connotativi  significant  aliquid  adhae- 
rens  aut  adjacens  subjecto,  ut  'candidum,'  'doctum.' 
Dicuntur  connotativi,  quia  praeter  suam  significationem, 
etiam  subjectum  de  quo  dicuntur,  connotant. 

3.  Simplices  aut  complexi.  Simplex  dicitur  qui  pluribus 
non  coalescit,  ut  '  homo/  '  domus,'  l  respublica.'  Com- 
plexus  pluribus  constat  qui  seorsim  sumpti  munere  ter- 
mini  fungi  possunt,  ut  '  Plato  philosophus.'  Terminus 
qui  rem  seu  subjectum  significat,  vocatur  principa/is  j  qui 
vero  rei  affectionem,  incidens  dicitur.  Hic  autem  est  vel 
exp/icativus,  si  nempe  convenit  principali  juxta  totam 
illius  extensionem,  ut  '  homo  mortalis  '  ;  vel  restrictivus, 
si  ei  non  convenit  juxta  totam  illius  extensionem,  ut 
'homo  doctus.' 

§  13.  Termini  secundum  extensionem  significati 
sunt  vel  communes  vel  proprii.  Proprius  significat  cer- 
tum  individuum  seu  objectum  ideae  singularis,  ut  *  Pe- 
trus.'  Communis  ille  est  qui  de  pluribus  singillatim 
dicitur  juxta  eandem  significationem,  ut  '  Pater/  '  filius.' 
Id  quod  per  se  et  immediate  in  his  terminis  com- 
munibus  significatur  est  comprehensio  ideae  universalis, 
mediate  vero  significantur  etiam  individua  ad  quae  haec 
idea  sese  extendit.  Terminus  ergo  communis  fieri  po- 
test  : 

1.  Singularis,  vel  per  pronomen  demonstrativum  prae- 
fixum,  vel  per  adjectionem  incidentis  quod  ipsum  ad  de- 
terminatum  individuum  restringit ;  ut  'hic  homo/  '  filius 
Petri.' 

2.  Particularisy  per  praefixionem  signi  particularitatis, 
ut  aliquis,  unus,  duo  ;  vel  etiam  quando  ipse  est  praedi- 
catum  propositionis  afflrmantis,  ut  deinceps  dicetur. 

3.  Universalis,  quando  usurpatur  in  numero  plurali, 
vel  quando  praefigitur  signum  universalitatis,  ut  'omnis,' 
'nullus.' 

4.  Collectivus,  quando  significat  omnia  et  singula  indi- 

vidua  sub  nomine  contenta,  sed  per  modum  unius  ;  ut 
"Omnes  partes  sequant  totum." 

5.  Indefinitus,  quando  nullo  signo  affixo  ejus  extensio 
determinatur  ;  tunc  ejus  extensio  desumenda  est  ex  con- 
textu  orationis. 

§  14.  De  terminorum  suppositione.  Suppositio  ter. 
minorum  est  eorum  usus  ;  termini  enim  inserviunt  ad 
significandum  ideas  et  objecta  per  eas  repraesentata. 
Suppositio  haec  est  :  1,  materialis,  seu  usus  vocis  pro  se 
ipsa,  ut  "  Mus  est  vox  articulata  ";  2,  formalis,  seu  usus 
vocis  pro  re  significata,  quae  vel  logica  est,  si  usurpatur 
vox  pro  objecto  prouti  in  mente  existit,  ut  "  Animal  est 
genus";  vel  realis,  si  usurpatur  pro  objectis  prouti  sunt 
a  parte  rei  extra  mentem,  ut  "  Homo  est  animal."  Haec 
suppositio  realis  formalis  iterum  esse  potest  vel  particu- 
laris  vel  communis ;  si  communis  est,  vel  adhibetur  so- 
lummodo  pro  natura  significanda,  et  tunc  vocatur  abso- 
luta  ;  vel  pro  individuis  ad  quae  se  extendit  idea  univer- 
salis,  in  quo  casu  vocatur  personalis. 

§  15.  In  suppositione  personali,  si  vox  usurpatur  pro 
omnibus  individuis  simul  sumptis,  vocatur  collectiva,  ut 
"  Omnes  Apostoli  sunt  duodecim ";  si  vero  usurpatur 
pro  omnibus  individuis  separatim  sumptis,  dicitur  distri- 
butiva,  ut  "  Omnes  Apostoli  sunt  honorandi." 

Suppositio  distributiva  esse  potest : 

1.  Comp/eta,  quae  supponit  pro  omnibus  individuis  ter- 
mino  communi  subjacentibus,  ut  "  Omnis  homo  est  ani- 
mal." 

2.  Incompleta,  quae  supponit  pro  omnibus  speciebus 
quae  subsunt  termino  communi,  ut  "  Historia  naturalis 
tractat  de  omnibus  notis  animalibus." 


16  Compendium  Philosophioz. 

Haec  duse  suppositiones  sunt  vel  simpliciter  distribu- 
tivae,  ut  in  allatis  exemplis  ;  vel  exceptionem  patiuntur, 
ut  "  Omnes  in  Adamo  peccaverunt  ";  "  Omne  animal  fuit 
in  arca  Noe  ";  in  quo  casu  dicitur  suppositio  distribu- 
tiva  accommoda.  Talis  exceptio  fieri  non  potest,  nisi  vel 
ratione  vel  auctoritate  sufficiente  constet  eam  esse  facien- 
dam. 


CAP.    II. 

DE    DIVISIONE    ET   DEFINITIONE. 

§  16.  Divisio  est  totius  in  suas  partes  distributio. 
Totum  est  id  quod  unum  est,  sed  in  plura,  quse  partes 
vocantur,  resolvi  potest.  Totum  actuale  est  id  quod 
partibus  constat ;  illud  est  logicum,  si  partes  a  sola 
mentis  consideratione  pendent ;  metaphysicum,  si  partes 
consistunt  in  variis  gradibus  entitatis,  abstractione  sal- 
tem  separabiles,  ut  si  in  animali  consideratur  ratio  sub- 
stantiae,  viventis  et  sentientis  ;  physicum,  si  partes  re- 
aliter  sunt  distinctae  et  separabiles. 

Totum  potentiale  est  quod  non  habet  partes  actu,  sed 
potentia.  Ut  notio  universalis  respectu  inferiorum  ;  ut 
genus  quoad  species. 

Divisio,  ut  recte  fiat : 

i.  Sit  adsequata,  i.  e.,  partes  totum  sequare  debent. 

2.  Nullum  divisionis  membrum  sit  toti  diviso  sequale. 

3.  Unum  divisionis  membrum  non  aliud  includat. 

4.  Sit  brevis,  ne  confusio  oriatur;  hinc  dividatur  primo 

in  proxima  et  immediata  membra,  deinde  si  opus  fuerit, 
singula  membra  in  suas  partes  dividantur. 

§  17.  Definitio  est  oratio  quae  rei  naturam  breviter 
explicat.  Id  quod  definitione  explicatur  vocatur  defini- 
tum.  Definitio  est  vel  no?ninalis  vel  realis.  Prior  adhi- 
betur  ad  explicandam  vocis  alicujus  significationem  ; 
tales  definiliones  inveniuntur  in  vocabulariis ;  ad  eam 
etiam  revocantur  etymologiae.  Saepe  necessarise  sunt, 
quando  nempe  sermo  est  de  natura  rei  determinanda  de 
qua  controversia  est ;  oportet  enim  talem  dare  vocis  sig- 
nificationem,  quse  non  possit  rejici  ab  adversario. 

Realis  definitio  explicat  rei  per  vocem  significatae  na- 
turam,  ac  proinde  enumerat  notas  quae  distinctam  aut 
completam  objecti  ideam  exhibent.     Ipsa  est  triplex  : 

1.  Essentialis,  quae  enumerat  notas  rei  essentiam  con- 
stituentes,  ut  "  Homo  est  animal  rationale." 

2.  Descriptiva,  quse  fit  ponendo  genus  rei,  ac  deinde 
unam  aut  plures  ipsius  proprietates,  vel  etiam  collectio- 
nem  aliquam  accidentium  quas  soli  illi  rei  conveniunt. 
Ad  hanc  etiam  pertinet  definitio  causalis,  quse  fit  ex  ge- 
nere  et  causa  aliqua  rei  externa,  ut  est  vel  causa  efficiens, 
vel  exemplaris,  vel  finalis,  ita  tamen  ut  complexio  generis 
et  causse  rei  tantum  definitae  conveniat,  v.  g.,  "  Horolo- 
gium  est  machina  ad  horas  indicandas  constructa." 

3.  Genetica,  quae  explicat  modum  aut  rationem  qua 
res  gignitur,  v.  g.,  "  Circulus  est  figura  plana  exurgens  ex 
motu  lineae  rectse  circa  fixam  sui  extremitatem." 

§  18.  Praecepta  ad  bene  definiendum  sunt: 
1.  Definitio  sit  definito  clarior;  debet  enim  definitum 
per  eam  explicari. 

2.  Nec  latior  sit,  nec  angustior  definito  ;  ita  ut  defini- 
tum  poni  possit  pro  definitione,  salva  propositionis  veri- 
tate. 

3.  Non  sit  negativa,  quia  definitio  debet  dicere  quid 
res  sit,  non  vero  quid  non  sit. 

4.  Quando  fit  definitio  essentialis,  fiat  per  genus  proxi- 
mum  et  differentiam  ultimam. 


CAP.   III. 

DE    JUDICIO    ET    PROPOSITIONE. 

§  19.  Judicium  est  actus  mentis  duas  ideas  per  affirma- 
tionem  jungentis,  aut  per  negationem  separantis.  Iste 
actus  versatur  circa  objectivam  idearum  identitatem  aut 
diversitatem.  Junguntur  si  earum  objectiva  identitas 
percipitur,  secus  vero  separantur. 

Judicia  sunt :  1.  A  priori,  si  identitas  aut  diversitas 
idearum  ex  sola  earum  consideratione  elucet,  aut  elucere 
potest.  Haec  etiam  vocantur  judicia  necessaria,  absoluta, 
pura,  analytica. 

2.  A  posteriori,  quando  sola  experientia  nobis  de  hac 
identitate  aut  diversitate  constare  potest.  Haec  dicuntur 
judicia  experimentalia,  empirica,  hypothetica,  synthetica. 

Judicium  est  vel  mediate  vel  immediate  evidens  prouti 
requirit  aut  non  requirit  ratiocinium  ad  detegendam  ide- 
arum  identitatem  aut  diversitatem. 

§  20.  Propositio  est  judicium  verbis  expressum.    Om- 

nis  propositio  tribus  constat  elementis,  subjecto,  prsedi- 
cato,  et  copula.  Prima  duo  constituunt  materiam,  copula 
vero  formam  judicii  expressi.  Hsec  elementa  in  omni 
propositione  habentur,  etsi  non  semper  diserte  expriman- 
tur,  ut  "  Venio,"  quod  aequivalet  propositioni  "  Ego  sum 
veniens." 

§  21.  Propositio  ratione  form^e  est  vel  affirmans  vel 
negans,  prouti  vel  affirmatur  vel  negatur  idearum  identi- 
tas.  Hinc  ut  propositio  sit  vere  negans  debet  particula 
negativa  copulam  afficere.  Unde  propositio  "  Malum  est 
non  ens  "  inter  affirmativas,  quod  attinet  formam  logi- 
cam,  recensenda  est. 

In  affirmante  propositione,  praedicatum  sumitur  juxta 
totam  suam  comprehensionem,  sed  juxta  partem  solum- 
modo  suae  extensionis  ;  hinc  prsedicatum  hujus  proposi- 
tionis  est  terminus  particularis.  In  propositione  "  Homo 
est  intelligens,"  asseritur  hominem  habere  omne  id  quod 
in  idea  '  intelligentiae '  continetur,  sed  non  dicitur  homi- 
nem  esse  '  omne  intelligens  ';  quia  sunt  alia  entia  intelli- 
gentia  praedita.  Attamen  si  tantum  patet  quantum  sub- 
jectum,  ut  in  definitione  essentiali  reali,  praedicatum  est 
universale. 

In  negante  propositione  prsedicatum  sumitur  juxta  to- 
tam  suam  extensionem,  sed  non  juxta  totam  suam  com- 
prehensionem.  In  propositione  "  Homo  non  est  lapis," 
asserimus  nullam  esse  identitatem  inter  hominem  et  ea 
omnia  subjecta  ad  quse  idea  lapidis  sese  extendit ;  ast, 
etsi  negemus  homini  formam  lapidis,  non  ideo  negamus 
omnia  ea  quae  in  idea  lapidis  continentur,  nempe  '  sub- 
stantiam,  corpus.'  Prsadicatum  ergo  hujus  propositionis 
est  terminus  universalis. 

§  22.  Juxta  extensionem  subjecti  propositionis,  ipsa 
est  vel  universalis,  vel  singu/aris,  vel  particu/aris,  vel  in- 
dejinita  (§  13).  Propositio  cujus  subjectum  est  terminus 
cullectivus  determinatus  est  singularis. 

Propositio  universalis  est  : 

1.  Metaphysice  universa/is,  quando  prsedicatum  omni- 
bus  et  singulis  subjecti  inferioribus  necessitate  absoluta 
competit,  ita  ut  nulla  exceptio  sit  possibilis,  ut  "  Circulus 
est  rotundus  "  ;  "  Homo  est  animal  rationale." 

2.  Physice  universa/is,  quando  praedicatum  convenit 
subjecti  inferioribus  singulis  ob  constantiam  legum  phy- 
sicarum,  ita  tamen  ut  non  repugnet  fieri  per  Deum  ali- 
quam  exceptionem,  ut  "  Omne  corpus  est  grave." 

3.  Mora/iter  universa/is,  quando  prsedicatum  ut  pluri- 
mum  competitsubjecti  inferioribus,  sed  identidem  occur- 
runt  exceptiones,  ut  "  Juvenes  sunt  inconstantes."  Talis 
propositio  vera  quidem  est,  quoad  singularia  vero  nihil 
ex  ea  stricte  concludi  potest. 

Propositionis  indefinitae  valor  pendet  a  natura  sub- 
jecti. 

1.  Si  terminus  communis  plurali  numero  ponitur,  pro- 
positio  per  se  est  universalis,  ut  "  Senes  sunt  queruli." 

2.  In  narrationibus  significatio  subjecti  pendet  ex  con- 
textu. 

3.  Si  suppositio  subjecti  est  materialis,  vel  logica,  vel 
absoluta,  propositio  indefinita  est  singularis,  ut  "  Homo 
est  nomen  "  ;  "  Animal  est  species." 

4.  Si  suppositio  subjecti  est  personalis,  propositio  est 
universalis,  vera,  si  praedicatum  subjecto  convenit  saltem 
morali  universalitate  ;  secus  est  falsa.  Hinc  falsse  sunt 
propositiones  :  "  Sinensis  est  Christianus,"  "  Homo  est 
niger. " 

§  23.  Propositio  unum  habens  praedicatum  et  subjeo 
tum,  vocatur  simplex  ;  quse  vero  plura  subjecta  aut  plura 
habet  prsedicata,  composita  dicitur. 

Propositio  composita  potest  esse  vel  aperte  vel  occulte 
composita. 

De  propositionibus  aperte  compositis.  1.  Copula- 
tiva  ea  est  quse  plura  subjecta  aut  plura  prsedicata  par- 
ticulis  copulativis  et,  nec,  etc,  connectit  ;  ut  "Vita  et 
mors  pendent  a  Deo."  Quse  propositio  ut  vera  sit,  ne- 
cesse  est,  ut  omnes  simplices  propositiones,  in  quas  re- 
solvi  potest,  verse  sint  ;  si  vel  una  simplicium  falsa  est, 
tota  propositio  neganda  est. 

2:  Adversativa  plura  subjecta  aut  prsedicata  conjungit 
particulis  adversantibus  scd,  tamen,  elc,  ut  "  Plato  non 
est  bonus  miles,  sed  sublimis  philosophus."  Hujus  pro- 
positionis  partes  aliquam  saltem  oppositionem  inter  se 
habere  debent.  De  cetero  quoad  ipsius  veritatem  idem 
dicendum  ac  de  superiori. 

3.  Relativa  ea  est  quae  partes  suas  connectit  parti- 
culis  relativis  ubi,  ibi,  qualis,  talis,  etc.  Veritas  ipsius 
pendet  a  veritate  statutse  relationis.  Hinc  falsa  est 
propositio  :  "  Tanti  valet  homo,  quantam  habet  pe- 
cuniam." 

4.  Causalis  partes  suas  conjungit  particulis  causalibus 
quia,  nam,  etc,  ut  "Beati  mundi  corde,  quoniam  Deum 
videbunt. "  Ut  vera  sit,  requiritur  :  1,  ut  partes  ipsius 
verse  sint,  quia  amrmantur  aut  negantur  ;  2,  ut  id  quod 
tanquam  causa  alterius  ponitur,  revera  ejus  sit  causa. 
Hinc  falsa  est  propositio  :  "  Petrus  bonus  est  quia  dives  "; 
nam  etsi  verum  sit  Petrum  et  bonum  esse  et  divitem,  ta- 
men  non  ideo  bonus  quia  dives. 

5.  Hypothetica  nihil  absolute  aut  categorice  affirmat, 

sed  solum  dependentiam  mutuam  inter  partes  proposi- 
tionis  exprimit.     Ea  est  : 

a)  Co/tditiona/is,  quae  constat  duabus  partibus,  quarum 
una  ponitur  tanquam  conditio  alterius.  Conditio  aut  an- 
tecedens  pars  ea  dicitur  quae  habet  praefixam  particulam 
conditionem  exprimentem  ;  altera  vocatur  conditionatum 
aut  consequens.  Quaecumque  sit  qualitas  aut  forma  pro- 
positionum,  quibus  conditionalis  constat,  ea  affirmans  est 
si  nexus  asseritur,  negans  si  negatur.  Cum  in  illa  solum 
attendatur  nexus  inter  propositiones,  veritas  ipsius  non 
pendet  a  veritate  antecedentis  aut  consequentis,  sed  a 
veritate  nexus.  Hinc  vera  est  propositio  :  "  Si  habes 
alas,  potes  volare  "  ;  falsa  :  "  Si  pluit,  dies  est/'  etsi  re- 
vera  dies  esset  et  plueret,  quia  nullus  est  inter  ea  nexus. 

b)  Disjunctiva  plures  enunciationes  aut  terminos  par- 
ticulis  disjunctivis  vel,  aut,  etc,  connectit,  ut  "  Homo 
aut  peccator  est  aut  justus."  Partes  hujus  propositionis 
sibi  adversari  debent,  ita  ut  si  una  sit  vera,  reliquae  sint 
falsae;  hinc  necesse  est  ut  disjunctio  sit  completa,  et  ut 
duo  vel  plura  membra  non  possint  simul  esse  vera. 

c)  Conjunctiva  negat  duas  enunciationes  simul  esse 
veras,  ut  "  Corpus  non  potest  simul  moveri  et  quies- 
cere  "  ;  membra  ipsius  debent  esse  incompatibilia. 

§  24.  De  propositionibus  occulte  compositis. 

1.  Exclusiva  ea  est  cujus  subjectum  aut  praedicatum  af- 
ficitur  particulis  solum,  tantum,  etc,  ut  "  Solus  Deus  est 
aeternus."  Ista  in  duas  propositiones  resolvitur,  "  Deus 
est  aeternus  "  ;  "nullum  aliud  ens  est  aeternum."  Ad 
veritatem  hujus  propositionis  requiritur  ut  omnes  pro- 
positiones  in  quas  resolvi  potest  verae  sint. 

2.  Exceptiva  ea  est  quae  per  particulam  excipientem 

prceter,  etc,  excludit  aparticipatione  praedicati  unum  vel 
plura  quae  in  extensione  subjecti  continentur,  ut  "Omnes 
homines  in  Adamo  peccaverunt  prseter  B.  V.  Mariam." 

3.  Comparativa,  ea  quae  comparationem  aliquam  ex- 
primit,  ut  "  Virtus  est  auro  pretiosior."  Ipsa  supponit 
tria  judicia  :  "Virtus  est  pretiosa  "  ;  "  Aurum  est  pre- 
tiosum  "  ;  "  Pretium  virtutis  excedit  pretium  auri."  Ut 
sit  vera,  debent  illa  tria  judicia  esse  vera. 

4.  Reduplicativa,  ea  quae  continet  particulam  gemi- 
nantem  ut,  qua,  quatenus,  etc,  quse  subjectum  quasi  re- 
plicant,  v.  g.,  "  Homo,  qua  liber,  ens  morale  est."  Ista 
propositio  continet  tres  partes,  "  homo  est  liber,"  "  homo 
est  ens  morale,"  "  ratio  hujus  ultimi  est  ejus  libertas." 
Ut  vera  sit  propositio,  necesse  est  ut  omnes  proposi- 
tiones  in  quas  resolvitur  verae  sint,  et  ut  id  quod  de 
subjecto  asseritur  ei  competat  ratione  reduplicationis. 
Hinc  falsa  esset  propositio,  "  Petrus,  quatenus  dives, 
beatus  est  "  ;  quia  divitiae  non  sunt  vera  causa  beatitatis. 

§  25.  Co?tiplexa  ea  est  cujus  aut  subjectum  aut  prsedi- 
catum.  aut  utrumque  est  terminus  complexus.  Conti- 
nent  istae  propositiones  aliam  incidentem,  sive  explieite, 
ut  "  Deus,  qui  omnipotens  est,  creavit  mundum  "  ;  sive 
implicite,  11 1  "  Deus  omnipotens  creavit  mundum."  Istae 
propositiones  simplices  sunt,  quia  non  habent  nisi  unum 
subjectum  et  unum  praedicatum.  Propositio  incidens 
est  vel  explicativa  vel  restrictiva  (§  12).  Incidens  ex- 
plicativa  non  infiuit  in  veritatem  propositionis  princi- 
palis,  quia  non  constituit  nisi  unam  ideam  cum  subjecto 
aut  praedicato  ;  incidens  restrictiva,  si  subjectum  afficit, 
influit  in  veritatem  propositionis  prihcipalis,  quia  asserit 
praedicatum  non  convenire  subjecto  nisi  sic  restricto. 

§  26.  Modalis  habet  complexionem  quoad  formam, 
quia  non  solurn  asserit  praedicatum  convenire  subjecto, 
sed  et  modum  exprimit  quo  illi  conveniat.  Modi  isti 
sunt  quatuor  :  necessarium,  contingens,  possibile  et  i??ipos- 
sibile.  Propositio  non  est  modalis  nisi  modus  expressus 
per  adverbium  sumi  possit  ut  praedicatum  propositionis 
cujus  subjectum  est  propositio  absoluta,  ut  "  Deus  est 
necessario  "  ;  quae  aequivalet  isti,  <4  Deum  esse  est  neces- 
sarium."  Haec  propositio  vera  est  aut  falsa  prouti  mo- 
dus  aut  convenit  aut  non  convenit  dicto.  Hinc  falsa 
est,  "  Deus  necessario  creat." 

§  27.  De  oppositione  propositionum.  Propositiones 
idem  habentes  subjectum  et  praedicatum  differre  possunt 
vel  quantitate,  ut  universalis  et  particularis  ;  vel  qualitate, 
ut  affirmans  et  negans.  Has  propositiones  veteres  litteris 
A,  E,  I,  O,  hoc  pacto  exprimebant  : 

Asserit  A,  negat  E,  verum  generaliter  ambo. 
Asserit  I,  negat  O,  sed  particulariter  ambo. 

Oppositae  sunt  propositiones  quae  habent  idem  prsedi- 
catum  et  subjectum,  quarum  una  affirmans  est,  negans 
altera.  Earum  autem  oppositio  varia  esse  potest,  ut 
patet  ex  subjecto  schemate  : 

A  contrariae  E 


subcontrariae        O 

§  28.  Contradictorie  opponimtur  A  cum  O,  et  E  cum 
I ;  quia  una  tantum  negat  quantum  sufficit  ut  altera  red- 
datur  falsa.  Non  possunt  ambse  esse  simul  verae  ;  quia 
si  A  vera  est,  praedieatum  omnibus  subjecti  inferioribus 
competit,  ergo  O  non  potest  esse  vera.  Si  vera  est  E, 
nulli  ex  subjecti  inferioribus  competit  praedicatum,  ergo 
falsum  est  quod  asserit  I.  Non  possunt  ambae  simul  esse 
falsae,  nam  si  falsa  est  A,  vera  est  O,  et  si  E  falsa  est, 
necesse  est  ut  I  sit  vera. 

Contrarie  opponuntur  A  et  E.  Una  earum  plus  negat 
quam  necesse  est  ut  altera  reddatur  falsa.  Non  possunt 
esse  simul  verae,  ut  patet  ;  sed  possunt  simul  esse  falsae, 
nam  etsi  praedicatum  non  sit  omnibus  tribuendum,  non 
ideo  asseri  potest  omnibus  esse  negandum.  Hinc  ex 
veritate  unius  infertur  falsitas  alterius,  sed  non  vice 
versa. 

Subcontrarice  non  sunt  vere  oppositae,  quia  non  habent 
idem  subjectum  formale.  Possunt  esse  simul  verae  in 
materia  contingente,  non  vero  in  necessaria ;  sed  falsae 
non  possunt  esse  simul  ;  nam  si  falsa  est  I,  vera  est  E, 
ergo  etiam  O ;  sic  pariter,  si  falsa  est  O,  vera  est  A,  ac 
proinde  etiam  I.  Subaltemce  nullo  pacto  opponuntur, 
ut  per  se  patet. 

Quod  attinet  propositionem  singularem,  oppositio  con- 
tradictoria  fit  mutando  ipsius  formam,  ut  "  Caesar  est 
bonus,  Caesar  non  est  bonus. "  Singularis  propositio 
cum  universali  opponittir  contrarie,  quia  ambae  falsae 
esse  possunt. 

Quod  spectat  propositiones  compositas,  ad  forman- 
dam  contradictoriam,  id  solum  negandum  quod  sufficit 
ad  eas  reddendas  falsas.  Hinc  satis  est  negare  unam 
partem  propositionis  compositae,  secus  enim  plus  negari 

posset  quam  opus  est  ;  sic  si  dicitur :  "  Petrus  et  Paulus 
suiu  boni,"  coutradictoria  ipsius  est  :  "  Petrus  et  Paulus 
nou  sunt  boni  "  ;  "  Nec  Petrus  nec  Paulus  bonus  est," 
contraria  est,  quia  tum  haec  tum  prior  falsa  esse  potest. 

§  29.  Propositiones  dicuntur  cequipollentes,  si,  quamvis 
diversa  ratioue  enuncientur,  eundem  tamen  valorem 
habent ;  ut,  "  Omnis  homo  est  mortalis  ;  Nullus  homo 
est  immortalis  ;  Nullus  homo  non  est  mortalis." 

Converti  dicitur  propositio,  si  manente  ipsius  veritate, 
subjectum  fit  prsedicatum,  et  vice  versa.  Ut  hoc  recte 
fiat,  debet  servari  eadem  terminorum  quantitas. 

Hinc  :  1.  Propositio  universalis  affirmans  fit  particu- 
laris  (§  21)  ;  negans  vero  remanet  universalis. 

2.  Propositio  particularis  affirmans  manet  particularis  ; 
negans  vero  converti  non  potest. 

Conversio  haec  est  simplex,  si  propositio  conversa  ean- 
dem  retinet  quantitatem ;  hoc  obtinet  in  propositione 
negante  universali  et  in  particulari  affirmante.  Per  ac- 
cidens  fit  conversio,  si  quantitas  propositionis  mutatur, 
quod  locum  habet  in  propositione  universali  affirmante. 


CAP.  IV. 

DE    RATIOCINIO. 


§  30.  Ratiocinium  est  mentis  operatio,  qua,  percepta 
duarum  idearum  identitate  aut  diversitate  mediante  ter- 
tia  idea,  quae  ut  medium  comparationis  inter  eas  fuit  as- 
sumpta,  hanc  identitatem  aut  diversitatem  affirmamus. 

In  ratiocinio  duplex  habetur  actus  apprehensionis,  per- 
ceptio  nempe  identitatis  aut  diversitatis  duarum  idearum 
cum  tertia  idea,  et  perceptio  identitatis  aut  diversitatis 
harum  duarum  idearum  inter  se,  quatenus  haec  resultat 
ex  primis  illis  perceptis  relationibus.  Ratiocinium  ergo 
tribus  constat  judiciis  quorum  duo  priora  enunciant 
comparationem  tertise  ideae  cum  aliis  duabus,  tertium 
enunciat  convenientiam  aut  discrepantiam  perceptam 
mediante  hac  comparatione,  vocaturque  conclusio.  Si 
duo  priora  judicia  sunt  analytica,  ratiocinium  dicitur 
purum,  et  conclusio  analytica  est.  Si  ambo  sunt  syn- 
thetica,  ratiocinium  dicitur  empiricum  j  si  unum  tan- 
tummodo  est  analyticum,  ratiocinium  vocatu.r  mixtum  j 
in  utroque  casu  conclusio  est  synthetica. 

Ratiocinium  verbis  expressum  est  argumentatio,  seu 
oratio  qua  propositio  una  ex  aliis  infertur.  Prsecipua 
argumentatio  ad  quam  ceterae  reduci  possunt  est  syl- 
logismus,  seu  oratio  constans  tribus  propositionibus  ita 
dispositis,  ut  ex  duabus  prioribus  tertia  inferatur.  Hae 
tres  propositiones  dicuntur  materia  syllogismi,  nexus 
duarum  priorum  cum  tertia  vocatur  consequentia,  atque 
formam  syllogismi  constituit.  Duae  priores  dicuntur 
prce?nissce,  tertia  vocatur  consequens  seu  conclusio.  Duo 
termini  qui  in  conclusione  junguntur  sunt  extreina  j  sub- 
jectum  conclusionis  est  extremum  minus,  praedicatum 
vero  extremum  majus.  Terminus  quocum  extrema  com- 
parantur  vocatur  medius.  Praemissa  majus  extremum 
continens  vocatur  major,  altera  minor.  Generatim  ta- 
men  dicitur  major  quae  primo  loco  ponitur.  Syllogismus, 
cujus  praemissae  sunt  verae  et  in  quo  adest  nexus  prae- 
missarum  cum  consequente,  dicitur  materialiter  et  for- 
maliter  verus. 

§  31.  Ad  formalem  syllogismi  veritatem  detegendam 
sequentes  regulae  servandae  : 

1.  Tum  re,  tum  sensu  triplex  modo  terminus  esto. 

2.  Latius  hunc,  quam  praemissae  conclusio  non  vult. 

3.  Nequaquam  medium  capiat  conclusio  oportet. 

4.  Aut  semel  aut  iterum  medius  generaliter  esto. 

5.  Utraque  si  praemissa  neget,  nil  inde  sequetur. 

6.  Ambae  affirmantes  nequeunt  generare  negantem. 

7.  Nil  sequitur  geminis  ex  particularibus  unquam. 

8.  Pejorem  sequitur  semper  conclusio  partem. 

ifl  et  3a  Regula  patent  ex  natura  ratiocinii.  Duae 
ideae  cum  tertia  comparari  debent ;  ergo  tres  solum  ter- 
mini  requiruntur ;  si  plures  sint,  nulla  fit  comparatio. 
In  conclusione  debet  effectus  comparationis  enunciari ; 
ergo  medius  in  conclusione  inveniri  non  potest. 

2a  Reg.  Si  terminus  latius  patet  in  conclusione,  jam 
idem  non  est  ac  ille  qui  in  praemissis  adhibetur  ;  ha- 
bentur  ergo  plus  quam  tres  termini. 

4a  Reg.  Si  medius  bis  particulariter  sumitur,  duplicem 
sensum  habere  potest  in  utraque  praemissarum ;  ergo 
iterum  habentur  quatuor  termini. 

5fl  Reg.  Si  utraque  praemissarum  negans  est,  medius 
terminus  ab  utroque  extremorum  discrepat ;  hinc  nulla 
fieri  potest  comparatio. 

6a  Reg.  Si  praemissae  sunt  affirmantes,  medius  cum 
utroque  extremo  convenit ;  ergo  concludi  non  potest 
extrema  non  convenire. 

7a  Reg.  Praemissse  particulares  suntvel  ambae  affirman- 
tes,  vel  una  negans  est.  Si  prius,  omnes  termini  sunt 
particulares  (§  21),  ideoque  medius  bis  particulariter 
sumitur.     Si  posterius,  unus  tantum  terminus  universalis 

est,  i.  e.,  negantis  praedicatum.  Jamvero  ille  est  vel 
unum  ex  extremis,  et  medius  bis  particulariter  sumitur  ; 
vel  est  medius,  et  in  praemissis  ambo  extrema  sunt  par- 
ticulares  termini,  et  in  conclusione  unum  est  universale, 
quia  praedicatum  negantis,  ideoque  latius  patet  conclusio. 
8a  Reg.  Si  una  praemissarum  est  negans,  conclusio  ne- 
gans  sit  oportet,  ut  patet  per  se.  Si  una  est  particularis, 
et  conclusio  debet  esse  particularis.-  Nam  sint  ambae 
prsemissae  affirmantes,  eo  in  casu  unus  terminus  in  prse- 
missis  erit  universalis,  nempe  subjectum  aut  majoris  aut 
minoris  ;  si  hic  est  unum  ex  extremis,  medius  bis  par- 
ticulariter  sumitur  ;  si  medius,  tunc  extrema  in  prae- 
missis  sunt  particularia,  talia  ergo  debent  esse  in  con- 
clusione.  Si  una  propositio  est  negans,  duo  termini  uni- 
versales  sunt  in  praemissis,  i.  e.,  subjectum  universalis  et 
praedicatum  negantis.  Si  conclusio  esset  universalis, 
ambo  extrema  essent  termini  universales.  Hinc  aut  me- 
dius  bis  particulariter  sumeretur,  aut  conclusio  latius 
pateret. 

§  32.  Istae  regulae  ad  hanc  reduci  possunt  :  Una  prce- 
missarum  continere  debct  conclusionem,  et  altera  ostendere 
ea?n  ibi  contentam  esse.  In  majori  dicimus  medium  ter- 
minum  identicum  esse  cum  majori  extremo  ;  si  ergo  me- 
dius  etiam  identicus  est  cum  minori,  jam  implicite  as- 
seritur  majorem  continere  conclusionem,  et  hoc  ostendi- 
tur  explicite  per  minorem.  Hoc  valet  etiam  pro  nega- 
tivo  syllogismo,  in  quo  negans  praemissa  ut  continens 
habetur,  et  altera  ut  declarans  conclusionem  esse  con- 
tentam. 

Principia  in  quibus  fundatur  rectitudo  conclusionis 
sunt :  Quce  sunt  eadem  uni  tertio  sunt  eadem  inter  se,  et 

Quce  non  sunt  eadem  uni  tertio  neque  eadem  sunt  i?iter  se, 
Hsec  principia  immediata  gaudent  evidentia. 

DE    FIGURIS    ET    MODIS    SYLLOGISMORUM. 

§  33-  Veteres  Logici,  ut  facilius  vitia  syllogismorum 
detegerentur,  figuras  et  modos  syllogismorum  tradebant. 
Figura  determinatur  per  positionem  medii  termini,  mo- 
dus  autem  per  quantitatem  aut  qualitatem  propositionum 
syllogismi. 

Quatuor  dantur  figurae  ;  si  per  M  exprimitur  medius 
terminus,  per  P  majus  extremum,  per  S  extremum  minus, 
figurse  sic  repraesentari  possunt  : 

ia  Figura.  2a  Figura.  3a  Figura.  4a  Figura. 

M  est  P,         P  est  M,         M  est  P,         P  est  M, 
S    est  M,        S  est  M,         M  est  S,         M  est  S, 
Ergo  S    est  P.         S  est  P.  S    est  P.        S   est  P. 

§  34-  Quod  modos  syllogismorum  attinet,  ex  quatuor 
litteris  A,  E,  I,  O,  terna  et  terna  sumptis,  64  combina- 
tiones  fieri  possunt,  ex  his  tamen  53  aperte  excluduntur 
per  regulas  §  31  datas.  Hinc  remanent  solum  undecim 
combinationes  possibiles  : 

Affirmantes.  Negantes. 


-> 


1.  A,  A,  A.  1.  A,  E,  E.  4.  E,  A,  O. 

2.  A,  A,  I.  2.  E,  A,  E.  5.  A,  O,  O. 

3.  A,  I,  I.  3.  A,  E,  O.  6.  O,  A,  O. 
4-  I,  A,  I.                                  7.  E,  I,  O. 

§  35.  Prima  figura  ea  est  quse  habet  medium  termi- 
num  subjectum  majoris  et  prsedicatum  minoris.  Duae 
regulae  servandae  : 

1.  Minor  debet  esse  affirmans,  quia  si  negans  est, 
major  est  affirmans  et  conclusio  negans.  Hinc  P  non 
esset  idem  in  conclusione  ac  in  praemissis. 

2.  Major  debet  esse  universalis,  quia  secus  medius  bis 
particulariter  sumeretur. 

Ista  flgura  quatuor  continet  modos  : 

1)  A.  "Omne  animal  est  mortale, 
A.  omnis  homo  est  animal, 

A.  ergo  omnis  homo  est  mortalis." 

2)  A.  "  Omnis  actus  virtutis  est  amabilis, 

I.  aliqua  actio  hominis  est  actus  virtutis, 

I.  ergo  aliqua  actio  hominis  est  amabilis." 

3)  E.  "  Nullus  lapis  est  homo, 
A.  marmor  est  lapis, 

E.  ergo  marmor  non  est  homo." 

4)  E.   "  Vitium  non  est  amandum, 

I.  aliquae  actiones  hominis  sunt  vitium, 
O.  ergo  aliquse  actiones  hominis  non   sunt  aman- 
dae." 
Secunda  figura  ea  est  in  qua  medius  terminus  est  prae- 
dicatum  prsemissarum. 

ia  Reg.  Una  praemissarum  est  negans,  secus  M  bis 
sumeretur  particulariter. 

2a  Reg.  Major  est  universalis,  secus  enim  P  particularis 
esset  inpraemissis  et  universalis  in  conclusione,  quse  sem- 
per  negans  est.     Quatuor  habet  modos  : 

1)  E.  "  Vitium  non  est  amandum, 
A.  virtus  est  amanda, 

E.  ergo  virtus  non  est  vitium." 

2)  A.  "  Homo  est  animal, 
E.  lapis  non  est  animal, 

E.  ergo  lapis  non  est  homo." 

3)  E.  "  Materia  non  est  simplex, 

I.  aliqua  entia  sunt  simplicia, 
O.  ergo  aliqua  entia  non  sunt  materia." 

4)  A.  "  Materia  est  extensa, 

O.  aliqua  entia  non  sunt  extensa, 
O.  ergo  aliqua  entia  non  sunt  materia." 
Tertia  figura  habet  medium  terminum  subjectum  utri- 
usque  praemissae. 

ia  Reg.  Minor  est  'affirmans.  Vide  iam  Reg.  1*  Fig- 
urse. 

2a  Reg.  Conclusio  est  particularis,  quia  S  in  prsemissis 
est  particularis,  eo  quod  sit  praedicatum  affirmantis.  Sex 
habet  modos  : 

1)  A.  "  Omnis  homo  est  ratione  praeditus, 
A.  omnis  homo  est  animal, 

I.  ergo  aliquod  animal  est  ratione  praeditum." 

2)  I.  "  Aliqua  animalia  sunt  alba, 
A.  omnia  animalia  sunt  mortalia, 

I.  ergo  aliquod  mortale  est  album." 

3)  E.  "  Materia  non  est  capax  cogitandi, 
A.  materia  est  divisibilis, 

O.  ergo  aliquod  divisibile  non  est  capax  cogitandi." 

4)  A.  "  Humani  judices  instituti  sunt  propter  bonum 

commune, 
I.  aliqui  humani  judices  sunt  pravi, 
I.  ergo  aliqui  qui  pravi  sunt,  instituti  sunt  propter 

bonum  coramune." 

5)  O.  "  Aliqui  Sacerdotes  non  sunt  sancti, 

A.  omnes  Sacerdotes  habent  potestatem  offerendi 

sacrificium, 
O.  ergo  aliqui  habentes  potestatem  offerendi  sacri- 

ficium  non  sunt  sancti." 

6)  E.  "  Mendaci  non  est  credendum, 

I.  aliqui  raendaces  sunt  historiographi, 
O.  ergo  aliquibus  historiographis  non  est  creden- 
dum." 
Quarta  figura.     Medius  terminus  est  prsedicatum  ma- 
joris  et  subjectum  minoris. 

ia  Reg.   Si   major  est  affirmans,  minor  est  universalis, 
ne  medius  bis  sit  particularis. 

2a  Reg.  Si  minor  est  affirmans,  conclusio  est  particu- 
laris. 

3*  Reg.  Si  una  prsemissa  negans  est,  major  est  univer- 
salis.     Quinque  habet  modos  : 

1)  A.  "  Lapis  est  divisibilis, 

A.  omne  divisibile  est  extensum, 
I.  ergo  aliquid  extensum  est  lapis." 

2)  I.   "  Aiiquis  homo  est  sanctus, 
A.  omnis  sanctus  Deo  placet, 

I.  ergo  aliquis  Deo  placens  est  homo." 

3)  A.  "  Omnis  verus  Christianus  est  miles  Christi, 
E.  omnis  miles  Christi  non  est  servus  diaboli, 

E.  ergo  servus  diaboli  non  est  verus  Christianus." 

4)  E.  "Bonus  judex  non  accipit  munera  ad  jus  dicen- 

dum, 
A.  qui  accipit  munera  ad  jus  dicendum  Deo  dis- 

plicet, 
O.  ergo   aliqui   qui  Deo  displicent  non  sunt   boni 

judices." 

5)  E.  "Injustitia  non  est  virtus, 

I.  aliquae    virtutes.    maxima    difficultate    exercen- 

tur, 
O.  ergo  aliquid  quod  maxima  difficultate  exercetur 
non  est  injustitia." 

§  36.  Isti  modi  figurarum  his  versiculis  continentur  : 
Barbara,  celarent,  darii,  ferioque  prioris. 
Caesare,  camestres,  festino,  baroco  secundae. 
Tertia  darapti,  disamis,  datisi,  felapton, 
Bocardo,  feriso,  habet ;  quarta  insuper  addit 
Bramantip,  camenes,  diramis,  fesapo,  fresison.* 
Non   est  putandum  barbaras    istas  voces   sine   consilio 
fuisse  adhibitas. 

Prima  figura  est  prsecipua  figura  syllogismorum,  in  qua 
major  continet  conclusionem,  minor  autem  ostendit  eam 
ibi  contentam  esse  ;  unde  in  ista  figura  evidenter  patet 
veritas  conclusionis.  Non  hoc  ita  evidenter  apparet  in 
aliis  figuris,  hinc  necesse  est  reducere  illas  ad  primam 
figuram.  In  versibus  autem  illis  traditur  modus  quo  hsec 
reductio  fieri  debeat.  Consonantes  ostendunt,  quomodo 
ceterae  figurae  ad  primam  reduci  possint.  Litterae  ini- 
tiales  B,  C,  D,  F  tradunt  ad  quemnam  modum  primse 
figurae  reduci  possit  syllogismus.  S,  P  docent  conver- 
tendam  esse  propositionem,  quse  per  vocalem,  quam  ipsae 
S,  P  sequuntur,  exprimitur  ;  S  simpliciter,  P  per  accidens. 
M  indicat  mutandum  esse  locum  prsemissarum  ;  C  in 
medio,  reductionem  ad  primam  figuram  non  posse  fieri 
directe. 

Sit  syllogismus  secundae  figurae  :  Homo  est  animal  ; 
lapis  non  est  animal  ;  ergo  lapis  non  est  homo,  qui 
exprimitur  per  vocem  CAmEstrEs.  Reducendus  est 
ergo  ad  modum  Celarent  primae  figurae.  S  quae  se- 
quitur  litteras  E  indicat  minorem  et   conclusionem  sim- 


*  Combinationes  littecarum  A,  E,  I,  O,  terna  et  terna  sumpta,  quae  syllogis- 
mum  efficere  possunt,  sunt  quidem  undecim  tantum,  sed  modi,  ut  patet  ex  versi- 
bi'S,  sunt  decem  et  novem  ;  quia  in  variis  figuris  esedem  litterarum  combinationes 
repetuntur,  ut  celarent  et  aesare  ;  /erio  et  feriso,  etc. 


Liber  Primus.  35 

pliciter  convertendas  esse  ;  M  locum  praemissarum  mu- 
tandum  esse.  Quo  facto  obtinemus  :  Nullum  animal 
est  lapis  ;  atqui  homo  est  animal ;  ergo  homo  non  est 
lapis. 

Sit  adhuc  syllogismus  :  Materia  est  extensa  ;  atqui  ali- 
qua  entia  non  sunt  extensa  ;  ergo  aliqua  entia  non  sunt 
materia.  Hic  syllogismus  secundae  figurae  exprimitur  per 
vocem  BArOcO,  unde  non  potest  directe  ad  primam 
flguram  reduci.  Sed  id  potest  fieri  indirecte.  Suppona- 
tur  enim,  concessis  praemissis,  conclusionem  esse  falsam, 
tunc  ejus  contradictoria  esset  vera.  Et  formetur  syllo- 
gismus  primae  figurae  :  Materia  est  extensa  ;  atqui  omnia 
entia  sunt  materia ;  ergo  omnia  entia  sunt  extensa.  Si 
ergo  falsa  esset  conclusio  primi  syllogismi,  ostenderetur 
negandam  esse  ejus  minorem,  quse  tamen  jam  admissa 
fuit  ut  vera. 

§  37.  Syllogismi  continentes  propositionem  composi- 
tam  categoricam  ad  simplices  syllogismos  spectant,  eas- 
demque  sequuntur  regulas.  Animadvertas  oportet  in 
syllogismo  cujus  praemissa  est  aut  exclusiva  aut  excepti- 
va,  eam  partem  praemissae  considerandam  esse  a  qua  vis 
argumenti  pendet.  Syllogismus,  "  Solus  Deus  est  aeter- 
nus,  mundus  non  est  Deus,  ergo  mundus  non  est  aeter- 
nus,"  recte  concludit,  quamvis  videatur  esse  contra  se- 
cundam  regulam ;  quia  vis  argumenti  pendet  a  negante, 
H  Quod  non  est  Deus  non  est  aeternum  ";  minor  specie 
negans  est,  quia  medius  terminus  est  "  Quod  non  est 
Deus";  unde  minor  sic  exponitur  :  "  Atqui  mundus  est 
aliquid  quod  non  est  Deus." 

§  38.  Syllogismi  qui  habent  compositam  propositionem 

hypotheticam  speciales  sequuntur  regulas  et  nomina  spe- 
cialia  habent.     Sunt  sequentes  : 

Syllogismus  conditionalis,  qui  continet  praemissam  con- 
ditionalem.  Duplici  constat  figura  :  1,  Affirmata  condi- 
tione  in  minori,  affirmatur  conditionatum  in  conclusione  ; 
2,  Negato  conditionato  in  minori,  negatur  conditio  in 
conclusione  ;  nam  supposita  conditionalis  veritate,  posita 
conditione  ponitur  conditionatum  ;  negato  conditionato, 
neque  habetur  conditio.  Sit  exemplo,  "Si  sol  lucet,  dies 
est ;  atqui  sol  lucet,  ergo  dies  est  "  ;  aut,  "  atqui  dies 
non  est,  ergo  sol  non  lucet."  Duae  aliae  figurae  vitiosae 
sunt,  nam  affirmato  conditionato,  non  potest  inferri  con- 
ditio  ;  et  negata  conditione,  non  potest  semper  negari 
conditionatum,  quiaconditionatum  avariis  conditionibus 
pendere  potest.  Sic  non  valet,  "  Si  sol  lucet,  dies  est  ; 
atqui  dies  est,  ergo  sol  lucet  "  ;  neque,  "  atqui  sol  non 
lucet,  ergo  dies  non  est."  Si  vero  conditio  sit  unica 
ratio  cur  conditionatum  verificetur,  istae  figurae  conclu- 
dunt,  quia  tunc  reducuntur  ad  hoc,  "  Si  est  A,  etiam  est 
B  ;  et  si  non  est  A,  neque  est  B."  Syllogismus  conditio- 
nalis  ad  simplicem  reduci  potest :  directe,  si  conditionis 
et  conditionati  idem  est  subjectum  ;  indirecte,  si  diversa 
habent  subjecta. 

§  39.  Syllogismzis  disjunctivus  est  cujus  major  est  pro- 
positio  disjunctiva.  Ut  rite  concludat,  haec  servanda 
sunt :  1,  Disjunctio  debet  esse  vera  ;  2,  Negato  uno 
membro  in  minori,  cetera  disjunctive  in  conclusione 
affirmantur  ;  3,  Affirmato  uno  membro  in  minori,  cetera 
copulative  negantur  ;  4,  Negatis  omnibus  praeter  unum  in 
minori,  hoc  in  conclusione  affirmatur.  Regulae  istae  per 
se  patent. 

§  40.  Syllogismus  conjunctivus  est  cujus  major  est  pro- 
positio  conjunctiva.  Cum  asseramus  iri  majori  duo  illa 
membra  simul  vera  non  posse  esse,  patet,  uno  affirmato, 
aliud  negari  debere  ;  sed  non  sequitur,  quod  negato  uno, 
aliud  debeat  affirmari,  nisi  oppositio  in  majori  sit  contra- 
dictoria,  v.  g. :  "  Homo  non  potest  simul  ambulare  et 
sedere,  atqui  Petrus  ambulat,  ergo  non  sedet  ";  sed  non 
valet,  "  atqui  Petrus  non  ambulat,  ergo  sedet,"  quia  non 
est  contradictio  in  majori,  sed  contraria  sunt  ipsius  duo 
membra. 

DE     ALIIS    ARGUMENTORUM     SPECIEBUS. 

§41.  1.  Enthymema  est  syllogismus  truncatus,  cui  una 
ex  praemissis  deest.  Quaenam  ex  praemissis  desit,  de- 
prehenditur  ex  extremo  quod  deest  in  antecedenti.  Si 
neutrum  extremum  est  in  antecedenti,  syllogismus  inte- 
ger  aut  conditionalis  aut  disjunctivus  est. 

2.  Sorites  constat  plurimis  praemissis  ita  dispositis,  ut 
praedicatum  primae  fiat  subjectum  sequentis,  et  ita  dein- 
ceps  ;  in  conclusione  subjectum  prioris  connectitur  cum 
ultimo  praedicato.  Sorites  est  acervus  syllogismorum, 
potestque  resolvi  in  tot  syllogismos  quot  sunt  praemissae, 
una  dempta.     Sit  v.  g.  Sorites  : 


A  est  B, 
B  est  C, 
C  est  D, 
DestX, 
Ergo  A  est  X. 


Iste  sic  BestC,  )  C  est  D,  )         DestX, 

-resolvi  A  est  B,  V  A  est  C,  l         AestD, 

potest:  ergo  A  estC;  )  ergo  A  est  D;  )  ergoAestX. 


Ut  rite  concludat,  requiritur  :  1,  Ne  sit  praemissa  ne- 
gans  inter  affirmantes  ;  quia  secus  in  resolutione  soritis 
haberetuf  aut  negans  in  syllogismi  praemissis  et  affir- 
mans  conclusio,  aut  conclusio   latius  pateret.     Medius 

terminus  negans  esse  potest,  unde  fieri  potest  ut  nna 
prsemissarum  sit  specie  negans.  2,  Praemissa  quae  proxi- 
me  antecedit  conclusionem  negans  esse  potest  ;  quo  in 
casu  et  conclusio  negans  erit.  3,  Excepta  prima  prae- 
missa,  omnes  alise  debent  esse  universales,  quia  secus 
unus  ex  mediis  bis  particulariter  sumeretur.  Si  prima 
praemissa  est  particularis,  et  conclusio  erit  particularis. 

3.  Dilemma  est  syllogismus  disjunctivus  cujus  major 
habet  duo  membra  sibi  contradictorie  opposita,  et  ex 
utroque  aliquid  contra  adversarium  concluditur,  v.  g., 
illud  Tertulliani  in  Apologetico,  "  Vel  nocentes  sunt 
Christiani  vel  innocentes.  Si  nocentes,  cur  inquiri  pro- 
hibes  ?  Si  innocentes,  cur  delatis  pcenam  irrogas  ? "  Ut 
rite  concludat  debet  contradictio  esse  vera  ;  secus  ad- 
versarius  effugium  haberet.  Id  quod  infertur  debet 
revera  fluere  ex  utroque  membro,  et  non  esse  solum  pro- 
babile,  secus  enim  adversarius  argumentum  retorqueret 
deducendo  argumentum  probabile  oppositum. 

§  42.  De  inductione.  Ea  est  argumentatio  qua  de 
subjecto  universali  concludimus  quod  de  inferioribus 
ejus  singillatim  affirmavimus  docente  experientia.  Ea 
est  vel  completa  vel  incompleta,  prouti  vel  de  omnibus  vel 
de  multis  subjecti  inferioribus  affirmavimus  quod  deinde 
toti  universali  tribuimus.  Completa  inductio  rigorose 
concludit  et  facili  ratione  ad  syllogismum  primae  figurae 
reducitur.  Incompleta  utimur  ad  leges  physicas  inves- 
tigandas.  Etenim,  factis  plurimis  experimentis,  si  con- 
stanter  vidimus  eundem  effectum  produci,  concludimus 
a  natura  hujus  causaependere  ut  in  talibus  circumstan- 
tiis  sic  et  non  aliter  agat.  Individua  autem  qiiaeeandem 
naturam  habent,  debent  etiam  habere  ea  quae  ad  hanc 

naturam  pertinent.  Recte  ergo  inferimus  propositionem 
universalem.  Principia  quibus  hic  utimur,  quorum  prse- 
cipuum  est  Ordo  naturce  est  constans,  sunt  analytica  ; 
unde  si  certo  constat  factum  in  pluribus  notatum  con- 
stans  et  uniforme  esse,  conclusio  erit  physice  universalis 
et  certa.  Haec  inductio  etiam  adhibetur  ad  agendi  mo- 
dum  hominum  investigandum,  sed  quia  homines  liberi 
sunt,  universales  inde  deductae  non  sunt  nisi  valde  pro- 
babiles,  vel  ad  summum  moraliter  universales. 

Materialistae  et  Positivistae,  qui  omnia  principia  a  priori 
negant,  ratiocinium  ad  solam  inductionem  reducere  vo- 
lunt,  ipsumque  syllogismum  meram  inductionem  esse, 
et  nos  omnia  principia  universalia  ope  inductionis  for- 
mare  affirmant.  Hoc  autem  omnino  falsum  est.  Ipsa 
inductio  ut  fieri  possit,  necessario  supponit  varia  prin- 
cipia  a  priori,  ut  principium  contradictionis,  causalitatis, 
constantiae  ordinis  physici,  etc.  Omnis  inductio  ad  ve- 
rum  syllogismum  reduci  potest,  cujus  major  est :  Ordo 
naturae  est  constans.  Nisi  ergo  admittantur  haec  princi- 
pia  a  priori,  nulla  inductio  foret  possibilis.  Principium, 
"  Ordo  naturae  est  constans,"  inductione  obtineri  non 
potest,  quia  fieret  circulus  vitiosus  ;  imo  neque  ipsa  ex- 
perimenta  institui  possent  absque  cognita  veritate  istius 
principii,  nam  ut  fiant  experimenta,  certiores  esse  de- 
bemus  sensus  nostros  rite  adhibitos  nos  non  decipere ; 
jamvero  hoc  judicium  ferre  non  possemus  nisi  jam  nobis 
constaret  de  constantia  ordinis  physici. 

§  43.  De  argumentatione  probabili.  Haec  fit  cum 
ex  utraquevel  alterutra  praemissa  probabili  concludimus. 
Conclusio  ejusmodi  non  est  nisi  probabilis,  et  syllogismus 
ipse  vocatur  dia/ecticus,  quia  in  utramque   partem  plus 

minusve  disputabilis  est  conclusio.  Utilis  tamen  est, 
quia  saepe  viam  ad  certitudinem  sternit.  Argumenta 
haec  procedunt  vel  ex  analogia  vel  ex  hypothesi. 

Analogia  est  argumentatio  per  quam  ab  una  propor- 
tione  nobis  comperta,  aliam  inferimus  ;  unde  quaedam 
imperfecta  inductio  est.  His  fere  principiis  nititur  : 
Quod  in  uno  similium  valet,  valet  etiam  in  ceteris,  et  e 
converso.  Causce  similes  producunt  effectus  similes.  Res 
similes  habent  proprietates  similes^  finesque  simi/es.  Dis- 
similibus  dissimilia  conveniunt,  etc.  Ad  analogiam  etiam 
spectat  exemplum,  necnon  argumentatio  a  majori  ad 
minus,  a  minori  ad  majus,  a  pari,  acontrario;  ista  ulti- 
ma  quandoque  dant  certitudinem,  sed  haec  ex  aliis  prin- 
cipiis  pendet. 

Hypothesis  est  propositio  cujus  veritas  nondum  est  de- 
monstrata,  quae  tamen  assumitur  vera,  quia  facta  com- 
mode  explicat.  Ut  gignat  probabilitatem  debet  ipsa  esse 
possibilis,  nec  debet  repugnare  experimentis,  nec  verita- 
tibus  cognitis,  et  facta,  quse  explicanda  assumit,  commode 
explicare  debet. 

§  44.  Argumenta  indirecta.  Ea  thesim  non  pro- 
bant,  sed  inferunt  aliquid  ex  quo  conclusio  colligitur,  vel 
ejus  refutatio  obtunditur.     Ea  sunt  : 

a)  Argumentum  ab  absurdo,  si  ostenditur  ex  proposi- 
tione  contradictoria  ei  quae  probanda  est,  sequi  absurdum. 

b)  Argumentum  negativum,  quando  ostendimus  contra- 
dictoriam  nostrae  propositionis  nullam  habere  pro  se  ra- 
tionem,  v.  g.,  "  Nulla  alia  causa  hujus  effectus  assignari 
potest  "  ;  "  Gratis  asseritur,  ergo  gratis  negatur  "  ;  "  Nul- 
la  hujus  rei  necessitas,"  etc.  Hoc  argumentum  caute 
adhibendum  est. 


Liber  Primus.  41 

c)  Instantiam  afferre  dicimur  cum  propositionem  uni- 
versalem  impugnamus,  allegando  factum  particulare  in 
quo  ea  non  verificatur,  aut  ostendendo  formam  argu- 
menti  vitiosam  esse  per  applicationem  ejusdem  formse 
alii  materiae,  ita  ut  evidenter  argumenti  falsitas  pateat. 

d)  Argumentum  ad  hominem.  Eo  utimur  cum  adhibe- 
mus  principia  adversarii,  etsi  falsa  sint  aut  dubia,  ad 
nostram  thesim  confirmandam. 

e)  Retorsio  argumenti,  quando  sumpta  una  ex  proposi- 
tionibus  adversarii,  contradictoriam  conclusionem  dedu- 
cimus,  vel  aliquid  quod  ipsi  non  arrideat. 

f )  Argumentum  per  distractionem,  cum  omissa  argu- 
menti  solutione  adversarium  provocamus  ad  illud  expli- 
candum  quod  explicare  aut  non  vult  aut  non  potest. 

g)  Argumentum  ad  ignorantiam,  cum  provocamus  ad- 
versarium  ad  solvenda  argumenta  nostra,  aut  ad  meliora 
proponenda. 

h)  Argumentum  ad  invidiam,  quo  utuntur  ii,  qui  ad- 
versarii  doctrinam  risui  et  odio  exponunt,  deducendo 
consectaria,  quse  fluunt  ex  tali  doctrina. 

Haec  ultima  argumenta  optima  sunt  ad  protervum  ad- 
versarium  retundendum,  sed  parum  plerumque  inserviunt 
ad  probandam  veritatem. 

§  45.  De  sophismatibus.  Sophisma  est  argumentum 
quod  speciem  veri  habet,  sed  falsum  et  absurdum  con- 
cludit.  Aliud  est  in  voce,  in  re  aliud.  Vocantur  etiam 
fallacia  in  dictione,  et  extra  dictionem. 

Sophisma  in  voce  est  :  1.  sEquivocatio  et  ambiguitas, 
quando  in  syllogismo  sunt  tres  termini  apparenter,  sed 
quatuor  in  re. 

2.   Sophisma  sensus  compositi  et  sensus  divisi.     Illud  lo- 

cum  habere  potest  in  propositionibus  modalibus,  et  in  eis 
quarum  unum  extremorum  constat  pluribus  partibus  con- 
junctione  et,  vel,  connexis.  V.  g.,  "  Peccator  non  potest 
salvari "  verum  est  in  sensu  composito,  quia  peccator,  ut 
peccator,  salvari  non  potest  ;  sed  falsum  in  sensu  diviso, 
quia  peccator  potest  a  se  removere  peccatum  per  pceniten- 
tiam  et  salvari.  "  Duo  et  tria  sunt  quinque  "  verum  est 
in  sensu  composito,  falsum  in  sensu  diviso,  quia  dicere 
non  possumus,  duo  sunt  quinque,  tria  sunt  quinque. 

Sophismata  in  re  sunt : 

i.  FaJlacia  accidentis,  cum  ab  eo  quod  contingenter  et 
variabiliter  inest  subjecto  ad  subjectum  ipsum  procedi- 
mus,  concludendo  id,  quod  de  uno  dicitur,  de  alio  etiam 
dici  debere.  Ut  si  mala  quas  ex  rei  abusu  procedunt  rei 
ipsi  tribuuntur. 

2.  Captio  dicti  simpliciter  et  secundum  quid.  Dictum 
simpliciter  est  quod  effertur  sine  addito  coarctante  aut 
minuente  ;  dictum  secundum  quid,  quod  cum  tali  addito 
effertur.  Sophisma  hoc  fit  cum  ab  uno  dicto  ad  aliud  fit 
transitus,  v.  g.,  "  Licet  edere  carnes,  ergo  qui  die  veneris 
carnes  edit  non  peccat." 

3.  Ignoratio  elenchi  seu  redargutionis,  quando  sophista 
objicit  adversario  aliquam  contradictionem  quas  revera 
non  existit  ;  unde  sophista  adversarium  redarguere  vi- 
detur,  sed  revera  id  non  facit. 

4.  Petitio  principii,  quse  fit  cum  id  quod  probandum  est 
aliis  verbis  proponitur,  aut  ut  concessum  supponitur. 
Ad  hoc  sophisma  reducitur  circuius  vitiosus,  qui  fit  cum 
quis  idem  per  idem  probat. 

5.  Fallacia  consequentis,  quae  admittitur  in  conditionali 
syllogismo,  si  non  deducitur  conclusio  juxta  regulas. 

6.  Fallacia  non  causce  pro  causa,  cum  quis  sic  arguit  : 

<€  Hoc  post  hoc ;  ergo  ex  hoc  "  ;  aut  si  occasionem  aut 
conditionem  ut  causam  effectus  ponit ;  aut  si  verba  dan- 
tur  pro  causis,  ad  tegendam  ignorantiam. 


CAP.  V. 

DE    METHODO. 

§  46.  Methodus  est  ordo  quem  mens  in  comparanda 
sibi  scientia  sequitur.  Quando  agitur  de  veritate  in- 
venienda  aut  aliis  tradenda,  haec  duo  praestare  oportet : 
1,  Probare  veritatem  ;  2,  Probatas  veritates  coordinare 
inter  se  ad  eas  melius  percipiendas  aut  aliis  tradendas. 

§  47.  De  veritatis  probatione.  Demonstratio  est 
argumentatio  legitima  ex  certis  principiis,  quae  ut  prae- 
missae  inserviunt  ad  conclusionem  demonstrandam. 
Haec  principia  debent  esse  certa  et  evidentia,  secus  enim 
nec  conclusio  certa  esset.  Hinc  patet  :  1.  Veritates 
quae  ut  praemissae  inserviunt  debere  esse  priores  seu 
magis  notse  quam  conclusio.  Veritates  autem  possunt 
esse  priores  seu  magis  notae  vel  natura  sua,  vel  quoad 
nos.  Veritates  magis  notae  natura  sua  sunt  eae  quae  in 
se  continent  rationem  aliarum  veritatum.  Veritates 
magis  notae  quoad  nos  sunt  eae  quse  nobis  inserviunt 
tanquam  medium  ad  cognitionem  aliarum  veritatum 
obtinendam.  Generatim  loquendo,  veritates  magis  notae 
natura  sua  non  sunt  magis  notae  quoad  nos,  quia  in  prae- 
senti  rerum  ordine  ex  effectibus  ad  causas  investigandas 
procedimus.  Principia  ergo  quae  adhibentur  in  demon- 
stratione  priores  et  magis  notae  debent  esse  quoad  nos. 

2.  Non  omnes  veritates  esse  demonstrabiles.  Nam 
si  omnes  demonstrari  deberent,  nulla  demonstratio  pos- 
sibilis  foret ;  deberemus  enim  progressum  in  infinitum 
instituere. 

Demonstratio  est  vel  directa  vel  itidirecta.  Prior  fit 
cum  ostendimus  prsedicatum  tribui  debere  aut  non  de- 
bere  subjecto,  mediantibus  aliquibus  notis  quae  subjecto 
et  prsedicato  certo  insunt.  Altera  fit  ostendendo  ex  pro- 
positione  contradictoria  ei  quse  probanda  est,  sequi  ab- 
surdum.  Hsec  ostendit  propositionem  esse  admitten- 
dam,  illa  insuper  dat  rationem  cur  admitti  debeat. 

Directa  demonstratio,  si  medium  quo  utitur  spectes, 
vel  est  a  priori,  vel  a  posteriori.  Demonstratio  a  priori 
ea  est  in  qua  veritas  conclusionis,  a  parte  rei,  pendet  a 
veritate  praemissarum  ;  ut,  si  a  causa  deducitur  effectus, 
a  conditione  conditionatum,  a  ratione  rationatum.  Hasc 
adhiberi  non  potest  nisi  ratio  rei  (vocatur  ontologica)  sit 
etiam  prior  et  notior  menti  nostrae  (seu  in  ordine  logico). 
Demonstratio  a  posteriori  procedit  contrario  modo  ;  in  ea 
veritas  prsemissarum  in  ordine  ontologico  pendet  a  veri- 
tate  conclusionis. 

§  48.  Principia  seu  veritates  quse  assumuntur  ut  fun- 
damentum  demonstrationis,  alia  influunt  virtute,  et  sunt 
ea  quse  ex  natura  ratiocinii,  certitudinis  vel  materiae  de 
qua  agitur,  supponuntur.  Alia  actu  influunt  et  sunt 
prasmissae  adhibitas  in  argumentatione.  Hasc  sunt  vel 
analytica  vel  synthetica  (§  19),  et  utraque  sunt  vel  per 
se  nota,  vel  mediante  ratiocinio  prsscedente.  Inter  prin- 
cipia  nota  per  se  seu  immediate  evidentia,  alia  sunt  com- 
munia,  i.  e.,  omnibus  ratione  utentibus  innotescunt,  ut 
piincipium  contradictionis,  causalitatis,  etc.     Alia  sunt 

principia  particularium  scientiarum,  quae  eis  patent  qui 
definitionem  subjecti  intelligunt.  Cognitiones  immedi- 
atae  syntheticae  versantur  circa  singularia,  easque  per 
sensum  apprehendimus  ;  syntheticae  mediatse  efforman- 
tur  experientia  ope  ratiocinii,  quae  per  inductionem  fiunt 
universales. 

§  49.  Methodus  alia  est  analytica,  synthetica  alia.  Pri- 
ma  procedit  a  singularibus  ad  universalia,  a  composito 
ad  partes.  Altera  e  contrario  ab  universalibus  ad  par- 
ticularia,  ab  elementis  ad  compositum.  Analysis  re- 
solvit,  synthesis  e  contra  componit.  Exemplum  nobis 
praebet  Geometria,  quse  a  linea  incipit  et  deinde  con- 
siderat  superficies  et  solida,  et  methodo  synthetica  utitur  ; 
Geometria  analytica  e  contra  ab  equatione  generali  se- 
cundi  gradus  procedit  ad  determinandas  omnes  pro- 
prietates  sectionum  conicarum,  hinc  a  composito  ad 
partes  procedit  et  analysi  utitur. 

Notandum  est  nullam  esse  scientiam  quae  aut  sola 
analysi  aut  sola  synthesi  utatur.  In  coordinandis  veri- 
tatibus  ad  corpus  doctrinae  afformandum,  synthesi  uti- 
mur  ;  sed  in  investiganda  aliqua  quaestione,  aliquando 
analysis,  aliquando  synthesis  praeferenda  est  ad  finem 
obtinendum. 

§  50.  Si  considerantur  principia  ex  quibus  proficisci- 
mur  ad  scientiam  adquirendam,  variae  methodi  a  phi- 
losophis  statutae  sunt  :  methodus  nempe  ontologica  et 
psychologica.  Prima  deducere  vult  initium  scientiae 
ex  cognitione  Dei.  Altera  initium  sumit  a  cognitione 
alicnjus  effectus.  Ista  iterum  dividitur,  1,  in  metho- 
dum    empiricam,   quae   statuit  scientiam   acquiri    deberi 

per  experientiam,  qua  facta  sive  exteriora  sive  etiam 
interiora  observantur  ;  et  per  inductionem,  qua  facta  illa 
fiunt  universalia. 

2.  In  methodum  idealisticam,  quse  rejecta  observa- 
tione  factorum,  a  solis  ideis  menti  h.umanae  insitis,  scien- 
tiam  omnem  eruere  conatur. 

3.  In  methodum  rationalem,  quae  tum  factorum  ob- 
servatione,  tum  evidentibus  principiis  rationis  utitur  ad 
scientiam  comparandam.  Hsec  ultima  methodus  sola 
vera  est,  quia  sola  conformis  est  modo  quo  ad  veritatem 
cognoscendam  progredimur.  Sed  demonstratio  httjus 
propositionis  patebit  ex  eis  quse  deinceps  tractanda  sunt 
de  origine  Idearum. 

§51.  Duplici  modo  in  cognitionem  veritatis  pervenire 
possumus  :  vel  enim  eas  nosmetipsi  apprehendimus,  vel 
eas  admittimus  ob  auctoritatem  testium,  quibus  tuto 
fidere  valemus.  Has  veritates  credimus,  illas  vero  sci- 
mus.  Scientia  tamen  non  consistit  in  mera  factorum 
cognitione,  quam  experientia  acquisivimus,  neque  in 
horum  factorum  mera  classincatione,  neque  in  cogni- 
tione  plurium  veritatum  quas  ope  ratiocinii  obtinuimus. 
Ad  scientiam  requiritur,  ut  multarum  veritatum  ad  idem 
objectum  pertinentium  mutuas  relationes  et  dependen- 
tiam  perspiciamus.  Hinc  scientia  est  cognitio  rerum 
per   sua  principia  vel  per  suas  causas. 

Scientia  in  se  una  quidem  est,  quia  omnis  veritas  in 
Deo  fundatur,  ac  proinde  veritas  una  est,  sicuti  Deus 
unus  est.  Sed  Deum  in  hac  vita  non  intuemur,  et  scien- 
tiam  nostram  a  rebus  haurimus.  Hinc  scientise  varise 
dantur  pro  diversitate  objectorum  quae  considerare  pos- 
sumus.     Objectum  tamen  scientiae  distinguendum  est  in 

objectum  materiale  et  in  obj ectum  formale.  Primum  est 
illud  circa  quod  scientia  versatur,  alterum  est  respectus 
sub  quo  illud  scientia  considerat.  Hinc  idem  objectum 
materiale  potest  esse  objectum  variarum  scientiarum,  et 
econtra,  plura  objecta  materialia  ad  eandem  scientiam 
pertinere  possunt.  Scientia  ab  objecto  formali  suam 
speciem  sumit,  seu  objectum  formale  est  ratio  quare  una 
ab  alia  scientia  distinguitur. 

Omnium  scientiarum  quae  circa  res  naturaliter  cog- 
nitas  versantur,  Metaphysica  primatum  tenet,  quia  ejus 
objectum  praestantissimum  est  in  ratione  scibilis,  etenim 
ipsa  considerat  rerum  ultimas  et  altissimas  rationes  ; 
atque  ejus  principia  fundainentum  praebent  principiis 
ceterarum  scientiarum.  Theologia,  ut  scientia  est,  Meta- 
physica  nobilior  est,  quia  nititur  principiis  a  Deo  reve- 
latis. 

Omnis  scientia  humana  principiis  fidei  subordinata  sit 
necesse  est,  quia  veritates  revelatae  altioris  sunt  ordinis, 
et  ea  credimus  ob  auctoritatem  Dei  revelantis.  Inter 
eas  et  veritates  quas  lumine  rationis  attingimus  nulla 
potest  esse  oppositio,  quia  et  istse  et  illse  a  Deo  proce- 
dunt,  et  Deus  sibi  contradicere  non  potest.  Hinc  quid- 
quid  fidei  principiis  contrarium  esse  cognoscitur  ut 
omnino  falsum  rejiciendum  est. 


LIB.  II. 

DE  CRITICA. 

Critic^:  munus  est  disserere  de  fontibus  ex  quibus 
veritatem  haurire  nobis  licet.  Hinc  aliqua  dicenda 
sunt  de  veritate  ;  deinde  de  certitudinis  tum  definitione 
tum  existentia  disputandum  ;  postea  tractandum  est  de 
mediis  quibus  certitudinem  acquirere  possumus  ;  et  tan- 
dem  stabiliendum  est  quid  sit  generale  criterium  veri- 
tatis  seu  ultimum  motivum  certitudinis. 


CAP.  I. 

DE    STATU    MENTIS    RELATE    AD   VERUM. 

§  i.  Veritas,  cum  sit  una  ex  transcendentalibus 
notionibus  (I.  §  8),  definiri  non  potest.  Verum  de 
omni  ente  dicitur,  quia  omne  id  quod  est,  quatenus  est, 
verum  est.  Verum  est  metaphysicum,  logicum  et  mo- 
rale.  Metaphysicum  est  rei  realitas  seu  cognoscibilitas 
independenter  a  nostro  intellectu.  Logicum  est  cog- 
noscibilitas  rei  relate  ad  intellectum,  et  in  conformitate 
intellectus  cum  objecto  consistit.  Morale  est  confor- 
mitas  sermonis  cum  mente. 

Falsitas  veritati  opponitur,  et  consistit  in  difformitate 
positiva  intellectus  ab  objecto.  Difformitas  positiva  ab 
objecto  in  eo  sita  est,  quod  mens  detrahat  objecto  quod 
ei  convenit,  aut   ei  tribuat   quod   tribuendum   non  est. 

Negativa  difformitas  consistit  in  eo  quod  mens  objecti 
intelligibilitatem  non  exhauriat;  hsec  falsitatem  non  con- 
stituit,  quia  id  quod  mens  de  objecto  cognoscit  verum 
est.  Falsitas,  ex  dictis,  non  opponitur  nisi  veritati  logicse 
et  morali.  Veritas  logica,  quse  stricto  sensu  veritas  est, 
solum  intellectus  operationibus  competit.  Hinc  vera 
esse  dicimus  ideas  et  judicia  ;  sed  non  eodem  modo. 
Idese  semper  verae  sunt,  quia  sunt  objecti  reprsesenta- 
tiones  in  mente.  Judicium  est  verum  si  res,  quam  mens 
reprsesentat,  se  habet  ut  enunciatur  per  affirinationem 
aut  negationem  ;  falsum  si  aliter  se  habet  ;  veritas  ergo 
logica,  judicio  applicata,  recte  dicitur  adaequatio  rei  et 
intellectus. 

§  2.  PROP.  I.  NULLA  MENTIS  APPREHENSIO,  PER  SE 
SPECTATA,    FALSA    EST. 

Apprehendere   objectum   est   illud    percipere,    prouti 
menti  praesens  est  quin  de  illo  judicium  efformetur ;  ap-^ 
prehensio  per  se  consideratur,  i.  e.,  remoto  influxu  quo- 
cumque  antecedentis  judicii. 

Prob.  Mens  percipiens  vel  exprimit  in  se  objecti  si- 
militudinem,  vel  non  ;  si  primum,  perceptio  est  vera ;  si 
alterum,  nulla  est  perceptio,  quia  percipere  quod  non 
est,  est  nihil  percipere. — Insuper  mens  in  perceptione 
simplici  nihil  tribuit  objecto  quod  ei  non  sit  tribuendum, 
nihil  ei  detrahit  quod  detrahere  non  debeat ;  si  enim  hoc 
faceret,  jam  judicaret.  Ergo  perceptio  est  semper  ob- 
jecto  conformis,  adeoque  vera.  Hinc  patet  falsitatem 
esse  solum  in  judicio  ;  hoc  autem  fit  : 

1.  Tribuendo  rei  perceptae  notam  aliquam  ultra  eas 
quas  mens  percipit ;  ut,  si  videndo  aurichalcum  dicam 
esse  aurum. 

2.  Quando  objecti  proprietates  quae  sensui  apparent 
ei  tribuuntur  realiter ;  ut,  si  videam  baculum  partim  in 
aqnam  immersum,  et  ex  eo  quod  appareat  fractus  dicam 
eum  revera  fractum  esse. 

3.  Si  mens  denegat  rei  id  quod  in  illa  non  percipit, 
solum  ex  eo  quod  id  non  percipiat. 

In  simplici  ergo  apprehensione  sive  sensibili  sive  in- 
tellectuali,  nunquam  invenitur  falsitas.  Quae  vulgo  di- 
cuntur  ideae  falsae,  non  sunt  merae  perceptiones,  sed  re- 
sultant  ex  praecedenti  aliquo  judicio.  Sic  qui  sibi  fingit 
ideam  Dei  injusti  aut  crudelis,  id  non  facit  per  simpli- 
cem  conceptum,  sed  per  judicium.  Aut  enim  jungit 
duas  ideas  per  judicium  aut  simplici  conceptui  entis 
injusti  nomen  Dei  per  judicium  applicat. 

§  3.  Ignorantia  est  carentia  seu  defectus  cognitionis  ; 
est  ipsa  invincibi/is,  si  nulla  ratione  deponi  potest  ;  vinci- 
bi/is,  si  deponi  potest.  Error  est  assensus  falso  aut  dis- 
sensus  vero  praestitus.  Unde  plus  dicit  quam  ignorantia, 
atque  semper  ab  actu  voluntatis  pendet  ;  quia  intellectus 
per  se  ad  falsum  non  determinatur.  Dubium  est  status 
mentis  assensum  aut  dissensum  suspendentis  ob  errandi 
formidinem  ;  dubium  est  positivumy  si  mens  suspensa  hae- 
reat  ob  rationes  utrinque  eam  inclinantes  ;  negativumf 
si  pro  utraque  parte  nullae  aut  pene  ullae  sint  rationes. 
Opinio  est  assensus  mentis  alicui  propositioni  praestitus 
ob  sat  solidas  rationes,  quae  tamen  non  omnem  errandi 
formidinem  excludunt.  Tale  judicium  etiam  vocatur 
probabile.  Si  rationes  assensum  determinantes  sumantur 
ex  ipsa  rei  natura,  probabilitas  est  intrinseca  j  secus  vo- 
catur  extrinseca.  Probabilitas  capax  est  graduum.  Pro- 
positio,  sive  probabilior,  sive  aeque  sive  minus  probabilis, 

quam  altera  ei  opposita,  dicitur  solide  probabilis,  si  ra- 
tiones,  quse  pro  ea  militant,  ejusmodi  sint,  ut,  etiam  in 
concursu  rationum  quse  stant  pro  altera,  adhuc  valeant 
virum  prudentem  ad  assensum  movere. 

§  4.  Certitudo  est  status  mentis  firmiter  adhaerentis 
veritati  cognitse  propter  rationes  quae  omne  errandi  peri- 
culum  excludunt.  Subjectiva  dicitur  quatenus  conside- 
ratur  ipse  actus  mentis  veritati  adhserentis ;  objectiva 
quatenus  consideratur  veritas  cui  mens-firmiter  adhaeret. 
Si  certitudo  subjective  consideratur,  nempe  pro  firma 
tantum  adhsesione  mentis,  ea  utique  falsa  esse  potest, 
et  sic  error  enascitur.  Si  vero  tum  subjective  tum  ob- 
jective  spectatur,  nulla  falsa  certitudo  datur.  Juxta  di- 
versitatem  motivorum,  ob  quae  mens  veritati  adhaeret, 
certitudo  varie  denominatur  : 

1.  Certitudo  metaphysica  habetur  quando  mens  per- 
cipit  necesse  esse  ut  prsedicatum  tribuatur  subjecto,  ita 
ut  ne  per  Dei  omnipotentiam  quidem  aliter  fieri  queat. 
Si  praedicatum  essentialiter  convenit  subjecto,  certitudo 
haec  vocatur  absoluta  ;  si  vero  ei  convenit  propter  ali- 
quod  factum  contingens,  certitudo  est  metaphysica  hypo- 
thetica.  Sic  intrinsece  repugnat  "  me,  dum  cogito,  non 
existere  "  ;  factum  tamen  mese  cogitationis  est  contin- 
gens. 

2.  Certitudo  physica  habetur  quando  praedicatum  tri- 
buitur  subjecto  ob  constantiam  legum  physicarum  seu  or- 
dinis  hujus  mundi. 

3.  Certitudo  moralis  ea  est  quae  nititur  constantibus 
hominum  moribus.  Sic  certum  est  "  matres  suam  pro- 
lem  amare."  Certitudo  tum  physica  tum  moralis  excep- 
tiones   in   casibus   particularibus    admittit :    prior,   quia 

leges  physicse  a  Dei  libera  voluntate  pendent;  altera, 
quia  homines  liberi  sunt.  Saepe  tamen  nobis  constat 
nullam  exceptionem  de  facto  locum  habuisse,  et  tunc 
certitudo  ista  aequivalet  metaphysicae.  Moralis  certi- 
tudo,  stricte  dicta,  distinguenda  est  a  maxima  illa  proba- 
bilitate  quae  ex  eo  oritur  quod  nullum  rationabile  mo- 
tivum  habeamus  dubitandi,  quamvis  sciamus  rem  aliter 
se  posse  habere. 

§  5.  Certitudo,  quatenus  excludit  omnem  errandi  for- 
midinem,  non  potest  gradus  admittere,  quia  exclusio 
dubii  in  indivisibili  est :  aut  enim  dubium  excluditur, 
et  adest  certitudo  ;  aut  non  excluditur,  et  nulla  habetur 
certitudo.  Hinc  patet  certitudinem  non  posse  conside- 
rari  veluti  ex  pluribus  gradibus  probabilitatis  coalescen- 
tem.  Quo  major  est  probabilitas,  eo  magis  accedimus 
ad  certitudinem,  sed  certitudo  nunquam  oriri  potest  per 
novum  gradum  probabilitatis  additum,  quia  quantus- 
cumque  sit  gradus  probabilitatis,  semper  major  vel 
minor  manet  errandi  formido.  Si  consideratur  inten- 
sitas  actus  adhsesionis,  graduum  capax  est  certitudo, 
quia  varia  motiva  omne  dubium  excludentia  plus  mi- 
nusve  mentem  percellere  possunt,  ita  ut  cum  majori 
aut  minori  intensitate  ipsa  firmiter  veritati  adhaereat. 


CAP.  II. 

DE    EXISTENTIA    CERTITUDINIS. 

§  6.   Certitudinis    existentia   est   factum   quod   omnis 
philosophus  supponere  debet,  quodque  nec  debeat  nec 

possit  probari.  Supponendnm  enim  est  nos  existere  et 
cogitare.  Qui  serio  negaret  se  existere  aut  de  sua  exis- 
tentia  dubitaret,  inter  homines  sanae  mentis  haberi  non 
posset.  Insuper  si  quis  se  existere  neget,  aut  de  sua 
existentia  dubitet,  hoc  ipso  supponit  se  existere  ;  affir- 
mando  enim  aliquid  de  se  ipso,  se  ipsum  affirmat.  Sup- 
ponendum  est  nos  habere  intellectum,  qui  est  facultas 
apta  ad  cognitiohem  veritatis.  Qui  caret  intellectu  in- 
capax  est  ratiocinii,  dubii,  negationis,  etc.  Cum  ergo 
habeamus  intellectum,  certum  etiam  est  nos  posse  ha- 
bere  certitudinem  de  multis  rebus.  Intellectus  enim 
qui  nihil  certo  cognoscere  posset,  nullam  posset  habere 
cognitionem,  ac  proinde  non  esset  intellectus.  Ergo  de 
existentia  certitudinis  nulla  qusestio  moveri  potest,  siqui- 
dem  demonstratio  existentise  certitudinis  seque  absurda 
est  ac  ejus  negatio.  Distinguere  quidem  possumusxer- 
titudinem  philosophicam  a  certitudine  vulgari  seu  na- 
turali,  sed  hae  duo  certitudines  specie  non  difTerunt. 
Philosophi  enim  certitudo  nihil  aliud  est  quam  certitudo 
naturalis  clarior  et  distinctior  reddita  ope  reflexionis  et 
analysis.  Hinc  philosophus  non  solum  certitudine  gau- 
det,  sed  etiam  rationem  hujus  certitudinis  dare  potest. 

§  7.  Fuere  tamen  qui  dixerint  nos  posse  imo  et  de- 
bere  de  omnibus  dubitare.  Hi  dicti  sunt  '  sceptici.' 
Ex  his  aliqui  de  omnibus  volebant  dubitare  ;  alii,  ad- 
missa  subjectiva  cognitione,  ejus  objectivitatem  negabant. 

Prop.  IL  Absurdus  est  scepticismus  universalis. 

Thesis  probari  non  potest,  sed  solum  declarari.  Qui 
affirmat  scepticismum  affirmat  et  ut  certa  admittit  plura 
principia,  ac  proinde  hac  ipsa  sua  dubitatione  affirmat 
nos  certitudinem  habere.     Etenim  ipse  admittit  se  cog- 

noscere  quid  sit  dubium,  certitudo,  affirmatio,  negatio, 
etc.  Affirmat  se  existere,  se  nullam  videre  rationem  cur 
assensum  praebeat,  etc.  Ergo  absurdus  est  universalis 
scepticismus. 

Objici  posset :  i°.  Quod  exstitit  non  est  absurdum  : 
sceptici  autem  exstiterunt. 

2°.  Quod  refutari  non  potest  non  est  negandum :  scep- 
ticismus  refutari  non  potest. 

3°.   Nescimus  quomodo  certitudinem  acquirimus. 

Principia  ad  solvendas  difficultates :  im.  Sceptici  qui 
exstiterunt,  id  non  fuere  de  facto,  sed  solum  ore  tenus  ; 
quia  haec  dubitatio  universalis  absurda  est. 

2m.  Scepticus  vera  argumentatione  refutari  non  potest, 
sed  hoc  neque  necesse  est ;  sufficit  ut  videamus  scepti- 
cismum  absurdum  esse. 

3m.  Aliud  est  factum  certitudinis,  aliud  ejus  expli- 
catio.  Factum  certum  est,  sed  de  modo  quo  eam  certi- 
tudinem  acquirimus  multa  hinc  inde  disputantur. 

§  8.  De  dubio  methodico.  Cartesius  invexit  in  Philo- 
sophiam  dubium  quod  methodicum  vocatur.  Vult  ipse 
ut  semel  in  vita  de  omnibus  dubitemus,  ut  hoc  pacto 
mens  nostra  a  praeconceptis  opinionibus  sese  liberet, 
eaque  solum  admittat  quae  certa  sunt.  Huic  insistens 
methodo,  ipse  invenit  se  non  posse  de  sua  existentia 
dubitare,  ac  statuit  primum  suae  Philosophiae  princi- 
pium,  "  Cogito,  ergo  sum."  Deinde  ponit  ut  legem 
generalem,  "  Id  omne  est  verum  quod  clare  et  distincte 
percipimus."  Ex  hac  lege  Dei  existentiam  deducit,  ac 
de  veracitate  divina  infert  veracitatem  nostrarum  facul- 
tatum,  unde  tandem,  ut  ipse  putat,  ad  certitudinem  de- 
venit.     Multa  hic  veniunt  reprehendenda  : 


Liber  Secundus.  55 

1.  Vult  de  omnibus  dubitare,  et  tamen  rationi  fidere 
debet,  eique  de  facto  fidit. 

2.  Statuit  ut  primum  principium,  "  Cogito,  ergo  sura." 
Ast  illud  '  cogito  '  vel  exprimit  solum  factum  cogita- 
tionis,  et  tunc  nihil  inde  concludi  potest,  nisi  admittatur 
ut  certum  principium,  "  Quod  cogitat  existit "  ;  vel  est 
factum  propositione  expressum,  et  tunc  supponitur  vera- 
citas  intelligentiae,  quia  ut  mens  hoc  principium  enun- 
ciet,  debet  ipsa  reflectere  supra  facta  interna,  subjectum 
a  sua  affectione  distinguere  et  judicium  efferre.  Debet 
insuper  supponere  principium  contradictionis,  a  quo  cer- 
titudo  omnis  principii  pendet.    . 

3.  Incidit  ipse  in  circulum  vitiosum.  Nam  ex  princi- 
pio,  "  Quidquid  in  idea  clara  et  distincta  continetur,  id 
verum  est,"  probat  Deum  existere,  et  ex  Dei  existentia 
et  veracitate  deducit  firmitatem  istius  principii. 

Ex  his  ergo  iterum  patet  nos  ante  omnem  philosophiam 
debere  absque  ulla  dubitatione  admittere  :  1,  Factum 
nostrse  existentiae.  2,  Aptitudinem  mentis  ad  cognitio- 
nem.  3.  Principium  contradictionis.  Cum  eo  qui  hsec 
non  admittit  disputare  nec  possumus  nec  debemus. 


CAP.  III. 

DE   MEDIIS   CERTITUDINIS   ACQUIRENDjE. 

§  9.  Media  ad  certitudinem  sunt,  1,  Intuitus  immedia- 
tus  per  quem  cognoscimus  veritates  necessarias  per  se 
nobis  notas.  2,  Ratiocinium  quo  attingimus  veritates 
mediatas.  3,  Conscientia  manifestat  nobis  nostras  inti- 
mas    affectiones.      4,   Sensus  externi  attingunt   objecta 

sensibilia  nobis  prsesentia.  5,  Per  testium  auctoritatem 
cognoscimus  facta  tum  praeterita,  tum  coaeva.  Ista  media 
etiam  dicuntur  motiva  aut  principia  certitudinis,  fontes 
aut  criteria  veritatis. 

§  10.    Prop.    III.    Immediatus    intuitus    conveni- 

ENTLE  AUT  DISCREPANTI^E  INTER  DUAS  IDEAS  EST  MOTI- 
VUM  INFALLIBILE  CERTITUDINIS. 

Immediatus  intuitus  habetur  quando  mens  absque  ullo 
ratiocinio  statim  percipit  relationem  identitatis  aut  dis- 
crepantiae  inter  duas  ideas.  Hoc  obtinet  in  primis  ra- 
tionis  principiis,  ut  "  Totum  est  majus  sua  parte." 

Prob.  In  intuitu  immediato  mens  percipit  praedicatum 
convenire  subjecto  ita  ut  de  bac  percepta  convenientia 
dubitare  nequeat,  etsi  quam  maxime  velit.  Mens  enim 
evidenter  videt  ejusmodi  esse  subjectum,  ut,  ni  praedi- 
catum  ei  tribuatur,  ipsum  destrueretur. — Insuper  mens 
habere  potest  certitudinem  (§  6).  Atqui  si  vera  non  es- 
set  nostra  propositio,  hoc  esset  impossibile.  Nam  cum 
prima  principia  sint  fundamentum  aliarum  cognitionum, 
si  mens  in  eis  falli  posset,  in  omnibus  falleretur. 

Objici  potest  :  i°.  Haec  thesis  demonstrari  non  potest, 
quin  in  circulum  vitiosum  incidamus. 

20.  Nonnulla  principia  quae  dicuntur  immediate  evi- 
dentia  sunt  falsa,  falsum  enim  probatur  ex  principiis 
theologiae  principium  :  Quae  sunt  eadem  uni  tertio  sunt 
eadem  inter  se.  Nam  falsa  est  illatio  :  Pater  est  Deus  ; 
Filius  est  Deus  ;  ergo  Pater  est  Filius  ;  et  tamen  medius 
terminus,  cum  sit  singularis,  aequivalet  universali,  unde 
non  est  in  syllogismo  vitium  contra  secundam  figuram. 

30.  Falsum  est  principium,  "  Ex  nihilo  nihil  fit,"  quia 
ex  nihilo  Deus  creavit  mundum. 

4°.  Omnia  judicia  nostra  experimentalia  sunt,  quia 
omnes  idese  nostrae  a  sensibus  pendent ;  et  hinc  omnia 
judicia  inductione  obtinentur. 

5°.  Mens  essentialiter  fallibilis  est,  ergo  etiam  in  primis 
rationis  principiis  errare  potest. 

6°.  Judicia  haec  sunt  inutilia,  quia  tautologica,  praedi- 
catum  enim  idem  est  ac  subjectum,  idem  ergo  esset  dicere 
A=A. 

Principia  ad  solv.  diff.:  im.  Thesis  vera  demonstratione 
non  eget,  sed  sufficit  eam  explicare,  est  enim  evidens 
per  se. 

2m.  Principium,  Quo3  sunt  eadem  uni  terlio,  conveniunt 
quoque  inter  se}  est  principium  evidens  ;  ast  addi  debet  : 
sub  eo  respectu  sub  quo  cum  tertio  conveniunt,  et  non 
sub  omni  respectu.  Hinc  in  syllogismo,  "  Pater  est 
Deus,  Filius  est  Ueus,  ergo  Pater  est  Filius,"  conclusio 
non  est  legitima  ;  quia  in  prsemissis  asseritur  Patrem  et 
Filium  convenire  in  Deitate,  in  conclusione  affirmatur 
identitas  personarum,  quae  non  est  in  praemissis  ;  quia 
non  solus  Pater  est  habens  Deitatem,  eo  quod  natura 
divina  sit  tribus  personis  communis. 

3m.  Ex  nihilo  nihil  fit  j  i.  e.,  nihilum  non  est  subjectum 
activitatis,  nec  materia  ex  qua  aliquid  fiat ;  sed  Deus  po- 
test  efficere  ut  id  quod  non  est,  fiat  existens. 

4m.  Omnia  judicia  nostra  non  sunt  experimentalia  (I. 
§  19),  etiam  si  verum  sit  omnes  ideas  a  sensibus  pen- 
dere.  Nam  idese  non  sunt  ipsa  judicia,  sed  elementa 
aut  materia  judiciorum.  In  primis  principiis  cognos- 
cimus  convenientiam  idearum  statim  ac  eas  ideas  per- 
cipimus. 

5"1.  Mens  humana  essentialiter  fallibilis  est,  non  eo 
sensu  ut  semper  falli  debeat,  sed  quod  falli  possit,  ita 

tamen  ut  saepe  constet  eam  deceptam  non  fuisse.     Si 
semper  falleretur,  non  esset  mens. 

6m.  Principia  analytica  reduci  possunt  ad  formulam, 
A=A  ;  sed  non  ideo  sunt  tautologica,  quia  etsi  sit  iden- 
titas  inter  praedicatnm  et  subjectum,  praedicatum  subjecti 
notionem  explicat. 

§  IT.  PROP.  IV.  NON  POSSUMUS  DUBITARE  DE  VALORE 
OBJECTIVO  IDEARUM. 

Sermo  hic  est  praesertim  de  ideis  primitivis  et  commu- 
nioribus,  ut  *  entis,'  'veri,'  *  substantiae,'  *  causae.'  Ob- 
jective  reales  sunt  ideae,  si  omne  id  quod  in  eis  conti- 
netur  expressum  revera  sit  in  objectis  extra  mentem  ad 
quae  referuntur. 

Prob.  Qui  negat  objectivum  valorem  idearum  affirmare 
debet  nos  nihil  cognoscere  posse,  mentemque  veritati 
cognoscendae  ineptam  esse.  Nulla  enim  est  cognitio,  si 
idea  non  est  conformis  objecto  per  eam  repraesentato. 
Omnia  principia  quae  ex  idearum  relationibus  exurgunt, 
neganda  essent. — Insuper  nemo  de  se  ipso  aliquid  affir- 
mare  posset,  si  ideae  non  essent  objectivae  ;  si  enim  ideae 
*  existentiae  '  et  '  substantiae  '  non  essent  objectivae,  dicere 
nemo  posset,  "  Ego  existo,"  "  Ego  sum  substantia." — 
Denique  ipsa  negatione  et  dubitatione  affirmatur  thesis 
nostra.  Qui  enim  negat  objectivitatem  idearum,  aut  de 
ea  dubitat,  supponere  debet  ideis  "objecti,  conformitatis, 
dubitationis,  negationis,  subjecti  dubitantis,  etc,"  respon- 
dere  realia  objecta ;  secus  enim  nihil  negare  posset, 
inepte  loqueretur,  et  nesciret  quid  diceret.  Hinc  etsi 
non  possemus  explicare  quomodo  istae  ideae  sint  objec- 
tivae,  quod  minime  concedimus,  scimus  tamen  eas  esse 
objectivas. 

§  12.  De  natura  ide^e  universalis.  Objectum  con- 
ceptus  seu  ideae  universalis  potest  esse  vel  directwn  vel 
reflexum.  Primum  habetur  cum  intellectus  apprehendit 
quidditatem  aut  essentiam  alicujus  rei  sensibus  perceptae, 
avocata  consideratione  ab  individuo  seu  concreto  ob- 
jecto  in  quo  illa  invenitur.  Alterum  obtinetur  cum  intel- 
lectus  in  illam  quidditatem  aut  essentiam  jam  directe 
perceptam,  cogitatione  revertitur,  ut  eam  comparet  cum 
individuis  aut  existentibus  aut  possibilibus  ad  quae  illa 
relationem  dicit.  Hinc  eam  concipit  ut  formam  quae  in- 
veniri  potest  in  indefinito  numero  individuorum. 

In  praesente  propositione  sermo  est  de  universali  re- 
flexo.  Multiplex  fuit  opinio  circa  universales  ideas. 
Nominalistoz  volebant  eas  esse  mera  nomina  exprimentia 
confusam  collectionem  multorum  individuorum.  Con- 
ceptualistce  admittebant  eas  esse  conceptus  sed  non  objec- 
tive  reales.  Aliqui  Realistce  volebant  universalia  existere 
per  se  et  independenter  a  mente  eas  concipiente.  Omnes 
istae  positiones  falsae  sunt. 

Prop.  V.  Universalia  non  sunt  mera  nomina,  et 

QUAMVIS  NULLAM  EXTRA  MENTEM  REALEM  EXISTEN- 
TIAM  HABEANT  EARUM  OBJECTA,  NON  SUNT  IPSA  MERUM 
MENTIS   FIGMENTUM,  SED  HABENT  FUNDAMENTUM  IN    RE. 

Prob.  I.  Idea  universalis  ea  est  quae  exhibet  unum  ali- 
quid,  quod  pluribus  inest  individuis,  et  de  singulis  dici 
potest.  Atqui  mens  talia  percipit,  quia  percipit  similitu- 
dines  inter  individua,  quae  similitudines  apprehenduntur 
ut  proprietates  pluribus  entibus  communes,  ita  tamen  ut 
singulis  vere  insint.  Jamvero  id  quod  mens  percipit, 
percipiendo  haec  universalia,  non  sunt  mera  nomina  ; 
nomina  enim  et  vocabula  sunt  signa  idearum  quae  adhi- 
beri  non  possunt,  nisi  intelligatur  id  quod  per  ista  signa 

significatur.  Ea  autem  quae  per  vocabula  significantur, 
quando  sermo  est  de  universalibus,  non  sunt  singularia, 
ut  per  se  patet.  Neque  sunt  confusa  collectio  individu- 
orum  ;  quia  terminus  collectivus  de  pluribus  quidem  di- 
citur,  sed  non  de  singulis  ;  ipse  praeterea  pendet  a  mul- 
titudine,  universalis  autem  idea  semper  eadem  manet, 
sive  uni  sive  pluribus  applicetur.  Ergo  universalia  non 
sunt  mera  nomina. 

II.  Objectum  ideae  universalis  percipitur  ut  abstractum 
ab  omnibus  notis  individuantibus  ;  nihil  autem  ejusmodi 
extra  mentem  existit.  Ergo  universalia  non  existunt  re- 
aliter  extra  mentem. 

III.  Universalia  non  sunt  universales  conceptus,  qui- 
bus  nihil  objectivi  respondet.  Nam  universalia  non 
sunt  merae  formae  menti  insitae,  sed  depromuntur  ex  ipsa 
rerum  singularium  natura.  Efformantur  enim  per  ab- 
stractionem  et  intentionem  universalitatis.  Per  abstrac- 
tionem  intellectus  avocat  cogitationem  ab  individuis  in 
quibus  aliqua  natura  invenitur,  aut  inveniri  potest,  et  non 
attendit  nisi  ad  ea,  quae  essentiam  ipsius  naturae  con- 
stituunt.  Deinde  per  intensionem  universalitatis,  qua- 
tenus  mens  reflectit  supra  abstractam  notionem  illius 
naturse  et  cogitat  ipsam  ad  plura  individua  indetermi- 
nate  referri  posse.  Praeterea  natura,  quse  a  conceptu 
universali  repraesentatur,  revera  in  singulis  individuis 
ejusdem  naturae  invenitur,  et  de  iis  vere  praedicatur. 
Insuper  si  universalibus  nihil  objectivi  responderet,  nulla 
scientia  objectiva  existere  posset.  Etenim  scientiae  sine 
universalibus  nullae  sunt.  Hinc  falsus  est  conceptualis- 
mus,  et  praeterea  probatum  est  universalia,  quamvis  actu 
sint  in  intellectu,  tamen  fundamentaliter  esse  in  rebus, 
ac  proinde  non  esse  merum  figmentum  mentis. 

Hinc  i.  Universale  a  nobis  perceptum  pendet  tum  a 
mente,  tum  a  rebus  ;  res  prsebent  materiam,  seu  proprie- 
tates  in  rebus  existentes,  mens  vero  formam  cognitione 
prsecisiva  et  comparativa.  Intellectus  enim  naturam  in 
concreto  existentem  considerat  ut  prsecisam  ab  omnibus 
notis  individuantibus,  et  percipit  eam  naturam  omnibus 
entibus  ejusdem  speciei  esse  communem. 

2.  Universalia  sunt  objective  realia  ratione  materia, 
quia  proprietates  perceptae  revera  in  individuis  inveni- 
untur. 

Realistarum  objectiones :  i°.  Quod  mens  percipit  debet 
esse  sicuti  percipitur,  secus  falsum  seu  nihil  perciperetur. 
Hinc  universalia  a  parte  rei  existunt. 

2°.  Unitas  et  identitas,  quae  per  universalia  percipi- 
untur,  debent  esse  reales. 

3°.  Universalia  existunt  ante  mentis  operationem  ;  se- 
cus  veritas  a  mente  humana  penderet. 

4°.  Universalia  sunt  seterna,  immutabilia  et  neces- 
saria. 

Nominalistarum  objectiones :  50.  Mens  non  percipit  nisi 
individua,  ergo  nulla  dantur  universalia. 

6°.  Si  perciperet  universalia,  perciperet  id  quod  non 
est. 

70.  Non  potest  mens  abstrahere  essentiam  a  notis  indi- 
viduantibus  ;  quia 

8°.  Notse  individuantes  cum  essentia  physica  identifi- 
cantur. 

90.  Essentias  rerum  non  cognoscimus  ;  mens  ad  uni- 
versalia  formanda  inductione  uti  debet,  ut  deprehendat 
similitudinem  inter  entia  ;  ergo  aut  jam  existit  in  mente 
typus  universalium,  aut  nullse  dantur  idese  universales, 
sed  sunt  solum  nomina. 

io°.  Terminus  homo  sequivalet  termino  07nnes  homines, 
ergo  universalis  terminus  exprimit  solummodo  confusam 
multitudinem  individuorum. 

Principia  ad  solv.  diff. :  im.  Quidquid  mens  percipit 
debet  esse  id  quod  percipit,  sed  non*est  necesse  ut  in  se 
habeat  eundem  essendi  modum,  quem  in  mente  habet. 

2m.  Unitas  et  identitas  universalium  sunt  reales  non 
physice,  sed  logice.  Naturae  quae  existunt  sunt  similes, 
sunt  identicse  specifice,  non  autem  numerice  ;  tamen  eorum 
identitas  et  similitudo,  quae  percipiuntur,  revera  in  rebus 
existunt. 

3m.  Ante  mentis  operationem  existit  prototypus  uni- 
versalium  in  mente  divina,  et  etiam  existunt  res  singu- 
lares,  quae  menti  praebent  fundamentum  ad  formandos 
conceptus  universales,  sed  non  existunt  ideae  universales. 
Non  ideo  facit  mens  veritatem,  quia  in  concipiendis  uni- 
versalibus  a  rebus  pendet. 

4m.  Prototypus  universalium  in  mente  Dei  est  aeternum, 
immutabile  et  necessarium  ;  ast  ideae  nostrae  universales, 
subjective  spectatae  non  sunt  aeternae,  objective  autem  pos- 
sunt  dici  aeternae,  immutabiles  et  necessariae,  non  positive 
sed  negative,  quia  objectum  universale  consideratur  prae- 
scindendo  a  conditionibus  temporis  et  loci,  et  quiaessen- 
tiam  repraesentat,  quae  aliter  esse  non  potest  quam  est  ; 
et  quia  res  a  quibus  cognitionem  universalium  haurimus, 
sunt  conformes  exemplaribus  divinis  in  mente  divina 
existentibus. 

5m.  Entia  realiter  existentia  singularia  sunt,  sed  unum- 
quodque  suam  habet  essentiam,  quam  mens,  praecisis 
notis  individuantibus,  concipere  potest,  et  hsec  est  ob- 
jectum  ideae  universalis. 

6m.  Si  mens   perciperet   universale   ut  existens  extra 

mentem,  perciperet  id  quod  non  est.  Ast  id  locum  non 
habet. 

7m.  Mens  de  facto  abstrahit  essentiam  a  notis  indivi- 
duantibus. 

8,n.  Inter  essentiam  physicam  et  notas  individuantes 
non  est  distinctio  entitativa  seu  realis,  sed  habetur  dis- 
tinctio  virtualis  (vide  inferius  Lib.  III.  §  16),  quia  ratio 
formalis  essentise  objective  diversa  est  a  ratione  formali 
notarum  individuantium  ;  hinc  mens  ipsam  essentiam 
potest  considerare,  prsecisis  notis  individuantibus. 

gm.  Universale  a  nobis  adsequate  non  cognoscitur,  at- 
tamen  quod  de  eo  cognoscimus  revera  in  rebus  invenitur, 
ac  proinde  mens  suo  objecto  conformis  est. 

Omnium  entium  essentiam  intime  non  cognoscimus  ; 
multorum  essentiam  concipimus  per  proprietates  gene- 
ricas  et  qualitates  proprias ;  hoc  tamen  non  impedit 
quominus  universalem  de  eis  conceptum  formemus. 

Mens  concipiendo  universale  directum  non  procedit 
per  inductionem,  sed  per  simplicem  abstractionem,  ad 
quod  perceptio  unius  individui  sufficit,  quia  illud  habet 
eam  essentiam,  quam  mens  considerat  prsecisis  notis  in- 
dividuantibus.  Hinc  in  illo  actu  non  utitur  nec  com- 
paratione  cum  aliis  similibus  entibus,  nec  ratiocinio,  sed 
sola  vi  intellectuali  sibi  a  Creatore  indita.  Hoc  tamen 
universale  non  est  id  quod  percipitur,  sed  quo  mens  per- 
cipit.  Universale  reflexum,  quod  consideratur  in  idea 
universali  de  qua  nunc  sermo,  supponit  comparationem 
individuorum,  existentium  vel  possibilium,  ut  percipian- 
tur  proprietates  quse  communes  illis  sunt.  Ad  hanc 
comparationem  instituendam  non  requiritur  typus  ali- 
quis  menti  innatus,  sed  sufficit  universale  directum  jam 
a  mente  perceptum. 

iom.  Termini  homo  et  omnes  homines  sunt  aequivalentes 
quoad  extensionem,  sed  non  quoad  vim  significandi  ; 
primus  exprimit  naturam,  et  connotat  individua  quibus 
illa  natura  competit  ;  alter  directe  exprimit  individua,  et 
indirecte  tantum  naturam  quae  eis  communis  est. 

§  13.  Prop.  VI.  Ratiocinium  materialiter  et  for- 

MALITER     VERUM     EST     INFALLIBILE    MOTIVUM     CERTITU" 
DINIS- 

Hsec  thesis,  ut  per  se  patet,  demonstrari  non  potest, 
quia  ejus  demonstratio  eam  jam  veram  supponeret,  sed 
sufficit  eam  explicare  et  ostendere  debere  eum,  qui  eam 
neget,  etiam  principium  contradictionis  rejicere. 

Prob.  In  omni  ratiocinio  materialiter  et  formaliter 
vero  una  praemissarum  continet  conclusionem,  altera 
ostendit  eam  ibi  esse  contentam  (I.  §  32).  Si  ergo  con- 
clusio  esset  falsa,  major  propositio  affirmaretur  vera  et 
falsa  eodem  tempore,  quod  est  absurdum. 

Objici  potest  :  i°.  Conclusio  cognoscitur  jam  in  prae- 
missis,  ergo  nullam  veritatem  per  ratiocinium  assequi- 
mur  ;  non  potest  ergo  esse  motivum  certitudinis. 

20.  Perfectum  est  ratiocinium  antequam  conclusio  de- 
ducatur. 

30.   Ratiocinium  saepe  in  errorem  ducit. 

4°.  Veritas  unius  ratiocinii  per  aliud  demons^rari  debe- 
ret,  et  sic  haberetur  progressus  in  infinitum. 

Principia  ad  solv.  diff.  :  im.  Conclusio  cognoscitur  in 
prsemissis  implicite,  non  vero  explicite.  De  facto  constat, 
nos  ope  ratiocinii  plures  veritates  invenire. 

2m.  Quando  medium  terminum  actu  cum  utroque  ex- 
tremo  comparamus,  et  eorum  convenientiam  percipimus, 
ratiocinium  jam  est  absolutum  ;  ut  patet  ex  dtfinitione 

ratiocinii.  Hinc  ratiocinium  perfectum  est  antequam 
conclusio  verbis  enuncietur. 

3m.  Multi  in  errorem  inducti  sunt  non  vi  ratiocinii  rite 
adhibiti,  sed  quia  aut  falsa,  ambigua,  incerta  principia 
adhibuerunt,  aut  quia  sophistice  ratiocinati  sunt. 

4m.  Ratiocinii  rite  adhibiti  veritas  non  demonstratur 
per  aliud  ratiocinium,  sed  fundatur  in  evidenti  percep- 
tione  nexus  inter  praemissas  et  conclusionem. 

§  14.  De  Conscientia.  Per  conscientiam  anima  sui 
ipsius  et  suarum,  quae  actu  sunt,  affectionum  existen- 
tiam  apprehendit. 

PROP.  VII.  CONSCIENTIA  DE  EXISTENTIA  NOSTRA  ET 
AFFECTIONUM  QU^E  ACTU  SUNT,  EST  MOTIVUM  INFAL- 
LIBILE    CERTITUDINIS. 

Prob.  Conscientia  nihil  aliud  est  nisi  actus  mentis  quo 
conscii  sumus  nos  hoc  vel  illo  modo  affectos  esse.  Atqui 
mens  non  potest  haec  conscire  et  videre,  nisi  revera  in 
eo  statu  inveniatur,  hoc  eo  magis  quia  mens  percipiens 
et  objectum  perceptum  identificantur. 

Notandum  est  hic  agi  non  de  causis  sive  internis 
sive  externis  harum  affectionum,  sed  solummodo  de 
earum  existentia.  Causae  per  ratiocinium  investigandae 
sunt. 

Objici  potest  :  i°.  Dubitamus  aliquando  de  ipsa  exis- 
tentia  affectionum  quas  conscimus,  ut  de  dolore  pecca- 
torum. 

2°,  Conscientia  testatur  eodem  tempore  contradictoria, 
frigus  nempe  et  calorem.     Ergo  illi  fidere  non  debemus. 

30.  Testatur  dolorem  ubi  non  est,  v.  g.,  in  corpore, 
imo  etiam  in  partibus  jam  non  existentibus,  ut  in  crure 
aut  brachio  amputato. 

4°.  Amentes  sentiunt  ea  quse  non  sunt,  v.  g.,  se  esse 
reges,  etc. 

Principia  ad  solv.  diff. :  im.  Quando  dubitamus  de 
actuali  dolore  peccatorum,  dubium  non  versatur  circa 
existentiam  doloris,  sed  circa  ejus  qualitatem  aut  mo- 
tivum,  quod  non  pertinet  ad  conscientiam. 

2m.  Argumentum  propositum  duplici  vitio  laborat.  In 
maiori  enim  sermo  est  de  sensatione  frigoris  et  caloris, 
et  in  minore  de  ipso  frigore  et  calore.  Deinde  non  est 
conscientia  quae  refert  sensationem  frigoris  et  caloris, 
hoc  enim  pertinet  ad  sensum  communem.  Sed  neque 
ipse  sensus  communis  refert  contradictoria ;  nam  sen- 
sationes  frigoiis  et  caloris  non  sibi  contradicunt,  quia 
una  non  negat  alteram,  referuntur  enim  ad  diversas 
partes  corporis. 

3m  Ad  conscientiam  pertinet  solum  testari  nos  experiri 
dolorem.  Non  testatur  conscientia  dolorem  esse  in  cor- 
pore  aut  in  aliqua  parte  corporis  ;  hoc  enim  pertinet  ad 
sensum  communem.  Ii  quibus  crus  vel  brachium  am- 
putatum  est,  sentiunt  dolorem  in  ea  nervorum  ramifica- 
tione,  quse  antea  ad  partem  amputatam  protendebatur, 
et  hunc  dolorem  vi  habitudinis  aut  phantasiae  putant 
esse  in  membris  amputatis. 

4m.  Amentes  et  somniantes  revera  experiuntur  in  ani- 
mo  affectiones,  quas  putant  se  habere,  sed  decipiuntur 
circa  ejus  causas. 

§  15.  Memoria,  quamvis  eo  sensu  sit  fallibilis  quod 
non  semper  exhibeat  distincte  omnes  praeteritas  affec- 
tiones,  et  quod  homo  saepe  ex  praecipitatione  judicet  se 
habuisse  affectiones  quas  aut  non  habuit,  aut  non  eo 
modo,    nec    in    ea   serie,   nec  in   iis  circumstantiis,  quo 

judicat  eas  adfuisse ;  attamen,  teste  nostra  conscientia, 
memoria  saepe  quasdam  affectiones  olim  habitas  ita  menti 
exhibet,  ut  constanter,  uniformiter  et  invincibiliter  de- 
terminemur  ad  judicandum  eas  olim  adfuisse.  Quando 
memoria  eas  ita  exhibet,  impossibile  est  ut  ea  tunc 
fallatur. 

§  16.  De  corporum  existentia.  Fuere  qui  nega- 
rint  corpora  realiter  existere,  et  qui  dixerint  corporum 
repraesentationes  carere  omni  objectiva  realitate.  Hi 
vocati  sunt  'idealistae.'  Alii  volebant  existentiam  cor- 
porum  nobis  non  innotescere  nisi  per  revelationem. 

PROP.  VIII.    CORPUS    NOSTRUM    EXISTIT. 

Prob.  Conscientia  constat  inesse  nobis  determinatio- 
nem,  constantem,  universalem  ef  invincibilem,  ad  ju- 
dicium  proferendum,  "  Corpus  nostrum  existit."  Atqui 
tale  judicium  falsum  esse  non  potest,  quia  intellectus 
non  potest  determinari  necessario  ad  actum  nisi  a  suo 
proprio  objecto,  quod  aliud  non  est  nisi  visa  veritas. 
Ergo  corpus  nostrum  existit.  Major  propositio  patet, 
quia  ipsi  idealistse  coguntur,  etiam  inviti,  eas  actiones 
singulis  diebus  peragere,  quae  corporis  existentiam  sup- 
ponunt,  quippe  qui  edunt,  bibunt,  pericula  quae  ex  aliis 
corporibus  eis  imminent  caute  vitant. — Cum  hoc  argu- 
mentum  non  fundetur  in  revelatione,  patet  revelationem 
non  esse  necessariam  ad  existentiam  corporis  cognos- 
cendam. 

Objici  potest  :  i°.  Nullus  est  nexus  inter  spiritum  et 
corpus;  ergonullo  modoprobaripotest  existentiacorporis. 

20.  Actus  sentiendi  sunt  tantummodo  in  anima,  et 
conscientia  non  refert  nisi  affectiones  animse,  ergo  ex 
eis  corporis  existentiam  deducere  non  possumus. 

3°.  Si  sensationes  supponuntur  esse  in  supposito  hu- 
mano,  jam  supponitur  existentia  corporis,  et  hinc  fit 
circulus  vitiosus. 

4°.  Deus  posset  in  nobis  has  sensationes  producere, 
quin  corpus  nostrum  existat. 

5°.   Deus  posset  errorem  invincibilem  permittere. 

6°.  Mens  necessitari  potest  ad  falsum,  ut  fit  in  amen- 
tibus. 

7°.  Voluntas  ad  malum  inclinatur;  ergo  etiam  intel- 
lectus  ad  falsum  determinari  potest. 

Principia  ad  solv.  diff. :  im.  Nexus  inter  nostrum  spi- 
ritum  et  corpus  est  illa  intima  unio  substantialis,  qua  fit 
ut  corpus  ab  anima  informata  constituatur  una  sub- 
stantia  vivens.  Ille  nexus  nobis  innotescit  per  illam 
necessitatem  judicandi  nobis  impositam,  qua  pronuncia- 
mus  corpus  nostrum  existere,  quod  judicium  oritur  ex 
ipsa  rei  evidentia. 

2m.  Actus  sentiendi  non  sunt  in  sola  anima,  sed  in 
composito  humano;  et  hos  actus  refert  conscientia  nos- 
tra. 

3m.  Sensationes  supponunt  corpus  in  ordine  reali  seu 
ontologico,  sed  non  in  ordine  logico  ;  sentimus  quidem 
sensafiones  in  concreto,  proinde  sensatio  etiam  attingit 
ipsum  corpus,  ast  intellectus  per  sensationem  ducitur  ad 
judicandum  corpus  suum  existere. 

4m.  Si  Deus  in  nobis  produceret  hos  sensus,  aliter  eos 
perciperemus,  et  nulla  esset  necessitas  eos  ad  corpus 
nostrum  referendi.  Posita  hac  necessitate,  impossibile 
est  Deum  per  se  omnes  istas  affectiones  in  nobis  pro- 
ducere,  quia  Ipse  nos  deciperet. 

5m.  Deus  potest  permittere  errorem  invincibilem  per 
accidens,  ut   fit  in  amentibus,  sed  non  errorem  invinci- 

bilem  cui  totum  humanum  genus  subjiciatur;  quia  hu- 
jus  erroris  Deus  Ipse  esset  auctor,  eo  quod  natura  nostra 
ad  hunc  errorem  determinata  esset. 

Ratio  nullo  modo  hunc  errorem  corrigere  posset,  quia 
necessario  determinatur  ad  judicandum  corpus  nostrum 
existere. 

6m.  Intellectus  amentium  non  necessitatur  ad  judicia 
falsa,  ex  eo  quod  falsa  percipiat ;  quia  falsum  qua  tale 
non  est  ens,  et  quod  non  est,  a  mente  videri  non  potest. 
Amentes  ob  defectum  in  organis  corporeis  impediuntur, 
quominus  reflexionem  debitam  rebus  a  se  perceptis  ad- 
hibeant.  Hinc  ex  imperio  voluntatis,  quamvis  indelibe- 
ratae,  intellectus  ad  judicium  determinatur. 

7m.  Voluntas  non  ita  inclinatur  ad  malum,  ut  illud 
necessario  amplectatur,  quia  ipsa  libera  est  ;  imo  non 
potest  inclinari  ad  malum  nisi  sub  ratione  boni  illud 
ei  praesentetur  ab  intellectu.  Ergo  non  sequitur  intel- 
lectum  necessario  posse  ad  falsum  propensum  esse. 
Nulla  enim  facultas  nisi  ab  objecto  suo  proprio  ad 
actum  determinari  potest.  Objectum  autem  intellectus 
est  verum. 

§  17.  Cum  absque  dubio  admittenda  sit  corporis  nos- 
tri  existentia,  etiam  admittenda  est  realitas  sensuum 
externorum. 

PrOP.  IX.  EX  RELATIONE  SENSUUM  EXTERNORUM 
CERTO  NOBIS  CONSTAT  ALIA  CORPORA  GENERATIM  SUMP- 
TA    EXISTERE. 

Prob.  Omnis  facultas  requirit  objectum  sibi  propor- 
tionatum  in  quod  tendat  et  in  quo  quiescere  possit ; 
hoc  patet  ex  natura  facultatis,  quse  est  tendentia  ad 
aliquid.     Atqui  facultatis  sensitivae  objectum  proportio- 

natum  aliud  non  est  nisi  corpus;  nam  spiritus  a  sensu 
attingi  non  potest,  eo  quod  non  habeat  colorem,  etc. 
Objectum  imaginarium  pro  sensibus  externis  nullum  est 
objectum.  Ergo  sola  objecta  materialia  sunt  objectum 
facultatis  sensitivae  ;  ergo  existunt  corpora  a  noslro  cor- 
pore  distincta. — Insuper  apprime  distinguimus  mter  eas 
apparentias,  quae  a  nostra  pendent  activitate,  seu  quae 
sunt  objectum  imaginationis,  et  eas  quae  ab  activitate 
nostra  sunt  independentes.  Primas  pro  lubitu  modifi- 
camus,  alias  modificare  non  valemus,  sed  sentimus  nos 
ab  eis  pendere.  Istae  ergo  apparentiae  habent  causam 
externam  distinctam  et  independentem,  quae  alia  non 
est  nisi  corpora  a  nostro  distincta. 

Notanda  :  im.  Objectum  imaginarium  potest  esse  ob- 
jectum  imaginationis,  non  autem  sensuum  externorum, 
ut  tactus,  visus,  etc. 

2m.  Quando  angeli  apparuerunt,  si  visibiles  facti  sunt, 
habebant  saltem  corpora  aerea,  ac  sic  poterant  terminare 
sensus  externos. 

§  l8.  PROP.  X.  COGNITIO  SENSIBILIUM  CORPORUM 
QUALITATUM,  QUAM  OPE  SENSUUM,  SI  SANI  SINT  RITE- 
QUE    ADHIBITI,    ACQUIRIMUS,    CERTA    EST. 

Non  hic  agitur  de  corporum  natura,  neque  de  ipsorum 
intima  essentia,  sed  solum  de  qualitatibus,  quae  et  qua- 
tenus  sunt  sensibiles  ;  neque  de  modo  quo  hae  qualitates 
insunt  corporibus,  sed  quales  sunt  respectu  nostri.  Sen- 
sus  sani  esse  debent,  ut  per  se  patet,  secus  enim  ineptum 
essent  instrumentum  ;  eos  autem  sanos  esse  per  experi- 
entiam  constat.  Si  sani  non  sunt,  plerumque  dolore  af- 
ficiuntur,  aut,  si  nullus  adsit  dolor,  possumus  sensationes 
praesentes  cum  praeteritis  vel  cum  aliorum  sensationibus 


Liber  Secundus»  71 

conferre.  Debent  rite  applicari,  ut  pariter  per  se  notum 
est. 

Prob.  Sensus  nobis  ab  Auctore  naturae  dati  sunt,  ut 
per  eos  acquiramus  cognitionem  earum  rerum  quse  nobis 
ad  tuendam,  alendam,  conservandamque  vitam  neces- 
sariae  sunt.  Ergo  hisce  cognitionibus  firmiter  adhaerere 
possumus,  si  sensus  sani  sunt  et  rite  applicati ;  secus 
enim  finem  ad  quem  dati  sunt  non  assequerentur. — In- 
super  relatio  inter  sensus  et  eorum  objecta  est  physice 
necessaria,  quia  pendet  a  natura  facultatis  et  objec- 
torum.  Ergo  his  perceptionibus  falsum  subesse  non 
potest. 

Sequentia  notanda  sunt  :  im.  Ssepe  plures  sensus  ad- 
hibere  oportet  antequam  liceat  judicium  proferre.  Sic 
figura  corporis  non  semper  sola  visione  determinari  po- 
test,  sed  ssepe  oportet  variare  distantias  ab  objecto,  aut 
etiam  tactum  adhibere.  Notandum  est  magnitudinem 
non  posse  in  se  et  absolute  determinari,  sed  solum 
relative.  Ob  diversam  oculorum  conformationem,  non 
omnes  eadem  objecta  sub  eadem  magnitudine  percipi- 
unt,  omnes  tamen  easdem  relationes  inter  objecta  anim- 
advertunt.  Idem  de  distantia  dicendum.  Colores  ad 
solam  visionem  pertinent.  Cum  colores  a  diversa  lu- 
minis  refractione  pendeant,  idem  corpus  sub  diversis 
positionibus  visum  diversos  colores  exhibere  potest ;  si 
absque  debita  reflexione  judicium  de  colore  proferimus, 
id  nostra  fit  culpa,  quia  sensus  juxta  leges  physicas  vera 
nuntiant.  Quod  motum  spectat,  solo  visu  mediante, 
non  percipimus  nisi  mutationem  successivam  respectivse 
positionis  inter  cculum  et  objectum.  Hinc  ex  aliis  ad- 
junctis  determinandum  est,  num  nosmetipsi  aut  alia  ob- 
jecta  moveantur. 

2m.  Sunt  qui  ob  defectum  in  oculis  varios  colores  dis- 
tinguere  non  possunt.  Isti  a  sensibus  non  falluntur, 
quia  juxta  leges  pbysicas  res  aliter  percipere  non  pos- 
sunt ;  neque  invincibiliter  in  errorem  inducuntur,  quia 
ad  aliorum  experientiam  recurrere  possunt. 

Objici  potest :  i°.  Per  sensus  nos  ssepe  decipimur,  quia 
baculus  partim  in  aquam  immersus  apparet  fractus. 

2°.   Turris  quadrata  a  longinquo  visa  apparet  rotunda. 

3°.  Sensus  referunt  in  corporibus  inesse  colorem,  sa- 
porem  et  odorem,  quse  tamen  non  sunt  in  eis,  sed  in  solo 
sentienti. 

4°.  Ut  per  sensationem  acquiramus  cognitionem  qua- 
litatum  corporum,  deberet  esse  identitas  inter  sensatio- 
nem  et  objectum.  Atqui  nulla  est  identitas  inter  haec 
duo,  nam  color  et  sonus  prouti  sunt  in  sensatione  non 
sunt  iidem  in  objectis. 

Principia  ad.  soiv.  diff.  :  im.  Sensus  circa  sensibile 
proprium  nunquam  fallitur,  sed  circa  sensibile  commune, 
id  est  circa  id  quod  a  pluribus  attingitur  ;  error  potest 
esse,  si  unus  tantum  adhibetur,  qui  error  facili  ratione 
corrigitur  quando  alii  sensus  etiam  adhibentur.  De 
cetero,  sensus  ipse  non  fallitur,  quia  ipse  refert  impres- 
sionem  juxta  leges  physicas  ;  mens  fallitur  si  judicat 
rem  ita  revera  esse  ut  sensus  eam  repraesentat.  Et  sic 
patet  responsio  ad  duas  primas  objectiones. 

3m.  Sensus  non  referunt  sensationem  caloris,  coloris, 
soni,  etc,  esse  in  corporibus,  sed  solum  testantur  exstare 
sensationis  objectum,  quod  illas  sensationes  in  nobis  ex- 
citat.     Ad  intellectum  pertinet  investigare  earum  causas. 

4m.  Debet  esse  simiiitudo,  non  vero  identitas  j  et  haec 
similitudo  non  debet  esse  similitudo  naturae,  sed  reprae- 
sentationis.      Affectio    producta   in   organis   non   est  id 

quod  cognoscitur,  sed  quo  objectum  cognoscitur  ;  unde 
similitudo  repraesentationis  sufficit.  Insuper  quomodo 
possent  adversarii  ostendere  non  esse  identitatem  inter 
perceptionem  et  objectum,  nisi  pro  certo  habent  percep- 
tiones  istas  esse  objectivas? 

§  19.  Principium  cui  innititur  certitudo  physica  illud 
est,  Ordo  naturce  est  constans*  Hoc  principium  est  abso- 
lute  certum  et  analyticum  ;  non  quidem  eo  sensu  quod 
constantia  haec  importet  omnimodam  impossibilitatem 
alicujus  exceptionis,  sed  quod  repugnet  Deum  creasse 
mundum  absque  constantia  ordinis  physici,  etsi  ob  fines 
sapientissimos  eis  derogare  possit,  quando  et  quomodo 
ei  placuerit.  Hinc  possibilitas  miraculi  non  excluditur 
per  hoc  principium.  Patet  autem  hujus  principii  veritas. 
Si  enim  ordo  naturae  constans  non  esset,  homo  non  pos- 
set  suam  vitam  tueri,  nec  vivere  in  societate,  quia  guber- 
natio  et  administratio  societatis  in  constantia  legum  phy- 
sicarum  fundatur  ;  prudentia  evaderet  impossibilis. — Imo 
ipse  ordo  moralis  ab  homine  custodiri  non  posset,  eo 
quod  bonitas  aut  malitia  multorum  actuum  pendeat  a 
relatione  quae  intercedit  inter  facultates  sensitivas  earum- 
que  objecta,  et  multa  jura  ordini  physico  innituntur. 
Non  acquiritur  hoc  principium  per  experientiam,  etsi 
ipsum  per  eam  confirmetur  ;  si  enim  per  experientiam 
acquireretur,  hoc  fieri  deberet  per  sensuum  applicatio- 
nem,  quae  applicatio  veritatem  hujus  principii  supponit. 
Gaudet  ergo  principium  hoc  immediata  evidentia.  Om- 
nes  illius  principii  cognitionem  possident ;  pueri  vix  usum 
rationis  assecuti  illo  utuntur.  Ipsa  animalia  instinctive 
per  illud  diriguntur. 

§  20.  De  auctoritate.    Facta  qnse  ipsi  non  vidimus, 

ab  aliis  qui  eis  praesentes  fuere,  cognoscere  possumus. 
In  isto  casu  motivum  nostrae  certitudinis  est  testium  auc- 
toritas,  quae  percipitur  evidenter  connexa  cum  veritate 
facti  a  testibus  narrati.  Horum  factorum  non  habemus 
scientiam  sed  ndem.  Si  fides  hominum  auctoritate  niti- 
tur,  fides  humana  vocatur  ;  si  auctoritate  Dei  loquentis, 
dicitur  iides  divina. 

Prop.  XI.     Per    testimonium    hominum    possumus 

S^PE  CUM  OMNI  CERTITUDINE  COGNOSCERE  FACTA  NOBIS 
COiEVA. 

Prob.  Saepe  nobis  evidenter  constat,  testes  et  scire 
veritatem  et  eam  velle  dicere,  seu  constat  nec  deceptos 
esse  nec  decipere  velle.  Ergo  potest  nobis  de  veritate 
facti  certo  constare.  Si  enim  testes  verum  sciunt,  illud- 
que  dicere  volunt,  nec  insuper  decipere  possunt  etsi  vel- 
lent,  nullum  dubitandi  motivum  superest.  Hoc  autem 
ssepe  constat.  Constare  enim  potest  testes  non  fuisse 
deceptos,  si  agatur  de  facto  sensibili,  obvio,  magni  mo- 
menti,  a  multis  viso  ;  tunc  enim  omnis  hallucinatio  red- 
ditur  impossibilis.  Pariter  ex  circumstantiis  factum  nar- 
ratum  comitantibus,  cognoscimus  an  testes  aut  voluerint 
aut  potuerint  decipere.  Si  testes  sunt  multi,  diversae  in- 
dolis,  opinionis,  diversarum  partium  ;  si  diversis  agitantur 
cupiditatibus,  si  factum  non  aeque  omnibus  favet,  sed 
plerisque  aut  dedecori  est  aut  damnum  affert,  maximeque 
displicet,  impossibilis  est  horum  testium  conspiratio  in 
mendacium.  Homo  enim  natura  sua  veritatis  amans,  ab 
ea  non  deflectit,  nisi  spe  alicujus  aut  utilitatis  aut  delec- 
tationis  consequendae.  Ubi  haec  motiva  non  habentur, 
neque  ullum  motivum  mendacii  adest.  Si  praeterea  fac- 
tum  narratum  non  solum  non  affert  emolumentum  nec 
delectationem,  sed   potius  damnum  ;    si  contrarium  est 

gentis  aut  partium  amori  proprio,  etc,  prorsus  impossibile 
est  invenire  decipiendi  motivum.  Certitudo  haec  vocatur 
moralis,  et  in  prsesenti  casu  aequivalet  certitudini  meta- 
physicse  (§  4)- 

Otrjici  posset  :  i°.  Certitudo  haec  pendet  a  probitate 
testium  quse  nos  latet. 

20.  Uniuscujusque  testimonium  seorsim  sumptum  est 
solum  probabile. 

30.  Ergo  collectio  omnium  testium  non  dat  nisi  con- 
geriem  probabilitatum  ;    quia 

40.  Testimonium  uniuscujusque  in  collectione  non  mu- 
tat  suam  naturam. 

50.  Homines  semper  liberi  sunt,  ergo  etiam  multi  testes 
in  mendacium  conspirare  possunt. 

6°.  Miracula  saltem  per  tale  testimonium  non  possunt 
probari,  quia  homines  rudes  de  eis  judicare  non  pos- 
sunt ;  et  quia 

70.  Certitudo  physica,  quse  contra  miraculum  est,  ma- 
jor  est  quam  certitudo  moralis,  et  illi  cedere  debet. 

8°.   Saepe  facta  a  multis  narrata  fuere  inventa  falsa. 

Pri?icipia  ad  solv.  diff. :  im.  Non  desumitur  certitudo 
moralis  a  probitate  testium  singularium,  hsec  enim  ssepe 
nos  latet  ;  sed  ex  circumstantiis  in  quibus  testes  inveni- 
untur,  quaeque  efficiunt  ut  conspiratio  in  mendacium  sit 
impossibilis. 

2m.  Etiam  unius  testis  auctoritas  certitudinem  dare 
potest,  si  in  eis  invenitur  circumstantiis,  quae  omne  men- 
dacii  periculum  excludunt. 

3m.  Hinc  certitudo  hasc  non  est  congeries  probabili- 
tatum.  Etsi  enim  uniuscujusque  testimonium  seorsim 
spectatum  non  esset  nisi  probabile,  omnes  tamen  testes 
simul  sumpti  in  talibus  inveniri  possunt  adjunctis,  quae 

omne  fallendi  periculum  excludunt.  Eorum  testimonium 
simul  cum  circumstantiis,  per  modum  unius  sumendum 
est. 

4m.  Uniuscujusque  testimonium  in  collectione  cum 
aliis  positum  in  se  ipso  non  mutatur,  sed  aliter  se*  habet 
relate  ad  nos. 

5m.  Omnes  testes,  in  se  considerati,  liberi  sunt  ad  men- 
tiendum.  Ex  collectione  testium  constare  nobis  potest 
eos  de  facto  non  esse  mentitos. 

6m.  Miracula  etiam  possunt  esse  objectum  testimonii, 
quia  testes  non  debent  judicare  de  supernaturalitate 
facti,  neque  de  ipsius  causa,  sed  solum  testari  factum 
ipsum  quatenus  sensibile  est. 

7111.  Certitudo  moralis  non  opponitur  certitudini  phy- 
sicse.  Scimus  Deum  posse  miracula  patrare  ;  si  ergo  per 
hominum  testimonium,  debitis  adjunctis  munitum,  con- 
stat  de  aliquo  miraculo,  etiam  constat  Deum  alicui  legi 
physicae  derogasse. 

8m.  Non  est  necesse  propugnare  hoc  vel  illud  factum 
particulare.  Ut  thesis  nostra  falsa  reddatur,  necesse 
esset  probare  factum  aliquod,  omnibus  requisitis  ad- 
junctis  munitum,  falsum  inventum  fuisse. 

§  21.  PROP.  XII.  DE  FACTIS  PRiETERITIS  S/EPE  CUM 
OMNI  CERTITUDINE  PER  HOMINUM  TESTIMONIUM  CON- 
STARE    NOBIS    POTEST. 

Prob.  Saepe  nobis  constare  potest,  traditionem  per 
quam  factum  aliquod  ad  nos  pervenit,  in  facti  veritate 
niti,  et  incorruptam  usque  ad  nos  pervenisse.  De  hoc 
enim  certiores  fieri  possumus  per  historias  vel  per  monu- 
menta,  ut  sunt  numismata,  statuae,  imagines,  inscriptiones, 
institutiones  sociales,  festa,  religiosae  ceremoniae,  consue- 

tudines,  etc.  Per  ea  regredi  nobis  licet  usque  ad  primos 
testes,  atque  judiciura  ferre  an  deceptio  locum  habere 
potuerit. 

Objici  potest  :  i°.  Traditiones  saepe  inventae  fuere 
falsae. 

20.  Traditiones  saepe  per  successivas  generationes  mu- 
tantur. 

30.  Testes  mediati  non  eandem  fidem  merentur  ac 
immediati. 

40.  Monumenta  facili  ratione  fingi  possunt,  et  multa 
spuria  esse  inveniuntur. 

50.  De  valore  historiae  constare  non  potest,  quia  multa 
facta  mendacia  narrata  fuerunt. 

Principia  ad  solv.  diff.  :  im.  Hic  non  agitur  de  omni- 
bus  traditionibus,  quae  passim  circumferuntur,  sed  de  eis, 
quae  monumentis  indubiis  usque  ad  originem  ascendunt. 

2m.  Facta  levis  momenti  dum  per  hominum  ora  trans- 
volant,  saepe  deformantur  et  mutantur  ;  facta  autem  pub- 
lica  et  illustria  deformari  quidem  possunt  quoad  quae- 
dam  adjuncta,  non  vero  ita  facile  quoad  substantiam. 
De  cetero  ea  solum  facta  ut  certa  admittenda  sunt,  de 
quibus  est  constans  traditio  indubiis  monumentis  con- 
firmata. 

3m.  Testes  mediati  aeque  ac  immediati  fide  digni  sunt, 
quia  documentis  historicis  et  monumentis  certis  constare 
nobis  potest,  eos  nec  deceptos  fuisse  nec  deceptores 
esse. 

4m.  Saepe  de  monumentorum  genuinitate  dubitare  pos- 
sumus,  ast  saepe  etiam  eorum  genuinitas  nobis  constat. 

5m.  Historiae  et  monumenta,  non  seorsim,  sed  omnia 
simul  consideranda  sunt  ;  antequam  admittantur  juxta 
leges  criticas  expendantur  necesse  est. 

§  22.  De  sensu  natur^e  communi.  Per  sensum  na- 
turae  communem  intelligimus  eam  mentis  dispositionem, 
qua  nos,  usum  rationis  assecuti,  determinamur  ad  quae- 
dam  judicia  mores  et  vitam  socialem  spectantia ;  ut 
"  Bonum  est  faciendum,"  "  Numen  est  colendum,"  etc. 

Prop.   XIII.       Judicia    SENSUS    natur^    communis 

SUNT    INFALLIBILIA. 

P?'ob.  Judicia  haec  sunt  constantia,  uniformia  et  inva- 
riabiliter  semper  eadem  ubique  locorum  et  temporum, 
ut  constat  monumentis  historicis.  Ergo  debent  habere 
causam  constantem,  universalem  et  invariabilem.  Ista 
autem  causa  alia  esse  nequit  nisi  ratio  humana  eviden- 
ter  veritatem  illorum  judiciorum  percipiens.  Ergo  haec 
judicia  sunt  infallibiliter  vera.  Nam  intellectus  non  po- 
test  ad  actum  necessitari  independenter  a  voluntate, 
nisi  a  veritate. — Confirmatur  hoc  ex  eo,  quod  omnes  aliae 
causae  ab  adversariis  praetensae;  ut  sunt  traditio,  educa- 
tio,  spes  et  timor,  praejudicia,  passiones,  leges  humanae, 
non  sint  causae  constantes,  neque  esedem  apud  omnes 
gentes,  neque  invariabiles  omni  tempore  apud  eandem 
gentem.  Ergo  non  possunt  ipsae  effectum  constantem  et 
universalem  producere,  ut  sunt  haec  judicia  sensus  na- 
turae  communis. 

Non  possunt  haec  judicia  explicari  per  caecum  impul- 
sum.  Nam  intellectus  non  potest  necessario  determi- 
nari  ad  actum  nisi  a  veritate  percepta.  Verum  quidem 
est  rudes  non  posse  explicare  cur  praedicatum  conveniat 
subjecto  in  illis  judiciis,  sed  idem  dici  debet  de  primis 
rationis  judiciis.  Aliud  est  percipere  convenientiam 
inter  praedicatum  et  subjectum,  aliud  rationem  hujus 
convenientiae  assignare.  Ad  primum  sufficit  ipsa  evi- 
dentia  ;  posterius  requirit  studium  et  supponit  analysim 

idearum.  Certitudo  horum  judiciorum  non  pendet  a 
consensu  hominum,  sed  a  percepta  veritate.  Non  est 
ergo  sensus  naturse  communis  speciale  motivum  certitu- 
dinis,  sed  mentio  de  eo  facta  est  quia  inservire  potest  ut 
argumentum  contra  pervicaces  adversarios. 

Contra  thesim  argumenta  desumi  possunt  ex  sequenti- 
bus  capitibus  : 

i°.  Negando  ista  principia  esse  universalia,  quia  multi 
athei  semper  exstiterunt. 

20.  Quia  circa  moralia  principia  magna  est  diversitas. 

30.  Ipsi  idololatrae,  quia  falsos  deos  admiserunt,  Ipsum 
verum  Deum  negarunt. 

4°.  Consensus  totius  orbis  per  aliquot  tempus  fuit  in 
idololatriam. 

50.  Plura  prasterea  falsa  communi  consensu  admissa 
fuerunt. 

Principia  ad  solv.  diff. :  im.  Athei  practici  multi  ex- 
stitere,  athei  theoretici  nulli,  nec  esse  possunt.  Potest 
quidem  mens  ita  passionibus  obcsecari,  ut  identidem  vel 
ad  breve  tempus  dubitet  de  Numinis  existentia  ;  ast 
nunquam  potest  usque  ad  habituale  dubium  pervenire, 
quia  nemo  sanae  mentis  veritatem  hanc  non  cernere 
potest. 

2m.  Circa  prima  principia  moralitatis  nulla  fuit  diversi- 
tas  apud  varias  gentes,  sed  erraverunt  ipsae  in  eorundem 
applicatione  aut  in  deductis  principiis. 

3m.  Qui  falsos  deos  admittit  cogeretur  quidem  vi  logi- 
cae  consequentise  Ipsius  Numinis  existentiam  denegare  ; 
quia  vero  homines  non  semper  ex  admissis  principiis 
omnia  consectaria  deducunt,  minime  sequitur  eos  de 
facto  alicujus  numinis  existentiam  non  agnoscere. 

4m.  Consensus  in   polytheismum  nec   universalis   fuit 

nec  constans  ;  ast  omnes  populi  convenerunt  in  admit- 
tenda  aliqua  superiori  Causa  totius  mundi. 

5m.  Sensus  naturae  communis  non  est  idem  ac  consen- 
sus  communis.  Unus  respicit  solum  veritates  morales 
aut  sociales,  alter  ad  qusecumque  sese  extendere  potest. 
Prior  fundatur  in  evidenti  perceptione,  ideoque  ab  omni- 
bus  admittuntur  judicia  sensus  naturae  communis,  quia 
omnes  et  singuli  eorum  veritatem  percipiunt.  Posterior 
fundari  potest  in  prsejudiciis,  educatione,  auctoritate 
doctrinali,  etc,  ac  proinde  nunquam  fit  revera  universalis 
et  constans.  Hinc  ex  eo  quod  aliquo  tempore  opinio 
quaedam  universaliter  praevaluerit,  non  sequitur  eam  esse 
veram. 


CAP.  IV. 

DE   ULTIMO    MOTIVO    CERTITUDINIS. 

§  23.  Praeter  media  ad  certitudinem  acquirendam  de 
quibus  hactenus  locuti  sumus,  necesse  est  ut  habeamus 
criterium  generale,  per  quod  verum  a  falso  certo  dijudi- 
care  possimus.  Tale  criterium  nos  habere  omnes  pro 
comperto  habent,  sed  non  omnes  idem  criterium  assign- 
ant.  Sunt  qui  admittunt  solummodo  criterium  extrinse- 
cum,  nempe  vel  auctoritatem  generis  humani,  vel  ipsam 
divinam  revelationem  pro  iis  saltem  veritatibus  quse  ad 
metaphysicam  et  philosophiam  moralem  spectant.  Alii 
vero  solummodo  assignant  criterium  mere  subjectivum, 
nempe  ideam  claram,  sensum  intimum,  instinctum  cre- 
dendi,  aut  impulsum  ad  aliquid  ut  verum  habendum. 
Omnes  isti  philosophi  in  errore  versantur. 

§  24.     Prop.    XIV.     Neque    consensus    generalis 

HOMINUM,     NEQUE     REVELATIO     DIVINA,     SUNT     ULTIMUM 
MOTIVUM    CERTITUDINIS. 

jProb.  Criterium  veritatis  debet  esse  menti  intrinsecum. 
Si  enim  esset  extrinsecum,  mens  illud  prius  cognoscere 
deberet,  atque  certitudinem  de  illo  habere,  ut  eo  utatur 
tanquam  norma  veritatis.  Ergo  tale  criterium  non  po- 
test  esse  ultimum  motivum  certitudinis.  Jamvero  et 
consensus  hominum  et  revelatio  divina  sunt  criteria  ex- 
trinseca  menti.  Ut  iis  utamur,  multas  alias  veritates  sup- 
ponere  debemus,  jam  certo  cognitas.  Quod  enim  attinet 
consensum  hominum,  deberemus  scire  illum  consensum 
esse  ultimum  motivum  certitudinis  ;  omnes  homines  con- 
venire  in  aliqua  veritate  admittenda,  nos  non  esse  de- 
ceptos  in  percipiendo  illum  consensum. — Insuper  illud 
criterium  pro  generalitate  hominum  impossibile  esset  et 
prorsus  inutile,  quia  an  omnes  in  eandem  veritatem  con- 
veniant  omnino  ignorant,  nec  de  hoc  unquam  inquirunt. 
Quod  spectat  revelationem  divinam,  oportet  scire  Deum 
esse,  Deum  locutum  esse,  Deo  loquenti  nos  credere  de- 
bere,  miracula  esse  vocem  Dei,  ea  fuisse  patrata,  etc 
Ni  enim  haec  nobis  constent,  revelationem  ipsam  admit- 
tere  non  possumus.  Qui  ergo  revelationem  ut  solam 
normam  certitudinis  statuunt,  ipsam  revelationis  possi- 
bilitatem  subvertunt.  Quod  si  restringatur  necessitas 
illius  ad  veritates  metaphysicas  et  morales,  jam  conce- 
ditur  illam  non  esse  ultimum  criterium,  quia  pro  verita- 
tibus  physicis  et  mathematicis  aliud  admittitur  ;  et  hsec 
assertio  involvit  aliam  absurditatem.  Nam  si  physicae 
veritates  apprehendi  possunt  absque  revelatione,  sup- 
ponendum  est  nos  cognoscere  intellectualiter  res  finitas, 
et   nos  babere  cognitionem  principii  causalitatis.     Ergo 

etiam  Dei  et  animae  cognitionem  habere  possemus.  Pos- 
semus  pariter  cognoscere  varias  relationes  inter  nos  et 
Deum,  ac  proinde  etiam  percipere  moralitatis  principia, 
quae  in  his  relationibus  fundantur. 

Contra  thesim  objici  potest  :  i°.  Ni  recurramus  ad 
consensum  generis  humani,  nescire  possemus  an  alii 
idem  percipiant  ac  nos,  et,  20,  suspicio  in  nobis  oriri 
potest  an  simus  sanse  mentis. 

30.  Ratio  uniuscujusque  fallibilis  est;  hinc  ad  ratio- 
nem  generalem  recurrere  oportet. 

40.  Sine  revelatione  nulla  cognitio  veri  Dei  et  princi- 
piorum  moralium  haberi  potest,  ut  patet  ex  historicis 
monumentis  ;  et  solummodo,  accepta  revelatione,  potest 
mens  invenire  argumenta  ad  probandas  veritates  quae 
spectant  ordinem  moralem. 

50.  Deus  est  principium  omnis  certitudinis,  ergo  etiam 
ultimum  ejus  motivum.  Hinc  revelatio  requiritur  ad 
certitudinem. 

Principia  ad  solv.  diff.  :  im.  Cum  prima  rationis  prin- 
cipia  sint  immediate  evidentia,  nullus  est  timor  ne  alii 
homines  ea  alio  modo  percipiant.  Veritas  una  est  et 
una  pariter  natura  intellectus  ;  quod  ergo  uni  evidenter 
verum  est  non  potest  alteri  esse  evidenter  falsum. 

2m.  Absonum  est  supponere  nos  debere  consulere  ge- 
nus  humanum,  ne  suspicio  in  nobis  oriatur  nos  stultos 
aut  mente  captos  esse  ;  qui  hisce  defectibus  laborat,  alio- 
rum  consensum  inquirere  non  potest ;  qui  autem  illum 
inquirere  vult,  debet  jam  supponere  se  non  esse  stultum 
aut  mente  captum. 

3m.  Ratio  nostra  non  est  ita  fallibilis  ut  semper  errare 
cogatur,  sed  plura  cum  omni  certitudine  cognoscere  po- 
test.     Si  autem  ratio  individualis  semper  errasset,  etiam 

ratio  generalis,  quse  non  potest  esse  nisi  collectio  ratio- 
num  individuarum,  semper  in  errore  versaretur.  Quod 
enim  unicuique  individuo  essentialiter  competit,  hoc 
etiam  toti  collectioni  tribuendum  est. 

4m.  Sine  revelatione  potest  homo  aliquas  veritates  tum 
de  Deo  tum  de  moralitate  percipere,  sed  nemo  posset 
totum  complexum  earum  veritatum  sine  ulla  erroris  ad- 
mixtione  cognoscere.  Revelatio  veritatum  pertinentium 
ad  ordinem  naturalem  non  est  physice  sed  moraliter  ne- 
cessaria.  Homines  quidem  post  revelationem  acceptam 
possunt  melius  et  expeditius  demonstrationes  veritatis 
perficere,  quia  revelatio  intellectum  dirigit,  perficit  et 
roborat ;  sed  hoc  non  ostendit  absque  revelatione  homi- 
nem  nullam  veritatem  metaphysicam  aut  moralem  de- 
monstrare  posse. 

5m.  Deus  est  principium  nostrse  certitudinis,  quia  est 
creator  intelligentiae,  et  fons  totius  veritatis.  Si  autem 
principium  certitudinis  significat  motivum  formale  nos  ad 
assensum  determinans,  Deus  non  est  principium  certitu- 
dinis  ;  hoc  enim  non  potest  esse  aliud  nisi  ipsa  veritas 
manifestans  se  intellectui.  Insuper  Dei  cognitio  non 
est  prima  mentis  cognitio,  quia  Deum  non  immediate 
intuemur. 

§  25.     Prop.  XV.  Neque  idea  clara  et  distincta 

CARTESII,  NEQUE  SENSUS  INTIMUS,  NEQUE  INSTINCTUS 
CREDENDI,  NEQUE  IMPULSUS  CiECUS  ADMITTENDI  ALI- 
QUID  UT  VERUM,  POSSUNT  ESSE  ULTIMUM  MOTIVUM  CER- 
TITUDINIS,  AUT    CRITERIUM    VERITATIS. 

Prob.  Criterium  veritatis  non  potest  esse  quid  mere 
'subjectivum  ;  quia  debet  esse  norma  juxta  quam  verum 
a  falso  dijudicamus,  hinc  necesse  est  ut  illa  norma  sub- 

jectivum  actum  determinet.  Omnis  autem  facultas  de- 
terminatur  a  suo  objecto  ;  et  objectum  intellectus  est 
veritas  ipsi  manifestata.  Ergo  criterium  veritatis  debet 
esse  ipsa  objectiva  veritas  evidenter  manifestata  intel- 
lectui.  Atqui  omnia  in  thesi  enumerata  sunt  quid  mere 
subjectivum.  Nam  idea  clara  et  distincta  proprie  sump- 
ta  est  reprsesentatio  objecti,  quae  certitudinem  non  gig- 
nit,  sed  certitudine  afficitur,  et  claritas  atque  distinctio 
ejus  plerumque  pendet  a  dispositione  subjecti  atque  a 
gradu  attentionis.  Insuper  hsec  claritas  et  distinctio 
abusui  sunt  obnoxise,  quia  quisque,  pro  libito,  posset 
errores  suos  per  eas  defendere,  jactando  claram  et  dis- 
tinctam  ideam  rei  se  habere. 

Conscientise  testimonium  nos  certiores  reddit  de  factis 
internis.  Per  illud  conscii  sumus  nos  certitudinem  ha- 
bere,  ast  illud  certitudinem  non  causat,  sed  eam  jam 
existentem  supponit. 

Instinctus  credendi  et  impulsus  csecus  non  possunt 
esse  criterium  veritatis,  quia  intellectus  non  potest  ne- 
cessario  ad  actum  determinari  nisi  a  suo  objecto,  quod 
est  ipsa  veritas  objectiva  intellectui  sese  manifestans. 

§  26.  PROP.  XVI.  EVIDENTIA  REI  OBJECTIVE  ET  ON- 
TOLOGICE  SPECTATA  EST  ULTIMUM  MOTIVUM  CERTITU- 
DINIS,    AUT    CRITERIUM    VERITATIS. 

P?-ob.  Propositio  aliqua  dicitur  evidens,  quae  ita  menti 
manifestatur  vel  immediate  vel  mediate  per  rationes  eam 
probantes,  ut  mens  necessitetur  ad  judicandum  prsedi- 
catum  tribui  debere  subjecto,  vel  necessitate  absoluta  vel 
hypothetica,  ac  proinde  rem  ita  esse  et  aliter  esse  non 
posse.  Evidentia  tum  subjective  tum  objective  spec- 
tanda  est.     Subjective  spectata  est  ipsa  clara  et  distincta 

cognitio  rei;  sic  considerata  non  potest  evidentia  statui 
ut  criterium  veritatis.  Objective  autem  est  ipsa  objec- 
tiva  veritas  rei,  menti  ita  sese  manifestans,  ut  assensum 
necessario  extorqueat;  et  sic  considerata  est  criteri- 
um  veritatis,  seu  ultimum  motivum  certitudinis.  Nam 
quando  veritas  ita  sese  manifestat  menti,  mens  certi- 
tudine  rei  afficitur  et  quiescit  in  veritatis  possessione, 
nec  ulterius  jam  progredi  potest. — Prseterea  hoc  etiam 
patet  ex  refutatione  aliarum  opinionum  ;  nihil  enim  aliud 
remanet  nisi  evidentia  objectiva  rei  ad  certitudinem 
gignendam,  et  si  hoc  criterium  non  valeret,  nulla  jam 
nobis  superesset  via  ad  certitudinem. — Insuper  hoc  cri- 
terium  habet  omnia  quse  requiruntur.  Est  enim  menti 
intrinsecum ;  est  ultimum,  quia  ulterius  mens  progredi 
non  potest ;  est  sufficiens,  quia  quando  mens  percipit 
rem  ita  esse  et  aliter  esse  non  posse,  de  veritate  rei 
nullatenus  dubitare  potest ;  et  valet  pro  omnibus  veri- 
tatibus  quae  mens  naturaliter  cognoscere  potest. 

Contra  hanc  thesim  objici  posset  :  i°.  Evidentia  est 
mera  affectio  animae.  Hinc  non  potest  esse  criterium 
veritatis,  quia  secus 

20.  Veritas  ipsa  a  mente  penderet. 

30.  Certitudo  reduceretur  ad  hoc  :  Verum  est,  quia 
sic  mihi  videtur. 

40.  Non  differt  evidentia  haec  a  sententia  Cartesii, 
quae  antea  rejecta  fuit. 

50.  Si  dicitur  veritatem  objectivam  esse  criterium,  hoc 
significaret  veritatem  esse  criterium  veritatis,  quod  est 
tautologia. 

6°.  Evidentia  non  est  ultimum  criterium,  quia  praeter 
eam  requiruntur  attentio  et  reflexio. 

70.  Non  sese  extendit  ad  omnes  veritates,  quia  facta 

quae  per  testimonium  hominum  accipimus  evidentia  non 
sunt. 

8°.  Certitudinem  non  habemus  nisi  de  ea  conscii  si- 
mus,  ergo  sensus  intimus  est  ultimum  motivum  certitu- 
dinis. 

9°.  Ultimum  criterium  in  necessitate  sic  et  non  aliter 
judicandi  reponenda  est,  quia  tunc  solummodo  certitu- 
dinem  habemus,  quando  ita  ad  judicandum  necessitati 
sumus. 

io°.  Evidentia  probari  non  potest,  et  tamen  debet, 
quia 

ii°.  Datur  falsa  et  vera  evidentia,  hinc  aliud  criterium 
requiritur.     Nam 

12°.   Ssepe  homines  per  falsam  evidentiam  decipiuntur. 

130.  Criterium  veritatis  est  veritas  divina,  quia  ipsa  est 
mensura  omnis  veritatis.     Et 

140.  Eatenus  certi  sumus  de  veritate,  quatenus  ideae 
nostrae  correspondent  ideis  divinis. 

150.  Evidentiam  statuere  pro  ultimo  criterio  veritatis 
est  admittere  theoriam  Protestantium  et  Rationalista- 
rum. 

160.  Nullum  datur  generale  criterium  veritatis ;  nam 
facultates  cognoscendi  hujusmodi  sunt  ut  veritates  certo 
arripere  possint ;  ergo  nullum  aliud  criterium  generale 
requiritur. 

170.  Multae  sunt  veritates  quse  sunt  certae  quin  sint 
evidentes.     Etenim 

180.  Evidens  est  veritas  quae  ab  intellectu  videtur, 
quarum  nempe  cognitio  ex  perfectavisione  consurgit, 
sicuti  per  lumen  intellectus  vidimus  prima  principia  et 
ea  quae  in  ista  principia  resolvere  possumus.  Ast  hoc 
in  omnibus  veritatibus  non  obtinet. 

190.  Si  homo  rudis  interrogaretur,  cur  certus  sit  de  sua 
existentia,  respondebit :  Quia  id  mihi  conscientia  testatur. 
Et  si  iterum  interrogaretur  quanam  ratione  pro  certo 
habeat  quod  corpora  existant,  respondebit :  Quia  sensus 
externi  id  renunciant. 

200.  Etiam  in  evidentibus  veritatibus,  evidentia  est 
causa  cur  intellectus  necessario  assentiatur,  sed  non  est 
causa  cur  eas  certo  cognoscat. 

§  27.  Principia  ad  solv.  diff.  :  im.  Evidentia  subjeciive 
spectata  est  mera  animi  affectio,  non  ita  evidentia  spec- 
tata  objective. 

2m.  Veritas  non  pendet  a  mente,  sed  mens  per  eam 
ad  actum  determinatur. 

3m.  Non  reducitur  evidentia  ad  hoc  :  Verum  est  quia 
sic  mihi  videtur,  sed  sic  exponi  debet  :  Res  vera  est, 
quia  veritas  ejus  sic  se  menti  manifestat  ut  non  possit 
non  videre  rem  sic  esse  et  aliter  esse  non  posse. 

4m.  Principium  Cartesii  est  solummodo  subjectivum, 
nos  autem  statuimus  criterium  in  evidentia  objective 
spectata. 

5m.  Veritas  objectiva  est  criterium  veritatis  subjectivce, 
quod  nullam  tautologiam  involvit. 

6m.  Attentio  et  reflexio  ad  certitudinem  habendam  re- 
quiruntur  ut  conditio,  non  sunt  autem  motivum  formale 
seu  ratio  determinans  nostrse  certitudinis. 

7m.  Facta  quse  per  testimonium  hominum  accipimus 
non  fiimt  evidentia  intrinsece  sed  extrinsece,  seu  fiunt 
evidenter  credibilia.  Nam  in  casu  ideo  certi  sumus  de 
facti  narrati  veritate,  quia  videmus  evidenter  talem 
nexum  inter  testimonium  et  facti  veritatem  intercedere 
ut  impossibile  sit  factum  non  verum  esse. 


88  Compendium  Philosophice. 

8m.  Conscientia  supponit  facta  quae  ipsa  testatur, 
hinc  non  est  ipsa  ultimum  motivum  certitudinis  verita- 
tum  quas  cognoscimus,  sed  per  eam  conscii  sumus  nos 
certitudinem  habere. 

9™.  Necessitas  illa  judicandi  rem  ita  esse  et  aliter  esse 
non  posse,  ab  ipsa  evidentia  objectiva  producitur,  est- 
que  ejus  necessarius  effectus.  Hinc  illa  necessitas,  quae 
subjectiva  est,  non  potest  esse  criterium  veritatis ;  hoc 
enim  non  potest  esse  nisi  illud  quod  talem  necessitatem 
menti  imponit,  nempe  evidentia  objectiva.  Absente  illa 
judicandi  necessitate,  nulla  est  evidentia,  quia  causa  non 
existente  neque  ejus  effectus  existere  potest. 

iom.  Evidentia  nulla  eget  probatione,  quia  ipsa  per 
semet  ipsam  sese  manifestat. 

nm.  Nulla  datur  falsa  evidentia,  unde  nullum  requiri- 
tur  aliud  criterium  quo  verarn  a  falsa  evidentia  distin- 
guamus.  Non  est  possibile  ut  mens  evidenter  videat 
id  quod  non  est ;  quia  id  quod  non  est  nulla  ratione 
a  mente  videri  potest. 

i2m.  Nemo  ab  evidentia  in  errorem  induci  potest. 
Deceptio,  si  locum  habet,  non  potest  esse  in  iis  quae  im- 
mediate  evidentia  sunt,  sed  solum  in  eis  quae  ratiocinium 
supponunt.  Mens  admittit  aut  principium  aut  factum, 
quod  evidens  non  est,  sed  quod  nititur  praejudiciis,  aut 
praeconceptis  opinionibus,  quodque  ut  verum  habetur 
sine  ullo  examine  ;  et  facto  ratiocinio,  evidentia  conse- 
quentice,  quae  revera  adest,  cum  evidentia  consequentis 
confunditur  a  mente.  Fieri  etiam  potest  ut  principia 
admissa  vera  sint  sub  aliquo  respectu  et  in  ratiocinio 
ut  simpliciter  vera  supponantur.  In  istis  casibus  eviden- 
tia  non  decipit,  quia  id  quod  evidenter  videtur,  nempe 
nexus  inter  praemissas  et  conclusionem,  revera   adest  ; 

sed  deceptio  oritur  ex  defectu  attentionis  et  reflex- 
ionis. 

i3m.  Criterium  veritatis  quoad  nos  non  est  ipsa  divina 
veritas,  quia  hanc  immediate  non  intuemur.  Omnia 
quidem  vera  sunt  veritate  divina,  quae  est  fons  omnis 
veritatis,  sed  nos  debemus  veritatem  a  rebus  creatis  hau- 
rire  ;  hinc  evidentia  sola  pro  nobis  criterium  veritatis 
esse  potest. 

i4m.  Ad  certitudinem  habendam  opus  non  est  compa- 
rare  ideas  nostras  cum  divinis  exemplaribus.  Si  enim 
hoc  necesse  esset,  deberemus  hujus  comparationis  esse 
conscii,  quod  tamen  nullo  modo  accidit.  Teste  con- 
scientia  scimus  nos  veritatem  a  rebus  creatis  haurire,  et 
nos  Ipsum  Deum  per  ratiocinium  cognoscere. 

i5m.  Evidentia  est  criterium  veritatis  solummodo  pro 
iis  quae  naturaliter  cognoscere  possumus.  Revelatis  ve- 
ritatibus  assentimur  propter  auctoritatem  Dei  loquentis. 
Protestantes  volunt  interpretari  Scripturam  sacram  juxta 
solam  individuae  rationis  evidentiam.  Rationalistse  no- 
lunt  admittere  nisi  ea  quae  ratio  per  se  ipsam  evidenter 
intelligere  potest.  Utrumque  negamus.  Neutrum  ex 
nostris  fluit  principiis. 

i6m.  Facultates  cognoscendi  sunt  quidem  media  cog- 
noscendi,  et  hoc  sensu  etiam  criteria  vocari  possunt ;  sed 
certi  non  possemus  esse  de  cognitionibus  nostris,  nisi 
quatenus  videamus  res  ita  esse  ut  aliter  esse  non  possint 
sive  absolute  sive  hypothetice.  Haec  autem  visio  intel- 
lectualis  est  evidentia. 

i7m.  In  onmibus  veritatibus  ratione  cognitis,  ut  certi 
simus  de  iis  debemus  videre  praedicatum  convenire  sub- 
jecto,  vel  absoluta  vel  hypothetica  necessitate ;  hsec  autem 
intellectualis  visio  est  evidentia.     Quoad  veritates  cog- 


oo  Compendium  Philosopliitz. 

nitas  per  auctoritatem  humanam  jam  responsum  est  in 
numero  7mo. 

i8m.  Cum  in  omnibus  veritatibus  ratione  cognitis  de- 
beamus  videre  praedicatum  convenire  subjecto,  ut  dictum 
est,  patet  eas  omnes  nobis  esse  evidentes,  sive  mediate 
sive  immediate. 

iom.  Si  ab  istis  hominibus  iterum  quaereretur  cur  ipsi 
tum  conscientiae  tum  sensuum  externorum  testimonio 
fidem  adhibeant,  utique  responderent,  se  videre  ita  res 
esse  ut  aliter  esse  non  possint. 

20m.  Cum  evidentia  sit  causa  quare  intellectus  ad  as- 
sensum  cogatur,  dici  debet  evidentiam  etiam  esse  causam 
ultimam  nostrae  certitudinis. 

§  28.  Quaeri  potest  num  mens  ab  evidenti  veritate 
resilire  possit.  Directe  quidem  hoc  fierinequit;  intel- 
lectus  enim  cum  sit  potentia  necessario  agens,  veritati 
evidenter  propositae  necessario  assensum  praebet.  In- 
directe  vero  per  influxum  voluntatis  id  fieri  potest,  non 
quidem  circa  veritates  immediate  evidentes,  ast  circa 
mediatas,  aut  eas  quae  extrinsece  fiunt  evidentes.  Ubi 
praemissae  sunt  evidentes  intellectui,  et  conclusionis  rec- 
titudo  percipitur,  non  potest  voluntas  assensum  impedire ; 
antequam  vero  hunc  assensum  evidentia  necessitet,  po- 
test  voluntas  intellectum  a  consideratione  objecti  avertere 
et  ad  aliud  considerandum  dirigere,  quod  eo  facilius  eve- 
nire  potest,  quo  ratiocinium  est  implexius  et  prolixius. 
Quo  praestito,  potest  eadem  voluntas  intellectum  deter- 
minare  ut  solummodo  fucatas  rationes  consideret,  quae 
faveant  falsitati  oppositae,  ac  sic  dubium  promovere,  aut 
etiam  efficere  ut  intellectus  veritatem  neget,  falsitatemque 
affirmet. 

§  29.  De  errore  ejusque  causis.  Quid  sit  error  jam 
supra  dictum  est  (§  3).  Ex  dictis  etiam  constat  errorem 
solummodo  locum  habere  in  judicio  sive  immediato  sive 
mediato  (§  2).  Erroris  objectum  est  falsitas,  sub  aliqua 
specie  veri  proposita  ;  quia  falsitati,  ut  tali,  mens  nun- 
quam  assentiri  potest,  eo  quod  objectum  mentis  sit  veri- 
tas.  Nullus  error  est  pbysice  necessarius,  quia  mens 
non  potest  necessario  determinari  nisi  a  suo  objecto, 
quod  est  veritas  evidenter  proposita.  Seclusa  hacce 
necessitate  orta  ex  evidenti  perceptione,  mens  a  sola 
voluntate  determinari  potest.  Unde  error  semper  a  vo- 
luntate  pendet.  Verum  quidem  est  errorem  aliquando 
esse  posse  moraliter  necessarium  (ut  dicunt,  invincibileni), 
utpote  contingere  potest,  tantam  esse  difficultatem  vitandi 
errorem,  ut  voluntas  de  facto  eum  non  evitet,  etsi  ab- 
solute  hoc  prsestare  posset.  Opinio  pariter  potest  esse 
falsa,  ac  proinde  assensus  opinioni  praestitus  erroneus  ;  sed 
si  opinionem  ut  meram  opinionem  habemus,  proprie  non 
erramus,  quia  non  judicamus  opinionem  esse  certam  sed 
probabilem,  quod  verum  est,  dummodo  rationes  pro  opi- 
nione  sint  satis  solidae.  Hinc  assensus  opinioni  solide 
probabili  praestitus  non  est  imprudens. 

Error  a  voluntate  procedit,  ipsa  enim  movet  mentem 
ad  falsitati  assensum  praestandum,  quae  ei  sub  specie  veri 
offertur.     Unde  errores  fontes  esse  possunt: 

i°.  Errores  in  mente  jam  recepti,  i.  e.,  prsejudicia, 
quibus  utimur  ut  principiis  certis,  quaeque  varia  sunt  pro 
varietate  indolis,  educationis,  nationis,  etc. 

20.   Testium  auctoritas  sive  historica  sive  dogmatica. 

30.  Confusio  idearum,  relationum,  factorum,  propositio- 
num  et  illationum  similium  inter  se.  Mens  vel  imagina- 
tione  ducta,  vel  oblivione  laborans,  vel  aequivoca  vocum 

significatione  decepta,  unam  ideam  alteri  substituit,  et 
defectu  debitae  reflexionis  et  attentionis  falsas  illationes 
ut  veras  admittit.  Qui  defectus  oriri  potest  in  subjecto 
ex  mentis  limitatione,  defatigatione,  perturbatione,  aut 
etiam  ex  voluntatis  arbitrio  ;  ex  parte  vero  objecti  ex 
multiplicatione  relationum  quae  considerandae  veniunt. 

4°.  Voluntas  induci  potest  ad  assensum  intellectus  ur- 
gendum,  quia  vel  existimat  bonum  sibi  esse  si  propositio, 
quae  evidens  non  est,  vera  sit ;  vel  quia  putat  malum  sibi, 
ut  diutius  suspendat  assensum.  Prius  quidem,  eo  quod 
talis  assensus  sit  praejudiciis,  cupiditatibus,  desideriis  aut 
fini  intento  magis  conformis  ;  posterius,  ob  impatientiam, 
vanitatem  aut  necessitatem  sese  determinandi.  Volun- 
tas  non  potest  determinare  intellectum  ad  assensum,  nisi 
sit  aliqua  confusio  in  mente,  quae  confusio  saepe  prae- 
existit ;  saepe  etiam  voluntas  male  affecta  erga  veritatem 
studiose  satagit  mentis  attentionem  a  veritate  avertere,  et 
undique  fucatas  rationes  conquirere  quibus  serenitatem 
mentis  obnubilet. 


DE   METAPHYSICA. 


Metaphysica,  ut  ipsum  nomen  declarat,  est  scientia 
quae  tractat  de  rebus  limites  naturae  visibilis  transcen- 
dentibus,  quatenus  istae  solo  lumine  naturali  attingi  pos- 
sunt.  Dividitur  in  generalem  et  specialem \;  haec  de  natura 
corporum  et  spirituum  tractat,  illa  de  ente  in  genere. 
Nemo  est  qui  videre  non  possit  quanta  sit  hujus  scientiae 
et  utilitas  et  necessitas,  quippe  quae  tradit  doctrinam  de 
iis  conceptibus  et  principiis,  sine  quibus  omnes  aliae 
scientiae  fundamentis  suis  destitutae  essent.  Ipsa  moralis 
disciplina  nulla  esset  sine  principiis  metaphysicis,  et 
omnes  errores  qui  nunc  temporis  grassantur  oriuntur  vel 
ex  negatione  horum  principiorum,  vel  ex  confusione 
conceptuum  de  quibus  haec  scientia  tractat.  Hinc  nihil 
mirum  quod  inimici  religionis  Metaphysicam  vilipendant, 
eamque  ex  numero  scientiarum  excludere  conentur,  as- 
serentes  objectum  hujus  scientiae  vel  nimis  obscurum  vel 
etiam  arbitrarium  aut  imadnarium  esse. 


LIB.  III. 

DE  METAPHYSICA  GENERALI,  SEU  DE  ONTOLOGIA. 

§  i.  Cum  Metaphysicae  generalis  munus  sit  de  ente  in 
genere  sermonem  habere,  quid  ens  in  genere  sit  prius  de- 
finiendum  venit,  deinde  demonstrandum  nomen  entis  in 

genere  non  univoce  sed  analogice  de  omnibus  dici,  atque 
ideam  entis  in  genere  non  confundendam  esse  cum  idea 
Dei.  Ens  autem  concipi  potest  vel  ut  possibile  vel  ut 
existens.  Hinc  quid  possibilitas  sit,  et  in  quonam  illa 
fundetur,  investigandum  venit.  Et  quoniam  ens  omne. 
est  id  quod  est  per  suam  essentiam,  quid  sit  essentia, 
natura  et  existentia  definiendum.  Denique  pauca  de 
principiis  dicendum  quse  de  notio.ne  entis  dimanant. 

Hisce  statutis  in  secundo  capite  agendum  erit  de  pro- 
prietatibus  quae  omnibus  entibus  communes  sunt :  de 
unitate  nempe,  de  veritate  et  de  bonitate  rerum. 

In  tertio  capite  descendemus  ad  tractandum  de  cate- 
goriis. 

In  quarto  capite  de  causis  entium  disserendum  erit,  et 
denique  in  ultimo  hujus  libri  capite  de  aliis  entis  par- 
titionibus  agemus. 


CAP.   I. 

DE    ENTE    IN    GENERE. 

§  2.  Quid  sit  ens  optime  intelligimus.  Idea  enim  en- 
tis  in  omni  perceptione  et  judicio  contenta  est,  quia  nihil 
nisi  sub  ratione  entis  concipi  potest.  Deflniri  tamen 
proprie  non  potest,  quia  est  idea  omnium  prima  et  sim- 
plicissima.  Nihilominus  ejus  descriptio  sic  dari  potest : 
Ens  generalissime  acceptum  est  quidquid  aliquomodo  per 
se  et  positive  intelligitur ,  seu  quidquid  intelligibile  proprie 
est.  Verbum  esse  vel  significat  rem  actu  existere,  vel 
significat  aliquam  realitatem,  quse,  etsi  actu  non  sit, 
potest  tamen  esse  mentis  objectum.     Unde  etiam  idea 

entis  hunc  duplicem  sensum  admittit.  Entis  conceptus 
est  conceptus  transcendentalis,  qui  omnibus  rebus  appli- 
cari  potest,  sed  qui  de  omnibus  non  dicitur  univoce. 

§  3.  PROP.  I.  NOMEN  ENTIS  IN  GENERE  NON  EST 
UNIVOCUM    SED    ANALOGUM. 

Prob.  Nomen  entis  ideam  quidem  exprimit,  quse  de 
omnibus  dicitur,  huic  vero  ideae  non  correspondet  eadem 
ratio,  quse  uniformiter  eis  insit.  Ergo  non  est  univocum 
(I.  §  n).  Etenim,  "  substantia  et  accidens,"  "  finitum 
et  infinitum,"  in  ipsa  ratione  entis  objective  discrepant, 
utpote  ens  per  se,  et  ens  in  alio  ut  in  subjecto,  ens  a 
se  et  ens  ab  alio,  diversas  rationes  entis  habent;  neque 
possunt  isti  essendi  modi  haberi  ut  difTerentise  specificae 
notioni  entis  adjectse  ;  siquidem  isti  modi  non  sunt  extra 
notionem  entis,  sicuti  notio  rationalis  est  extra  notionem 
animalis.  Est  tamen  notio  entis  analoga,  in  quantum 
quaedam  existit  similitudo  inter  ea  quae  entia  dicuntur, 
sed  ita  ut  forma,  quse  per  hoc  nomen  significatur,  non  sit 
solum  in  analogo  principali,  sed  sit  intrinseca  utrique 
analogo. 

§  4.  Prop.  II.  Idea  entis  in  genere  non  est  idea 

ENTIS    INFINITI,  SEU    DEI. 

Prob.  Idea  entis  in  genere  toto  ccelo  differt  ab  idea 
entis  infiniti.  Prior  enim  est  idea  omnino  indeterminata, 
nullam  in  specie  proprietatem  repraesentans  ;  idea  entis 
infiniti  est  idea  omnino  determinata,  definitas  reprsesen- 
tans  perfectiones,  quae  soli  Deo  proprise  sunt.  Objectum 
prioris  ideae  est  quid  logicum,  alterius  est  maxime  reale. 
Ergo  idea  entis  in  genere  non  est  idea  entis  infiniti. 

Objici  potest  contra  hanc  thesim  :  i°.  Idea  entis  in 
genere  est  idea  entis  simpliciter,  adeoque  est  idea  Dei. 

20.  Est  ens  sine  addito,  absque  limitibus  ;  ergo  eadem 
conclusio. 

3°.  Idea  entis  in  genere  est  prima  mentis  idea,  prima 
autem  mentis  idea  est  idea  Dei ;  quia 

4°.    Deus  est  prima  veritas  ;  et  quia 

5°.  Ex  finitis  idea  Dei  formari  non  potest. 

6°.  Finitum  enim  intelligi  non  potest,  quin  cognosca- 
tur  infinitum,  quia  finitum  est  negatio  infiniti. 

7°.  Ni  admittatur  ideam  Dei  esse  primam  ideam  per 
quam  omnia  alia  cognoscimus,  non  potest  probari  idearum 
objectivitas. 

Principia  ad  solv.  diff. :  im.  Ens  in  genere  sicuti  ens 
infinitum  dicitur  ens  simpliciter,  seu  ens  sine  addito,  sed 
diversimode.  Prius,  quia prcescindit  ab  omni  perfectione 
determinata;  aliud,  quia.  exc/udit  omnem  imperfectionem. 
Primum  est  ens  simpliciter  in  ordine  /ogico,  alterum  in 
ordine  reali. 

2m.  Ens  in  genere  praescindit  a  limitibus,  i.  e.,  neque 
limitatum  neque  illimitatum  ens  repraesentat.  Ens  infini- 
tum  positive  excludit  omnes  limites. 

3m.  Idea  Dei  non  est  prima  mentis  idea,  quia  ipsa  per 
ratiocinium  efformatur. 

4m.  Deus  est  prima  veritas  in  ordine  ontologico,  non 
vero  in  ordine  logico  j  isti  duo  ordines  minime  identifi- 
cantur,  nam  ipsa  experientia  teste  patet,  nos,  generatim 
loquendo,  ex  effectibus  ascendere  ad  causarum  cogni- 
tionem.  Jamvero  causae  suis  effectibus,  sive  natura  sive 
tempore,  priores  sunt. 

5m.  Creatse  res  nos  ducunt  in  cognitionem  Dei  tum 
per  viam  analogiae,  tum  per  viam  remotionis  qua  omnes 
imperfectiones  amoventur,  ut  dicetur  in  sexto  libro. 

6m.   Idea  entis  finiti  non  formatur  ab  idea  entis  infiniti, 

nam  non  potest  ens  infinitum  concipi  limitatnm  ;  hoc 
enim  duo  contradictoria  conjungeret.  Ut  ideam  limitis 
habeamus,  non  est  necesse  ut  prius  concipiamus  ens  in- 
finitum,  sed  sufficit  ut  videamus  esse  in  uno  ente  perfec- 
tiones  quae  non  sunt  in  altero.  Limes  non  est  negatio 
infinitatis,  sed  alicujus  perfectionis.  Imo  idea  limitis 
jam  includit  ideam  finitudinis. 

7m.  Idearum  objectivitas  probata  fuit  in  libro  praece- 
denti  independenter  ab  idea  Dei. 

§  5.  Enti  opponitur  nihilum,  quod  est  negatio  essef 
quia  autem  esse  significare  potest  esse  vel  existentiae  vel 
possibilitatis,  nihilum  est  vel  existentiae  vel  possibilitatis 
seu  nihilum  absolutum.  Existentiae  notio  cum  simpli- 
cissima  sit,  definiri  non  potest. 

§  6.  Ens  existens  est  id  quod  actu  est  ;  ens  ftossibile, 
quod  actu  non  est,  sed  esse  potest  ;  unde  etsi  possibile 
non  sit  aliquid  physice  existens,  tamen  est  aliquid  reale, 
in  quantum  cognoscibile. 

Possibilitas  alia  est  interna,  alia  externa.  Aptitudo 
enim  ad  existendum  potest  considerari  tum  ex  parte  ip- 
sius  entis  possibilis,  tum  ex  parte  causae  quae  efficere 
valeat  ut  res  illa  existentiam  accipiat.  Possibilitas  igitur 
interna  concipitur  per  non  repugnantiam  notarum  seu 
proprietatum  quibus  ens  intrinsece  constituitur.  Sic 
homo  est  possibilis,  quia  nulla  est  repugnantia  ut  anima- 
litas  cum  rationalitate  conjungatur;  sed  circulus  quad- 
ratus  est  impossibilis,  quia  hae  duae  notae  consociari  non 
possunt.  Ast  mera  consociabilitas  notarum,  si  agitur  de 
entibus  finitis  quae  natura  sua  non  existunt,  non  sufficit 
ut  ens  existere  valeat  de  facto,  nisi  sit  causa  quae  potens 
sit  existentiam  ei  tribuere. 

Interna  aut  metaphysica  impossibilitas  oritur  ex  repug- 
nantia  notarum,  ut  circulus  quadratus,  materia  cogitans  ; 
illud  simpliciter  est  non  ens,  seu  nihilum  absolutum.  Si  id 
quod  possibile  est  etiam  a  vi  creata  produci  potest,  habe- 
bimus  physicam  possibilitatem  ;  quod  vero  nulla  vi  creata 
producibile  est,physice  est  impossibile.  Moraliter  impos- 
sibile  dicitur  id  quod  quidem,  absolute  loquendo,  a  causa 
finita  fieri  possit,  tamen  attentis  circumstantiis,  diffrculta- 
tibus  aut  naturali  inclinatione  agentium  aut  nunquam  aut 
raro  et  cum  difficultate  fiat. 

Nos  possibilitatis  notionem  a  rebus  existentibus  hauri- 
mus,  nam  ab  ipsis  derivamus  cognitionem  proprietatum 
entium,  et  pariter  cognoscimus  qusenam  proprietates 
consociabiles  sunt,  et  quae  sibi  invicem  repugnant.  Sed 
res  creatae  quamvis  suam  cognoscibilitatem  habeant  (si 
enim  cognoscibiles  non  essent,  non  possemus  eas  cognos- 
cere),  eam  tamen  non  habent  a  semetipsis,  sed  a  Deo, 
qui  est  origo  omnis  veritatis  seu  entitatis.  Nam  res  om- 
nes  creatae  sunt  quaedam  similitudines  aut  imitationes 
infinitae  perfectionis  divinae.  Deus  contemplans  suam 
essentiam,  videt  quibusnam  modis  ista  infinita  perfectio 
imitabilis  est  ad  extra,  et  sic  in  sua  mente  habet  exem- 
plar  omnium  rerum  quae  sunt  aut  fieri  possunt,  res  autem 
quse  sunt  aut  esse  possunt  sunt  exemplata,  sive  actuata 
sive  actuabilia.  Haec  divina  exemplaria  igitur  sunt  fun- 
damentum  et  ratio  totius  possibilitatis,  et  hinc  possi- 
bilitas  interna,  quatenus  in  Deo  fundatur  recte  dicitur 
ratio  rei,  veritas  et  cognoscibilitas  rei,  Haec  exemplaria 
in  mente  Dei  existentia  nos  non  intuemur,  quia  ipsam 
Dei  essentiam  immediate  non  cognoscimus.  Attamen 
quia  omnes  res  creatae  sunt  juxta  haec  divina  exemplaria, 
adeoque  eis  conformes  sunt ;  nos  etiam,  eas  cognoscendo, 

in  cognitionem,  non  adsequatam  sed  inadaequatam,  divi- 
narum  exemplarium  devenimus,  et  nostrse  cognitiones 
eis  exemplaribus  conformes  sunt.  Et  sub  hoc  respectu 
dici  potest  nos  omnia  in  divina  veritate  contemplari. 

§  7.  Circa  hanc  possibilitatem  varii  errores  refutandi 
sunt.  Sunt  enim  qui  aiunt  possibilitatem  pendere  unice 
aut  a  Dei  potentia  aut  a  Dei  libera  voluntate.  Alii 
e  contra  eam  admittunt  omnino  independenter  a  Deo, 
ita  ut  etiamsi  Ipse  non  esset,  adhuc  permaneret  intrin- 
seca  rerum  possibilitas. 

PROP.  III.  POSSIBILITAS  INTERNA  NON  PENDET  NEC 
A    Dei   POTENTIA    NEC    a    Dei   VOLUNTATE. 

Prob.  Non  pendet  a  Dei  potentia,  quia  terminus  po- 
tentise  est  esse  physicum  non  autem  ideale,  atqui  possi- 
bilitas  interna  est  quid  mere  ideale. — Non  ideo  res  pos- 
sibilis  est  quia  Deus  eam  potest  facere,  sed  ideo  eam  fa- 
cere  potest  quia  possibilis  est.  Nam  secus  dicendum 
foret  ideo  aliquid  esse  impossibile  quia  Deus  id  facere 
non  posset,  et  sic  potentia  Ejus  limitaretur.  Ast  si  di- 
citur  Deum  impossibilia  facere  non  posse,  quia,  cum  re- 
pugnantiam  seu  contradictionem  involvant,  impossibilia 
sunt  nihil,  et  nihilum  non  potest  esse  terminus  alicujus 
actionis  ;  nulla  inde  sequitur  Dei  potentiae  limitatio. 

Non  pendet  possibilitas  interna  a  Dei  voluntate  ;  nam 
ut  voluntas  aliquid  velit,  illud  cognoscere  debet,  quia 
nihil  volitum  quin  praecognitum.  Ergo  Deus  non  potest 
velle  facere  possibile,  quin  illud  cognoscat,  seu  quin  pos- 
sibile  jam  supponatur  possibile. — Si  Deus  sua  voluntate 
faceret  possibile,  posset  Ipse  velle  ut  impossibile  sit  pos- 
sibile,  quod  est  contradictorium. — Actum  esset  de  scien- 
tia,  quia  de  nulla  re  dicere  possemus  eam  fieri  aut  esse 

non  posse,  etiamsi  contradictionem  involveret. — Nulla 
esset  certitudo,  quia  ipsum  contradictionis  principium 
posset  esse  falsum. — Denique  si  unica  ratio  possibili- 
tatis  esset  Dei  voluntas,  nihil  impossibile  esse  posset. 

Objici  potest  :  i°.  Si  a  Dei  voluntate  non  penderent 
possibilia,  ejus  omnipotentia  limitaretur,  quia  esset  ali- 
quid  quod  facere  non  posset,  cum  non  posset  facere  ut 
impossibile  sit  possibile. 

2°.  Deus  in  creando  non  esset  omnino  independens, 
quia  sua  voluntas  penderet  a  possibilibus. 

3°.  Non  crearet  Deus  res  ex  nihilo,  sed  ex  ipsarum 
possibilitate. 

4°.  Sublata  Dei  voluntate  aut  potentia,  nihil  esset  pos- 
sibile  ;  ergo  possibilitas  rerum  a  Dei  voluntate  aut  po- 
tentia  pendet. 

Principia  ad  solv.  diff.  :  im.  Cum  impossibile  sit  nihi- 
lum,  et  nihilum  non  possit  esse  terminus  alicujus  actionis, 
non  limitatur  Dei  omnipotentia. 

2m.  Deus  in  creando  est  omnino  independens,  quia 
ipsa  interna  et  externa  possibilitas  a  Deo  Ipso  pendent. 

3™  Deus  in  creatione  non  extrahit  ens  creandum  ex 
interna  possibilitate,  neque  componit  possibilitatem  cum 
existentia,  sed  facit  ut  id  quod  erat  possibile,  quodque, 
antequam  existeret,  nihil  erat  in  se  ipso,  sit  existens. 
Possibile  ens  existebat  quidem  a  tota  seternitate  in  mente 
divina,  non  quidem  per  identitatem  cum  perfectione  ipsa 
quae  divinas  ideas  formaliter  constituit — quia  ideae  divi- 
nae  sunt  ipsa  Dei  essentia,  concepta  ut  imitabilis — sed 
tanquam  terminus  illius  imitationis,  qui  cognoscebatur 
a  Deo  posse  condi  extra  seipsum  (Liberatore,  "  Metaph. 
Generalis,"  §  103).  Hinc  patet  ipsas  ideas  exemplares 
in    Deo   existentes    distinguendas    esse   a   possibilibus ; 

idese  enim  exemplares  Dei,  cum  sint  Ipse  Deus,  nec  cre- 
antur  nec  creari  possunt ;  possibilia  vero  quse  sunt  ter- 
mini  idearum  divinarum,  creantur,  sed  isti  termini  a  Deo 
cogniti,  ante  creationem  nullam  in  se  ipsis  existentiam 
habent. 

4m.  Sublata  Dei  potentia,  tollitur  possibilitas  externa  ; 
et  etiam  sublata  Dei  voluntate,  eadem  possibilitas  tol- 
leretur,  quia  de  facto  nihil  potest  existere  nisi  Deus 
velit. 

§  8.  PROP.  IV.  POSSIBILITAS  INTERNA  NON  POTEST  A 
Deo   ESSE   INDEPENDENS. 

Prob.  Possibilitas  interna  est  aliquid,  quod  non  pen- 
det  a  creata  intelligentia,  quia  hasc  eam  intelligendo  non 
eam  facit,  sed  eam  invenit  ;  ergo  debet  a  Deo  pendere. 
Concipitur  enim  ut  aliquid  seternum,  immutabile  et  ne- 
cessarium.  Ergo  si  a  Deo  non  penderet,  oporteret  ad- 
mittere  esse  aliquid  «eternum,  immutabile  et  necessarium 
independenter  a  Deo,  quod  est  absurdum. — Possibilitas 
interna  non  est  aliquid  physice  existens,  sed  aliquid 
ideale.  Sed  nihil  ideale  existere  potest  nisi  in  intellectu 
aliquo.  Nam  platonicae  formae  per  se  existentes  absurdae 
sunt.  Ergo  si  possibilitas  interna  a  Deo  esset  indepen- 
dens,  deberet  existere  aliquis  intellectus  a  Deo  indepen- 
dens,  seu  deberet  aliquis  alius  Deus  admitti. 

Objici  potest  :  i°.  Etiam  si  supponeretur  Deum  non 
existere,  adhuc  veritas  existeret,  nam  adhuc  verum  foret 
bis  duo  efficere  quatuor. 

2°.  Saltem  tunc  verum  esset  Deum  non  existere. 

3°.  Possumus  cogitare  de  interna  possibilitate  quin  de 
Deo  cogitemus.     Ergo  ea  est  independens  a  Deo. 

Principia  ad  solv.  diff. :  im.  Si  Deus  non  existeret,  nul- 

him  esset  ens,  adeoque  nulla  veritas.  Quiaverum  et  ens 
convertuntur. 

2m.  Si  Deus  non  existeret,  nullus  esset  intellectus  qui 
hoc  judicium,  "  Deus  non  existit,"  efformare  posset. 

3m.  Etiam  is,  qui  Deum  ignorat,  aliquid  possibile  per- 
cipere  potest,  et  possumus  cogitare  de  interna  possibili- 
tate  quin  de  Deo  cogitemus  ;  sed  si  volumus  rationem 
possibilitatis  assignare,  Deum  excludere  non  possumus. 

§  9.  Prop.  V.  Interna  rerum  possibilitas  pendet 

TUM    AB    INTELLECTU    TUM    AB    ESSENTIA    DEI. 

Prob.  Interna  possibilitas  est  aliquid  ideale,  quod  non 
potest  existere  nisi  in  intellectu,  quia  ergo  ipsa  a  Deo 
necessario  pendet,  evidens  est  eam  ab  intellectu  divino 
pendere.  Intellectus  divinus  non  potest  veritatem  nisi 
in  Se  Ipso  intelligere,  quia  secus  ejus  scientia  a  rebus 
penderet,  neque  prseter  Deum  est  aliquid  a  quo  suam 
scientiam  haurire  posset.  Ergo  Deus  intelligit  rerum 
possibilitatem  cognoscendo  suam  divinam  essentiam  qua- 
tenus  Ejus  divinae  perfectiones  imitabiles  sunt  ad  extra. 
Hinc  possibilitas  interna  remote  pendet  a  divina  es- 
sentia. 

Objici  potest :  i°.  Si  rerum  possibilitas  est  ipsa  Dei 
essentia,  sequitur  Pantheismus,  quia  cum  possibilia  cre- 
antur  ipsa  Dei  essentia  crearetur. 

20.  Scientia  supponit  suum  objectum,  et  illud  non  fa- 
cit,  ergo  saltem  ab  intellectu  divino  non  potest  pendere 
possibilitas. 

Principia  ad  solv.  diff. :  im.  Possibilia  non  sunt  ipsae 
ideae  divinae  formaliier  sed  terminative  tantum.  Unde 
quando  possibilia  creantur,  neque  ideae  divinae  creantur, 
neque  divina  essentia  sese  ad  extra  ponit. 

2m.  Divinus  intellectus  supponit  ipsam  divinam  essen- 
tiam  ut  objectum  quae  est  fundamentum  omnium  idea- 
rum  quas  divinus  intellectus  concipit.  De  cetero  anim- 
advertendum  est  Deum,  quia  omnia  uno  actu  infinito 
intelligit,  non  habere,  proprie  loquendo,  nisi  unicam  ide- 
am,  quse  tamen  utpote  infmita,  omnia  distincte  et  adae- 
quate  repraesentat. 

§  10.   De  essentia  et  de  existentia. 

Essentia  rei  dicitur  id  per  quod  res  est  id  quod  est  in 
sua  specie.  Haec  essentia  ab  antiquis  "quidditas  rei  " 
vocabatur,  quia  respondet  quaestioni  quid  est  res. 

Essentia  dicitur  de  omnibus  sive  substantiis,  sive  pro- 
prietatibus,  sive  accidentibus,  nam  omnia  haec  habent  id 
per  quod  sunt  id  quod  sunt.  Sed  stricto  sensu  essentia 
dicitur  de  entitate  substantiali  specinca. 

Distinguere  oportet  inter  realem  seu  physicam  essen- 
tiam  et  inter  notionalem,  quae  etiam  metaphysica  vocatur. 
Prima  est  ipsa  essentia  rei  prouti  est  in  se,  independen- 
ter  a  nostro  modo  concipiendi.  Altera  vero  est  essentia 
prouti  subest  conceptui  nostro.  Prima  exprimitur  per 
partes  reales,  ut  si  dicam  hominis  essentia  constat  cor- 
pore  organico  et  anima  ratione  praedita.  Notionalis 
vero  exprimitur  per  conceptum  animal  ratio?iale.  In  eo 
conceptu  animal  realiter  idem  est  ac  rationale,  quia  non 
exprimit  partem  essentiae  sed  totam,  modo  tamen  adhuc 
indeterminato ;  additum  autem  rationale,  essentiae  speciem 
determinat.  Attamen  etiam  essentia  notionalis  realitate 
objectiva  gaudet,  quia  congruit  essentiae  physicse  a  qua 
ejus  conceptus  derivatur,  quamvis  eam  non  exhauriat ; 
eo  quod  reales  essentias  rerum  non  adcequate,  i.  e.,  juxta 
totam  earum  cognoscibilitatem,  attingamus  cognitione. 


104  Compendium  Philosophioz. 

Essentise  physice  existentes  neque  aeternae  sunt  neque 
necessariae,  quia  in  tempore  a  Deo  creantur,  et  con- 
tingentes  sunt  ;  possunt  tamen  dici  immutabiles,  quia 
essentia  entis  semper  eadem  est,  nec  mutari  potest  quam- 
diu  ens  illud  existit.  Essentiae  in  statu  intelligibilitatis, 
aeternae,  immutabiles  et  necessarise  dici  possunt,  quia  a 
tota  seternitate  et  necessario  verum  erat  quod  homo  sit 
animal  rationale,  quod  circulus  sit  rotundus,  etc. 

Nos  plurium  rerum  essentias  cognoscere  patet,  quia 
cognoscimus  id  quod  constituit  essentiam  spiritus,  homi- 
nis,  animalis,  substantiae,  etc.  Si  essentias  nullas  cog- 
nosceremus,  scientia  nulla  esset  possibilis,  quia  scientia 
non  est  de  singularibus,  sed  de  rerum  naturis.  Verum 
quidem  est  nos  ignorare  de  multis  quid  sit  illud  quod 
eorum  essentiam  specificam  constituat,  illorum  essentiam 
determinamus  per  notas  genericas,  et  per  proprietates 
quae  ex  eorum  naturis  profluunt,  quaeque  illis  tantum 
competunt. 

§  ii.  Existentise  conceptus  unus  ex  primariis  est  qui 
nec  debet  nec  potest  definiri  ;  existere  dicimus  ens  quod 
actu  est,  hinc  existentia  est  id  quo  res  sistitur  actu  in 
seipsa,  seu  extra  conceptum  mentis  et  extra  causas. 
Quaeri  potest  num  existentia  distinguatur  realiter  ab 
essentia  actuali  in  rebus  creatis.  Distinctionem  inter 
essentiam  physicam  et  existentiam  admittendam  esse 
omnes  concedunt,  sed  Suarez  contendit  eam  distinc- 
tionem  solummodo  esse  mentalem.  Quia  essentia,  ac- 
tualis  seu  actuata,  est  essentia  existens  ;  unde  nulla 
realis  distinctio  inter  essentiam  actualem  et  existentiam 
inveniri  potest.  Attamen  S-  Thomas  realem  ponit  dis- 
tinctionem  inter  essentiam  actualem  creatam  et  existen- 

tiam,  quia  de  solo  Deo,  qui  est  actus  purus,  et  habet  esse 
irreceptum,  dici  potest  quod  sua  essentia  sit  sua  existen- 
tia.  Creaturse  autem  habent  esse  participatum  ;  in  eis 
ergo  debet  considerari  essentia  actualis  ut  potentia  non 
objectiva  (id  est  mere  possibilis)  sed  subjectiva,  quse 
actu  est  per  existentiam,  et  hinc  adest  distinctio  realis 
inter  essentiam  actualem  et  existentiam.  Talem  autem 
distinctionem  fundatam  esse  in  rerum  natura  patet  ex 
eo,  quod  creatura  statim  ab  initio  suae  creationis  habeat 
totam  suam  essentiam,  quia  ipsa  indivisibilis  est  nec 
augeri  nec  minui  potest,  et  tamen  non  habet  totam  suam 
existentiam,  quia  haec  successiva  est. 

Natura  est  ipsa  essentia  considerata  ut  principium  ac- 
tionis  ;  hinc  patet  nobis  licere  determinare  essentias  re- 
rum  per  eorum  proprium  modum  agendi  quando  ipsam 
specificam  rei  essentiam  non  cognoscimus. 

§   12.    DE  PRINCIPIIS  QU.E  A  NOTIONE  ENTIS  DIMANANT. 

Mens,  notione  entis  percepta,  per  reflexionem  esse  de 
ipso  pronuntiat,  ac  sic  efformat  judicium,  "  Ens  est,"  seu 
"  Quod  est,  est  ";  ejusque  negativum,  "Quod  non  est, 
non  est,"  seu  "  Nihilum  non  est."  Hoc  primum  judi- 
cium  est  judicium  identitatis.  Si  autem  mens  comparat 
ens  cum  non  ente,  videt  unum  esse  exclusionem  alterius, 
quod  cum  affirmamus,  principium  contradictionis  affir- 
mamus  :  Idem  non  potest  simul  esse  et  non  esse.  Ex  im- 
mediata  oppositione  entis  cum  ipsius  negatione  aliud 
efformatur  judicium,  quod  vocatur  exclusio  medii,  et  sic 
effertur  :   Qucelibet  res  est  aut  non  est. 

§  13.  Prop.  VI.    Principium   contradictionis   est 

PRIMUM    PRINCIPIUM    IN    ORDINE    LOGICO. 

Prob.  Si  aliud  prsecederet,  illud  esset  principium  iden- 


106  Compendium  Philosophice. 

titatis ;  atqui  hoc  ipsum  affirmari  non  potest  absque 
principio  contradictionis,  ideo  enim  affirmatur  quia  evi- 
dens  est ;  evidens  autem  non  est.  nisi  quia  videtur  ejus 
necessitas,  quae  in  eo  consistit  quod  idem  nequit  simul 
esse  et  non  esse.  Ipsum  principium  identitatis  est  prin- 
cipium  contradictionis  incomplete  expressum;  nam  quan- 
do  dicimus,  "  Quod  est,  est,"  nisi  sit  mera  tautologia, 
debet  illud  secundum  est  aliquid  amplius  complecti,  i.  e., 
affirmare  debet  ipsam  objectivam  necessitatem  ut  signi- 
ficet  "  quod  est,  certo  est,"  seu  "  qtiod  est,  dum  est, 
necessario  est."  Hoc  autem  est  ipsum  contradictionis 
principium.     Ergo  patet  conclusio. 

Objici  potest:  i°.  Primum  mentis  judicium  est  "  Ego 
stim." 

2°.  Primum  judicium  debet  esse  affirmativum,  qttia 
negatio  in  affirmatione  fundatur  ;  principium  autem  con- 
tradictionis  est  negativum. 

3°.  Principium  hoc  est  modale^  et  primum  principium 
sit  absolutum  necesse  est. 

4°.  Hoc  principium  sttpponit  principium  evidentias. 

Principia  ad  solv.  diff.  :  im.  Perceptio  nostri  ego  est 
primum  factum  perceptum,  sed  hoc  factum  propositione 
expressum  sttam  objectivam  certitudinem  habet  a  prin- 
cipio  contradictionis ;  ergo  principium  "  Ego  sum  "  non 
est  primum  in  ordine  logico. 

2m.  Principium  contradictionis  non  est  mere  negati- 
vum,  sed  simul  affirmativum.  Jamvero  in  ordine  affirma- 
tionis  certae,  ea  debet  esse  prima,  sine  qua  nullum  enun- 
tiabile  esse  potest  certum,  quod  est  principium  contradic- 
tionis. 

3m.  Modus  ille  qui  affirmatur  in  principio  contradic- 
tionis,   est   omnino   identificatus   cum   simplici   notione 

esse,  non  autem  ab  eo  distinctus,  unde  necesse  non  est 
ut  praecedat  alia  affirmatio.  Modus  enim  hic  nihil  est 
quam  repugnantia  inter  esse  et  non  esse. 

4m.   Evidentia  supponitur  tanquam  character  aut  nota, 
non  autem  ut  principium  quod  primum  affirmetur. 


CAP.  II. 

DE   COMMUNIBUS   ENTIUM    PROPRIETATIBUS. 

§  14.  Omne  ens  est  unura,  verum  et  bonum.  Tria 
haec  cum  ente  convertuntur,  sed  dicunt  diversum  respec- 
tum  :  unum  entis  ad  se  ipsum,  verum  ad  intellectum, 
bonum  ad  voluntatem.  Haec  etiam  vocantur  transcen- 
dentalia,  ut  distinguantur  ab  attributis  categoricis,  iis 
nempe  quae  certo  quodam  genere  seu  categoria  conti- 
nentur. 

Unum  est  quod  est  indivisum  in  se,  Hinc  unum  nihil 
positivi  addit  enti,  sed  solum  denotat  negationem  divi- 
sionis  in  se.  Aliqui  addunt  definitioni,  "  et  divisum  ab 
omni  alio  ";  verum  haec  verba  non  exprimunt  nisi  unum 
ex  multis,  quia  divisio  ab  aliis  supponit  multitudinem. 
Deus  perfecte  unus  est,  nec  tamen  supponit  entia  a  qui- 
bus  actu  divisus  sit.  Unicum  differt  ab  uno,  quia  uni- 
cum  ita  unum  est,  ut  excludat  omnem  consortem  in 
aliquo  genere. 

Unitas  multiplex  est :  1.  Indivisibilitatis  (metaphysica). 
Ea  habetur  quando  ens  non  solum  actu  indivisum  est, 
sed  etiam  divisionis  possibilitatem  excludit,  ut  'spiritus.' 

2.  Compositionis  (physica),  quse  habetur  inter  ea  quse 
natura  ad  unum  efformandum  compositum  destinantur : 
unitas  '  hominis,'  '  corporis,'  etc. 

3.  Artificialis,  quae  est  inter  ea  quse  natura  quidem 
sua  non  ordinantur  ad  aliquod  determinatum  composi- 
tum,  nexu  vero  quodam  conjunguntur,  sive  physico,  ut 
*  partes  domus,'  sive  morali,  ut  'familia.' 

4.  Aggregationis,  ut  '  acervus  lapidum.' 

Prima  et  secunda  faciunt  unum  per  se,  et  tale  unum 
simpliciter  dicitur  ens.  Tertia  et  quarta  faciunt  unum 
per  accidens,  et  sunt  ens  secundum  quid  ;  sunt  enim  po- 
tius  multa  entia  quam  unum. 

Uni  opponitur  multum  j  multa  sunt  quse  in  aliquo  entis 
genere  divisionem  habent,  ita  ut  unum  non  sit  aliud. 
Ens  potest  esse  unum  secundum  aliquam  rationem,  et 
multum  secundum  aliam  ;  sic  '  homo '  multus  est  secun- 
dum  partes  essentiae. 

Multitudo  in  unum  collecta  ideam  numeri  prsebet, 
cujus  elementa  sunt  :  1.  Unitas,  quia  est  collectio  uni- 
tatum.  2.  Divisio.  3.  Similitudo  aliqua  multorum,  vel 
secundum  aliquam  rationem  determinatam,  v.  g.,  '  duo 
homines,'  qui  numerus  est  concretus,  vel  secundum  in- 
determinatam  entis  rationem,  et  est  numerus  abstractus. 
Numerus  ergo  sensibus  percipi  non  potest  ;  sensus  qui- 
dem  percipit  multa,  sed  non  ut  multa,  i.  e.,  non  percipit 
rationem  numeri. 

§  15.  Identitas  in  eo  consistit,  quod  ens  cum  se  ipso 
consentit.  Ipsa  oritur  ex  unitate  entis  ;  nam  cum  omne 
ens  est  indivisum  in  se,  illud  etiam  cum  se  ipso  consen- 
tit,  seu  idem  est  sibi.  Identitas  proprie  ea  est  quas  con- 
sideratur  in  aliqua  re  prouti  est  in  se  ipsa,  seu  respectu 

sui  ipsius.  Hinc  illa  identitas  quse  consideratur  in  ali- 
qua  re  comparata  cum  alia  ;  ut  si  consideramus  Paulum 
idem  esse  specie  cum  aliis  hominibus,  et  idem  genere 
cum  brutis/non  est  proprie  identitas,  sed  solum  secundum 
aliquam  rationem.  Identitas  alia  est  physica,  alia  mo- 
ralis.  Prima  in  eo  sita  est,  quod  ens  idem  est,  quia  ejus 
physica  realitas  perseverat.  Altera  quod  idem  est  in 
existimatione  hominum,  etsi  physica  ejus  constituentia 
varientur;  ut  domus  quae  ita  pedetentim  restauratur, 
ut  nulla  vetus  pars  ejus  supersit,  eadem  tamen  esse 
dicitur. 

§  16.  Identitati  opponitur  distinctio,  quse  in  eo  con- 
sistit,  quod  unum  ens  non  est  aliud. 

Distinctio  vel  realis  est  vel  logica.  Realis  est  carentia 
unitatis  inter  plura  objecta,  vocaturque  '  absoluta,'  '  re- 
alissima  '  (distinctio  major),  si  est  rei  a  re,  ut  est  dis- 
tinctio  inter  '  Petrum  '  et  '  Paulum  ' ;  '  realis  modalis  ' 
(minor)  dicitur,  si  versatur  inter  substantiam  ejusque 
varios  modos,  aut  inter  modos  ejusdem  substantise.  Dis- 
tinctio  rationis  est  carentia  unitatis  inter  conceptus  ejus- 
dem  rei,  seu  unius  rei  multiplicitas  prouti  subest  mentis 
conceptibus.  Distinctio  haec  in,  re  non  habetur,  sed 
ponitur  a  mente,  ita  tamen  ut  mens  inveniat  in  re  fun- 
damentum  hujus  distinctionis  faciendae.  Nos  enim  non 
possumus  unico  conceptu  totaliter  objectum  attingere, 
tum  ob  objectorum  multiplices  relationes,  tum  ob  mentis 
nostrse  imperfectionem.  Hinc  objectum  in  se  unum  sub 
pluribus  conceptibus  praecisivis  consideramus,  ita  ut  ip- 
sum  in  mente  nostra  quandam  multiplicitatem  habeat, 
et  quia  conceptus  praecisivi  diversas  habent  definitiones, 
in  rem  ipsam  distinctionem  mente  nostra  ponimus.     Sic 

idem  est  in  homine  '  animal  '  et  '  rationale,'  attamen  dis- 
tinguimus  ob  diversas  definitiones  animalis  et  rationalis, 
prouti  praecisive  a  mente  considerantur.  Ob  eandem 
rationem  distinguimus  in  Deo  diversa  attributa.  Haec 
distinctio  vocatur  rationis  ratiocinatce.  Etiam  vocatur 
distinctio  virtualis,  quia  objectum  in  quo  intellectus 
plura  distinguit,  etsi  revera  unum  sit,  tamen  virtute  mul- 
tis  aequivalet. 

Est  alia  distinctio  rationis,  quae  vocatur  rationis  ratio- 
cinantis,  quaeque  locum  habet  cum  mens  rem  eandem 
pluribus  conceptibus  exprimit  inter  se  non  diversis, 
cujusmodi  est  distinctio  inter  dennitum  et  dennitionem. 
Definitio  exprimit  dennitum  conceptu  magis  explicito, 
adeoque  non  rejicienda  ut  futilis. 

§  17.  Quae  inter  se  distinguuntur  vel  diversa  vel  dif- 
ferentia  dicuntur.  Si  eandem  essentiam  habent,  nume- 
rice  differunt.  Dicuntur  etiam  differre  quae  sub  eodem 
genere  continentur.  Quae  vero  ne  in  genere  quidem 
proximo  conveniunt  diversa  dicuntur. 

Quae  inter  se  distinguuntur  possunt  esse  similia  aut 
dissimilia,  prouti  qualitatibus  vel  conveniunt  vel  discre- 
pant.  Similis  etiam  dicitur  res  quae  quodammodo  par- 
ticeps  est  illius  qualitatis  quae  secundum  suam  essentiam 
in  alia  re  est.     Sic  creaturae  similes  dicuntur  Deo. 

Quae  quantitate  conveniunt  dicuntur  cequaiia,  secus 
vocantur  inoequalia. 

§  18.  Veritas  est  conformitas  mentis  cum  objecto 
(II.  §  1).  Hoc  valet  etiam  pro  veritate  rerum.  Res 
enim  ideo  verae  sunt,  quia  ideis  divinis  sunt  conformes, 
ad  quarum  exemplar  conditae  fuere.     Unde  intellectus 

divinus  se  habet  ad  res  ut  mensura  ad  mensuratum.  In- 
tellectus  autem  noster,  cum  in  sua  cognitione  a  rebus 
pendeat,  se  habet  ad  res  sicuti  mensuratum  ad  mensu- 
ram.  Res  physicae  comparatae  ad  divinum  intellectum 
per  se  et  absolute  sunt  verae,  quia  omnes  a  Deo  pendent 
quoad  suam  essentiam,  proprietates  et  notas  individu- 
antes,  et  sunt  id  quod  Deus  vult  ut  sint.  Res  com- 
paratae  ad  nos  verae  sunt  independenter  a  nostro  intel- 
lectu  (excipe  artefacta),  quia  earum  constitutio  ab  eo 
non  dependet.  Falsitas  est  difformitas  rerum  ab  intel- 
-lectu.  Relate  ad  divinum  intellectum,  nulla  res  falsa 
esse  potest,  ut  patet  ex  dictis  ;  relate  ad  nostrum,  falsa 
dicuntur  ea  artefacta  quae  ab  idea  artificis  sunt  abnormia. 
De  cetero  quando  res  dicuntur  falsse,  ut  falsum  aurum, 
falsitas  non  est  in  re,  sed  in  judicio  nostro,  in  quantum 
putamus  res  esse  id  quod  non  sunt.  Verum  ergo  princi- 
palius  est  in  intellectu  quam  in  rebus.  Cum  tamen  una- 
quseque  res  habeat  suum  esse  quo  formaliter  est,  etiam 
habeat  suam  veritatem  necesse  est. 

§  19.  Ens  prout  ad  appetitum  refertur  dicitur  bonum. 
Bonum  fundatur  in  perfectione  entis ;  perfectum  autem 
est  cui  nihil  eorum,  quae  ad  ipsum  constituendum  re- 
quiruntur,  deest,  quodque  tanta  pollet  virtute  quanta  ad 
operationem  sui  propriam  exercendam  ei  opus  est,  atque 
ita  comparatum  est  ut  proprium  finem  operatione  sua 
assequatur.  Imperfectum  est  cui  aliquid  eorum  deest. 
Notio  tamen  bonitatis  non  est  eadem  cum  notione  per- 
fectionis,  sed  haec  est  fundamentum  illius ;  nam  ens  ut 
perfectum  est  in  se  ipso  consideratur,  bonum  autem  dicit 
respectum  ad  appetitum.  Sed  ens  eo  quod  perfectum 
est,  est   principium    ex   quo  "aliquid   perfici  potest  ;  et 

quia  omne  ens  appetit  id  quod  ipsum  perficere  potest, 
omne  ens,  quatenus  est  ens,  etiam  bonum  est. 

Bonum  dividitur  in  honestum,  utile  et  delectabile. 
Honestum  est  id  quod  convenit  enti  per  se  et  ratione  sui. 
Lato  sensu  sumptum  est  id  quod  naturam  entis  perficit, 
ut  '  sanitas,'  'scientia,'  etc.  Stricto  sensu  significat  id 
quod  convenit  enti  rationali,  quatenus  est  ens  morale. 
Hoc  bonum  habet  rationem  finis,  sive  ultimi  sive  proxi- 
mi,  i.  e.,  per  se  movere  potest  appetitum  ad  sui  amorem. 
Bonum  delectabile  est  id  quod  enti  convenit  propter  de- 
lectationem  quam  affert,  estque  quies  appetitus  in  re  sibi. 
conveniente.  Bonum  utile  est  id  quod  convenit  enti  non 
per  se,  nec  propter  delectationem,  sed  ratione  alterius 
boni,  quod  per  illud  obtineri  potest.  Hinc  solum  ratio- 
nem  medii  habet. 

Bonum  potest  esse  conveniens  tendentiae  entis  propriae 
et  principali  seu  ipsius  naturse ;  vel  alicui  tendentiae  par- 
ticulari.  Prius  est  verum  bonum  ;  alterum  non  est  verum, 
nisi  quatenus  illa  particularis  tendentia  generali  tenden- 
tise  naturae  subordinatur ;  si  hoc  locum  non  habet,  erit 
bonum  apparens,  quod  naturam  non  perficit  sed  potius 
deturpat. 

§  20.  Malum  opponitur  bono.  Malum  non  habet  en- 
titatem  propriam,  sed  consistit  in  privatione  alicujus  per- 
fectionis  enti  debita^.  Malum  ergo  non  est  ens,  quia 
omne  ens,  quatenus  ens,  bonum  est ;  unde  non  potest 
dari  summum  malum,  quia  ipsum  esset  privatio  omnis 
entis,  i.  e.,  absolutum  nihil.  Hinc  malum  semper  sup- 
ponit  ens  cui  aliqua  conveniens  et  debita  perfectio  deest. 

Malum  est  vel  physicum  vel  morale.  Malum  physicum 
est  privatio  boni  physici  seu  naturalis  ;  morale  est  pri- 

vatio  perfectionis  moralis,  quse  contrahi  non  potest  nisi 
per  liberam  deviationem  a  regula  morum.  Malum  meta- 
physicum  nullum  est  nec  esse  potest,  quia,  qui  tale  ma- 
lum  aiunt  existere,  illud  ponunt  in  carentia  ulterioris 
perfectionis,  seu  in  limitatione  perfectionis  constituunt. 
Sed  talis  limitatio  est  unicuique  enti  creato  naturalis. 
Ergo  nullum  malum  est,  cum  malum  consistat  unice  in 
privatione  perfectionis  debitae. 

§  21.  De  pulchro.  Pulchritudo  dicitur  unitas  in  varie- 
tate.  Tria  in  pulchritudinis  notione  distinguere  possu- 
mus,  nempe  rationem  formalem  seu  essentiam,  effectum  et 
fundamentum.  Ratio  formalis  consistit  in  convenientia 
partium  seu  symmetria  objecti.  Effectus  est  delectatio 
quam  hasc  symmetria  producit  in  facultate  cognoscendi, 
unde  pulchra  dicuntur  quae  visa  placent.  Fundamentum 
est  ipsa  bonitas  rei  pulchrae.  Hinc  definiri  potest  pul- 
chrum  :  Id  quod,  cum  multitudinem  partium  sibi  cohae- 
rentium  prse  se  ferat,  manifestatione  sui  cognoscentem 
delectat  (Sanseverino,  "  Comp."  pag.  35,  pars  ii.)  Pul- 
chrum  dividitur  in  artificiosum,  naturale  et  morale.  Pul- 
chrum  artificiosum  est  id  quod  in  operibus  artificiosis 
humani  ingenii  splendet.  Pulchrum  morale  invenitur  in 
actionibus  humanis,  quatenus  istse  regulis  morum  con- 
formes  sunt.  Pulchrum  naturale  illud  est  quod  in  sin- 
gulis  speciebus  rerum  existit,  et  in  mundo  qui  ex  illis 
componitur.  Singulae  enim  species  cum  a  Deo  creatae 
sint,  possident  unitatem  in  varietate,  et  in  unaquaque 
percipitur  perfecta  symmetria  inter  omnia  quas  eas  con- 
stituunt. 

Mundus  pulcher  est,  quia  maximus  ordo  inter  tantam 
varietatem  entium  existit.     Si  vero  individua  entia  con- 

siderantur,  potestfieri  ut  ipsa  aliqua  nota  careant  quae  ad 
pulchritudinem  constituendam  requiruntur.  Pulchrum 
non  invenitur  solum  in  corporibus,  sed  etiam  in  rebus 
spiritualibus,  quia  in  eis  etiam  contemplari  licet  plura 
principia  miro  ordine  inter  se  connexa,  quae  cognita  de- 
lectationem  afferunt.  Imo  Ipse  Deus,  qui  est  fons  totius 
pulchritudinis,  quamvis  nulla  in  Ipso  sit  compositio,  eo 
quod  simplicissimus  sit,  pulcherrimus  dicitur,  quia  om- 
nia  Dei  attributa  cum  absoluta  unitate  in  Eo  int&ligi- 
mus. 


CAP.  III. 

DE    CATEGORIIS. 

§  22.  Categoriae  sunt  suprema  praedicandi  genera,  et 
significant  diversos  modos  essendi.  Hinc  ens  est  prin- 
cipium  categoriarum.  Sed  ens  quod  in  categoriis  poni- 
tur  non  est  esse  essentiae,  quia  non  significat  diversas 
essentias  rerum  quo  res  in  certo  genere  aut  specie  con- 
stituuntur,  sed  diversos  modos  quibus  essentiae  rerum 
determinate  existunt  ;  modi  autem  quibus  essentiae  re- 
rum  determinate  existunt  ab  ipsa  rei  essentiae  distin- 
guuntur  (§  n).  Hinc  ens  quod  in  categoriis  ponitur 
est  esse  actuale. 

Ens  per  categorias  non  dividitur  ut  genus  per  species. 
Quia  ens  nullo  modo  genus  esse  potest.  Etenim  genus 
per  differentias  determinatur,  quae  differentiae  sunt  extra 
genus.  Ergo  si  ens  esset  genus,  differentiae  deberent  esse 
aliquid  extra  ens  ;  sed  nihil  reale  potest  esse  extra  ens. 
Praeterea  genus  praedicatur  univoce  de  omnibus  specie- 
bus.     Sed  ens  non  est  nomen  univocum  (§  3). 

Categorise  ab  Aristotele  decem  ponuntur  :  Substantia, 
Quantitas,  Relatio,  Qualitas,  Passio,  Actio,  ubi,  quando, 
situs,  habitus.     De  singulis  nunc  tractandum  nobis  est. 

§  23.  Substantia.  Substantia  prout  categoria  est 
definitur  res  cui  convenit  esse  in  se  et  non  in  alio  seu 
non  in  subjecto.  Dicitur  res  cui  convenit  esse  in  se  seu 
per  se,  nt  significetur  discrimen  inter  rem  et  modum  quo 
actu  est  in  rerum  natura,  sive  inter  esse  essentiae  et 
ejus  existentiam.  Per  esse  in  se  seu  per  se  indicatur 
substantiam  non  habere  esse  suum  in  alio  tanquam  in 
subjecto,  sed  non  excluditur  causa  effectrix  quse  illi 
existentiam  tribuit,  quia  substantiae  creatae  non  existunt 
a  se. 

Substantia  est  aut  prima  aut  secunda.  Substantia 
prima,  quae  vere  substantia  est,  est  individuum  ;  secundae 
autem  dicuntur  genera  et  species.  Substantia  quae  pri- 
mam  constituit  categoriam  est  substantia  prima ;  ast 
non  est  accipienda  ut  significat  hoc  vel  illud  individuum, 
sed  prout  denotat  modum  existendi  omnibus  individuis 
communem.  Hoc  modo  enim  categoria  substantiae  de 
singulis  individuis,  quae  extra  intellectum  sunt,  piaedi- 
catur. 

§  24.  Absurda  est  ergo  definitio  substantiae  a  Lockio 
tradita,  qui  ait  :  Substantiam  esse  complexum  qualitatum 
quas  sensu  percipimus,  ignota  ratione  coexistentium. 
Sane  complexus  ille  qualitatum  sine  subjecto  cui  inhse- 
reat  existere  non  potest,  et  hoc  subjectum  substantia  est. 
Hinc  notio  substantiae  non  est  figmentum  mentis,  ut 
Lockius  asseruit. 

Pejor  est  definitio  Spinozae,  qui  ait  :  Per  substantiam 

intelligo  id  quod  in  se  est  et  per  se  concipitur  ;  hoc  est 
id  cujus  conceptus  non  indiget  conceptu  alterius  rei  a 
quo  formari  debeat.  Nam  ipse  confundit  conceptum 
esse  in  se  cum  conceptu  esse  a  se,  et  de  facto  ex  illa  am- 
bigua  definitione  deducit  unam  tantum  dari  substan- 
tiam. 

Leibnitz  vult  substantiam  esse  vim  ;  hoc  falsum  esse 
patet,  quia  vis  requirit  subjectum  cui  ea  insit,  ergo  sub- 
stantia  non  est. 

Substantia  creata  vel  simplex  est  vel  cotnposita,  prouti 
vel  caret  partibus,  vel  eis  certa  ratione  conjunctis  con- 
stat.  Dividitur  quoque  in  completam  et  in  incompletam. 
Completa  ea  substantia  est  quse,  sive  simplex  sit  sive 
composita,  natura  sua  non  ordinatur  ad  compositum  sub- 
stantiale  formandum,  ut  '  sol,'  '  angelus.'  I?tcompleta, 
quse  natura  sua  destinata  est  ad  tale  compositum,  ut 
'  anima.' 

§  25.  De  supposito  et  persona.  Substantia  dicitur 
subsistere  quando  sui  juris  est,  aut  completum  suae  ope- 
rationis  principium,  ita  ut  non  sit  alterius  pars,  nec  ut 
alterius  pars  spectari  possit.  Substantia  hoc  modo  sub- 
sistens  vocatur  Suppositum,  aut,  si  sermo  sit  de  substantia 
intelligente,  Persona.  Suppositum  est  maxime  per  se, 
quia  in  subjecto  non  est  ut  accidens,  neque  in  toto  ut 
sunt  partes.  Hinc  illi  primo  et  per  se  competit  esse, 
totum  enim  est  id  quod  est,  partes  autem  id  quo  aliud 
est.  Ob  eandem  rationem  etiam  actiones  tribuuntur 
supposito,  quia  ejus  est  agere  cujus  est  esse.  Supposi- 
tum  est  id  quod  agit,  partes  vero  sunt  id  quo  agit  ipsum. 
Hinc,  1.  Si  binae  substantise  finitse  conjunguntur  in  unam, 
ratio  suppositi  in  neutra  est,  sed  in  ipso  composito,  quia 

cum  utraque  per  unionem  perficiatur,  utraque  rationem 
partis  habet. 

2.  Substantia  infinita  est  necessario  ens  personale,  quia 
completa,  sui  juris,  et  suae  operationis  completum  princi- 
pium,  est  enim  infinite  perfecta  et  independens. 

3.  In  incarnatione  D.  N.  J.  Christi,  natura  humana, 
cum  per  hanc  unionem  perficiatur,  non  habet  suam  pro- 
priam  personalitatem ;  et  quia  e  contra  persona  divina 
perfici  non  potest,  neque  suam  integritatem  amittere,  pa- 
tet  in  Christo  rationem  personse  non  exurgere  ab  utraque 
substantia,  sed  a  sola  divina.  Hinc  in  Christo  est  una 
persona,  eaque  divina,  quamvis  in  Ipso  sit  natura  divina 
et  humana.  Actiones  Christi  a  natura  humana  elicitae 
sunt  vere  et  proprie  actiones  Dei,  quia  actiones  sunt  sup- 
positorum.  Hinc  fit  ut  quamvis  istse  actiones  sint  finitae, 
meritum  tamen  habeant  infinitum,  quia  sunt  actiones  per- 
sonse  infinitae. 

4.  Personalitas  realiter  distincta  est  ab  ipsa  natura 
singulari.  Hanc  distinctionem  realem  philosophi  nun- 
quam  fuissent  suspicati,  nisi  fidei  mysteria  eam  indicas- 
set.  In  Christo  enim  una  est  persona,  eaque  divina,  et 
sunt  duae  naturae.  Ipse  assumpsit  individuam  et  sin- 
gularem  naturam  humanam,  non  tamen  humanam  per- 
sonalitatem,  secus  enim  duse  in  Ipso  essent  personse  ; 
sed  humana  natura  subsistit  subsistentia  Verbi,  et  hinc 
Christus  est  vere  Deus. 

5.  Personae  identitas  consistit  in  jugi  permanentia 
nostri  ego,  hinc  non  potest  reponi  in  conscientia,  ut  vult 
Locke.  Nam  conscientia  nostra  supponit  personalita- 
tem  nostram,  non  enim  possemus  conscire  nostrum  ego} 
nisi  jam  supponatur  existens,  essetque  sibi  semper  iden- 
ticum.     Insuper  si  per  conscientiam  constitueretur  iden- 

titas  personse,  tunc  quando  interrumpitur,  etiam  persona 
cessaret. 

§  26.  De  principio  individuationis.  Individuum 
est  illud  quod  est  in  se  indistinctum  (seu  quod  tanquam 
aliquod  commune  pluribus  intelligi  nequit),  et  ab  aliis 
distinctum.  Id  per  quod  substantia  in  esse  individui 
constituitur  est  individuationis  principium  ;  hoc  autem, 
docente  S.  Thoma,  in  substantiis  materialibus  est  ma- 
teria,  non  quidem  absolute  spectata,  prout  communis  est 
et  indivisa,  sed  est  materia  signata  quantitate,  seu  quae 
ordinem  ad  quantitatis  dimensiones  dicit.  Quia  indivi- 
duationis  principium  debet  esse  aliquid  substantiale  eo 
quod  ad  esse  substantiae  refertur.  Atqui  esse  substantiae 
materialis  ex  materia  et  forma  constituitur ;  forma  autem 
non  potest  constituere  principium  individuationis,  quia 
quantum  de  se  est,  nata  est  pluribus  inesse  et  ipsa  in- 
ducit  differentiam  speciei,  non  vero  individui.  Ergo 
sola  materia  signata  quantitate  principium  individua- 
tionis  est. 

Hinc  anima  humana,  quamvis  sit  immaterialis  et  ha- 
beat  esse  suum  distinctum  a  corpore,  cum  tamen  ad  con- 
junctionem  sui  cum  corpore  naturaliter  destinetur,  etiam 
fit  individua  ex  eo,  quod  ordinem  ad  suum  corpus  ha- 
beat.  Substantiae  vero  mere  spirituales,  ut  angeli,  cum 
neque  in  se  ipsis  materiam  habeant,  neque  ad  conjunc- 
tionem  sui  cum  materia  destinentur,  per  se  ipsas  indi- 
vidua  sunt,  ac  propterea  non  solum  numero  sed  etiam 
specie  inter  se  differunt. 

§  27.  De  accidente.  Accidens  est  res  cui  con- 
venit  esse  in  alio  tanquam  in  subjecto,  estque  ille  modus 

specialis  essendi  qui  modo,  quo  substantia  est,  opponi- 
tur. 

Accidens  quod  ad  categorias  spectat  est  accidens 
physicum  seu  prsedicamentale,  non  vero  accidens  logi- 
cum,  quod  est  prsedicabile  ;  sed  ut  jam  de  substantia 
dictum  fuit,  non  accipitur  accidens  nisi  prout  significat 
modum  communem  aliquem  essendi  in  alio. 

Accidentia  sunt  vel  absoluta  vel  modalia.  Prima  sunt 
ea  quae  substantiam  ipsam  afficiunt.  Alia  sunt  modi  se- 
cundum  quod  substantiam  afficiunt  ;  sic  extensio  est  ab- 
solutum  accidens,  figura  vero  accidens  modale. 

Accidens  quamvis  ab  esse  substantiae  dependeat,  ab 
ea  tamen  realiter  distinguitur.  Accidens  enim  est  ali- 
quid  quod  substantise  advenit  aut  quod  ipsa  amittit ; 
ergo  esse  substantiae  non  potest  esse  idem  cum  esse  acci- 
dentis,  quia  impossibile  est  unam  eandemque  rem  sibi 
ipsi  addi  vel  ab  ea  separari.  Ex  hoc  sequitur  minime 
repugnare  ut  accidens  absolutum  possit  divina  virtute  ex- 
istere,  quin  actu  inhaereat  substantiae.  Nam  ad  naturam 
accidentis  absoluti  pertinet  quidem  habere  ordinem  ad 
substantiam,  ita  ut  exigat  esse  in  subjecto,  sed  non  est 
de  essentia  ejus  ut  actu  sit  in  substantia.  Si  accidens 
absolutum  a  Dei  virtute  sustentatur,  adhuc  servat  ordi- 
nem  ad  substantiam,  et  non  existit  per  se  quod  proprium 
est  substantise.  Quod  autem  Deus  possit  sustentare  ac- 
cidens  absolutum  ex  eo  patet,  quod  sicuti  Deus  po- 
test  producere  effectus  causarum  naturalium  sine  natu- 
ralibus  causis,  sic  potest  tenere  in  esse  accidens  absolu- 
tum,  subtracta  substantia  per  quam  conservabatur  in 
esse. 

Idem  dici  non  potest  de  accidentibus  modalibus,  quia 
hsec,  cum  sint  modi  secundum  quos  accidentia  absoluta 

afficiunt  substantiam,  sine  illis  modalia  accidentia  exis- 
tere  non  possunt.  Sic  figura  sine  extensione  existere 
nequit. 

Actus  vitales  non  possunt  separari  a  substantia,  non 
ob  generalem  rationem  accidentis,  sed  ob  peculiarem 
conditionem  propriae  naturae,  ipsi  enim  includunt  actu- 
alem  influxum  principii  substantialis  a  quo  procedunt. 

§  28.  De  quantitate.  Omnis  res  est  vel  substantia 
vel  accidens  ;  hinc  cum  prima  categoria  sit  substantia, 
reliquaa  categoriae  accidentia  sint  oportet. 

Ratio  quantitatis  proprie  consistit  in  divisibilitate. 
Quantum  enim  dicitur  aliquid  ex  eo,  quod  sit  divisibile 
in  partes. 

Essentia  ergo  quantitatis  non  consistit  in  extensione 
partium  in  ordine  ad  se,  seu  interna  ;  neque  multo  minus 
in  extensione  partium  ad  locum,  seu  externa.  Nam  ex- 
tensio  partium  multitudinem  earum  supponit ;  multitudo 
autem  partium  nec  esse  potest  nec  intelligi  sine  divi- 
sione,  quia,  ut  ait  S.  Thomas  ("  De  Pot."q.  ix.  art.  7)  : 
Divisio  causat  multitudinem.  Ergo  divisibilitas  est  pri- 
ma  radix  omnium  proprietatum  quantitatis,  ac  proinde 
essentia  quantitatis  in  divisibilitate  reponenda  est. 

Quantitas  est  vel  continua  vel  discreta.  Continua  ea 
est  cujus  partes  aliquo  communi  termino  conjunguntur, 
ita  ut  finis  unius  sit  principium  alterius.  Discreta  est 
cujus  partes  nullo  communi  termino  junguntur.  Ipsa 
numerum  constituit. 

In  quantitate  continua  tres  habentur  dimensiones, 
nempe  longitudo,  latitudo  et  profunditas.  Istae  tres  di- 
mensiones  semper  junctae  in  corpore  inveniuntur,  tamen 
possumus  cogitare  longitudinem  sine  latitudine  et  pro- 

funditate,  et  longitudinem  ac  latitudinem  sine  profundi- 
tate,  unde  habemus  ideam  linese  et  superficiei. 

§  29.  De  relatione.  Relatio  est  respectus  unius  en- 
tis  ad  aliud.  Tria  in  relatione  inveniuntur  :  1,  subjectum 
quod  ad  aliud  refertur  ;  2,  terminus  ad  quem  refertur 
subjectum  ;  3,  fundamentum  relationis,  seu  ratio  quare 
unum  ad  aliud  referatur. 

Relatio  est  realis  vel  logica  vel  mixta.  Realis  ea  est 
quse  independenter  a  mente  in  rebus  invenitur,  ut  re- 
latio  inter  patrem  et  filium.  Hsec  vocatur  77iutua,  quia 
ejus  fundamentum  in  utroque  extremo  realiter  existit. 
Logica  relatio  ea  est  quam  intellectus  ponit  inter  suos 
conceptus,  ut  est  relatio  identitatis  inter  prsedicatum  et 
subjectum  in  judicio.  Mixta  relatio  dicitur  quando 
fundamentum  relationis  in  uno  extremo  est  reale  in  al- 
tero  logicum  ;  talis  est  relatio  inter  ens  necessarium  et 
ens  contingens.  Haec  relatio  vocatur  non  mutua.  In 
relatione  mutua,  posito  uno  termino,  ponitur  et  alter.  In 
non  mutua  vero  non  ita,  nisi  ille  ponatur  terminus  in  quo 
realis  est  ad  alterum  relatio.  Sic  dato  ente  contingente, 
sequitur  existentia  entis  necessarii,  non  valet  autem  illatio 
e  converso. 

Relatio  mente  sola  percipi  potest,  quia  ad  eam  perci- 
piendam  non  sufficit  percipere  terminos,  sed  termini  ad 
invicem  comparari  debent.  Sensus  quidem  percipit  lineas 
aequales,  sed  non  earum  aequalitatem. 

Non  ideo  tamen  negandum  est  ullas  dari  relationes 
reales,  nam  termini  inter  quos  ordo  unius  ad  alterum 
intercedit  sunt  reales,  et  principium  ex  quo  ordo  ille 
exurgit,  seu  fundamentum  relationis,  pariter  reale  est. 
Ergo  relatio  ipsa  realis  dici  debet. 

Relatio  realis  sola  inter  categorias  numeratur,  quia  ipsa 
sola  denotat  modum  specialem  quo  esse  in  rebus  denotatur. 

§  30.  De  qualitate.  Qualitas  est  accidens  quod 
per  se  inducit  in  substantiam  specialem  modum  essendi, 
qui  distinctus  est  a  modis  aliarum  categoriarum.  Nam 
quantitas,  relatio,  etc,  non  immediate  sed  consequenter 
qualificant  subjectum.  Sic  quantitas  substantiam  quo- 
dammodo  qualem  efficit,  non  per  se,  sed  ex  eo,  quod 
partes  quas  substantiae  tribuit  modificari  possunt,  vel 
per  figuram  aut  formam  externam.  Qualitates  autem,  ut 
scientia,  albedo,  etc.,per  se  substantiam  quale?n  efficiunt. 

Quatuor  dantur  species  qualitatis. 

Prima  est  illa  per  quam  substantia  ita  determinatur  ut 
bene  aut  male  se  habeat  in  suo  esse  aut  in  operando, 
sicuti  sanitas,  segritudo.  Si  difficulter  removeri  potest 
a  subjecto  cui  inest,  vocatur  haoitus,  ut  scientia  ;  si  facile 
removeri  potest,  dicitur  disftositio,  ut  opinio,  dubium. 

Secunda  qualitas  afficit  facultatem  agendi,  et  est  pQten- 
tia  aut  impotentia. 

Tertia  est  illud  accidens  quod  in  subjecto  transmuta- 
tionem  sensibilem  producit,  vel  a  transmutatione  sensi- 
bili  producitur,  ut  metus  aut  pallor. 

Quarta  est  accidens  quod  resultat  ex  dispositione  par- 
tium  quantitatis,  ut  figura  aut  forma  externa. 

§  31.  De  actione  et  passione.  Actio  significat  id 
per  quod  aliquid  ab  aliquo  originem  habet.  Quod  pro- 
ducitur  vocatur  effectus  ;  id  a  quo  producitur  est  agens 
aut  causa  efficiens  ;  id  in  quo  actio  terminatur,  seu  a  quo 
actio  recipitur,  vocatur  patiens,  et  receptio  actionis  pas- 
sio  dicitur. 

Actlonem  distinctam  esse  a  substantia  patet  ex  eo, 
quod  substantia  non  semper  agit ;  hinc  cum  actio  et  passio 
indicent  specialem  modum  quo  substantia  determinatur, 
inter  categorias  annumerandae  sunt. 

In  actione  habetur  quidam  motus  qui  incipit  in  agente 
et  ad  terminum  tendit.  Hinc  actio  et  passio  conveniunt 
in  uno  motu,  sed  a  se  invicem  distinguuntur,  quia  diversa 
est  ratio  qua  agens  et  patiens  se  habent  ad  eundem 
motum. 

Actio  est  vel  immanens  vel  transiens.  Prima  ea  est 
cujus  effectus  in  ipso  agente  invenitur,  ita  ut  idem  sub- 
jectum  sit  principium  et  terminus  actionis,  ut  est  actus 
contemplationis.  Altera  est  actio  cujus  terminus  est 
extra  agentem,  ut  motus  causatus  ab  impactu  unius  cor- 
poris  in  aliud.  Actio  immanens  est  perfectio  ipsius 
agentis.  Actio  transiens  afficit  patientem.  In  actione 
transiente  agens  non  communicat  aliquod  proprium  ac- 
cidens  ipsi  patienti,  quia  accidens  non  potest  transire  a 
proprio  subjecto  in  aliud  subjectum,  sed  agens  virtute 
sua  patiens  ita  afficit  ut  novus  modus  in  eo  oriatur. 

De  causis  et  principiis  in  sequente  capitulo  agendum. 

§  32.  De  ubi.  Accidens  substantiae  corporeae  adja- 
cens,  quod  afficit  ut  ipsa  quodam  loco  contineatur  et 
circumscribatur,  dicitur  ubi.  Locus  juxta  Aristotelem 
definitur  :  Iminobilis  superficies  corporis  quae  aliud  cor- 
pus  primo  ambit  et  circumscribit,  ita  ut  aequalem  cum 
hujus  superficie  mensuram  habeat.  Dicitur  primo,  quia 
locus  est  illa  superficies  corporis  ambientis  quae  alteri 
corpori  contigua  est,  et  ipsum  immediate  continet.  Im- 
mobilis,  quia  superficies  corporis  ambientis,  etsi  ejus 
partes   moveri  possint,  ut,  v.  g.,  aer,  non  tamen  habet 

rationem  loci  nisi  quatenus  immobilis  concipitur  ;  seu 
quatenus  partes  quae  prioribus  succedunt  eandem  quam 
praecedentes  capacitatem  inter  sua  latera  servent. 

Ubi  categoricum  significat  esse  in  loco  per  modum 
loci,  hinc  vocatur  circumscriptivum.  Esse  circumscrip- 
tive  in  loco  ergo  vocatur  quando  pars  corporis  sit  in 
parte  loci,  et  totum  in  toto  secundum  commensuratio- 
nem.  Hoc  non  potest  convenire  nisi  solis  corporibus. 
Spirituales  substantiae  creatae,  cum  sint  finitae,  sunt  in 
loco,  non  circumscriptive,  sed  definitive.  Sunt  in  toto 
quidem  loco,  sed  totse  etiam  sunt  in  singulis  loci  parti- 
bus ;  hinc  a  loco  nec  circumscribuntur  nec  ab  eo  com- 
mensurantur. 

§  33.  De  spatio.  Cum  videamus  corpora  de  loco  in 
locum  moveri,  imaginamur  quoddam  existere  receptacu- 
lum  separatum  a  corporibus,  quod  vulgo  spatium  voca- 
mus.  Sunt  qui  hoc  spatium  supponunt  realiter  existere 
ante  omnia  corpora,  alii  eo  progressi  sunt  ut  dicerent 
spatium  esse  ipsam  Dei  immensitatem. 

Prop.  VII."  Spatium   absolutum  quod  concipitur 

ANTE  CORPORA,  NIHIL  EST  REALITER  EXTRA  MENTEM 
CONCIPIENTEM    EXISTENS. 

Prob.  Si  spatium  absolutum  est  aliquid  reale  extra 
mentem  existens,  illud  debet  esse  vel  aliquid  immate- 
riale  vel  materiale.  Atqui  neutrum  dici  potest.  Non 
est  immateriale,  quia  hoc  est  expers  omnis  dimensionis  ; 
neque  aliquid  materiale,  quia  quantum  actu  infinitum 
nullum  datur,  et  quia  omne  ens  materiale  quod  per  se 
existit  est  substantia  materialis  seu  est  corpus  ;  ergo  et 
ipsum  egeret  spatio  in  quo  collocaretur,  et  sic  haberetur 
progressus  in  infinitum.     Neque  accidens  materiale  esse 

potest,  quia  accidens  sine  substantia  naturaliter  nequit 
existere.  Ergo  spatium  absolutum  non  existit  extramen- 
tem. — Insuper  hoc  spatium  concipitur  ut  infinitum,  seter- 
num,  necessarium.  Atqui  nihil  prseter  Deum  esse  potest 
ejusmodi.  Ergo  aut  spatium  est  Deus,  aut  est  conceptus 
mentis,  quo  apprehenditur  possibilitas  spatii.  Prius  dici 
non  potest.  Ergo  hoc  spatium  non  estnisi  mentis  con- 
ceptus. 

Corollaria :  im.  Cum  spatium  habeat  trinas  dimen- 
siones,  et  divisibile  sit,  non  potest  ipsum  esse  immensitas 
Dei,  etenim  immensitas  Dei  est  Ipse  Deus,  qui  divisibilis 
non  est. 

2m.  Spatium  hoc  absolutum  quod  concipitur  existens 
ante  corpora,  nihil  aliud  est  quam  mera  imaginaria  con- 
ceptio,  seu  ut  illud  S.  Augustinus  vocat  :  spatiosum 
nihil. 

3m.  Spatium  reale  consistit  in  dimensionibus  unius 
corporis  aliud  ambientis,  vel  si  corpus  sit  quod  nullo 
alio  corpore  continetur,  in  dimensionibus  quibus  idem 
corpus  intra  se  clauditur.  Hinc  spatium  ante  creatio- 
nem  corporum  nullum  erat,  sed  a  Deo  simul  cum  cor- 
poribus  creatum  fuit. 

4m.  Universum  non  est  in  spatio,  sed  ejus  dimensio- 
nes  spatium  constituunt.  Ultra  universum  nihil  est.  Si 
Deus  extra  universum  alia  corpora  crearet,  eorum  dimen- 
siones  novum  spatium  constituerent.  Omnia  autem  cor- 
pora  particularia  in  spatio  sunt,  quia  inter  limites  uni- 
versi  continentur. 

5m.  Si  Deus  corpora  contenta  in  aliquo  vase  annihila- 
ret,  nihil  quidem  lateribus  interponeretur,  latera  tamen 
non  sese  tangerent,  quia  eundem  respectum  distantise 
inter  se  servarent. 

6m.  Spatium  quod,  sublatis  omnibus  corporibus,  conci- 
pitur  remanere,  non  est  in  se  mensurabile  sed  mentaliter. 
Concipimus  possibilia  corpora,  eaque  distare  quodam  in- 
tervallo  fingimus,  et  huic  imaginariae  distantise  mensuram 
mente  applicamus. 

7m.  Si  unum  solummodo  corpus  existeret,  motus  realis 
concipi  non  posset,  quia  motus  dicit  relationem  ad  ter- 
minum  realem,  qui  ob  defectum  alterius  corporis  nul- 
lus  esset.  Hinc  dici  non  potest  universum  alio  trans- 
ferri  posse.  Alia  autem  corpora  in  hoc  universo  mo- 
veri  possunt,  quia  mutare  possunt  suas  respectivas  dis- 
tantias. 

§  34.  De  categoria  quando.  Illud  accidens  per 
quod  res  corporeae  tempore  mensurantur  vocatur  quan- 
do.  Duratio  defmitur  permanentia  rei  in  suo  esse.  Tot 
dantur  durationes  quot  sunt  modi  quibus  aliquid  in  suo 
esse  permanere  posse  concipitur.  Si  esse  est  omnino 
immutabile,  duratio  vocatur  seternitas,  quse  soli  Deo 
competit.  Si  esse  in  se  est  quidem  immutabile,  sed  ha- 
bet  transmutationem  adjunctam,  ut  esse  spiritualium  cre- 
aturarum,  duratio  vocatur  sevum  ;  si  vero  esse  rei  est 
omnino  mutabile,  ut  est  esse  corporum,  duratio  vocatur 
tempus  ;  et  hoc  solum  constituit  categoriam  quando. 

Tempus  juxta  Aristotelem  est  mensura  motus  secun- 
dum  prius  et  posterius.  Prius  et  posterius  significat 
successionem,  et  mensura  successionis  motus  est  tempus. 
Tempus  igitur  ad  modum  entis  successivi  intelligitur. 
Partes  sibi  invicem  succedunt,  sed  copulantur  per  ali- 
quod  indivisibile,  quod  nunc  aut  instans  appellatur.  II- 
lud  quod  reale  est  in  tempore  est  nunc,  sed  non  nunc 
quod  invariabiliter  manet,  sed  quod  de  priori  in  poste- 


Liber  Tertius.  127 

rius  fluit.  Quamvis  nuuc  sit  indivisibile,  tamen  ratio 
temporis  in  eo  invenitur,  non  prouti  nunc  in  se  spectatur, 
sed  prout  praeteritum  et  futurum  in  eo  copulatur,  quia 
nunc  est  finis  prseteriti  et  initium  futuri. 

Hinc,  i°.  Tempus  non  est  ipse  motus,  sed  ejus  mensura 
secundum  prius  et  posterius. 

20.  Tempus  nullum  fuit  ante  creationem  rerum  corpo- 
rearum. 

30.  Communi  consensu  apparens  motus  solis  circa 
terram  assumptus  fuit  ut  terminus  comparationis  ad  quam 
duratio  rerum  refertur. 

40.  Tempus  nonnisi  ab  intellectu  percipitur,  quia  ipse 
solus  potest  percipere  relationem  inter  praeteritum  et 
futurum.  Non  ideo  tamen  est  notio  temporis  mere  sub- 
jectiva,  quia  successio  in  rebus  realis  est. 

50.  Absurdum  est  dicere,  cum  Newton  et  aliquibus  aliis, 
tempus  esse  ipsam  Dei  aeternitatem,  quia  seternitas  abs- 
que  ulla  successione  est. 

6°.  Tempus  non  est  forma  a  priori  sensibilitatis  in- 
ternae.  Quia  forma  hsec  juxta  Kantium  esset  necessaria 
et  universalis,  ac  proinde  non  potest  percipi  a  sensibili- 
tate.  Deinde  etsi  res  in  tempore  existant,  tamen  prius 
res  percipimus,  deinde  ex  illarum  successione  notionem 
temporis  haurimus. 

§  35.  De  situ.  Situs  dicitur  illud  accidens  quod  ex 
ordine  partium  quantitatis  ad  locum  existit.  Situs  non 
est  idem  ac  locus  ;  nam  corpus  est  in  loco  prout  loca- 
tum,  sed  dicitur  situm  prout  hoc  vel  illo  modo  in  loco 
est,  puta  cum  homo  vel  sedeat,  vel  stet,  vel  cubet. 
Hsec  distinctio  patet  ex  eo,  quod,  non  mutato  situ,  possit 
mutari  ubi,  v.  g.,  si  homo  sedens,  permanente  sessione, 

ab  alio  moveretur  ;  ipse  quidem  ubi  sed  non  situm  muta- 
ret  (S.  Thu,  lib.  iv.  Phys.  lect.  vii.) 

§  36.  De  habitu.  Inter  accidentia,  quae  substantiae 
corporeae  adjacent,  ea  etiam  recensentur,  quae  dumtaxat 
instar  vestimenti  aut  ornati  ipsi  accommodantur.  Ad 
categoriam  habitus  duae  substantiae  requiruntur,  sed  es- 
sentia  habitus  non  consistit  in  alterutra,  sed  in  adjacen- 
tia  unius  respectu  alterius. 


CAP.  IV. 


DE   PRINCIPIIS   ET   CAUSIS. 


§  37.  Principium  est  id  a  quo  aliquid  quocumque 
modo  consequitur  ;  id  quod  consequitur  vocatur  '  princi- 
piatum.'  Inter  principium  et  principiatum  debet  esse 
aliqua  intima  connexio,  quae  si  externa  solum  sit,  vocatur 
potius  initium  ;  talis  est,  v.  g.,  connexio  inter  *  auroram ' 
et  '  diem.'  Connexio  autem  interna  potest  esse  in  or- 
dine  vel  logico  vel  physico.  In  ordine  logico  est  cum 
unum  communicat  alteri  cognoscibilitatem  aut  eviden- 
tiam.  Hinc  habemus  principia  '  cognitionis,'  '  rationis.' 
In  ordine physico,  cum  unum  alteri  esse  communicat,  vel 
tanquam  constitutivum  essentiae  alterius,  vel  tanquam  in 
alterius  productionem  influens.  Hinc  habemus  principia 
1  essendi '  et  '  existendi.' 

Principium  suo  principiato  prius  est ;  triplex  autem  est 
haec  prioritas  : 

1.  Tempore,  cum  principium  est  existens,  principiato 
nondum  existente. 

2.  Natura,  cum  principiatum  in  existentia  quidem 
pendet  a  principio,  simul  tamen  cum  illo  incipit  existere. 
Sic  calor  ab  igne  pendet,  sed  simul  cum  illo  existit. 

3.  Origine,  cum  principiatum  neque  naturam  neque 
existentiam  diversam  habet  a  suo  principio.  Talis  pri- 
oritas  solum  inter  divinas  personas  habetur. 

Principium  quod  alteri  communicat  esse,  vel  eandem 
individuam  naturam  illi  tribuit,  vel  naturam  a  sua  dis- 
tinctam.  In  primo  casu  retinet  ipsum  nomen  principii, 
secus  vero  vocatur  causa.  Sic  in  divinis  'Pater'  est 
principium  Filii,  non  Ipsius  causa. 

Causa  materialiter  spectata  et  tempore  et  natura  prior 
est  re  producta,  quse  effectus  vocatur  ;  formaliter  autem 
spectata,  i.  e.,  ut  causa,  natura  quidem  prior  est,  non 
vero  tempore  ;  etenim  relativa  quae  mutua  sunt  simul 
ponuntur. 

§  38.  Quatuor  dantur  genera  causarum  :  materialis, 
formalis,  finalis,  efficiens. 

De  causa  materiali  et  formali.  Materia  est  id  ex 
quo  aliquid  fit.  Proprie  materia  dicitur  solum  de  sub- 
stantia  corporali  ;  per  analogiam  autem  hoc  nomen 
translatum  est  ad  omne  id  ex  quo  aliquid  fit,  unde  vo- 
luntas  respectu  ad  actum  quem  elicit,  materia  dicitur  ex 
qua  actus  fit.  Forma  est  id  quo  aliquid  fit,  seu  id,  quo 
accedente,  materia  accipit  determinatam  entitatem  in  ali- 
quo  genere.  Alia  est  forma  substantialis,  accidentalis  alia. 
Prior  cum  materia  substantiale  compositum  facit,  ut  ani- 
ma  respectu  corporis  quod  informat.  Altera  est  id  quod 
inhseret  subjecto.     Materia  consideratur  ut  potentia  ca- 

pax  determinationis,  quam  a  forma  accipit ;  forma  vero 
dicitur  actus,  quia  efficit  ut  compositum  ex  materia  et 
forma  sit  ad  certum  actum  essendi  determinatum.  Hinc 
effatum  veterum,  Ens  agit  per  suam  formam  j  agit  enim 
per  vires  quae  sibi  propriae  sunt,  quibus  fit  ut  sit  illud 
ens  et  non  aliud.  Cum  autem  et  materia  et  forma  in- 
trinsece  constituant  compositum,  atque  ex  una  parte 
forma  a  subjecto  inhaesionis,  e  quo  educitur,  pendeat  in 
suo  esse,  et  ex  altera  parte  materia  per  formam  in  cer- 
tam  determinatam  speciem  constituatur,  et  materia  et 
forma  ut  causa  compositi  habentur.  Unde  causa  mate- 
rialis  et  formalis. 

§  39.  De  causa  finali.  Finis  est  id  propter  quod 
aliquid  flt.  Actus  quo  finem  volumus  dicitur  intentio 
jinis  j  ratio  quee  ad  volendum  movet  motivum  vocatur. 
Actus  vel  opus  ad  finis  assecutionem  conducens  est  me- 
dium  j  si  impedimenta  removet,  reviedium  dicitur.  Finis 
dividitur  in  finem  qui  aut  cujus  gratia,  et  est  illud  bo- 
num  cujus  assequendi  gratia  fit  actio  ;.in  finem  cui,  et  est 
subjectum  cui  procuratur  finis  tanquam  ipsius  bonum. 
Finis  qui  est  vel  objectivus,  et  est  bonum  ad  quod  tendi- 
mus,  vel  formalis,  et  est  ipsa  adeptio  hujus  boni.  Plura 
de  his  in  Morali  Philosophia. 

§  40.  Prop.  VIII.  Omne  agens  agit  propter  finem, 

AC  PROINDE  DANTUR  CAUS^  FINALES. 

Prob.  Agens  vel  intellectuale  est  vel  non.  Si  prius, 
agit  per  voluntatem  ;  voluntas  autem  est  tendentia  ad 
bonum,  quod  per  intellectum  apprehenditur  atque  volun- 
tati  proponitur;  bonum  ergo  hoc  per  actum  consequen- 
dum  est  finis,  cum  sit  id  cujus  obtinendi  gratia  voluntas 

operatur.  Si  non  est  agens  intellectuale,  agit  ex  naturae 
determinatione,  seu  ex  impulsu  quem  accepit  a  prima 
causa  ;  prima  autem  causa  est  intelligens  et  sapientissi- 
ma  ;  ergo  omnis  effectus,  qui  ab  ea  procedit,  ad  certum 
finem  dirigitur;  ergo  etiam  entia  irrationalia  agunt  prop- 
ter  finem,  non  quidem  ab  ipsis,  sed  a  Deo  intentum. 
Finis  ergo  habet  rationem  causae,  quia  agentia  intellec- 
tualia  certum  finem  spectant  cujus  intuitu  sese  movent, 
primo  ad  finis  amorem,  deinde  ad  eligenda  et  exsequenda 
media  propter  illum.  Dantur  ergo  causae  finales.  Mo- 
derni  quidem  has  causas  irriserunt,  ast  inepte.  Nisi 
enim  velimus  asserere  res  omnes  casu  fortuito  exis- 
tere,  oportet  admittere  res  omnes  a  Deo  propter  finem 
creatas  esse.  Non  possumus  semper  hos  fines  determi- 
nare,  sed  non  ideo  licet  nobis  eos  negare.  Quis  enim 
dubitare  potest  '  oculum  factum  ad  videndum,'  '  aures  ad 
audiendum,'  etc?  Ergo  aliquas  causas  .finales  saltem 
cognoscimus. 

§  41.  De  causa  efficiente.  Causa  efficiens  est  id  a 
quo  aliquid  fit.  Causae  efficientis  propria  est  activitas 
seu  vis  agendi,  per  quam  nempe  effectui  existentiam  tri- 
buit.  Agere  dicimus  id,  quo  interveniente,  aliqua  acci- 
dit  mutatio,  seu  id  quod  efficit,  ut  sit  aliquid,  quod  prius 
non  erat.  In  activitatis  exercitio  vis  agendi  dicitur  actus 
prinius  remotus  j  eadem  vis,  cum  adsunt  omnia  ad  agen- 
dum  requisita,  vocatur  actus  primus  proximus  j  exerci- 
tium  autem  activitatis  est  actus  secundus.  Hoc  actuale 
exercitium  est  actio  ;  quae  transiens  est  si  mutatio  ab 
agente  producta  in  alio  recipitur;  immanens,  si  in  ipso 
agente  recipitur.  Requisita  ad  agendum  aut  conditiones 
sunt  ea  quae  virtutem  causae  disponunt,  vel  removent 

impedimenta  quae  actionem  prohibent.  Differt  ergo 
causa  a  conditione,  haec  enim  non  influit  directe  in 
effectus  existentiam;  differt  etiam  ab  occasione,  qua  prae- 
sente  causa  ad  agendum  inducitur  ;  quae  tamen  nec  ac- 
tionem  exerit  ut  sit  effectus,  nec  requiritur  per  se  ut 
causa  agat ;  posset  enim  causa  agere  sine  illa. 

Causa  efficiens  multiplex  est :  1.  Causa prima  a  nulla 
pendet  alia  causa,  sed  ab  ea  ceterae  omnes  causae  pen- 
dent,  quae  causae  secundce  vocantur. 

2.  Causa  per  se  agit  id  ad  quod  naturali  destinatione 
dirigitur,  aut  quod  ipsamet  agere  intendit.  Causa  per 
accidens  est  agens  in  cujus  effectu  aliquid  prseter  ipsius 
intentionem  invenitur,  et  quod  cum  actione  non  est  ne- 
cessario  connexum. 

3.  Principalis  est  ea  a  qua  effectus  primario  pendet ; 
instrumentalis,  ea  quae  a  principali  ipsa  movetur  ac  regitur. 

4.  JVecessaria,  quoe,  positis  omnibus  ad  agendum  requi- 
sitis,  ab  actione  ad  quam  est  parata,  non  se  cohibere  po- 
test.  Libera,  quae,  his  positis,  agere  potest  aut  non  agere, 
aut  contrarium  efficere.  Haec  causalitas  solis  entibus 
intellectu  praeditis  competit. 

5.  Physica,  quae  effectum  propria  virtute,  sive  principali 
sive  instrumentali,  causat. 

6.  Moralis,  quae  aliam  causam  inducit  ad  agendum, 
sive  jussione,  sive  consilio,  minis,  etc. 

§  42.  Causain  se  aliquo  modo  eam  praecontinere  debet 
perfectionem,  quam  sua  actione  effectui  tribuit.  Etenim 
si  in  effectu  e.sset  aliquid,  quod  a  causa,  quatenus  ipsius 
effectus  est,  non  accepisset,  illud  effectus  vel  a  se  ipso, 
vel  a  nihilo  haberet,  quod  est  absurdum.  Ast  effectus 
triplici  modo  in  causa  praecontineri  potest : 

1.  Formaliter,  cum  effectus  habet  perfectionem  ejus- 
dem  speciei  ac  causa,  ut  in  '  nube  '  est  pluvia. 

2.  Eminenter,  cum  causa  pollet  perfectione  ordinis 
nobilioris,  per  quam  idem  prsestat  et  quidem  excellen- 
tiori  modo,  quod  perfectio  inferior  effectui  communi- 
cata.     Sic  '  Deus  '  rationem  hominis  prsecontinet. 

3.  Virtualiter,  cum  causae  activitas  ejusmodi  est,  ut 
per  ejus  exercitium  perfectionem  diversi  generis  effec- 
tui  tribuere  possit.  Sic  '  artifex  •  machinse  perfectio- 
nem  continet,  '  Deus  '  perfectionem  materise. 

Ex  dictis  patet  effectum,  ut  effectum,  nunquam  sua 
causa  perfectiorem  esse. 

§  43.  Cum  causa  eadem  pluribus  viribus  pollere  pos- 
sit,  etiam  eadem  causa  diversos  effectus  prsestare  potest. 
Hinc  effectuum  diversitas  non  semper  causarum  multi- 
plicitatem  arguit. 

Causa  finita  non  potest  agere  nisi  in  praeexistente  sub- 
jecto,  quia  cum  non  habeat  vim  creativam,  non  potest 
ipsa  substantiam  ex  nihilo  producere.  Hinc  debet  ipsa 
vel  per  se  vel  per  aliud  esse  prsesens  subjecto  in  quod 
agit;  ubienim  causa  non  est,  ibi  agere  nequit. 

§  44.  Nos  ideas  causae  et  effectus  habere  in  comperto 
est,  et  pariter  scimus  causalitatem  non  consistere  in  mera 
unius  post  alterum  successione,  sed  in  eo  quod  effectus  a 
causa  in  ipsa  sua  existentia  pendeat.  Verba  activa,  ut 
*facio,'  'traho,'  '  moveo/  etc,  veram  causalitatis  ideam 
supponunt,  et  sensu  intimo  percipimus  activitatis  internse 
influxum  dum  agimus.  Verum  quidem  est  nos  non  vi- 
dereimmediate  ipsum  activitatis  principium,  sed  hoc  non 
impedit  quominus  ideam  genericam  causae  habeamus. 

§  45.  De  principio  causalitatis.  Principium  ra- 
tionis  sufficientis  sic  enuntiatur  :  Nihil  est  siae  ratione 
sufficiente.  Principium  vero  causalitatis  :  Nihil  fit  sine 
causa.  Prius  generalius  est,  ac  respicit  tum  ordinem  ex- 
istendi,  tum  ordinem  essendi  et  cognoscendi,  et  omnibus 
rebus  applicari  potest.  Ipse  Deus  rationem  sufficientem 
suse  existentiae  in  sua  infinita  natura  habet.  Principia 
hsec  sunt  absolute  certa.  Non  defuerunt  tamen  qui  veri- 
tatem  principii  causalitatis  obscurare  nisi  sunt,  quia  ex 
eo  Dei  existentiam  deducimus,  quam  veritatem  increduli, 
si  possent,  de  medio  tollere  vellent. 

§  46.   Prop.  IX.  Principium  rationis  sufficientis 

EST    ABSOLUTE    CERTUM. 

Prob.  Nemo  hoc  ptincipium  negare  potest,  nemo  de 
illo  dubitare,  quin  hoc  ipso  ejus  veritatem  supponat. 
Negamus,  quia  videmus  rationem  quare  prsedicatum  non 
convenit  subjecto  ;  dubitamus,  quia  nullam  rationem 
affirmandi  aut  negandi  percipimus. 

§  47.  Prop.   X.  Principium  causalitatis  est   ana- 

LYTICUM    ET    ABSOLUTE    CERTUM. 

Prob.  Ad  hoc  ostendendum  sufficit  probare,  conceptum 
"  existentise  incipientis  aut  accipientis  "  necessario  rela- 
tionem  dicere  ad  causam  efficientem,  seu  existentiam 
dantem  ;  adeoque  valere  :  "  Id  quod  existere  incipit  aut 
existentiam  accipit  est  habens  causam  efficientem."  Atqui 
ita  est.  Effectus  enim  est  ens  quod  e  statu  meras  possi- 
bilitatis  ad  statum  existentiae  translatum  est.  Atqui  tale 
ens  requirit  causam.  Nam  in  propositione  "  Ens  A  ex- 
istit,"  quae  quidem  nunc  vera  est,  sed  quae  potuisset  esse 
falsa,  quia  ens  A  non  existit  necessario,  et  poterat  re- 

mansisse  in  statu  merse  possibilitatis,  debet  dari  ratio 
quare  praedicatum  conveniat  subjecto  (§  46). 

Jamvero  ista  ratio  non  est  ipsa  existentia  a  mente  per- 
cepta,  mens  enim  ideo  eam  videt,  quia  ea  de  facto  sub- 
jecto  A  convenit,  et  de  hac  ratione  nunc  quaestio  est. 
Non  est  mera  possibilitas,  quia  haec  facit  ut  praedicatum 
ei  possit  convenire,  non  ut  de  facto  ei  conveniat.  Non 
pendet  hoc  a  natura  entis  A,  quia  contingens  est  ac  in- 
differens  ut  sit  aut  non  sit  existens.  Ergo  ratio  quare 
enti  A  nunc  conveniat  praedicatum  *  existens,'  debet  illi 
esse  extrinseca.  Illa  autem  ratio  determinans  entis  A 
existentiam  non  potest  esse  quid  mere  logicum,  quia 
entia  logica  physicae  actionis  non  sunt  capacia  ;  unde 
nec  possunt  physicam  existentiam  determinare.  Ergo 
debet  esse  aliquid  physice  reale.  Atqui  ens  physice 
reale  determinans  entis  A  existentiam  est  causa.  Ergo 
omnis  effectus  requirit  necessario  causam. 

Corollaria  :  1.  Nullum  ens  sui  ipsius  causa  esse  potest, 
secus  simul  esset  et  non  esset :  esset,  quia  ageret  ;  non 
esset,  quia  se  produceret ;  quod  est  absurdum. 

2.  Duo  entia  non  possunt  sibi  invicem  esse  causae  effi- 
cientes  ;  quia  si  A  est  causa  B,  et  B  causa  A  ;  A  est  ante 
B,  quia  ejus  causa,  et  non  est  ante  B,  quia  ejus  effectus. 

3.  Principium  causalitatis  non  est  experimentale,  etsi 
experientia  illud  confirmet.  Ipsipueriper  applicationem 
hujus  principii  ostendunt  se  incipere  uti  ratione.  Ipsi 
enim  constanter  petunt :  Cur  hoc  ?  (principium  rationis 
sufficientis),  quis  fecit  hoc  ?  (principium  causalitatis). 

4.  Hoc  principium  est  objectivum,  quia  ideae  causae  et 
effectus  sunt  objectivae  (II.  §  11). 

Ergo  si  datur  effectus  realis  debet  dari  et  causa  realis. 
Objici   potest :  i°.   Nos   non   habemus  ideam   causse, 

quia  experientia  solum  nobis  manifestat  successionem 
eventuum,  non  autem  influxum  unius  in  existentiam 
alterius. 

20.  Demonstratio  hujus  principii  supponit  quod  est  in 
quaestione. 

30.  Si  hoc  principium  analyticum  esset  nulla  res  con- 
tingens  foret,  quia  omnes  veritates  contingentes  ad  hoc 
principium  reducuntur. 

40.  Actum  esset  de  voluntatis  libertate.  Nam  posita 
causa  sufficiente  poneretur  effectus. 

Principia  ad  solv.  diff. :  im.  Objectio  supponit  nos 
ideam  causae  habere  cum  dicitur  influxum  requiri  unius 
in  existentiam  alterius  (§  31). 

2m.  Utimur  principio  rationis  sufficientis,  quod  uni- 
versalissimum,  certum  et  immediate  evidens  est. 

3m.  Veritates  contingentes  non  fiunt  absolute  sed  hypo- 
thetice  necessarise. 

4m.  Posita  causa  sufficiente,  ponitur  effectus  si  causa 
necessario  agit,  non  vero  si  libera  est. 


CAP.  V. 

DE    ALIIS   ENTIS   PARTITIONIBUS. 

§  48.  De  ente  simplici  et  composito.  Ens  simplex 
est  ens  quod  compositione  caret.  Triplex  autem  est 
compositio  /ogica,  metaphysica  et  realis.  Logica  quse 
constat  partibus  distinctis  quoad  solam  cogitationem, 
nempe  quatenus  ens  consideratur  compositum  ex  genere 
et  differentia.  Metaphysica  pertinet  ad  ea  omnia  in 
quibus   actus    a   potentia,    substantia   ab   accidentibus, 

essentia  ab  existentia,  et  attributa  distinguuntur.  Phy- 
sica  denique  ea  est,  quae  partibus  re  ipsa  distinctis  con- 
stat.  Haec  ultima  triplex  pariter  est :  substa?itialisy  ut 
compositum  ex  materia  et  forma  ;  accidentalis,  ut  domus 
quae  constat  pluribus  substantiis  ;  mtegralis,  quae  parti- 
bus  non  ad  essentiam  sed  ad  quantitatem  pertinentibus 
coalescit,  ut  corpus  humanum  in  quantum  variis  mem- 
bris  donatum  est.  Absolute  simplex  est  quod  omnis 
compositionis  expertum  est.  Talis  simplicitas  soli  Deo 
competit.  Spiritus  creati  sunt  simplices,  sed  non  exclu- 
dunt  metaphysicam  compositionem. 

Notio  simplicis  non  est  negativa,  quia  etsi  per  exclu- 
sionem  partium  in  cognitionem  simplicis  veniamus,  non 
ideo  consistit  hsec  idea  in  mera  partium  negatione  ;  per 
hanc  negationem  asserimus  magnam  entis  perfectionem, 
nempe  identitatem  ipsius  cum  omnibus  quae  in  eo  sunt, 
ejusque  indissolubilitatem.  Pariter  conscientia  nostra 
refert  nobis  actus  nostros  simplices,  non  ut  aliquid  nega- 
tivum,  sed  prorsus  positivum. 

§  49.  De  ente  finito  et  infinito.  Finitum  est 
quod  limitem  habet,  infinitum  limitibus  caret.  Limes 
autem  est  negatio  ulterioris  perfectionis  seu  realitatis. 

Infinitum  aliud  est  actuy  aliud  potentia.  Prius  est  pro- 
prie  dictum  infinitum,  alterum  actu  semper  finitum  est, 
sed  concipitur  capax  incrementi  sine  fine. 

Infinitum  actu  finitis  acceptionibus  exhauriri  nequit, 
secus  enim  haberet  limitem  ubi  illae  acceptiones  desine- 
rent.  Hincinfinitum  nec  mensurari  nec  numerari  potest, 
quia  numeratio  et  mensuratio  fiunt  successivis  acceptio- 
nibus  unitatis  ;  si  ergo  numerari  aut  mensurari  posset, 
hoc  ipso  exhauriretur   successivis   acceptionibus.     Ergo 

neque  potest  infinitum  constitui  per  finiti  additionem, 
neque  unum  infinitum  esse  altero  majns,  nam  hoc  ipso 
quod  minus  esset,  non  haberet  omnia  quae  in  eo  genere 
haberi  possent,  essetque  limitatum. 

§  50.  PROP.  XI.  QUANTITAS  INFINITA  ACTU  EXIS- 
TENS  REPUGNAT. 

Prob.  Quantitas  est  vel  discreta  vel  continua.  Neutra 
potest  esse  infinita.  Quantitas  enim  continua  habet  par- 
tes  extra  partes,  adeoque  est  limitata  per  superficies  aut 
partes  superiores,  inferiores  et  laterales.  Ergo  est  finita, 
Neque  dici  potest,  quantitatem  habere  partes  extra  partes, 
sed  non  habere  ultimas.  Nam  continuum  essentialiter 
est  divisibile.  Supponatur  ergo  continuum  infinitum  di- 
visum  in  quatuor  partes  ;  hse  partes  limites  habent,  ergo 
suntfinitae;  ergo  infinitum  constitueretur  additione  fini- 
torum. — Insuper  quantitas  realis  partium  saltem  possibi- 
lium  multitudine  constat,  deberet  ergo  dari  numerus  actu 
infinitus,  qui  pariter  repugnat.  Nam  numerus  est  multi- 
tudo  mensurata  per  unum,  quia  ex  unitatibus  coalescit. 
Ergo  incipit  ab  unitate,  ergo  initium  habet,  ac  proinde 
non  est  infinitus. — Prseterea  supponatur  infinitus.  Ille 
aequabit  praecedentem  numerum  adjecta  unitate.  Prsece- 
dens  infinitus  non  sit  necesse  est,  quia  nempe  crescere 
potest  ;  et  si  infinitus  supponeretur,  unuminfinitum  altero 
esset  majus,  et  infinitum  coalesceret  ex  additione  finito- 
rum.  Tandem  si  non  repugnat  numerus  infinitus,  potest 
dari  multitudo  hominum  infinita,  et  quia  homo  duo  bra- 
chia,  duos  pedes,  duosque  oculos,  etc,  habet,  daretur 
numerus  infinitus  duplo,  quadruplo,  etc,  major. 

Objici  posset  :  i°.  Datur  numerus  infinitus,  quia  pos- 
sibilia  a  Deo  cognita  sunt  infinita,  et  numerum  constitu- 

unt,  quia  sunt  collectio  unitatum,  quse  a  Deo  clare  et 
distincte  cognoscuntur. 

20.  Actus  creaturae  rationalis  etiam  sunt  infiniti,  et  a 
Deo  omnes  cognoscuntur. 

30.  Potest  concipi  series  infinita  a  parte  post,  ut  dice- 
tur,  ergo  etiam  a  parte  ante  j  ergo  datur  numerusinfinitus. 

40.  Materia  in  infinitum  est  divisibilis,  ergo  partes  infi- 
nitas  numero  continet. 

50.   Spatium  infinitum  est. 

Principia  ad  solv.  diff.:  im.  Ex  eo  quod  terminis  pos- 
sibilibus  nullus  limes  assignari  possit,  quia  Dei  potentia 
infinita  est,  non  sequitur  possibilitas  numeri  infiniti,  Deus 
enim  non  cognoscit  possibilia  sub  ratione  numeri ;  secus 
enim  videret  limites  ubi  non  sunt. 

2m.  Actus  creaturae  rationalis  nullum  habent  finem,  et 
Deus  eos  clare  et  distincte  cognoscit,  non  tamen  sub  ra- 
tione  numeri,  quia  limitem  non  videt  ubi  non  est. 

3m.  Dato  etiam  quod  possit  concipi  series  sine  primo 
termino,  illa  tamen  actu  infinita  non  esset,  cum  sit  actu 
terminata  et  in  dies  augeatur. 

4m.  Ex  divisibilitate  materiae  non  sequitur  numerus 
actu  infinitus,  quia  omnis  divisio,  utcumque  protracta,  et 
initium  et  finem  haberet,  et  ejus  partes  sunt  infinitae  solum 
in  potentia.  Si  poneretur  numerus  partium  unius  conti- 
nui  infinitus  actu,  diviso  alio  continuo,  alius  numerus 
infinitus  haberetur,  quod  est  absurdum. 

5m.  Spatium  reale  non  est  infinitum  ;  spatium  possibile 
est  indefinitum,  sicuti  possibilia  corpora. 

§  51.  Patet  nos  ideam  infiniti  habere,  quia  finitum  ab 
infinito  distinguimus  ;  infinito  tribuimuspraedicatarealia, 
quae  finito  prorsus  repugnant.     Hinc  : 


140  Compendhim  Philosophioz. 

Prop.  XII.  Idea  infiniti  non  est  negativa. 

Prob.  Idea  negativa  (I.  §  6)  est  quando  res  per  suas 
proprias  notas  non  apprehenditur,  sed  per  notas  alterius, 
cujus  est  negatio  aut  privatio.  Atqui  infinitum  per  pro- 
prias  ipsius  notas  percipimus,  nempe  ei  tribuimus  realia 
praedicata,  quae  ei  soli  conveniunt.  Ergo  idea  infiniti  non 
est  negativa. 

Notandum  est  :  i°.  Nos  procedere  afinito  ad  infinitum 
excludendo  limites  seu  imperfectiones  ;  ergo  hoc  ipso 
summam  perfectionem  afflrmamus. 

2°.  Vocabicla  negantia  adhibemus  ad  exprimendum  infi- 
niti  conceptum,  quia  hsec  vocabula  a  rebus  materialibus 
desumimus  ;  res  tamen  significata  est  maxime  positiva. 

3°.  Infiniti  essentiam  non  cognoscimus  intime,  quia 
non  immediato  intuitu  eam  attingimus,  sed  per  ratioci- 
nium  ejus  cognitionem  haurimus.  Exinde  non  sequitur 
nos  de  infinito  solum  scire  quid  non  sit,  non  autem  quid 
sit}  quia  revera  plura  praedicata  infinito  soli  propria  cog- 
noscimus. 

4°.  Absurda  est  assertio  Lockii,  qui  praetendit  nos 
idenm  infiniti  efformare  accipiendo  finitas  perfectiones 
interminabili  incrementorum  serie  auctas. 

§  52.   Prop.  XIII.  Infiniti  idea  est  objectiva. 

Prob.  Ideae  entis,  causae,  substantiae,  limitis,  etc,  ex 
qu-ibus  idea  infiniti  formatur,  sunt  objectivae  (II.  §  11). 
Ergo  etiam  idea  infiniti  est  objectiva  ;  mens  enim  non 
arbitrarie  eam  sibi  format. — Insuper  objectum  infinitum 
revera  existit  extra  mentem,  ut  probabitur  in  Libro  VI  — 
Praeterea  siinfinitum  extramentem  realiter  non  existeret, 
mens  illud  concipere  non  posset.  Etenim  infinitum  mere 
possibile  concipi  nequit,  quia  esset  infinitum  contingens. 

Cogitare  quidem  possumus  de  infinito,  quin  explicite  de 
ejus  existentia  cogitemus,  concipere  vero  non  possumus 
9  infinitum  ut  possibile. 

Notandum  est  :  i°.  Idea  infiniti  subjective  est  finita, 
sed  repraesentat  objectum  infinitum. 

20.  Haec  repraasentatio  non  est  adsequata,  sed  inadae- 
quata  repraesentatio  non  est  falsa,  nec  fit  ipsa  per  sensi- 
biles  imagines,  sed  spiritualis  est. 

§  53.  Prop.  XIV.  Idea  finiti  non  est  mere  nega- 

TIVA. 

Prob.  Non  apprehenditur  finitum  per  infiniti  negatio- 
nem,  sed  res  finitas  per  qualitates  ipsis  proprias  cognos- 
cimus  ;  ergo  conceptus  finiti  est  positivus. 

§54.  De  ente  necessario  et  contingente.  Neces- 
sarinm  est  id  quod  est,  etnonpotest  non  esse  ;  contingens 
esse  potest  aut  non  esse.  Contingens  necessarium  esse 
potest  sub  aliquo  respectu,  et  tunc  dicitur  hypothetice  neces- 
sarium,  ut  distinguatur  ab  absolute  necessario,  quod  ita 
est,  ut  sub  nullo  respectu  non  esse  non  possit. 

Ens  absolute  necessarium  neque  initium  neque  finem 
habere  potest ;  si  enim  aut  finem  aut  initium  haberet, 
posset  non  esse,  ac  proinde  esse  contingens.  Hinc  patet, 
1,  ens  necessarium  esse  aeternum  ;  2,  ipsum  esse  a  se,  seu 
existere  vi  suae  naturse  independenter  ab  omni  alio  ente  ; 
3,  ens  contingens  existere  non  posse,  quin  existat  ens  ne- 
cessarium. 

§  55.  De  ente  mutabili  et  immutabili.  Mutatioest 
transitus  entis  ab  uno  modo  se  habendi  ad  alium.  Hinc 
tria  in  mutatione  habentur  :  r,  terminus  a  quo  j  2,terminus 

ad  quem  ;  3,  utriusque  subjectum.      Quse  tria  a  veteribus 
dicebantur  privatio,  for?na,  materia. 

Variis  modis  mutatio  fieri  potest  :  i.  Per  successionem 
substantiae  ad  substantiam,  aut  per  remotionem  substan- 
tise  a  substantia.  2.  Per  acquisitionem  aut  amissionem 
qualitatis.  3.  Per  determinationem  acceptam  ad  motum 
localem  aut  ad  quietem.  4.  Per  mutationem  ordinis  quo 
sese  excipiunt  partes  ejusdem  rei,  aut  quo  res  una  ad 
aliam  se  habet. 

§  56.  Ens  immutabile  est  illud  quod  ab  uno  modo  se 
habendi  ad  alium  transire  non  potest.  Mutabilitas  est 
intrinseca,  quando  ens  intrinsecam  aliquam  determina- 
tionem  aut  perfectionem  accipere  potest  aut  amittere, 
vel,  si  partes  habet,  secundum  eas  diversimode  ordinari 
potest.  Extrinseca  est,  quando  ordinem  quem  ad  alias 
res  habet  amittere  potest,  aut,  quem  non  habet,  acqui- 
rere.  Haec  mutabilitas  potest  cum  absoluta  immuta- 
bilitate  consistere,  quia  non  est  mutatio  in  ipso  ente, 
sed  potius  aliorum  mutatio.  Solus  Deus  absolute  immu- 
tabilis  est  ab  intrinseco.  Creaturae  immutabiles  sunt  sub 
aliquo  respectu.  Sic  identitas  personalis  hominis  sem- 
per  eadem  manet,  quamvis  ipse  multis  mutationibus 
subjiciatur. 


METAPHYSICA  SPECIALIS. 


Metaphysica  specialis  de  variis  entibns  existentibus 
tractat,  et  in  tres  partes  dividitur  :  In  Cosmologiam,  quae 
de  mundo  visibili  et  de  rebus  corporeis  sermonem  habet. 
In  Psychologiam,  quse  agit  de  entibus  vita  prseditis,  ac 
praesertim  de  anima  humana.  In  Theologiam  natura- 
lem,  quae  de  Deo  Optimo  Maximo  tractat,  quatenus  Eum 
lumine  naturali  cognoscere  valemus. 


LIB.    IV. 

DE   COSMOLOGIA. 


In  libro  praesenti,  qui  de  Cosmologia  tractat,  in  primis 
de  ipso  mundo  aspectabili  sermo  erit ;  et  pauca  dicenda 
sunt  de  ejus  natura  contingente,  de  ejus  origine  per 
creationem,  de  ejus  fine,  et  de  legibus  quibus  ordo  ipsius 
constituitur. 

Mundus  hic  aspectabilis  constat  entibus  corporeis  ; 
hinc  de  natura  corporea  agendum. 

Denique  etiam  activitas  corporum  vindicanda  est  con- 
tra  Occasionalistas. 

143 


144  Compendium  Philosophioz. 

CAP.    I. 

DE     MUNDO    ASPECTABILI. 

§  i.  Per  mundum  intelligimus  universitatem  rerum 
quae  nomine  coeli  et  terrae  exprimimus  ;  pauca  de  ejus 
natura,  origine  et  fine  dicenda  veniunt. 

PROP.    I.     MUNDUS    A    NOBIS    COGNITUS    UNUS   EST. 

Prob.  Omnia  astra,  ut  patet  ex  Astronomia,  mirifice 
inter  se  ordinantur,  atque  eisdem  legibus  communibus 
reguntur.     Ergo  mundus  cognitus  unus  est. 

Negari  non  potest  alios  mundos,  separatos  et  indepen- 
dentes  ab  hac  rerum  universitate,  existere  posse.  Dei 
enim  potentia  infinita  est,  mundus  vero  finitus,  adeoque 
non  repugnat  alios  atque  alios  mundos  existere.  Falsum 
est  quod  dicit  Cartesius,  videlicet  hunc  mundum  omnia 
possibilia  spatia  implere  ;  existentia  unius  mundi  non 
excludit  possibilitatem  existentiae  alterius,  quia  affirmatio 
unius  non  est  negatio  alterius.  Aliqui  auctores  asserunt 
esse  plures  mundos  eo  sensu,  quod  alii  globi  ccelestes 
etiam  habitatores  ratione  praeditos  contineant.  Haec  as- 
sertio  nihil  absurditatis  prae  se  fert.  Analogia  quae  habe- 
tur  inter  nostrum  globum  et  alios  planetas  videtur  requi- 
rere,  ut  et  planetae  suos  habeant  habitatores.  Praeterea 
mundus  factus  est  ad  Dei  gloriam  creatis  intelligentiis 
manifestandam.  Homini  autem  perpauca  de  hoc  uni- 
verso  cognita  sunt.  Non  est  ergo  absurdum  supponere 
esse  in  aliis  corporibus  ccelestibus  alias  creaturas  ratio- 
nales,  quae  haec  corpora  ad  Deum  ut  in  finem  referant. 

§  2.     PROP.    II.    MUNDUS    NON    EST    ENS    A    SE. 

Prob.  Ens  a  se  est  illud  cujus  existentia  est  absolute 

necessaria,  ita  ut  existentia  in  ipsius  entis  conceptu  con- 
tineatur.  Atqui  mundus  non  est  tale  ens.  Nam  con- 
cipi  potest  mundus  ut  non  existens,  et  alii  mundi  nostro 
similes  concipiuntur  possibiles.  Ergo  mundus  non  est 
ens  a  se. — Praeterea  ens  a  se  est  illimitatum  et  immutabile. 
Etenim  ens  limitatum  habet  gradum  perfectionis  deter- 
minatum,  ultra  quem  ejus  realitas  non  sese  protendit. 
Jamvero  hujus  determinationis  debet  esse  aliqua  ratio 
(III.  §  46),  quae  ex  ipso  ente  desumi  non  potest,  cum 
non  repugnet  ens  illud  vel  magis  vel  minus  perfectum 
esse  ;  neque  potuit  ens  semetipsum  limitare,  nam  cum 
sibi  existentiam  non  dederit,  neque  poterat  hunc  vel 
illum  modum  aut  gradum  limitatum  dare  sibi.  Ergo 
ratio  hujus  limitationis  ab  alio  entependet,  seu  ens  limi- 
tatum  est  contingens  (III.  §  54).  Ens  a  se  est  etiam 
immutabile  ;  nam  enti  quod  vi  suae  naturse  existit,  quid- 
quid  habet,  necessarium  est,  ita  ut  mutari  non  possit  tale 
ens.  Atqui  mundus  et  limitatus  et  mutabilis  est.  Nam 
quantitas  infinita  repugnat,  et  quia  mundus  compositus 
est,  corpora  eum  componentia  inter  se  disponi  possunt, 
atque  modificari,  separari  et  transformari.  Ergo  mun- 
dus  non  est  ens  a  se. 

§  3.  Prop.  III.    Materle   elementa  non  sunt  en- 

TIA    A    SE. 

Prob.  Materiae  elementa  sunt  finita,  mutabilia,  contin- 
gentia.  Ergo  non  sunt  entia  a  se.  Numerus  eorum  sup- 
ponitur  vel  infinitus,  vel  indefinitus,  vel  finitus.  Non  est 
eorum  numerus  infinitus,  quia  talis  numerus  repugnat; 
non  est  indefinitus,  quia  ejusmodi  numerus  non  existit 
in  re,  sed  solum  in  potentia,  estque  merus  mentis  con- 
ceptus,  et  de  facto  est  numerus  actu  finitus  qui  concipi- 

tur  jugiter  augcri.  Ergo  hsec  elementa  sunt  numero 
finita.  Atqui  hujus  determinationis  debet  esse  aliqua 
ratio.  Haec  autem  ratio  non  invenitur  in  ipsis  elemen- 
tis,  cum  in  se  non  repugnet  ea  esse  plura  aut  pauciora. 
Ergo  haec  determinatio  aliunde  est  desumenda,  adeoque 
elementa  materiae  sunt  contingentia. — Insuper  patet 
eorum  contingentia  ex  indifferentia  ad  motum  aut  ad 
quietem,  ex  eorum  figura,  etc. 

§  4.  Objici  potest  :  i\  Materiae  elementa  sunt  impro- 
ducta,  quia  indestructibilia. 

20.  Materise  elementa  possent  esse  necessaria  quoad 
substantiam,  quamvis  contingentia  sint  quoad  modos. 

30.  Etsi  singulas  partes  mundi  sint  contingentes,  totus 
raundus  posset  esse  necessarius  et  a  se. 

40.  Mundus  infinitus  est,  quia  omnia  spatia  implet,  et 
extra  illum  nihil  est. 

Principia  ad  solv.  diff.  :  im.  Materise  elementa  destrui 
non  possunt  per  agentia  physica,  sed  destrui  possent  ab 
Ipso  Deo  ;  eorum  destructio  nullam  implicat  contradic- 
tionem. 

2m.  Quamvis  inter  substantiam  et  accidens  vigeat  dis- 
tinctio  realis,  attamen  accidentia  quse  limitant  et  muta- 
tioni  subjiciunt  elementa,  ipsa  afficiunt  intrinsece  ;  hinc 
ipsa  substantia  elementorum  materialium  contingens  est. 

3m.  Omne  id  quod  de  partibus  singulatim  praedicatur 
essentialiter,  id  etiam  de  tota  partium  collectione  verili- 
catur.  Omnes  autem  partes  mundi  sunt  contingentes, 
ergo  etiam  totus  mundus  contingens  est.  Non  valet  illa- 
tio  a  distributivo  ad  collectivum  quando  jam  in  singulis 
sit  initialis  aut  partialis  aptitudo  ad  effectum  producen- 
dum,  quamvis  a  singulis  totalis  effectus  produci  non  possit» 

4m.  Mundus  spatium  infinitum  non  implet,  quia  nulla 
datur  nec  dari  potest  quantitas  actu  infinita.  Extra 
hunc  universum,  nulla  alia  sunt  corpora,  si  alii  mundi 
non  existunt.  Sed  totum  non  idem  est  ac  infinitum. 
Totum  quantitativum  semper  finitum  sit  necesse  est. 

Nota.  Fabulantur  increduli  motum  materise  essentia- 
lem  esse,  sed  etiam  si  hoc  eis  concederemus,  nihil  inde 
conficerent,  nam  materia  adhuc  indifferens  maneret  ad 
hunc  vel  illum  motum. 

§  5.  Prop.  IV.     Materia   non   potuit    oriri    nisi 

PER    CREATIONEM. 

JProb.  Materia  non  est  ens  a  se,  ergo  cum  non  existat 
vi  suae  naturae,  ab  alio  ad  existendum  determinata  fuit. 
Hsec  causa  non  potest  esse  materia  ;  nam  si  simplicia 
sint  elementa,  non  potest  unum  elementum  aliud  e  sua 
substantia  educere,  quia  quod  simplex  est,  est  indivisi- 
bile  ;  verum  si  sint  extensa,  non  possunt  ipsa  agere  nisi 
per  contactum  aut  attrahendo  aut  repellendo  ;  tales  au- 
tem  actiones  supponunt  subjectum  prseexistens  in  quod 
agat  materia.  Ergo  non  potest  ipsa  novam  materiam 
producere.  Ergo  causa  materise  est  spiritus.  Jam- 
vero  spiritus  non  potest  eam  e  sua  substantia  educere, 
quia  simplex  est,  nec  dividi  potest.  Ergo  debet  eam  ex 
nihilo  educere,  seu  sua  actione  debet  efficere  ut  materia 
quae  non  erat,  existentiam  accipiat.  Talis  actio  est  cre- 
atio.     Ergo  materia  non  potuit  oriri  nisi  per  creationem. 

§  6.  Objici  potest  :  i°.  Non  possumus  nobis  formare 
ideam  creationis,  ergo  ipsa  est  impossibilis. 

20.  Creatio  est  productio  ex  nihilo,  ex  nihilo  autem 
nihil  fit. 

30.  Deus  non  potuit  creare  rnateriam,  nam  potentiali- 

tas  debet  praecedere  actualitatem ;  potentialitas  autem 
corporum  est  materia  prima,  ergo  materia  prima  neces- 
sario  existere  debet.  Atqui  materia  non  potest  existere 
absque  forma  ;  ergo  materia  secunda  existit  necessario. 

40.  Causa  debet  praecontinere  effectum,  Deus  autem 
non  continet  materiam, 

50.  Neque  eminenter  continet  eam,  quia  ideam  ejus 
non  habet,  haec  enim  implicat  extensionem. 

Principia  ad  solv.  diff.  :  im.  Non  possumus  imagina- 
tione  repraesentare  nobis  actum  creationis  ;  sed  intelligi- 
mus  entia  contingentia  non  esseproducta  ex  aliquo  sub- 
jecto  praejacente,  quod  locum  teneat  causae  materialis. 
Hinc  ideam  genericam  creationis  habemus. 

2m.  Creatio  non  repugnat,  quia  non  implicat  affirma- 
tionem  et  negationem  ejusdem  rei.  Ex  nihilo  nihil  fit 
hoc  sensu,  quod  nihilurn  non  possit  esse  causa  materialis 
ex  qua  aliquid  educatur,  nec  potest  esse  nihilum  sub- 
jectum  alicujus  actionis.  Neutrum  autem  locum  habet 
in  creatione. 

3m.  Omneens  creatum  supponit  ante  creationem  poten- 
tialitatem  objectivam,  i.  e.,  possibilitatem,  non  vero  poten- 
tialitatem  subjectivam.  Hinc  non  sequitur  materiam  pri- 
mam  improductam  esse. 

4m.  Deus  non  continet  materiam  formaliter,  sed  emi- 
nenter  et  virtualiter. 

5m.  Deus  non  habet  sensationem  materise,  sed  eam  in- 
telligit.  Idea  materiae  non  est  extensa,  sed  extensionem 
idealiter  repraesentat. 

§  7.    PROP.   V.    MUNDUS    NON    EST    NECESSARIO     ^TER- 

NUS. 

Prob.   Mundus  est  creatus  ,  ergo  si  necessario  est  aeter- 

nus,  ab  seterno  necessario  a  Deo  creari  debuit  ;  quod  est 
absurdum.  Si  enim  Deus  necessitaretur  ad  eum  creandum 
ab  aeterno,  id  esset  quia  mundus  requirit  creari  ab  aeter- 
no,  vel  quia  Deus  natura  sua  determinatur  ad  creationem 
ab  seterno.  Neutrum  dici  potest,  quia,  1,  mundus  est 
contingens,  ergo  non  solum  non  exigit  seternam  existen- 
tiam,  sed  nullam  requirit,  utpote  indifferens  ad  existen- 
dum  aut  non  existendum ;  2,  Deus  cum  sit  perfectissi- 
mus,  mundi  existentia  non  eget,  adeoque  liber  est  ad 
creandum  aut  non  creandum. 

Objici  potest  :  i°.  Actio  Dei  est  seterna,  ergo  etiam 
ejus  effectus,  seu  creatio ;  neque  potuit  Deus  per  totam 
seternitatem  esse  otiosus. 

20.  Posita  causa  sufficiente  ponitur  effectus.  Deus 
autem  est  causa  sufficiens  mundi  ab  seterno. 

30.   Deus  est  causa  necessaria,  quia  necessario  est. 

4°.  Si  Deus  in  tempore  creasset,  novos  actus  acquire- 
ret,  et  mutaretur. 

50.  Deus  semper  facit  quod  melius  est,  melius  autem 
est  mundum  existere  ab  seterno. 

6°.  Tempus  est  seternum,  ergo  et  creaturse  sunt  ab 
aeterno.  Nam  qui  negat  tempus  esse  seternum,  affirmat 
aliquando  tempus  non  fuisse,  i.  e.,  prius  non  fuisse, 
et  postea  fuisse.  Ergo  affirmat  tempus  semper  fuisse, 
quia  prius  et  postea  denotant  successionem,  adeoque 
tempus. 

70.  Motus  non  habuit  initium,  quia  motor  debuisset  a 
quiete  ad  motum  procedere,  quod  non  potest  fieri  sine 
motu  ;  ergo  debuisset  dari  motus  antequam  motus  exis- 
tat,  quod  est  absurdum.  Ergo  ab  seterno  existunt  cor- 
pora  mota. 

Principia  ad  solv.  diff.  :  im.  Actio  Dei  est  aeterna,  quia 

est  Ipse  Deus  ;  sed  ter??iinus  ad  extra  non  requirit 
teternitatem.  Defectus  termini  extrinseci  non  efficit  ut 
Deus  careat  actione,  quia  spiritus  habet  actus  imma- 
nentes  et  vitales,  quorum  terminus  in  Deo  est  ipsa  Ejus 
essentia. 

2m.  Posita  causa  sufficiente,  ponitur  effectus,  si  causa 
necessario  agit,  non  vero  si  est  causa  libera,  quia  tunc  ef- 
fectus  ponitur  secundum  propositum  voluntatis. 

3m.  Deus  est  causa  necessaria  hoc  sensu,  quod  Ipse 
necessario  existit,  et  quod  necessario  est  potens  crea?idi, 
non  vero  quod  necessario  causat. 

4m.  Deus  creando  in  tempore  non  mutatur,  nam  non 
elicit  novum  actum,  sed  novam  extrinsecam  denomi- 
nationem  acquirit,  quae  mutationem  non  supponit   (III. 

§55)- 

5m.  Deus  non  facit  semper  quod  ??ielius  est  in  se  seu 
absolute,  quia  quidquid  Deus  producit,  cum  necessario 
sit  finitum  et  limitatum,  potuisset  esse  perfectius,  si 
Deus  voluisset.  Sed  Deus  semper  facit  quod  melius  est 
ad  finem  obtinendum  quem  Ipse  intendit.  Etsi  ergo 
melius  fuisset  mundo  ut  ab  aeterno  existeret,  non  inde 
sequitur  Deum  necessario  eum  ab  aeterno  creare  debere, 
quia  Deus  liber  est  et  mundo  minime  eget. 

6m.  Prius  et  postea  in  casu  proposito  non  significant 
realem  successionem,  quia  unus  terminus  idealis  est  et 
alter  realis  ;  reale  autem  tempus  requirit  realem  succes- 
sionem  entium  realium. 

7m.  Motus  non  necessario  est  aeternus,  nam  falsum  est 
primum  motorem  Deum,  ut  motum  rebus  communicet 
debere  a  quiete  transire  ad  motum.  Deus  enim  non 
movetur,  neque  ex  potentia  transit  ad  actum,  sed  actus 
purissimus  est. 

§  8.   Prop.  VL  Mundus  de  facto   non   est  ^eter- 

NUS. 

Prob.  Agitur  hic  de  facto,  quod  optime  per  tradi- 
tionem  probari  potest.  Atqui  omnium  populorum  tra- 
ditione  constatmundum  initium  habuisse.  Ergo  mundus 
non  est  aeternus. — Praeterea  monumenta  quae  supersunt 
de  genere  humano  non  ultra  6,000  annos  progrediuntur. 
Ergo  recens  est  origo  hujus  mundi. — Quae  sit  aetas  gene- 
ris  humani  patet  ex  libris  Moysis,  quorum  authenticitas 
probatur  in  Evidentiis  de  religione  ;  quae  vero  sit  aetas 
mundi,  non  potest  facili  ratione  determinari,  quia  non 
constat  an  dies,  de  quibus  mentio  fit  in  sacro  codice,  sint 
dies  naturales,  an  vero  epochae  plus  minusve  longiores. 
Observationes  geologorum  videntur  indicare  hos  dies 
esse  epochas. 

§  9.  Quaestio  agitatur  inter  philosophos,  utrum  crea- 
tio  ab  aeterno  sit  possibilis.  Magni  nominis  philosophi 
creationem  ab  aeterno  aiunt  implicare  contradictionem, 
sic  Albertus  magnus  et  S.  Bonaventura.  Sanctus  vero 
Thomas  ait  omnia  argumenta  allata  non  esse  sufficientia 
ad  hanc  contradictionem  ostendendam.  Sic  autem  ar- 
guit  :  Creatio  aeterna  non  repugnat  ex  parte  Dei,  quia 
virtus  Dei  aeterna  est  ;  non  ex  parte  creaturae,  quia 
quamvis  creatura  requirat  causam,  non  est  necesse  ut 
effectus  tempore  suae  causae  posterior  sit,  posterioritas 
enim  naturae  sufficit ;  neque  ex  parte  ipsius  creationis, 
quia  ista  non  est  successiva,  et  praeterea  ut  ens  dicatur 
creatum  non  requiritur  initium  existendi,  sed  solummodo 
ut  creatura  habeat  esse  receptum,  et  producta  sit  e  nullo 
subjecto  praejacente.  Qui  vero  affirmant  repugnantiam 
creationis  aeternae,  eam  non  ex  parte  Dei  deducunt,  sed 

ex  parte  creaturae,  quae  seterna  esse  non  potest.  Ornnis 
enim  creatura  successivos  actus  habet,  atqui  ubi  est 
successio  terminorum  necesse  est  ut  habeatur  initium. 
Successio  sine  initio  concipi  non  potest. — Omnis  crea- 
tura  antequam  crearetur  possibilis  fuit,  et  ex  statti  pos- 
sibilitatis  per  virtutem  Dei  ad  esse  transiit  ;  ergo  initium 
habeat  necesse  est. — Ipsa  eductio  ex  nihilo  momentum 
aliquod  signat,  quod  a  sequentibus  mutationibus  entis 
distinguitur.  Et  hoc  est  temporis  initium. — Si  dicitur 
sufficere  ad  creationem  dependentiam  a  Deo  et  non  re- 
quiri  novitatem  essendi,  conceptus  creationis  cum  con- 
ceptu  conservationis  confunditur. 

§  10.  Prop.  VII.  Creatio  non  competit  nisi  soli 
Deo. 

Prob.  Creatio  requirit  vim  infinitam,  quia  est  produc- 
tio  totius  entis  creati,  tum  substantiae,  tum  ceterarum  qua- 
litatum.  Ergo  non  potest  fieri  nisi  ab  eo,  qui  in  se  con- 
tinet  totam  rationem  hujus  entitatis.  Atqui  solus  Deus 
continet  in  se  rationem  adaequatam  rerum.  Ergo  Deus 
solus  creare  potest. — Praeterea  cum  creator  sit  ratioadse- 
quata  totius  entis  creati,  hoc  ipso  est  ejus  ultimus  finis, 
quod  repugnat  creaturse.  Neque  potest  Deus  creaturae 
communicare  vim  creandi,  quia  creatura  non  est  capax 
actus  infiniti. 

Quae  quidam  de  viribus  plasticis  somniaverunt,  absurda 
sunt.  Spontanea  generatio  plantarum  aut  animalium  a 
materia  inorganica  oriri  non  potest,  quia  effectus  sua 
causa  non  potest  esse  perfectior.  Insectae  ex  putredine 
non  oriuntur,  neque  ranae  ex  pulvere,  sed  ex  ovis  jam 
ibi  existentibus. 

Multa  experimenta  facta  fuere  ad  investigandum  num 

generatio  spontanea  in  materia  inorganica  locum  habere 
possit,  sed  omnia  hucusque  absque  exitu  fuerunt,  et  sine 
ullo  dubio  sempererunt.  Quando  in  aqua  pura  post  ali- 
quod  tempus  organismi  apparuerunt,  isti  non  spontanee 
orti  sunt,  sed  seminibus  aut  ovis  in  aere  volitantibus  de- 
bentur.  Quotiescumque  enim  semina  aut  ova  prius  per 
fortem  ebullitionem  aut  alio  modo  destruunlur,  et  liqui- 
dum  ab  omni  aeris  contactu  arcetur,  nulli  in  liquido  or- 
ganismi  fieri  cernuntur. 

Veteres  Scholastici  putarunt  quasdam  species  anima- 
lium  generari  ex  corruptione  materiei  inorganicse,  seu  ad- 
miserunt  spontaneam  generationem.  Ast  eorum  opinio 
differt  ab  opinione  eorum  qui  Transformistse  vocantur. 
Isti  enim  aiunt  viventia  oriri  ex  materia  inorganica  per 
solas  vires  physicas  et  chemicas.  Scholastici  autem  pu- 
tarunt  species  animalium  infimorum  oriri  identidem  a 
sola  materia  inorganica,  non  quia  materia  inorganica  vim 
habeat  naturalem  ad  ea  producenda,  sed  quia  Deus  initio 
mundi  indidit  elementis  quandam  virtutem  fcecundantem 
quae  in  quibusdam  circumstantiis,  et  adjuta  actione  cau- 
sarum  exteriorum,  vim  seminis  suppleat.  Hsec  opinio 
Scholasticorum  minime  favet  materialismo,  altero  vero 
materialistica  est. 

§  11.  Deus,  cum  sit  sapientissimus,  non  potest  non 
intendere  finem  in  creatione.  Finis  operantis  alius  esse 
non  potest  nisi  Ipse  Deus  ;  qui,  cum  sit  perfectissimus, 
nulla  re  eget  propter  cujus  consecutionem  Ipse  operetur. 
Motivum  ergo  determinans  Deum  ad  creandum  aliud  non 
est  quam  ut  bonitatem  suam  creaturis  communicet.  Finis 
autem  opcris  est  externa  Dei  glorise  manifestatio,  quae  in 
eo   consistit,  ut  creaturse  rationales  agnoscant  ex  creatis 

Dei  Ipsius  perfectiones,  eumque  laudent  et  venerentur, 
ac  sic  omnia  et  semetipsas  ad  Deum  referant  ut  ad  ulti- 
mum  finem.  Hinc  patet  solas  res  materiales  creari  non 
posse,  quia  ipsae  nequeunt  semetipsas  ad  Deum  referre, 
cum  intelligentia  careant.  Patet  etiam  finem  mundi  ma- 
terialis  proximum  esse  ut  creaturis  intelligentibus  inser- 
viat  ad  cognoscenda  Dei  opera  et  ad  Ipsum  venerandum 
et  amandum. 

§  12.  Prop.  VIII.  Perfectio  mundi  est  in  se  finita  ; 
unde,  absolute  loquendo,  mundus  non  est  nec  esse 
potest  optimus;  relative  vero  optimus  est. 

Prob.  I.  Mundus  est  contingens  et  finitus  ;  atqui  quod 
ejusmodi  est,  non  potest  esse  optimum,  quia  optimum  est 
id  quo  nihil  melius  esse  possit,  unde  debet  continere  in- 
finitas  perfectiones.  Ergo  mundus  nec  est  nec  potest 
esse  optimus. 

II.  Relative  optimum  dicitur,  quod  etsi  in  se  non  sit 
perfectissimum,  est  tamen  optimum  medium  ad  finem 
intentum,  ita  ut  melius  medium  ad  eundem  finem  non 
possit  excogitari.  Jamvero  mundus  ejusmodi  est.  Nam 
mundus  est  opus  sapientissimum  Dei,  adeoque  non  potuit 
non  esse  optimus  relate  ad  finem  quem  Ipse  intendit. 

§  13.  Sequentia  notanda  sunt  :  i°.  Finis  mundi  est  ex- 
terna  manifestatio  perfectionum  Dei  ;  cum  autem  finito 
tantum  modo  Dei  perfectiones  possit  mundus  manifes- 
tare,  finis  ipsius  non  est  nisi  finitus.  Attamen,  attento 
fine  quem  Deus  intendit,  non  potuit  Ipse  meliorem  creare. 

20.  Mala  moralia,  quse  in  hoc  mundo  a  Deo  permittun- 
tur,  etiam  conducunt  ad  finem  quem  Ipse  intendit,  quia 
et  ipsa  inserviunt  ad  manifestationem  gloriae  Dei.  Deus 
malum  morale  non  vult  voluntate  antecedente,  sed  illud 

fieri  sinit,  et  ex  ipso  malo  scit  obtinere  bonum.     Plura 
de  his  in  Libro  VI. 

30.  Hinc  repugnat  optimismus  Leibnitz,  qui  ut  solveret 
difficultates  quae  contra  Dei  providentiam  fiunt,  statuit 
Deum  non  potuisse  meliorem  quam  prsesentem  mundum 
creare,  in  eoque  mala,  quse  inveniuntur  inter  homines,  ad 
ordinem  totius  pertinere.  Et  hanc  assertionem  ex  Dei 
sapientia  fluere  ipsi  videtur.  Ast  etsi  mundus  absolute 
optimus  possibilis  esset,  non  teneretur  Deus  eum  creare, 
quia  liber  est.  Si  semel  admittatur  Deum  ad  optimum 
teneri,  cum  melius  sit  mundo  esse  quam  non  esse,  tene- 
retur  Deus  eum  creare  ;  et  cum  unus  solus  optimus  sit, 
teneretur  Deus  hunc  et  non  alium  creare.  Ergo  non  li- 
bere  sed  necessario  creasset.  Error  in  hac  materia  ex  eo 
procedit,  quod  Leibnitz  perfectionem  Dei  ex  termino  ac- 
tus  desumit,  et  non  ex  natura  ipsius  actus. 

§  14.  Omnibus  continua  experientia  patet,  maximum 
esse  ordinem  in  hoc  universo.  Hunc  ordinem  constan- 
tem  esse  jam  dictum  est  in  Logica.  Sed  jam  investigan- 
dum  an  ita  constans  esse  debeat,  ut  nullo  in  casu  possit 
fieri  suspensio  alicujus  effectus  hujus  ordinis.  Naturae 
constantes  modos  operandi  vocamus  '  leges  physicas,' 
quia  entia  materialia  in  suis  modis  operandi  normam 
quandam  stabilem  sequuntur,  quae  nihil  aliud  est  quam 
decretum  Dei  statuens  qua  ratione  omnia  agentia  natura- 
lia  operari  debeant. 

PROP.  IX.  ETSI  ORDO  NATUR^E  SIT  CONSTANS,  HJEC 
CONSTANTIA  NON  IMPORTAT  ABSOLUTAM  IMMUTABILITA- 
TEM  HUJUS  ORDINIS. 

Prob.  Deus  est  auctor  hujus  ordinis,  ergo  etiam  pro 
lubito  potest  suspendere  effectum  alicujus  legis  physicse ; 


156  Compendium  Philosophia. 

quia  Ipse  est  supremus  Dominus  totius  universi. — Prse- 
terea  aliquae  leges  pendent  a  viribus  materiae,  quae  ipsi 
non  sunt  essentiales,  ut  est  gravitas.  Aliae  fiuunt  ex 
ipsa  essentia  materise.  In  utroque  casu  potest  Deus 
suspendere  eorum  effectum.  Nulla'dimcultas  in  priori 
supposito  habetur.  In  altero  res  etiam  patet.  Nam  etsi 
in  tali  casu  essentiale  sit  enti  ut  talem  operandi  modum 
habeat,  ejus  actus  tamen  impediri  possunt.  Sic  mens 
humana  sine  cognoscendi  facultate  esse  non  potest,  non 
repugnat  tamen  ut  ejus  actus  impediatur.  Atqui  Deus, 
cum  patrat  miraculum,  non  mutat  leges  quibus  res  ma- 
teriales  subjiciuntur,  sed  in  casu  particulari  effectum 
alicujus  legis  suspendit,  seu  emcit  ut  corpus  aliquod, 
quod,  juxta  ordinarium  naturae  cursum,  determinatum 
effectum  producere  deberet,  illum  non  producat. 

§  15.  Objici  potest  :  i°.  Principium,  "  Ordo  naturae  est 
constans,"  est  analyticum,  ergo  nullam  exceptionem  pati 
potest. 

20.  Si  exceptiones  in  legibus  naturae  fieri  possent,  ac- 
tum  esset  de  scientia ;  nihil  enim  amplius   certum   esset. 

30.  Miraculum  contradicit  certitudini  physicae,  ergo 
rejiciendum  est. 

40.  Certitudo  moralis  certitudini  physicae  cedere  debet, 
quia  hsec  illa  major  est. 

5°.  Sicuti  ordo  moralis  est  immutabilis,  sic  etiam  ordo 
physicus  immutabilis  esse  debet.     Nam 

6°.  Etiam  ordo  physicus  pendet  ab  essentiis  rerum, 
quae  immutabiles  sunt. 

7°.  Deus  patrando  miraculum  mutaret  consilium  suum, 
quia  leges  naturae  sunt  decreta  Dei,  quae  immutabilia 
sunt. 

Principia  ad  solv.  diff.  :  im.  Hoc  principium,  quamvis 
analyticum,  non  impedit  quominus  miracula  fieri  possint. 
Nam  haec  constantia,  quam  ordo  naturae  expostulat,  non 
requirit  omnimodam  immutabilitatem.  Leges  ipsae  con- 
stantes  sint  necesse  est,  ast  per  miraculum  lex  naturse 
minime  mutatur,  sed  in  casu  particulari  aliquis  ejus 
effectus  impeditur. 

2m.  Possibilitas  miraculi  non  impedit  quominus  scien- 
tiam  physicam  acquiramus;  quia  per  miraculum  leges 
naturse  non  mutantur. 

3m.  Certitudo  physica  supponit  possibilitatem  alicujus 
exceptionis  quae  a  Deo  fieri  possit.  Hinc  miraculum 
non  est  in  oppositione  cum  certitudine  physica. 

4m.  Certitudo  moralis  de  existentia  miraculi  non  con- 
tradicit  certitudini  physicae.  Nam  certitudo  physica  ad- 
mittit  exceptionem  fieri  posse,  certitudine  autem  morali 
constat  eam  factam  fuisse. 

5m.  Nulla  est  paritas  inter  ordinem  moralem  et  physi- 
cum.  Violatio  ordinis  moralis  est  malum  intrinsecum. 
Suspensio  autem  legis  physicae  in  casu  particulari  nullum 
est  malum. 

6m.  Non  omnes  leges  physicse  fluunt  ab  essentiis  re- 
rum,  et  etiam  illse  quae  ab  ipsis  naturis  entium  profluunt, 
a  Deo  in  casibus  particularibus  suspendi  possunt,  quia 
Deus  potest  impedire  effectum  virium  horum  entium  ; 
per  hoc  enim  neque  natura  entis,  neque  ejus  operandi 
modus  mutatur. 

7m.  Deus  patrando  miraculum  non  mutat  consilium  ; 
nam  Ipse  a  tota  aeternitate  statuit  non  solumleges  quibus 
mundana  corpora  regantur,  sed  etiam  quando  et  quomodo 
miracula  patranda  sint. 

CAP.  II. 

DE    NATURA    CORPOREA. 

§  16.  Corpora,  quid  sint  generaliter  cognoscimus,  eorum 
qualitates  sensibus  percipimus  ;  sed  in  quonam  essentia 
specifica  corporum  consistat,  nos  latet.  Ratione  tamen 
investigare  nobis  licet  qusenam  sint  principia  essendi 
rerum  corporearum.  Quaestio  haec  jam  ab  initio  ingenia 
philosophorum  exercuit,  et  varia  systemata  inventa  sunt 
ad  eam  solvendam.  Quamvis  sensus  nostri  non  possint 
nobis  manifestare  intimam  corporum  naturam,  plura  ta- 
men  ad  hanc  naturam  spectantia  cognoscimus.  Syste- 
mata  ergo  quae  hisce  corporum  proprietatibus  ope  expe- 
rientiae  cognitis  contradicunt,  ut  falsa  rejicienda  sunt. 

§  17.  Jamvero  elementa  ad  quae  per  chemicam  ana- 
lysim  devenimus,  alia  sunt  simplicia,  alia  composita  seu 
mixta;  priora  non  dicuntur  simplicia  ratione  quantitatis, 
sed  quia  jam  nequeunt  in  alia  diversse  speciei  elementa 
resolvi  ;  altera  vero  ulterius  resolvi  possunt.  Haec  ele- 
menta,  ut  constat  ex  lege  formationis  crystallorum,  va- 
rias  determinatasque  figuras  habent.  Ab  his  elemen- 
torum  figuris,  positione,  varia  dispositione  atque  diversa 
proportione  ex  parte  saltem  dependent  qualitates  corpo- 
rum  mixtorum.  Prseter  hsec  elementa,  quae  ponderabilia 
dicuntur,  habentur  et  alia  imponderabilia  dicta,  quae 
'sether  '  vocantur.  Iste  sether  per  totum  universum  dif- 
fusus  et  omnia  interstitia  corporum  ponderabilium  im- 
plens,  videtur  phaenomena  lucis,  caloris,  vis  electricse,  et 
magnetismi  producere.  Elementa  hsec  materialia,  utut 
parva,  extensa  sunt,  sed  prseter  extensionem  necesse  est 

admittere  in  elementis  et  vim  agendi.  Vim"  agendi  in- 
esse  hisce  elementis  satis  patet  ex  formatione  crystal- 
lorum,  adhaesione,  affinitate,  etc.  Unde  duo  in  elemen- 
tis  veniunt  consideranda,  extensio  nempe  et  agendi  vis. 
Constat  insuper  corpora  non  solum  numerice  sed  etiam 
specifice  inter  se  distingui.    Veniamus  nunc  ad  systemata. 

§  18.  I.  Atomismus.  Cartesius  opinionem  Democriti 
fere  renovavit.  Juxta  ipsum  essentia  materiaein  sola  ex- 
tensione  consistit,  quse  divisibilis  est  in  infinitum.  Ad- 
mittit  ipse  hsec  elementa  habere  quasdam  figuras,  quse 
tamen  illis  non  sunt  essentiales,  et  a  varia  horum  elemen- 
torum  conjunctione  repetit  naturam  corporum. — Alii  po- 
nunt  elementa  ultima  corporis  esse  quasdam  parvas  ex- 
tensiones  habentes  suas  proprias  determinatasque  figuras, 
quae  eorum  essentiam  constituunt,  proinde  ea  esse  phy- 
sice  indivisibilia;  atque  ea  vocant '  atomos.'  Varietatem 
corporum  aiunt  oriri  ex  diversitate  figurarum,  dispositio- 
nis,  et  proportionis  elementorum. — Alii  atomos  supradic- 
tas  admittunt,  eis  tamen  addunt  vim  resistendi  ;  ast  quia 
sola  vis  resistendi  omnia  phsenomena  corporum  nequeat 
explicare,  alii  auctores  vires  alias  elementis  tribuunt, 
quamvis  non  intrinsecas,  sed  eis  jam  constitutis  superad- 
ditas. — Alii  denique  putant  vires  has  elementis  esse  in- 
trinsecas,  unde  ponunt  elementa  materialia  esse  quasdam 
determinatas  extensiones  variis  viribus  donatas. 

Hoc  systema  contradicit  phsenomenis  naturse  experi- 
entia  cognitis.  Astruit  extensionem,  sed  eam  non  ex- 
plicat.  Extensio  enim  non  potest  essentiam  materialis 
elementi  constituere,  quia  est  solum  qualitas  rei  extensae, 
et  hic  de  substrato  hujus  extensi  sermo  est.  Debet 
unumquodque  elementum  esse  unum,  non  per  accidens, 

sed  per  se  ;  atqui  extensio  qua  talis  non  est  principium 
unitatis  sed  distinctionis  partium,  quia  extensionis  est 
habere  partes  extra  partes.  Vis  attractiva  non  potest 
adhiberi  ad  unitatem  gignendam,  quia  hic  agitur  de 
ultimis  elementis  quae  non  habent  partes  sese  invicem 
attrahentes,  secus  enim  necesse  foret  procedere  in  in- 
finitum.- — Hoc  systema  tollit  distinctionem  specificam 
corporum :  simpHciwn,  quia  quamvis  aliqua  figura  sit 
unicuique  extenso  essentialis,  haec  tamen  aut  illa  deter- 
minata  figura  accidentalis  est ;  mixtorum  corporum,  quia 
ea  dicuntur  unice  pendere  a  vario  numero,  proportione, 
figura  ac  dispositione  elementorum,  atqui  talis  formatio 
efficit  unitatem  artificialem,  non  substantialem.  Dici  non 
posset  aquam,  v.  g.,  esse  unam  substantiam,  quia  in  dicta 
hypothesi  elementa  tum  oxygenii  tum  hydrogenii  perma- 
nerent  in  composito  ;  ac  proinde  non  unaquaeque  vel 
minima  pars  aquae  vera  aqua  esset,  sed  partim  oxyge- 
nium  et  partim  hydrogenium.  Ad  perfectam  compene- 
trationem  recurri  non  potest,  quia  ea  naturaliter  impossi- 
bilis  est  et  a  fautoribus  hujus  systematis  haud  admitti- 
tur. — Activitas  denegatur  corporibus  ;  vel  si  admittitur 
elementa  donari  vi  attractiva  et  repulsiva,  istae  vires  ne- 
quaquam  essentialem  differentiam  variorum  corporum 
explicare  valent  ;  istae  enim  vires  eaedem  sunt  semper, 
et  differunt  solum  quoad  majorem  vel  minorem  intensio- 
nem  ;  ipsae  ad  summum  explicant  majorem  vel  minorem 
elementorum  cohaesionem  vel  adhaesionem.  Si  praeterea 
vires  chemicas  eis  attribuas,  istae  vires  aut  concipiuntur 
elementis  jam  constitutis  superadditae,  et  tunc  sunt  mera 
accidentia  quae  non  possunt  efficere  substantialem  differ- 
entiam  elementorum  ;  aut  vires  istae  dicuntur  constituere 
partem  essentialem  ipsorum  elementorum,  et  tunc  inci- 

deret  ista  sententia  in  illam  Scholasticorum  de  materia 
et  forma. 

§  19.  II.  Dynamismus.  Alii  auctores,  ut  vim  agendi 
corporibus  insitam  explicarent,  imaginati  sunt  materiam 
constitui  elementis  simplicibus  nulla  extensione  praeditis, 
quae  tamen  non  sunt  concipienda  ut  mera  puncta  mathe- 
matica,  sed  ut  quaedam  substantiae  inextensae,  quae  viri- 
bus  diversis  donatae,  mutua  sua  actione  extensionem  alia- 
que  phaenomena  corporum  producunt. — Leibnitz  vide- 
tur  eis  obscuram  percipiendi  vim  tribuisse  ;  hoc  omnino 
falsum  est,  nam  si  percipiendi  vi  gauderent  elementa, 
essent  animae. — Boschowicz  eis  attribuit  vim  attrahendi 
et  repellendi  intra  certas  distantias.  Ast  si  hoc  esset, 
oporteret  admittere  spatium  reale  independenter  a  cor- 
poribus. — Hinc  alii  auctores,  hujusce  systematis  defen- 
sores,  dicunt  nullum  spatium  ante  elementorum  actionem 
supponi,  sed  solummodo  requiri  ut  elementa  sibi  prae- 
sentia  sint.  Haec  elementa,  utpote  simplicia,  non  egent 
contactu  ut  agant,  neque  in  spatio  sunt,  sed  sua  actione 
extensionem  et  spatium  constituunt.  Iidem  auctores,  ut 
sese  expediant  a  difhcultate  quae  contra  eos  urgetur — in 
eorum  nempeopinione  extensionem  non  esse  quid  reale — 
aiunt  extensionem  esse  realem  effectum  substantiarum 
realium,  ac  proinde  eam  etiam  esse  realem.  Nec  timen- 
dum  esse,  dicunt,  ne  confundantur  ista  elementa  cum 
spiritibus,  nam  etsi  generice  conveniant,  differunt  tamen 
specifice  propter  diversam  naturam,  proindeque  materiae 
elementa  nunquam  cogitare  posse. 

Sed  neque  hic  modus  explicandi  systema  dynamicum 
admitti  potest.  Extensio  enim,  etsi  supponatur  realis 
effectus  virium  realium,  non  videtur  quid  reale   a  parte 

rei.  Negandum  non  est  posse  puros  spiritus  per  exerci- 
tium  activitatis  propriae  resistentiam  opponere  corpori- 
bus,  sed  talis  resistentia  non  est  realis  extensio.  Praete- 
rea  hsec  simplicia  elementa  deberent  esse  substantise  per 
se  existentes  et  propria  actione  donari  independenter  a 
spatio  et  a  materia  ;  ergo  essent  veri  spiritus,  nam  unica 
ratio  qua  ostenditur  spiritualitas  animse  est,  quia  actus 
habet  independentes  ab  organis  corporeis.  Hinc  non 
adeo  absonum  erat  assertum  Leibnitzii,  qui,  serio  an  joco, 
nescio,  suis  elementis  vim  quandam  percipiendi  attri- 
buit.  Haec  elementa  perfectiora  essent  animis  brutorum, 
quae  independenter  ab  organis  nullius  actionis  capaces 
sunt.  Imo  perfectiora  natura  sua  ordinarentur  ad  entia 
imperfectiora,  ut  sunt  mateftalia  elementa,  constituenda» 
— Tandem  non  explicatur  unitas  substantialis  corporum 
saltem  mixtorum.  Tota  enim  elementi  simplicis  essen- 
tiainviribus  <:onstituitur  ;  ergo  in  corpore  mixto  debe- 
rent  eae  vires  permanere,  hinc  nulla  substantialis  muta- 
tio  in  elementorum  combinatione  chemica  haberetur,  sed 
solum  accidentalis. 

In  eo  etiam  peccat  haec  theoria,  quod  ejus  fautores 
velint  pervenire  ad  principia  essendi  corporum  per  me- 
ram  divisionem  mechanicam.  Argumentum  praecipuum 
eorum  est;  Elementum  extensum  habet  partes  extra 
partes,  ergo  compositum  est.  Omne  autem  ens  compo- 
situm  resolvi  potest  in  simplicia,  quae  partibus  non  con- 
stant.  Ergo  ultima  elementa  sunt  simplicia.  Jamvero 
hoc  pacto  non  possumus  pervenire  ad  principia  essendi 
corporum,  haec  enim  determinanda  sunt  ex  eorum  modo 
agendi  et  ex  proprietatibus  quibus  gaudent.  Prseterea 
qusecumque  concipiatur  divisio  elementi  extensi,  ejus 
partes  semper  specifice  eaedem  erunt  cum  toto,  et  hinc 

per  illam  divisionem,  utcumque  protractam,  nunquam 
ad  partes  simplices  omni  extensione  expertes  pervenire 
possumus. 

§  20.  III.  Systema  scholasticum.  Juxta  hoc  syste- 
ma,  elementa  materialia  duplici  constant  principio  sub- 
stantiali  incompleto,  altero  potentiali,  determinabili,  quod 
materia  prima  vocatur  ;  altero  actuali  atque  determinante, 
quod  forma  substantialis  dicitur.  Materia  prima  est  re- 
alitas  qusedam  substantialis  homogenea,  indifferens  ad 
hsec  vel  illa  corpora  constituenda,  quae  per  se  solam,  i.  e., 
absque  forma  existere  nequit.  Forma  vero  est  alia  re- 
alitas  substantialis  quae  nec  ipsa  per  se  existere  potest, 
sed  quae  materiam  primam  actuat,  determinat  et  mate- 
riale  elementum  constituit.  Materia  prima  extensionem 
non  habet,  quia  hsec  jam  supponeret  materiam  actuatam, 
sed  est  radix  extensionis  ;  forma  per  se  simplex  est,  et 
materiam  actuat.  Inde  fit  ut  elementa  extensa  sint  ac 
simul  capacia  actionis,  agalque  elementum  ratione  formae, 
quse  specifice  diversa  est  in  diversis  elementis  sive  sim- 
plicibus  sive  mixtis  ;  quia  id  agit  quod  existit,  sed  exis- 
tentia  praedicatur  de  materia  prmia  per  formam  actuata. 
Materiale  elementum  extensum  est  ;  eamque  extensio- 
nem  debet  materise  primae  principaliter  sed  non  exclu- 
sive,  quia  actuata  est  per  formam,  et  activitate  gaudet  ob 
eandem  formam  actuantem. 

§  21.   Prop.    X.    Principia  essendi  substantiarum 

MATERIALIUM,  SIVE  ELEMENTARIUM  SIVE  MIXTARUM, 
SUNT    MATERIA    PRIMA    ET    FORMA. 

Prob.  Constat  thesis  ex  refutatione  Atomismi  et  Dy- 
namismi.     Nam  praeter  illa  tria  systemata  nullum  aliud 

excogitari  potest  ad  explicandam  essentiam  substantiarum 
materialium.  In  eis  enim  cernuntur  et  extensio  et  vis 
agendi.  Ergo  aut  earum  essentia  reponitur  in  mera  ex- 
tensione,  sive  determinata  sive  indeterminata,  et  habetur 
atomismus  ;  aut  in  mera  vi  agendi,  et  hoc  est  dynamis- 
mus  ;  aut  in  unione  utriusque  principii,  et  hoc  est  systema 
Scholasticorum.  Nam  illa  theoria,  quae  vocatur  atomis- 
mus  dynamicus,  vel  supponit  vim,  quae  materialibus  sub- 
stantiis  tribuitur,  superadditam  esse  elemento  extenso, 
et  tunc  in  purum  atomismum  incidimus,  quia  vis  illa 
superaddita  erit  quid  accidentale,  et  essentia  materialis 
substantiae  in  mera  extensione  constituitur.  Vel  sup- 
ponitur  utramque  realitatem,  nempe  eam  a  qua  exurgit 
extensio  et  eam  aqua  fluit  activitas,  concurrere  ad  consti- 
tuendam  substantiam  materialem,  tanquam  duo  essendi 
principia  incompleta,  et  hoc  nihil  aliud  est  nisi  systema 
Scholasticorum  de  materia  etforma.  Realitas  enim  quae 
radix  est  extensionis,  quaeque  eadem  est  pro  omnibus 
corporibus,  erit  materia ;  vis  autem  erit  illud  principium 
quod  naturam  specificam  entis  materialis  determinat,  ac 
proinde  jure  merito  ejus  forma  appellatur. — Praeterea 
neutrum  systema  explicat  extensionem.  Extensio  enim 
habet  partes  extra  partes,  quse  tamen  actu  non  sunt  di- 
visoe,  elementa  ergo  debent  habere  principium  unitatis, 
quod  non  aliunde  quam  a  vi  ipsis  elementis  intrinseca 
oriri  potest.  Debet  enim  eis  inesse  aliquid  quod  efficit 
ut  partes  istae,  inter  se  distinctae,  aliqnid  unum  consti- 
tuant  ;  sed  hoc  non  potest  esse  nisi  vis  qusedam  quae 
prohibet  quominus  partes  istae  diffluant.  Et  ista  vis  de- 
bet  esse  ipsis  elementis  intrinseca,  si  enim  istae  partes 
per  vim  extrinsecam  in  unum  adunarentur,  jam  non  ha- 
beretur  ultimum  elementum,  sed  plura  elementa  extrin- 

sece  unita,  et  necesse  foret  procedere  in  infinitum.  Cum 
ergo  haec  vis  intrinseca  in  ipsis  eiementis  admittenda  sit, 
tum  ob  rationem  allatam,  tum  ob  principium  activitatis, 
quod  eis  inest,  ea  vis  concipi  non  potest  nisi  atomi  es- 
sentise  prorsus  necessaria,  quatenus  nempe  tum  materia, 
tum  vis,  primum  esse  substantiale  atomi  constituunt.  Et 
quia  vis  materiam  actuat  ipsique  tribuit  specificam  natu- 
ram,  ipsa  jure  meritoque  forma  substantialis  vocatur. — 
Insuper  corpora  omnia  inertia  sunt,  id  est  passive  se 
habent  relate  ad  causas  extrinsece  in  ea  agentes,  sed 
prseterea  etiam  activa  sunt  ;  ambae  proprietates  ex  eb- 
rum  essentia  fluant  necesse  est.  Atqui  istse  duae  proprie- 
tates  non  possunt  ex  uno  eodemque  principio  provenire, 
quia  ipsae  non  solum  sunt  diversae,  sed  etiam  sibi  om- 
nino  opponuntur.  Ergo  duobus  principiis  constant  cor- 
pora,  materiali  nempe  a  quo  pendet  passivitas,  et  dyna- 
mico  a  quo  pendet  activitas  ;  primum  est  materia,  alte- 
rum  est  forma. — Denique  in  corporibus  mixtis  certum 
est  haberi  proprietates  specifice  diversas  a  proprietati- 
bus  corporum  simplicium  ;  pariterque  constat  posse  mix- 
ta  corpora  iterum  in  simplicia  resolvi ;  sunt  ergo  mixta 
corpora  substantise  diversae  a  simplicibus  et  vice  versa. 
Sed  inter  substantiam  quae  desinit  esse  et  eam  quae  ex 
compositione  aut  resolutione  oritur,  debet  esse  aliquid 
utrique  commune,  nec  non  aliquid  singularium  pro- 
prium  ;  secus  enim  non  haberetur  conversio  unius  in  al- 
teram,  sed  una  annihilaretur,  altera  vero  de  novo  cre- 
aretur.  Id  quidem  quod  remanet  materia  prima  est, 
quod  vero  mutatur  est  forma  ;  nam  id  quod  mutatur  est 
activitatis  principium,  corpus  enim  mixtum  habet  pro- 
prietates  specifice  diversas  a  proprietatibus  componen- 
tium.     Sola  autem  diversa  dispositio  molecularum    non 

faceret  essentialem  substantiarum  differentiam.  Hinc 
novae  vires  insunt  mixto  corpori,  seu  forma  substantialis 
mutata  est. 

Sequentia  notanda  sunt :  Materia  prima  dicitur  *po- 
tentia  pura,'  non  eo  sensu  quod  ipsa  habeat  tantum 
idealem  existentiam.  Existit  ipsa  physice,  seu  non  est 
potentia  objectiva  sed  subjectiva,  sed  dependenter  a 
forma  per  quam  actuatur  ;  dicitur  ipsa  potentia  pura, 
quiaformam  quamcumque  recipere  potest.  Forma  dici- 
tur  '  educi  e  materia,'  quia  per  virtutem  agentium  natu- 
ralium  producitur  hsec  vel  illa  forma  dependenter  a  sub- 
jecto  circa  quod  operatio  versatur.  Agentia  naturalia 
non  possunt  quamcumque  formam  inducere  in  materiam 
primam.  Sed  Deus  initio  mundi  materiae  primae  certas 
determinatasque  formas  tribuit,  atque  statuit  ut  quaedam 
elementa  afnnitatem  inter  se  haberent,  ita  ut  per  agentia 
naturalia,  calorem  nempe,  vim  electricam,  etc,  si  ad  con- 
tactum  ponantur  elementa,  formae  priores  expellantur, 
aliaeque  introducantur.  Hinc  fit,  ut,  si  aqua  resolvatur, 
iterum  gignantur  oxygenium  et  hydrogenium  ;  quia  illa 
materia  prima,  quae  per  formamaquae  actuata  est,  retinet 
in  se  praedispositionem  ut  per  formam  oxygenii  et  hydro- 
genii  actuetur.  Praeterea  illa  formula  Scholasticorum, 
"  forma  educitur  e  materia,"  nonnisi  mixtis  corporibus 
applicari  potest ;  non  vero  primis  nec  simplicibus  ele- 
mentis,  quae  suas  formas  initio  creationis  a  Deo  acce- 
perunt. 

Asserunt  atomistae  ultima  materiae  elementa  in  infini- 
tum  dividi  non  posse  quin  eorum  essentia  destruatur  ; 
hoc  verum  est,  sed  in  eorum  systemate  hujus  assertionis 
rationem  assignare  non  valent.  Nam  etsi  physice  talis 
divisio   fieri  non  posset,  quia  semper   quaedam  extensio 

ulterius  dividenda  maneret,  Deus  tamen  id  unico  actu 
efficere  posset.  In  Scholasticorum  theoria  valida  ratio 
hujus  impossibilitatis  assignatur.  Nam  etsi  in  abstracto 
talis  indefinita  divisio  possibilis  videretur,  in  concreto 
illa  fieri  non  posset  quin  ipsum  materiale  elementum  de- 
strueretur.  Etenim  extensio  materialis  elementi,  quam- 
vis  radicaliter  a  materia  prima  oriatur,  ea  tamen  formae 
actuanti  debetur ;  hinc  omne  elementum  materiale  a 
forma  actuante  determinatam  accipit  figuram  seu  exten- 
sionem  determinatam  quse  ad  ejus  physicam  integritatem 
pertinet.  Si  ergo  conciperetur  divisio  protracta  ultra 
hos  limites  a  forma  actuante  tributos,  forma  ipsa  destru- 
eretur,  et  hinc  elementum  ipsum  subsistere  non  posset. 

Objici  potest  :   i°.  Essentia  corporum  nos  latet. 

20.  Ad  chemiam  spectat  investigare  naturam  corpo- 
rum,  ea  autem  tradit  doctrinam  atomistarum. 

30.  Omnes  per  materiam  intelligunt  corpus  extensum. 
Ergo  essentia  materise  constituitur  per  extensionem. 

40.  Materia  prima  cum  sit  pura  potentia  est  ens  logi- 
cum  tantum,  ergo  non  potest  esse  pars  constitutiva  sub- 
stantise  materialis. 

50.  Nemo  sibi  potest  formare  ideam  hujus  materise 
primae. 

6°.  Ridicula  videtur  definitio  Aristotelis  :  Non  quid, 
non  quantum,  nec  aliud  quidpiam  per  quod  ens  determi- 
natur.     Si  enim  non  est  aliquid,  est  nihil. 

70.   Intelligi  nequit  quid  sit  formam  e  materia  educi. 

8°.  Etsi  duse  distinctse  proprietates  in  materia  cernan- 
tur,  non  sequitur  eam  duobus  principiis  substantialibus 
constitui  ;  secus  enim  etiam  anima  deberet  dici  compo- 
sita,  quia  diversas  habet  vires. 

90.  Vires  ipsae    in   substantia  materiali  sunt  extensae, 

ergo  extensio  sufficit  ad  essentiam  substantiae  materialis 
constituendam. 

Principia  ad  solv.  diff.  :  im.  Latet  nos  in  quonam  con- 
sistat  specifica  differentia  substantiarum  corporearum  ; 
sed  scimus  materiam  et  formam  esse  principia  essendi 
omnium  corporum. 

2m.  Chemia  non  potest  investigare  nisi  sensibiles  cor- 
porum  qualitates,  quia  per  experimenta  ad  intimam  es- 
sentiam  corporum  penetrare  non  possumus. 

3m.  Materia  secunda,  id  est  materia  per  formam  deter- 
minata,  est  corpus,  non  autem  materia  prima. 

4m.  Materia  primaest  potentia  pura,  non  objectiva  sed 
subjectiva,  est  realitas  physica,  quse  tamen  absque  forma 
existere  non  potest  ;  dicitur  pura  potentia,  quia  per  se 
indifferens  est  ad  omnes  formas  substantiales  recipien- 
das,  et  quia  est  principium  passivitatis  corporum. 

5m.  Non  possumus  assequi  imaginatione  quid  sit  ma- 
teria  prima,  quia  ipsa  est  objectum  solius  intelligentiae. 

6m.  Defmitio  Aristotelis,  si  rite  intelligatur,  optima  est. 
Nam  non  esse  quid  nec  quantum  significat  eam  fieri  ens 
determinatum  per  formam  sine  qua  existere  non  potest. 
Materia  prima  est  realitas  physica,  ergo  non  est  nihil. 

7m.  Cum  Deus  materiam  primam  non  creaverit  separa- 
tim,  sed  ei  formas  determinatas  tribuerit,  corpora  elemen- 
taria  sunt  materia  proxima  mixtorum,  unde  in  ipsis  sunt 
dispositiones  ad  quasdam  formas  determinatas  accipien- 
das  ut  fiant  corpora  mixta,  aut  ut  mixta  iterum  induant 
formas  primitivas,  quando  corpus  mixtum  per  agentia 
naturalia  corrumpitur.  Hinc  formam  educi  e  materia 
significat  eam  produci  per  virtutem  agentis  naturalis,  sed 
dependenter  a  subjecto  circa  quod  operatio  versatur. 

8m.    Proprietates  extensionis  et  unitatis,   inertise   et  ac- 

tivitatis  non  solum  diversae  sunt,  sed  sibi  opponuntur, 
ergo  ab  uno  eodemque  principio  fluere  non  possunt. 
Proprietates  autem  animae  diversae  quidem  sunt,  sed 
non  sibi  opponuntur. 

9m.  Forma  in  substantia  materiali  inorganica  extensa 
quidem  est,  sed  non  per  se  et  ratione  sui,  sed  per  acci- 
dens  et  ratione  subjecti  cui  inest.  Ergo  sola  extensio 
non  potest  constituere  essentiam  corporis. 


CAP.  III. 

DE    PRiECIPUIS   CORPORUM    PROPRIETATIBUS. 

§  22.  De  extensione.  Extensio,  seu  quantitas  con- 
tinua,  est  illa  proprietas  per  quam  corpus  habet  partes 
extra  partes,  quae  communi  vinculo  colligatae  sunt,  atque 
unum  per  se  efficiunt.  Ista  extensio  realis  est,  et  non 
merum  phaenomenon,  quia  non  sentimus  corpus  nisi  qua- 
tenus  extensum,  sed  sensitivae  perceptiones  reales  sunt, 
ut  probatum  fuit  in  Logica.  Praeterea  cum  quantitas 
sit  fundamentum  ceterarum  qualitatum  sensibilium,  si 
quantitas  esset  quid  mere  subjectivum,  nullam  de  corpo- 
ribus  cognitionem  habere  possemus,  ac  propterea  scepti- 
cismus  admittendus  esset. 

Corporis  tamen  essentia  non  consistit  in  extensione 
seu  trina  dimensione,  ut  voluit  Cartesius.  Nam  hsec 
trina  dimensio  invenitur  in  loco  et  spatio,  quse  non  sunt 
corpora.  Praeterea,  ut  jam  dictum  fuit,  quantitas  realiter 
a  substantia  corporea  distinguitur,  estque  accidens  sub- 
stantiae,  quia  extensio  postulat  rem  quae  est  extensa. 
Multo  minus  potest  essentia  corporis  consistere  in  col- 

lectione  plurium  substantiarum  compositarum,  quia  tunc 
corpus  non  esset  unum  per  se  sed  per  accidens. 

Essentia  ergo  corporis  in  eo  posita  est,  quod  sit  sub- 
stantia  ad  trinam  dimensionem  recipiendam  apta.  Quia 
cum  corpus  naturaliter  sit  extensum,  et  cum  extensio  sit 
fundamentum  ceterarum  qualitatum,  essentia  corporis 
vel  in  actuali  vel  in  aptitudinali  extensione  consistere 
debet.  In  actuali  extensione  non  consistit.  Ergo  in 
aptitudine  substantise  ad  recipiendam  trinam  dimen- 
sionem  consistit  essentia  corporis. 

Effectus  quantitatis  duplex  est.  Primus  est  ordo  par- 
tium  ad  se  invicem  et  respectu  totius  (extensio  in  ordine 
ad  se).  Iste  effectus  a  quantitate,  et  consequenter  a  sub- 
stantia  corporea  inseparabilis  est.  Ordo  vero  partium 
ad  locum,  utpote  effectus  secundarius  et  accidentarius, 
separari  potest  a  quantitate,  et  consequenter  a  substan- 
tia  corporea,  manente  tamen  in  ea  aptitudine  quam  habet 
vi  quantitatis  ad  locum  occupandum. 

§  23.  De  impenetrabilitate.  Impenetrabilitas  est 
illa  proprietas,  qua  omne  corpus  cetera  corpora  expellit 
a  loco  quem  occupat. 

Hsec  proprietas  sequitur  ex  quantitate  continua,  qua 
corpus  in  partes,  quarum  una  est  extra  aliam,  extendatur, 
et  unaquaeque  suum  locum  occupet,  aliasque  a  loco  suo 
excludit.  Quamvis  impenetrabilitas  a  materia  exurgat, 
quia  convenit  corpori  ratione  quantitatis,  ea  tamen  etiam 
a  forma  dependet.  Nam  impenetrabilitas  supponit  vim 
resistendi,  omnis  autem  vis  a  forma  repeti  debet. 

Quamvis  impenetrabilitas  sit  corpori  naturalis,  fieri 
tamen  potest,  per  Dei  virtutem,  ut  plura  corpora  eundem 
locum  occupent  seu  sese  compenetrent. 

PROP.  XI.  COMPENETRATIO  CORPORUM  NON  EST  AB- 
SOLUTE    IMPOSSIBILIS. 

Prob.  Compenetratio  importat  possibilitatem,  ut  duo 
corpora  simultanee  in  eodem  loco  existant  Atqui  hoc 
non  potest  probari  impossibile.  Non  per  experientiam, 
haec  enim  docet  solum  quid  factum  sit,  non  quid  fieri 
possit.  Non  per  ratiocinium,  quia  ratio  ostendit  naturam 
corporis  non  destrui  per  compenetrationem.  Nam  esse 
actu  in  loco  est  corpori  quid  extrinsecum  ;  quod  autem 
ipsi  extrinsecum  est,  non  potest  ipsius  naturam  afficere. — 
Praeterea  extensio  quse  impedit  quominus  duo  corpora  in 
eodem  sint  loco,  consistit  in  resistentia  quam  unum  alteri 
offert ;  atqui  corpus  hac  resistentia  privatum,  non  de- 
sinit  esse  corpus,  quia  omne  agens  impediri  potest  ab 
actione,  quin  ejus  substantia  ideo  pereat. 

Notanda  sunt :  i°.  In  compenetratione  non  perit  ex- 
tensio  in  ordine  ad se,  sed  effectus  extensionis  in  ordine  ad 
locum  suspenditur  a  Deo. 

20.  Duse  substantiae  non  possunt  una  in  altera  existere, 
quia  unaquseque  per  suam  propriam  existentiam  actu  est, 
sed  corpora  in  eodem  loco  existentia  suas  proprias  exis- 
tentias  retinent. 

30.  Duo  extensa  abstracta,  si  concepta  sint  in  eodem 
loco,  non  possunt  concipi  nisi  ut  unum  extensum,  quia 
ejusmodi  extensa  abstrahunt  a  substantia  ;  idem  dici  non 
potest  de  duobus  extensis  concretis,  quse  substantise  sunt 
habentes  proprias  qualitates.  Ipsa  suas  proprias  quali- 
tates  in  compenetratione  retinent,  etsi  forsitan  qualitates 
unius  solummodo  sint  sensibiles. 

§  24.  Reduplicatio  corporis  dicitur  simultanea  ejusdem 
corporis  in  duobus  aut  pluribus  locis  existentia.     Talis 

reduplicatio  non  est  possibilis  (iv.  "Sentent.  Dist."  xliv. 
q.  ii.  a.  2).  Quia  corpus,  cum  in  loco  sit  circumscriptive, 
comprehenditur  a  loco  secundum  commensurationem 
propriarum  dimensionum.  Quod  autem  a  loco  aliquo 
comprehenditur,  ita  in  ipso  loco  est  quod  nihil  est  ejus 
extra  illum  locum.  Ergo  ponere  quod  aliquod  corpus  sit 
localiter  in  loco,  et  tamen  sit  in  alio  loco,  est  ponere  con- 
tradictoria  ("Quodl."  iii.  art.  2). 

Nota  tamen  :  Corpus  D.  N.  J.  Christi  est  simul  in 
ccelo  et  in  sanctissimo  sacramento,  et  in  sacramento  est 
simul  in  pluribus  locis.  Sed  in  ccelo  corpus  Christi  est 
divisibiliter  et  extensive,  in  sacramento  vero  indivisibili- 
ter  et  inextensive.  In  sacramento  altaris  corpus  Christi 
non  est  secundum  modum  quantitatis  dimensivae,  i.  e., 
non  est  ibi  totum  in  toto  loco,  et  singulse  ejus  partes  in 
singulis  loci  partibus  ;  sed  per  modum  substantise  cujus 
natura  est  tota  in  toto,  et.tota  in  qualibet  parte  (S.  Th. 
iii.  q.  lxxvi.  art.  4et5).  Hinc  ista  reduplicatio  corporis 
Christi  nullam  involvit  contradictionem. 

§  25.  De  figura  corporum.  Figura  corporum  con- 
sistit  in  terminatione  quantitatis,  ac  proinde  est  quae- 
dam  forma  circa  quantitatem.  Omne  corpus  quadam 
figura  praeditum  est.  Corpus  enim  terminis  determinatis 
comprehenditur,  quia  quidquid  existit  determinatum  sit 
oportet.  Hasc  determinatio  quantitatis  a  forma  pendet, 
quia  materia  per  se  indifferens  est  ad  qnamlibet  deter- 
minationem  quantitatis.  Hinc  quia  figura  corporis  a 
forma  pendet,  patet  figuras  diversas  esse  secundum  di- 
versas  corporum  species.  Hoc  etiam  experientia  docet 
non  solum  quod  attinet  corpora  viventia  sed  etiam  mi- 
neralia,  ut  patet  ex  Crystalogia. 

§  26.  Motus  localis  est  successiva  translatio  alicujus 
entis  de  loco  in  locum.  Tria  in  motu  habentur  :  sub- 
jectum  tendens,  terminus  ad  quem  tendit,  et  ipsa  ten- 
dentia  per  quam  actu  transit  per  successiva  puncta  spatii, 
quae  inter  ipsum  et  terminum  interponuntur.  Motus 
proprie  in  illa  tendentia  consistit  ;  ea  enim  cessante, 
mobile  non  amplius  in  motu  est,  sed  quiescit.  Omnis 
tendentia  realis  requirit  terminum  realem,  tendentiae 
proportionatum.  Unde  terminus  motus  debet  esse  ali- 
quid  reale  ;  adeoque  si  unum  solummodo  corpus  existe- 
ret,  illud  moveri  non  posset. 

§  27.  Corpora  non  solum  sunt  indifferentia  ad  motum 
aut  ad  quietem,  sed  etiam  inertia  ;  i.  e.,  non  possunt  ipsa 
vi  sibi  insita  a  motu  ad  quietem  transire,  aut  vice  versa, 
sed  egent  aliquo  principio  sibiextrinseco,  aquo  ad  unum 
aut  ad  alterum  statum  determinentur.  Ut  enim  ens  se 
ipsum  moveat,  debet  percipere  terminum  suae  actionis, 
quod  a  solis  entibus  sensu  aut  ratione  praeditis  prsestari 
potest.  Proinde  inertia  corporum  non  significat  ipsa 
nulla  vi  ad  agendum  donari,  sed  ex  se  ipsis  non  posse 
mutare  suum  statum.  Motus  proprie  dicitur  de  corpore 
quod  de  loco  in  locum  successive  transit.  Ast  quia 
spiritus  definitive  potest  esse  in  loco,  non  repugnat  ip- 
sum  omnibus  punctis  spatii,  quae  inter  duo  loca  inter- 
ponuntur,  successive  esse  praesentem.  Huic  tamen  suc- 
cessivae  praesentiae  non  potest  vox  motus  proprie  appli- 
cari,  quia  spiritus  nullo  loco,  cui  successive  praesens 
est,  circumscribitur  aut  commensuratur,  neque  ullo  cor- 
pore  impediri  aut  retardari  potest.  Hinc  patet  animam, 
cum  simul  cum  corpore  per  varia  loca  transit,  proprie 
non  moveri. 

CAP.  IV. 

DE   CAUSALITATE    CAUSARUM    SECUNDARUM. 

§  28.  Quidam  negaverunt  causas  secundas  agere,  et 
asseruerunt  Deum  omnes  effectus  ad  prsesentiam  causa- 
rum  secundarum  per  se  producere ;  quare  causas  secun- 
das  non  vocant  efficientes  sed  occasionales.  Assertores 
hujus  sententise  dicti  sunt  '  Occasionalistse.'  Quidam  eo 
progressi  sunt  ut  ipsis  spiritibus  rationem  causse  dene- 
gaverint.  Sed  ista  assertio  tam  absurda  est,  ut  refuta- 
tione  non  egeat.  Contradicit  enim  conscientiae,  quae 
testatur  nos  velle,  nos  movere  brachi*im,  etc.  ;  contra- 
dicit  sensui  communi,  qui  actiones  nostras  nobis  ut  veris 
causis  tribuit ;  destruit  ipsa  fundamentum  moralitatis, 
quia  homini  liberum  arbitrium  adimit.  Sed  neque  causis 
materialibus  deneganda  estvera  causalitas. 

§  29.  PROP.  XII.  ASSERTIO  OCCASIONALISTARUM*  AB- 
SURDA    EST. 

Prob.  Hsec  assertio  est  opposita  sensui  communi  homi- 
num,  qui  semper  judicarunt  solem  illuminare,  ignem 
calefacere,  etc. — Et  hic  consensus  in  veritate  fundatur. 
Nam  Deus  dedit  creaturis  aptitudines,  facultates  et  ten- 
dentias ;  multis  insuper  dedit  organa,  quibus  aptae  red- 
derentur  ad  effectus  productionem.  Proinde  si  Deus 
omnia  operaretur,  et  creaturae  nihil  in  effectum  influe- 
rent,  sed  merse  essent  occasiones,  frustra  omnino  eis  has 
facultates  dedisset,  quod  de  Deo  asseri  nequit. 

Objici  potest :  i°.  Corpora  sunt  inertia,  ergo  activitate 
non  gaudent. 

20.  Unum  corpus  non  potest  aliud  corpus  ad  motum 
determinare,  quia 

30.  Tangit  solummodo  extimam  ejus  partem. 

4°.  Spiritus  in  corpus  agere  non  potest,  quia  toto  ccelo 
a  corpore  differt. 

50.  Idea  causae  efficientis  exhibet  aliquid  divinum, 
quia 

6°.  Aliquid  e  nihilo  producit. 

70.  Deus  est  causa  prima  et  influit  in  omnes  effectus, 

8°.   Imo  est  causa  integra  et  adaequata  omnis  effectus. 

90.  Deus  potest  omnes  effectus  per  se  producere,  ergo 
causalitas  causarum  aliarum  superflua  est. 

Principia  ad  solv.  diff. :  im.  Inertia  quidem  sunt  cor- 
pora,  i.  e.,  semetipsa  ad  actum  determinare  non  possunt, 
egentque  determinatione  extrinseca.  Ast  etiam  activitate 
gaudent. 

2m.  Corpora  ad  motum  determinata  ab  alio  agente, 
possunt  alia  ad  motum  excitare,  dummodo  haec  in  eorum 
sphaera  agendi  posita  sint. 

3m.  Corpus  motum  impingens  in  aliud  non  tangit  nisi 
extimas  partes,  sed  hoc  sufficit  ad  communicandum  mo- 
tum  toti  corpori  ;  ejus  enim  omnes  partes  nexu  physico 
conjunctae  sunt. 

4m.  Spiritus  toto  genere  differt  a  corpore,  nec  possu- 
mus  determinare  modum  quo  unus  in  alterum  agit  ;  sed 
non  est  necesse  hoc  determinate,  quia  conscii  sumus 
nobis  nosmetipsos  membra  nostra  movere,  etsi  ignore- 
mus  modum  quo  hoc  fiat. 

5m.  Idea  causae  efficientis  independentis  aliquid  divinum 
prae  se  fert  ;  non  idem  dici  potest  de  causa  quae  tum  in 
esse,  tum  in  agendo  a  prima  causa pendet. 

6m.  Creatio  quidem  supponit  causam  infinitae  virtutis; 

ad  inducendas  vero  formas  sive  substantiales  sive  acci- 
dentales  in  subjectum  jam  praeexistens,  non  requiritur 
causa  infinita.  Producitur  quidem  aliquid  quod  antea 
non  existebat,  sed  non  ex  nihilo.  Veteres  vocabant  cre- 
ationem  productionem  ex  nihilo  sui  et  subjecti  j  ceteras 
productiones  dicebant  esse  productionem  ex  nihilo  sui 
sed  non  subjecti j  videlicet  effectus  quidem  non  existebat, 
subjectum  veroinquo  aut  ex  quo  effectusproducitur  jam 
praeexistebat.  Duplex  enim  est  modus  causandi.  Unus 
quidem  quod  aliquid  fit  prsesupposito  altero.  Et  hoc 
modo  dicitur  aliquid  fieri  per  informatio7iem,  quia  illud 
quod  posterius  advenit  se  habet  ad  illud  quod  praesup- 
ponebatur  per  modum  formae,  sive  substantialis  sive  ac- 
cidentalis  ;  alio  modo  causatur  aliquid  nullo  praesuppo- 
sito.     Et  hoc  modo  dicitur  aliquid  fieri  per  creatio7iem. 

7m.  Deus  in  omnes  effectus  positivos  influit  ut  causa 
prima  j  sed  non  ideo  est  causa  unica,  quia  Deus  solum- 
modo  concurrit  ad.actionem  creaturarum. 

8m.  Causaprima  integra  est  et  adaequata  in  suo  ordine, 
i.  e.,  ut  causa  prima,  non  utcausaunica  ;  non  potest  ipsa 
admittere  consortium  causae  independentis  sibi  non  sub- 
ordinatae,  sed  cooperari  potest  causis  sibi  subordinatis. 

9m.  Deus  posset  per  se  producere  effectus  positivos, 
quos  creaturae  producunt;  sed  id  noluit  facere,  quia 
causis  secundis  vim  tribuit  agendi,  ut  fines,  quos  ipsis 
assignavit,  assequi  possint. 


LIB.  V. 

DE  PSYCHOLOGIA. 

Psychologia  tractat  de  entibus  viventibus.  Hinc  in 
primis  quid  vita  sit  definiendum,  atque  ostendendum 
vitae  principium  a  viribus  chemicis  et  mechanicis  essenti- 
aliter  distinctum  esse. 

Deinde  agendum  est  de  vita  vegetativa  et  animali,  ac 
quid  de  brutorum  anima  sentiendum. 

In  secundo  capite  de  variis  facultatibus  cognoscendi 
hominis  sermo  est,  de  sensatione,  imaginatione,  etc. 

In  tertio  agernus  de  appetitu,  tum  sensitivo  tum  ratio- 
nali,  et  hominis  liberum  arbitrium  adstruemus. 

In  quarto  capite,  ex  facultatibus  quibus  homo  praeditus 
est  deducimus  animse  ipsius  simplicitatem  et  spirituali- 
tatem,  ut  sic  ejus  naturam  determinemus,  et  ostendemus 
animam  esse  substantiam,  eam  esse  unicum  principium 
vitae  in  homine,  et  uniri  corpori  ut  forma  substantialis. 

In  quinto  capite  de  ejus  origine  et  duratione  sermo  erit. 

In  sexto  demum  agendum  est  de  variis  systematibus 
quse  inventa  fuere  ad  explicandam  originem  idearum,  et 
scholasticum  systema  adstruendum. 


CAP.  I. 

DE   VITA. 


§  i.   Quaedam  corpora  non  solum  gaudent  vi  agendi 
in  alia  corpora,  sed  etiam  se  ipsa  evolvunt   atque  perfi- 

ciunt.  Illa  dicuntur  vita  prsedita  esse.  Vita  consistit  in 
actibus  immanentibus,  sed  se  manifestat  per  motum,  et 
principium  a  quo  procedunt  istse  actiones  immanentes 
est  principium  vitale.  Vita  haec  potest  esse  vel  sola 
vegetativa,  ut  cernitur  in  plantis,  vel  vegetativa  simul  et 
sensitiva,  ut  est  in  animalibus.  In  homine  prseter  vitam 
animalem  habetur  etiam  vita  intellectualis. 

§  2.  PROP.  I.  CORPORA  VIVENflA  ESSENTIALITER  DIF- 
FERUNT    A    NON    VIVENTIBUS. 

Prob.  Corpora  viventia  instruuntur  organis,  quibus 
utuntur  ad  actiones  vitales  peragendas  non  item  corpora 
inorganica.  Et  quamvis,  facta  decompositione  corporis 
viventis,  exurgant  corpora  inorganica  prsesertim  hydro- 
genium,  oxygenium,  nitrogenium  et  carbo,  in  omnibus 
organicis  tamen  carbo  prsedominatur,  quod  in  inorgani- 
cis  locum  non  habet. 

Magna  est  afhnitas  chemica  inter  oxygenium  et  carbo- 
nem,  plantse  vero  per  folia  decomponunt  acidum  car- 
bonicum,  et  sibi  appropriant  carbonem,  liberantque  oxy- 
genium. 

In  inorganicis  oxygenium  corpora  cum  quibus  unitur 
decomponit,  animalia  vero  illud  respirant,  ut  vitam  con- 
servent. 

Organica  corpora  e  cella  originem  ducunt,  ex  qua  vel 
per  multiplicationem  cellae,  vel  per  evolutionem  ejusdem, 
totus  organismus  paulatim  evolvitur. 

Corpora  inorganica,  utut  dividuntur,  omnes  eorum  par- 
tes  semper  eandem  naturam  retinent ;  organica  vero  diver- 
sis  partibus  constant,  quae  ad  vitse  functiones  necessarise 
sunt,  quseque  si  a  toto  divelluntur,  jam  non  possunt  per 
se  existere,  sed  corrumpuntur,  nam  in  toto  et  per  totum 

tantummodo  subsistunt.  Quod  si  in  multis  plantis,  et 
in  aliquibus  animalibus  infimi  generis,  partes  quaedam 
avulsse  adhuc  vita  prseditse  esse  possunt,  id  fit  quia  jam 
in  eis  habentur  omnia  ad  vitae  functionem  necessaria,  et 
neque  ipsa  utcumque  secari  aut  dividi  possunt. 

Corporainorganica  quamcumque  figuram  accipere  pos- 
sunt,  et  si  in  crystallizatione  determinatas  figuras  assu- 
munt,  semper  lineis  rectis  limitantur.  Organica  autem 
corpora  determinatam  semper  figuram  habent,  unum- 
quodque  juxta  suam  speciem  ;  et  forma  eorum  lineas  non 
rectas  sed  curvas  sequitur. 

Inorganica  crescunt  per  juxtapositionem,  et  eorum 
moles  crescere  potest  in  indefinitum ;  organica  vero  cres- 
cunt  per  intussusceptionem,  et  per  transformationem  ele- 
mentorum  in  suas  proprias  substantias  ;  et  unumquodque 
a  natura  detenninatam  molem  habet,  quam  excedere 
non  potest. 

Inorganica  in  indefinitum  perdurare  possunt  in  sua 
existentia,  et  non  alterantur  nisi  per  actionem  agentis 
externi.  Organica  vero  non  sese  conservant  nisi  per 
assimilationem  aliarum  substantiarum  quas  in  se  sus- 
cipiunt,  et  per  expulsionem  earum  quse  organismo  jam 
inservire  non  possunt.  Praeterea  tempus  eorum  dura- 
tionis  limitatum  est  et  eorum  species  conservatur  per 
reproductionem  individuorum  ejusdem  speciei. 

Hisce  positis  sic  argumentari  licet :  Essentia  rerum 
determinanda  est  ex  earum  proprietatibus  et  operationi- 
bus.  Ergo  ubi  proprietates  et  operationes  sunt  diversae, 
etiam  essentiae  diversae  sint  necesse  est.  Atqui  viven- 
tia  gaudent  proprietatibus  et  operationibus  toto  ccelo 
diversis  a  proprietatibus  et  operationibus  non  viventium. 
Ergo  essentialiter  differunt  viventia  a  non  viventibus. 

Volunt  aliqui  videre  in  crystallizatione  corporum  inor- 
ganicorum  aliquid  simile  functionibus  vitae,  ast  perperam, 
quia  haec  formatio  fit  per  externam  juxtapositionem,  non 
per  intussusceptionem  et  transformationem  in  propriam 
substantiam. 

§  3.  PROP.  II.  VlTA  VEGETATIVA  PLANTARUM  ESSEN- 
TIALITER    DIFFERT    A    VITA    ANIMALIUM. 

Prob.  In  plantis  tres  vitae  functiones  cernuntur,  nempe 
augmentum  seu  evolutio,  nutritio,  et  reproductio  medi- 
antibus  seminibus.  Vita  plantarum  in  formatione  semi- 
num  culminatur,  quia  auctio  et  nutritio  hanc  pro  fine 
habent ;  tunc  enim  evolutio  plantae  perfecta  est  quando 
usque  ad  seminum  formationem  progressa  est,  et  haec 
etiam  inservit  ad  conservationem  specierum.  Hisce  tri- 
bus  functionibus  tota  plantarum  vita  absolvitur.  Plan- 
tae  enim  nulla  sensationis  facultate  donantur  ;  nam  et 
organis  sensationi  aptis  carent,  et  sensatio  eis  inutilis 
foret,  quia  ad  objecta  sensu  percepta  sese  movere  non 
possent.  Patet  autem  vim  illam  cui  vita  debetur  in 
plantis  omnino  organis  alligatam  esse,  cum  nonnisi  in 
ipsis  et  per  ipsa  vitae  functiones  peragi  possint. 

In  animalibus  vero  etiam  istae  tres  functiones  vitae  in- 
veniuntur,  cum  hac  tamen  differentia,  quod  plantarum 
nutritio  derivetur  a  corporibus  inorganicis,  et  animalia 
utantur  tantum  organicis  corporibus  vita  privatis  ;  et 
reproductio  eorum  fit  per  conjunctionem  maris  cum 
fcemina. 

Sed  praeter  istas  functiones  etiam  habetur  in  animali- 
bus  vis  percipiendi  per  sensus,  ex  qua  perceptione  oritur 
appetitus  versus  objecta  sibi  propria,  et  fuga  a  nocivis  ; 
hinc  facultate  sese  movendi  gaudent.     Non  omnia  ani- 

malia  eadem  perfectione  gaudent  ;  sunt  quasdam  inflmi 
generis,  quae  vix  a  plantis  differunt  quoad  forraam,  in 
hoc  tamen  discriminantur,  quod  et  sensu  saltem  tactus 
prasdita  sint,  et  quamvis  etiam  saxis  adhaereant,  motum 
tamen  aliquem  spontaneum  habeant. 

Animalia  autem  gaudere  facultate  sentiendi,  et  non 
esse  mera  automata,  ut  voluit  Cartesius,  patet  tum  ex 
communi  omnium  sensu,  tum  ex  eo  quod  instructa  sint 
organis  ad  sensationem  idoneis,  tum  etiam  quia  gaudent 
motu  spontaneo,  qui  provenit  ex  perceptione  objectorum. 
Ex  vocibus  quas  edunt,  et  ex  membrorum  ac  totius  cor- 
poris  motu,  deducitur  ea  dolorem  aut  voluptatem  perci- 
pere.  Animalia  autem  perfecta  etiam  phantasia  et  me- 
moria  sensibili  dotata  sunt. 

Patet  ergo  esse  essentiale  discrimen  inter  principium 
vitae  animalium  et  plantarum. 

Quod  spectat  plantam  quae  sensitiva  dicitur  ;  quia 
ad  contactum  folia  ejus  sese  contrahunt,  ea  non  habet 
sentiendi  facultatem,  quia  organa  sensationi  apta  non 
habet,  et  quia  haec  contractio  satis  explicatur  per  reac- 
tionem  mere  mechanicam  contra  influxum  externum. 

§  4.  PROP.  III.  PRINCIPIUM  VIT.E  TUM  IN  PLANTIS 
TUM  IN  ANIMALIBUS  ESSENTIALITER  DIFFERT  AB  OMNIBUS 
VIRIBUS  MECHANICIS  ET  CHEMICIS  CORPORUM  INORGANI- 
CORUM. 

Prob.  Materialistae  omnes  tenent  vitam  non  oriri  nisi 
ex  concursu  virium  quae  inorganicis  substantiis  insunt, 
quae  in  unum  conspirantes  omnia  phsenomena  vitalia 
producunt.  Ipsi  hoc  asserunt,  quia  omnem  vim  mate- 
riam  ipsam  transcendentem  rejiciunt,  et  ita  viam  sibi 
parare  conantur  ad  animam  humanam  negandam.     Nullo 

autem  argumento,  ne  probabili  quidem,  suam  sententiam 
adstruere  valent.  Plura  autem  argumenta  evidenter  os- 
tendunt  veritatem  nostrae  propositionis. 

i°.  Ex  probatis  patet  esse  differentiam  essentialem  in- 
ter  corpora  organica  viventia  et  inter  corpora  inorga- 
nica.  Ergo  et  vires  a  quibus  operationes  vitae  pendent, 
essentialiter  distinguuntur  a  viribus  corporis  inorganici. 
Non  enim  sunt  operationes  vitae  solum  diversae  ab  actione 
aliorum  corporum,  sed  omnino  oppositae. 

2°.  Quamvis  vires  inorganicarum  substantiarum  etiam 
plus  minus  influunt  in  evolutionem  et  conservationem 
viventium,  attamen  principium  vitae  debet  esse  vis  supe- 
rior  omnibus  aliis  viribus,  quia  ipsa  unitatem  dat  sub- 
stantiae  viventi ;  quia  debet  regere  vires  alias,  easque  di- 
rigere  ad  conservationem  et  evolutionem  vitae,  earumque 
effectum  prohibere  ;  vires  enim  chemicae,  etc,  natura 
sua  tendunt  ad  organismum  destruendum,  et  tamdiu 
vita  permanet  quamdiu  vitae  principium  capax  est  resis- 
tendi  effectibus  aliarum  virium  ;  si  istae  vires  praevalent, 
mors  sequitur. 

3°.  Experientia  teste  constat  vitam  nonnisi  a  viventi- 
bus  procedere.  Ergo  vitae  principium  superius  sit  aliis 
viribus  necesse  est. 

4°.  Chemici  nunquam  possunt  reconstruere  materiam 
organizatam,  quamvis  per  analysim  sciant  elementa  in 
quae  organismus  resolvi  possit ;  et  quamvis  hoc  possent 
facere,  quod  tamen  nunquam  praestabunt,  nondum  pro- 
bassent,  vitale  principium  a  viribus  mechanicis  et  che- 
micis  non  differre  essentialiter.  Nam  ipse  organismus, 
quamvis  suam  evolutionem  debeat  principio  vitali,  non 
est  ipsum  principium  vitale,  etenim  ille  post  mortem  per 
aliquot  tempus  adhuc  perdurat,  vitae  principio  extincto. 

5°.  Organismus  vivens  non  potest  machinae  comparari, 
cujus  partes  moventur  a  principio  extrinseco,  et  omnes 
ejus  operationes  sunt  transeuntes.  Organismus  vero  a 
principio  intrinseco  movetur,  et  actiones  immanentes  ha- 
bet.  Insuper  ipse  sese  evolvit,  partes  suas  reparat,  et 
alia  individua  ejusdem  speciei  reproducit,  quod  machina 
prsestare  non  potest. 

§  5.  Objici  potest  :  i°.  Simplicius  est  explicare  princi- 
pium  vitae  pervires  corporum  inorganicorum. 

20.  Etsi  effectus  corporis  viventis  diversi  sint  ab  effec- 
tibus  aliorum,  hoc  sufficienter  explicari  potest  per  novas 
modificationes  quae  ex  eorum  concursu  procedunt. 

30.  Posset  dici  Deum  voluisse  ut  vires  inorganicse  in 
determinatis  circumstantiis  organismum  gignerent. 

40.  Deberet  admitti  pro  plantis  principium  simplex  seu 
anima,  quod  contra  sensum  communem  est. 

50.  Non  potest  intelligi  quid  sit  hoc  principium  vitale 
distinctum  ab  aliis  corporum  viribus. 

6°.  In  plantis  non  cernuntur  nisi  actiones  chemicse, 
ergo  vita  earum  non  requirit  principium  distinctum  a 
viribus  inorganicis. 

Principia  ad  solv.  diff.  :  im.  Quamvis  simplicior  appa- 
reat  theoria  materialistica,  ea  tamen  omnino  insufficiens 
est. 

2m.  Non  solum  habetur  diversitas  effectuum,  sed  vera 
oppositio. 

3m.  Deus  voluit^ut  causae  secundae  propria  activitate 
gaudeant  ;  ergo  si  vires  inorganicae  non  sufficiunt  ad 
vitam  explicandam,  aliud  principium  ab  eis  distinctum 
et  superius  admittendum  est. 

4m.    Principium  vitale    plantarum   recte    dici    potest 

anima,  quia  est  forma  quaedam  simplex  per  se,  quae  non 
est  substantia  completa,  sed  substantiale  principium  in- 
formans  materiam  primam  cum  qua  substantiam  vita 
praeditam  constituit.  Convenit  haec  forma  cum  forma 
corporum  inorganicorum,  in  eo  quod  per  se  subsistere 
non  possit,  sed  in  et  per  materiam  subsistit.  Est  tamen 
forma  superior  aliis  formis  et  essentialiter  ab  eis  dis- 
tincta* 

5m.  Non  possumus  imaginari  quid  sit  hoc  principium, 
sed  possumus  illud  intelligere. 

6m.  Non  habentur  in  plantis  solae  operationes  chemicae, 
quia  planta  substantias  inorganicas  per  vim  vitalem  in 
suam  ipsam  substantiam  transformat ;  cum  planta  habeat 
unitatem  tum  esse  tum  operandi,  debet  esse  etiam  in 
ipsa  principium  unicum  vitae.  Endesmosis  et  exosmosis, 
etc,  quae  in  plantis  cernuntur,  non  sunt  ipsae  principium 
vitae,  sed  instrumenta  quibus  illud  utitur  ad  actiones 
vitales  peragendas. 

§  6.    Prop.    IV.    Principium    yitm    in    animalibus 

UNUM    EST. 

Prob.  Etsi  animal  gaudeat  tum  vegetatione  tum  sensu, 
tamen  unum  est  ens,  unaque  substantia,  quae  utrasque 
operationes  peragit.  Est  in  eis  unitas  organismi,  qui 
quidem  constat  variis  partibus,  per  quas  diversse  opera- 
tiones  fiunt,  sed  tamen  omnes  ad  unum  scopum  ordi- 
natae  sunt.     Hinc  et  ab  uno  solo  principio  hae  actiones 

*  Anima  ab  Aristotele  definitur:  Actus  primus  corporis  physici  organici 
potentia  vitam  habentis.  Actus  firimus  dicitur  ut  significetur  eam  esse  formam 
substantialem,  corfioris  fihysici  organici,  quia  anima  facit  ipsum  corpus  organicum 
sicut  lumen  facit  aliquid  esse  lucidum  (S.  Th.  "  QQ.  Disp.,"  De  Anima,  art.  1  ad 
15),  potentia  vitam  habentis  ;  quia  cum  anima  sit  actus  primus  corporis  organici, 
ipsa  efficit  ut  corpus  organicum  ad  vitales  operationes  potentiam  habeat  (ibid.) 

vitales  procedunt. — Destructo  fn  animali  principio  senti- 
ente,  propter  dissolutionem  organorum  sentiendi,  omnis 
vita  in  ipso  cessat.  Ergo  vita  vegetativa  et  sentiens  ab 
eodem  principio  procedit. 

Notandum  est  quod  etsi  organa  utriusque  vitae  sint 
distincta,  non  ideo  nos  compelli  ad  duplex  principium 
vitale  admittendum ;  nam  organorum  diversitas  indicat 
solummodo  diversas  vitse  functiones.  Omnia  tamen 
unum  tantum  organismum  constituunt,  et  omnes  partes 
intimo  nexu  inter  se  colligantur. 

§  7.  Prop.  V.  Principium  vit^e  in    animalibus  est 

VERA  FORMA    CORPORIS  VIVENTIS,  QU^  ETSI  SIMPLEX  SIT, 

NON    est   TAMEN    SUBSTANTIA    per    se  subsistens,  sed 

EXISTIT    DEPENDENTER    A    MATERIA    QUAM    INFORMAT. 

Prob.  Principiutn  vitae  est  id  quod  non  solum  deter- 
minat  naturam  animalis,  sed  vpsius  esse  primumconstituit. 
Per  illud  enim  est  animal  organismus  vivens,  et  tota  ejus 
activitas  ab.illo  dependet.     Ergo  est  forma  substantialis. 

Ipsa  forma  est  simplex,  tum  quia  omnis  forma  per  se 
simplex  est,  tum  quia  hsec  simphcitas  requiriturad  actum 
sentiendi.  Unum  enim  debet  esse  principium  quod  per- 
cipit  ea  quse  a  diversis  sensibus  attinguntur,  quod  recolit 
actus  sentiendi  qui  jam  transierunt,  ac  proinde  ea  appe- 
tat  quae  sunt  sibi  delectabilia,  et  refugiat  ab  eis  quae  sibi 
molestasunt.  Atqui  hoc  principium  debet  esse  simplex. 
Nam  si  esset  compositum,  vel  omnes  partes  totum  sensum 
experirentur,  vel  partem  tantum  sibi  correspondentem. 
Si  prius,  tot  essent  entia  sentientia  quot  partes,  quod  est 
absurdum.  Si  posterius,  sensus  non  esset  possibilis,  quia 
non  haberetur  unus  atque  integer  sensus,  v.  g.,  soni  ; 
dimidius  autem  sensus  soni  est  aliquid    absurdum.     Si 

dicas  integram  perceptionem  oriri  ex  summa  totali  par- 
tialium  perceptionum,  rem  minime  explicas.  Nam  totus 
organismus  non  posset  totalem  sensum  percipere,  nisi 
quatenus  omnes  partes  suas  partiales  perceptiones  sibi  ad 
invicem  communicarent ;  ergo  iterum  tot  essent  sentien- 
tia  quot  partes ;  quod  si  non  communicarent  suas  par- 
tiales  perceptiones,  nullum  esset  subjectum  totalem  sen- 
sum  percipiens,  adeoque  nullus  esset  sensus  possibilis. 

Omnis  actio  vitalis  in  animali  reducitur  ad  functiones 
vegetativas  et  sensitivas,  ut  patet  experientia  (deinceps 
probabitur  animalia  nullo  modo  intelligentia  prsedita 
esse).  Atqui  actio  tum  vegetativa  tum  sensitiva  omnino 
alligata  est  organis  corporeis,  et  ab  eis  intrinsece  pendet. 
Ergo  etiam  principium  vitale  animalium  in  suo  esse  alli- 
gatum  est  organis  corporeis,  ita  ut  sine  illis,  sicuti  non 
potest  operari,  sic  nec  esse  possit.  Operatio  enim  sequi- 
tur  esse,  et  unumquodque  sicuti  est,  sic  etiam  operatur. 
Ergo  forma  substantialis  animalium  non  potest  per  se 
subsistere,  sed  subsistit  in  materia  quam  informat. 

§  8.  Ex  his  sequitur  :  i°.  Formam  hanc  substantialem 
non  esse  substantiam,  sed  principium  substantiale  quod 
simul  cum  materia  quam  informat  constituit  esse  anima- 
lis. 

2°.  Formam  hanc  naturaliter  desinere  existere  seu 
corrumpi  per  accidens  quando  organismus  ineptus  flt  ad 
actiones  vitales  peragendas. 

Notanda  :  im.  Dici  posset  aliqua  animalia  dividi  posse 
quin  partes  vitam  amittant.  Ergo  et  principium  vitale 
divisibile  est,  ac  propterea  non  simplex.  Ast  non  est  pro- 
prie  vitae  principium  quod  dividitur,  sed  illud  multipli- 
catur.     Ista    divisio  in  annulatis,    sicuti  in  plantis,  non 

potest  fieri  utcumque,  sed  solummodo  secundum  eas 
partes  quse  jam  iis  instructae  sint  organis  quse  ad  vitae 
functiones  sunt  necessariae.  Si  illa  divisio  fit  et  aliae 
conditiones  ad  vitam  evolvendam  concurrant,  illa  vita, 
quae  jam  in  potentia  in  eis  partibus  erat,  ad  actum  re- 
ducitur. 

2m.  Brutorum  animae  non  oriuntur  per  creationem, 
sicuti  animae  ratione  praeditae.  Dicuntur  educi  e  ma- 
teria,  non  eo  sensu  quasi  jam  formaliter  in  materia  con- 
tinerentur,  sed  quod  Deus  initio  creationis  viventibus 
indiderit  vim  qua  sese  reproducere  possint,  quse  repro- 
ductio  tamen  independenter  a  materia  non  potest  fieri. 

3m.  Generatio  sequivoca  aut  spontanea  nulla  est,  ut 
jam  superius  dictum  fuit.  Omne  vivum  originem  a  vi- 
vente  ducit,  ut  patet  experientia. 

§    9.    Prop.  VI.    Anima  brutorum  caret  intelli- 

GENTIA. 

Prob.  Intelligentia  in  eo  consistit,  quod  ens  intelligens 
apprehendat  universale  seu  ideale,  atque  ex  jam  cognitis 
per  ratiocinium  alias  veritates  deducat.  Hinc  etiam  fit 
ut  ens  intelligens  sciat  id  quod  facit,  et  rationem  quare 
id  faciat.  Atqui  nihil  eorum  deprehenditur  in  actionibus 
animalium.  Eorum  cognitio  limitata  est  ad  res  singula- 
res,  et  determinatur  a  solo  sensu ;  nunquam  se  ipsa  ad 
aliquam  actionem  determinant,  sed  semper  ad  operandum 
ab  objectis  in  sensum  agentibus  determinantur.  Hoc 
autem  patet  ex  eo,  quod  animalia  non  sint  perfectibilia 
seu  quod  semetipsa  perficere  non  possint.  Animalia 
nihil  addiscunt,  sed  statim  ab  initio  jam  a  natura 
habent  omnia  ea  quae  sibi  ad  vitae  sustentationem  et 
conservationem  necessaria  sunt.     Eorum  actiones  sem- 

per  esedem  permanent.  Si  aliquid  didicerint  eo  quod  ab 
hominibus  eorum  activitas  determinata  fuerit  ad  aliquos 
habitus  acquirendos,  id  proli  suae  tradere  non  possunt. — 
Animalia  carent  principio  moralitatis,  nullumque  signum 
dant  curiositatis. — Si  intelligentia  praedita  essent,  pos- 
sent  ipsa  percipere  relationem  inter  causam  et  effectum, 
ac  proinde  ad  cognitionem  Dei  pervenire  ;  hinc  gaude- 
rent  propria  personalitate,  et  nos  erga  ea  officia  servan- 
da  haberemus,  nec  eis  ut  rebus  in  proprium  commodum 
uti  possemus. — Animalia  carent  loquela,  seu  facultate 
exprimendi  per  articulatos  sonos  sua  sensa.  Possunt 
ipsa  solummodo  exprimere  quasdam  sensationes  gaudii, 
doloris  vel  aversionis  per  voces  naturales  inarticulatas. 
Si  autem  quaedam  animalia  quasdam  voces  articulatas  ab 
homine  addiscunt,  satis  patet  experientia,  ea  non  intelli- 
gere  quid  per  illas  voces  significetur. 

Hinc  patet  animalia  non  uti  ratione,  sed  ea  duci  in- 
sti?ictu,  qui  est  impulsus  eis  inditus  ab  Auctore  naturae, 
quo  ipsa  determinantur  ad  eas  actiones  peragendas,  quae 
naturae  et  destinationi  eorum  convenientes  sunt.  Non 
est  nomen  i?istinctus  vox  aliqua  inventa  ad  tegendam 
nostram  ignorantiam,  quia  talis  instinctus  etiam  in  nobis 
relate  ad  quasdam  operationes  invenitur.  Sic  qui  in  su- 
bito  periculo  cadendi  versatur,  ante  omnem  reflexionem 
motum  corpori  imprimit  ad  praecavendum  casum  aut  eum 
minus  periculosum  reddendum.  Cum  per  istum  instinc- 
tum  animalium  actiones  determinantur  ad  ea  quae  naturae 
eorum  conveniunt,  animalia  propter  finem  agunt.  Iste 
quidem  finis  ab  eis  non  cognoscitur,  sed  isti  fines  deter- 
minati  eis  fuerunt  ab  Intelligentia  divina.  Ex  hoc  fit  ut 
saepe  actiones  animalium  analogiam  habeant  cum  actibus 
qui  in  homine  a  ratione  procedunt. 

§  10.  Objici  potest :  i°.  Animalia  mira  quaedam  ope- 
rantur,  quae  intelligentiam  manifestant. 

20.  Multa  addiscunt,  et  voci  hominis  ad  nutum  obe- 
diunt. 

30.  Multae  eorum  actiones  vix  ac  ne  vix  quidem  dif- 
ferunt  ab  eis  quae  homines  ope  ratiocinii  perficiunt. 

40.  Mutant  saepe  suum  operandi  modum,  quando  in 
diversis  circumstantiis  inveniuntur. 

50.  Darwin  ostendit  aliqua  animalia  profecisse,  quia 
canis  sex  latratus  differentes  edit  ad  diversas  affectiones 
significandas. 

6°.   Simiae  miro  modo  imitantur  hominum  actiones. 

70.  Animalia  habent  sensa  moralia,  quia  ostendunt 
amorem,  gratitudinem,  iram,  vindictam,  etc. 

8°.  Animalia  etiam  puniuntur. 

Principia  ad  solv.  diff. :  im.  Omnia  quse  ab  animali- 
bus  prsestantur  instinctui  debentur  ;  quia  semper  eodem 
modo  agunt,  et  omnia  individua  ejusdem  speciei  easdem 
operationes  perficiunt.  Si  apum,  v.  g.,  opera  intelligentiae 
deberentur,  eae  utique  plus  intelligentiae  monstrarent  quam 
generalitas  hominum. 

2m.  Nihil  animalia  per  se  ipsa  addiscunt  ;  sed  homi- 
num  industria  possunt  assuefieri  ad  quasdam  operationes 
peragendas,  ita  ut  ad  signum  aliquod  ab  homine  datum 
id  praestent  ad  quod  praestandum  fuere  assuefacta.  Ta- 
men  quae  hoc  modo  didicerunt,  proli  suae  tradere  non 
possunt. 

3m.  In  animalibus  oportet  admittere  vim  aestimativam, 
associationem  sensibilium  perceptionum,  quae  tamen 
limites  cognitionis  sensibilis  non  transcendunt.  Cum 
per  instinctum  agant  propter  finem,  quem  tamen  non 
videntur  agere  rationabiliter.       Sed  ratioci- 

nium  nullum  ab  eis  perficitur,  quia  ideis  universalibus 
carent.  Ratiocinium  est  in  mente  hominis  eorum  ac- 
tionem  considerantis. 

4m.  Mutatur  identidem  operandi  modus,  si  in  diversis 
circumstantiis  inveniuntur,  id  autem  non  fit  ratiocinio, 
sed  quia  eorum  natura  sese  adaptat  istis  circumstantiis  ; 
signum  hujus  rei  est,  quia  iste  novus  modus  agendi  per 
generationem  transmittitur. 

5m.  Darwin  debuisset  ostendere  hos  latratus  non  esse 
canibus  naturales,  et  eos  ab  initio  jam  hisce  latratibus 
non  usos  fuisse. 

6m.  Mera  facultas  imitandi  quasdam  hominum  actiones 
non  excedit  facultatem  percipiendi  sensibilem.  Non 
competit  illa  nisi  paucis  speciebus. 

7m.  Istae  affectiones  amoris,  etc,  non  ostendunt  per- 
ceptionem  moralitatis,  sed  per  meras  perceptiones  sensi- 
biles  satis  explicantur. 

8m.  Animalia  proprie  non  puniuntur,  sed  ut  desistant 
ab  aliqua  actione,  sensatio  dolorosa  connectitur  cum  illa 
actione,  ut  sic  ab  ea  absterreantur. 


CAP.  II. 

DE    FACULTATE    COGNOSCENDI    HOMINIS. 

§11.  De  sensitiva  cognitione.  Experientia  constat 
nos  quinque  sensibus,  visu,  auditu,  olfactu,  gustu  et 
tactu,  praeditos  esse,  qui  omnes  propria  sua  objecta 
habent.  Per  eandem  experientiam  pariter  constat  nos 
per  sensus  attingere  qualitates  corporum.  Harum  quae- 
dam   ab  uno   tantum  sensu  percipiuntur  ;  aliae   a   pluri- 

bus  sed  diversimode  attinguntur.  Sic  auditu  percipimus 
sonos,  olfactu  odores,  gustu  sapores.  Lux,  et  colores 
qui  a  radiis  lucis  pendent,  sunt  objectum  visus,  sed  per 
eum  etiam  percipere  possumus  extensionem,  figuram, 
situm,  quietem  et  motum.  Ad  tactum  pertinent  calor, 
resistentia  corporum,  eorum  extensio,  figura,  durities, 
etc.  Hinc  tactus  inservire  potest  menti  ad  errores  prae- 
cavendos  qui  ex  solo  visu  oriri  possent  relate  ad  figuram, 
etc. 

Ad  sensationem  tria  requiruntur  :  sensitiva  potentia, 
objectum  sensibile,  et  unio  objecti  cum  potentia  ;  hsec 
unio  autem  fit  per  speciem  intentionalem  sensibilem. 
Mera  impressio  objecti  sensibilis  in  organum  non  sufficit 
ad  progignendam  sensationem,  quia  hsec  impressio  etiam 
fit  in  organo  vitae  principio  destituto.  Sensatio  est  ac- 
tus  vitalis,  distinctus  ab  impressione  in  organum  sensus. 
Per  illam  impressionem  tamen  determinatur  potentia 
sensitiva  ad  actum  sentiendi  eliciendum,  et  haec  deter- 
minatio  fit  per  speciem  intentionalem  sensibilem,  per 
quam  fit  illa  unio  potentiae  cum  objecto,  quae  ad  sensa- 
tionem  necessaria  est.  Objectum  enim  sensibile  prouti 
est  in  sua  natura  physica,  in  potentiam  ingredi  non  po- 
test,  neque  potest  fieri  sensatio,  ut  voluerunt  quidam 
veteres,  per  qusedam  idola,  quae  ab  objectis  jugiter  avel- 
luntur  et  in  sensum  ingrediuntur.  Hinc  sensatio  fieri 
aliter  non  potest  nisi  per  quandam  similitudinem  rei  ex- 
ternae,  quae  per  actionem  objecti  externi  in  sensum  in 
potentia  sensitiva  imprimitur,  et  per  quam  similitudinem 
ipsum  objectum  percipitur. 

Sensaiio  recte  vocatur  cognitio,  quia  est  actus  vitalis 
receptus  in  ipsa  potentia,  quo  enti  sentientialiquid  mani- 
festatur. 

Objectum,  seu  terminus  sensationis,  non  est  neque  im- 
pressio  facta  in  organum,  neque  ipsa  objecti  similitudo 
in  potentiam  recepta,  sed  ipsum  objectum  extra  nos  posi- 
tum.  Nam,  experientia  teste,  per  sensationem  certiores 
finms  de  ipso  objecto  externo  nos  amciente.  Pariter  si 
solas  impressiones  in  sensum  factas  perciperemus,  objec- 
tum  perceptum  non  esset  nisi  organum  hoc  vel  illo  modo 
affectum,  et  nullo  modo  ad  cognitionem  objectorum  ex- 
ternorum  pervenire  possemus.  Hoc  autem  contradicit 
nostrae  experientise  et  sensui  communi  omnium  homi- 
num.  Hinc  patet  similitudinem  objecti  seu  speciem  in- 
tentionalem  sensibilem  non  esse  objectum  cognitum,  sed 
principium  quo  objectum  externum  cognoscitur  ;  est 
enim  id  per  quod  potentia  sensitiva  ad  cognitionem  sen- 
sibilem  determinatur. 

Sensationis  actus  non  a  sola  anima  perficitur,  quia  vir- 
tus  sensitiva  ex  composito  humano  resultat,  eo  quod 
actus  sentiendi  intrinsece  dependeat  ab  organo  corporeo. 
In  nobis  conscientia  actus  sensationis,  actus  animae  est, 
quia  conscientia  hasc  est  actus  intellectus,  qui  in  brutis 
non  invenitur. 

Ope  sensuum  externorum  in  cognitionem  qualitatum 
sensibilium  corporum  venimus  ;  ast  probe  animadverten- 
dum,  non  omnes  eas  qualitates  corporibus  inesse  for- 
maliter,  sicuti  sunt  in  sensatione  nostra.  Qusedam  enim 
sensationes  supponunt  solummodo  certas  dispositiones  in 
corporibus,  quibus  apta  redduntur  ad  determinatas  sen- 
sationes  in  nobis  producendas  ;  tales  sunt  sensationes 
quae  pertinent  ad  gustum,  et  auditum,  sicuti  etiam  sen- 
satio  coloris,  etc. 

Alise  autem  qualitates  revera  insunt  corporibus,  ut  mag- 
nitudo,  figura,  durities,  etc.     Priores  dicuntur  qualitates 

pure  sensibiles,  aliae  vero  sunt  reales.  Sensus  externi 
directe  quidem  solummodo  attingunt  qualitates  sensi- 
biles,  sed  cum  sensus  eas  percipiant  in  concreto,  nos  per 
sensus  ipsa  corpora  quibus  istae  qualitates  insunt,  perci- 
pimus. 

§  12.  De  sensu  interno.  Praeter  sensus  externos 
admittendus  est  etiam  sensus  internus,  quia  non  solum 
objecta  externa  percipimus,  sed  etiam  affectiones  sensi- 
biles  quae  nobismetipsis  insunt,  ut  famem,  sitim,  dolo- 
rem,  etc.  Praeterea  necesse  est  admittere  sensum  inter- 
num,  qui  communis  dicitur,  quique  sit  veluti  centrum 
commune  in  quo  omnes  sensationes,  quae  per  sensus  ex- 
ternos  experiuntur,  uniantur,  et  quo  fiat  ut  deprehenda- 
tur  diversitas  sensationum,  et  una  ab  alia  discriminatur. 
Talis  discriminatio  etiam  in  brutis  obtinet,  hinc  oportet 
ut  adsit  facultas  organica  quae  id  prsestari  valeat.  Nam 
sensus  externi  versantur  solum  circa  objecta  sibipropria, 
neque  ad  alia  sese  extendere  possunt  ;  si  ergo  non  ades- 
set  sensus  internus  communis,  animal  non  posset  perci- 
pere  discrimen  inter  varia  objecta  sensibilia.  Per  sensum 
internum  attingimus  affectiones  nostras  sensibiles  in  con- 
creto,  hinc  etiam  per  illum  corpus  nostrum  sensibili  cog- 
nitione  percipimus. 

Sensus  hic  internus  toto  ccelo  differt  a  conscientia. 
Nos  non  solum  sentimus  nos  sentire,  sed  etiam  conscii 
sumus  nostrae  sensationis.  Ista  cognitio  in  brutis  omni- 
bus  deest,  quia  ut  perveniamus  in  cognitionem  intellec- 
tualem  nostrarum  affectionum  et  nostri  Ego,  necesse  est 
refiectere  super  actus  nostros ;  facultas  autem  organica 
non  potest  se  supra  se  ipsam  veluti  replicare,  ut  sua 
activitas  et  subjectum  a  quo  procedit,  objectum  fiant  suae 

cognitionis.     Conscientia   ergo    est   actus  intellectualis, 
quamvis  a  multis  nomen  sensus  intimi  sortita  sit. 

§  13.  Imaginatio  est  facultas  sensibiles  perceptiones 
ante  habitas,  cum  earum  objecta  absunt,  reproducendi, 
aut  varias  has  perceptiones  diversimode  conjungendi. 
Hsec  facultas  etiam  phantasia  vocatur.  Ea  non  solum 
versatur  circa  ea  quse  visu  attinguntur,  sed  ad  omnes 
sensationes  sese  extendit,  nam  etiam  sonos,  aut  sapores, 
etc,  nobis  imaginari  possumus.  Facultas  haec  pendet  in 
sua  actione  ab  organis,  et  in  brutis  (saltem  perfectis) 
etiam  invenitur.  In  homine  tamen,  ob  intimam  unio- 
nem  animae  cum  corpore,  cum  principium  nostrum  sen- 
tiens  etiamintelligens  sit,  imaginatio  plerumque  sine  actu 
intelligentise  non  exercetur  ;  et  vicissim  nihil  mente  intelli- 
gimus,  quin  statim  pbantasia  illud  conetur  vestiri  aliqua 
sensibili  imagine,  aut  si  agitur  de  re  quae  sensibili  ima- 
gine  reprsesentari  non  potest,  quin  nomen  objiciat  quo 
illud  objectum  exprimimus.  Hinc  imaginatio  est  quasi 
speculum,  in  quo  reflectitur  intelligentia.  Ex  hoc  tamen 
non  sequitur  mentem  nostram  in  sua  actione  alligatam 
esse  organis,  ut  deinceps  probabitur. 

Objectum  imaginationis  identidem  ita  vividum  esse 
potest,  ut  mens,  vel  defectu  attentionis,  vel  ex  eo  quod 
ejus  actio  impedita  sit,  judicet  objectum  hoc  actu  esse 
praesens.     Hinc  oriuntur  hallucinationes. 

§  14.  De  somnio.  Cum  organa  nostra  defatigentur 
per  continuum  exercitium,  necesse  est  ut  identidem  qui- 
escant.  Ad  hoc  somnus  a  Deo  institutus  est,  in  quo  sen- 
sus  nostri  ligati  jacent,  ut  sic  iterum  ad  suas  operationes 
peragendas  idonei  fiant.     In  somno  profundo,  etiam  ima- 

ginatio  ligata  manet ;  ast  saepe  imaginatio  in  somno  ex- 
citatur,  et  sensibilium  objectorum  repraesentationes  olim 
habitas  reproducuntur,  miro  modo  mixtas  et  combinatas. 
Haec  excitatio  phantasiae  pendet  a  vario  statu  corporis, 
nervorum  et  spirituum  vitalium.  Hinc  somnia  enascun- 
tur.  In  somniis  intellectus  non  omnino  impeditus  est, 
quia  imagines  nobis  praesentes  intelligimus,  saepe  in  som- 
niis  ratiocinamur,  sed  intellectus  capax  non  est  coordi- 
nandi  has  imaginationes  sicuti  in  statu  vigiliae.  Imo  et 
voluntatis  operationes  in  somniis  perficiuntur,  sed  non 
libere.  Quo  vividiora  somnia  sunt,  eo  minus  etiam  vires 
per  somnum  reficiuntur.  Ex  dictis  patet  quam  absurdum 
sit  velle  e  somniis  futura  conjicere.  Somnambulismus 
est  status  morbosus,  in  eo  situs,  ut  prseter  imaginationem 
alii  etiam  sensus  plus  minusve  suasoperationes  peragunt, 
quin  tamen  agens  hujus  operationis  reflexe  sibi  conscius 
sit,  et  saepe  aut  non  recordetur  omnino  quse  in  eo  statu 
fecit,  aut  credat  se  ea  somniasse.  Iste  status  videtur 
pendere  a  vitiato  systemate  nervoso. 

§  15.  De  memoria.  Memoria  est  facultas  reprodu- 
cendi  et  recognoscendi  prseteritas  cognitiones.  Haec, 
prout  est  quaedam  specialis  facultas,  ad  facultates  sen- 
tientes  pertinet.  Nam  proprium  objectum  memoriae  est 
praeteritum,  ut  praeteritum  est.  Sed  praeteritum  ut  prae- 
teritum  est  objectum  sensile,  non  vero  intelligibile,  quia 
primum  significat  aliquod  tempus  determinatum  ;  aliud 
est  indeterminatum  ac  universale,  proinde  extra  omne 
tempus  consideratur.  Facultates  autem  discriminantur 
per  objecta  circa  quae  versantur.  Ergo  memoria  est  fa- 
cultas  sentiens.  Hinc  etiam  belluae  memoria  praeditae 
sunt,  ut  patet  ex  earum  operandi  modum  (Comp.  Sanse- 

verino,  "  Dynamologia,"  cap.  iii.  art.  x.)  Habetur  etiam 
memoria  intellectiva,  cujus  est  species  intelligibiles  con- 
servare  ;  sed  haec  memoria  non  constituit  facultatem  spe- 
cialem,  quia  est  ipse  intellectus  prouti  conceptus  semel 
habitos  conservat  (S.  Thom.,  1   p.  q.  lxxix.  art.  7). 

"  Reminiscentia,"  ut  ait  S.  Thomas,  "  nihil  aliud  est 
quam  inquisitio  alicujus  quod  memoria  excidit.  Et  ideo 
reminiscendo  venamur,  id  est  inquirimus  id,  quod  con- 
sequenter  est  ab  aliquo  priori,  quod  in  memoria  tenemus, 
puta  si  quaerit  memorari  id  quod  ante  quatuor  dies  fecit, 
meditatur  sic  :  hodie  feci  hoc,  heri  illud,  tertia  die  aliud, 
et  sic  secundum  consequentiam  motuum  assuetorum  per- 
venit  resolvendo  in  id  quod  fecit  quarta  die  "  ("  De  Mem. 
et  Rem.,"  lect.  i.  et  iii.)  In  reminiscentia  est  quoddam 
ratiocinium  imperfectum,  quod  procedit  ex  quibusdam 
particularibus,  quorum  anima  recordatur,  ad  aliorum  re- 
cordationem.  Non  ideo  est  diversa  facultas  a  memoria, 
sed  est  tantum  dos,  quae  memoriam  perficit,  eamque  bel- 
luina  prasstantiorem  reddit. 

§  16.  De  facultate  ^estimativa.  Facultas  aestima- 
tiva  ea  est  qua  in  rebus  sensibilibus  apprehenduntur 
qualitates  quae  per  sensus  non  innotescunt,  v.  g.,  illas 
esse  aut  utiles  aut  noxias.  ^Estimativa  in  belluis  inveni- 
tur.  Sic  ovis  quae  lupum  nunquam  vidit,  eo  viso,  statim 
fugit.  Per  hanc  facultatem  fit  quoddam  judicium  circa 
particularia  ;  sed  in  eo  proprietas  subjecto  attribuitur 
prout  cum  ipsa  re  singulari  conjungitur  ;  hinc  non  cog- 
noscitur  quid  proprietas  illa  sit  (ut  fit  in  judicio  intel- 
lectus),  sed  illam  proprietatem  inesse  rei  quae  sensibus  ob- 
viam  fit.  ^Estimativa  facultas  ergo  non  est  facultas  in- 
tellectiva  sed  sentiens.     Ea  tamen  in  homine  multo  prae- 

stantior  est  quam  in  brutis,  quia  in  ipso  conjuncta  est  cum 
ratione. 

§  17.  De  intellectu.  Experientia  nostra  constat 
nos  non  solum  percipere  res  sensibiles,  sed  ulterius  pro- 
cedimus  et  etiam  rationes  rerum  sensibilium  cognosci- 
mus.  Sensus  non  attingit  nisi  ea  quse  sub  sensum  ca- 
dunt,  et  limitatur  ad  res  singulares  physice  existentes, 
quae  in  sensum  agunt  ;  imaginatio  non  potest  versari 
nisi  circa  objecta  per  externum  sensum  percepta,  quam- 
vis  ea  miro  modo  haec  objecta  conjungere  possit.  In- 
tellectus  vero  apprehendit  ea  quae  sensum  transcendunt, 
rei  rationem  percipit,  ejusque  varias  relationes  ;  imo  in- 
tellectus  ad  omne  id  quod  rationem  entis  habet  sese  ex- 
tendere  potest,  dummodo  illud  ei  sufficienter  manifes- 
tetur. 

Unde  patet,  magnum  discrimen  intercedere  inter  sen- 
sum  et  intellectum.  Sed  nunc  quaeritur  quomodo  intel- 
lectus  ad  cognitionem  suam  intellectualem  perveniat. 
Sicuti  ad  operationem  sensitivam  tria  requiruntur,  facul- 
tas  cognoscitiva,  objectum,  et  unio  objecti  cum  facultate, 
per  quam  fit  sensus  in  aetn,  sic  etiam  ad  intellectum  hsec 
tria  requiruntur.  Experientia  constat  activitatem  nos- 
tram  per  semetipsam  non  posse  ad  actum  cognitionis 
pervenire,  sed  debere  determinariad  cognitionem  objec- 
torum,  et  ipsam  pendere  a  sensu  in  sua  cognitione,  non 
eo  quidem  sensu,  quod  cognitio  intellectualis  eliciatur  ab 
anima  quatenus  alligata  est  organis — si  enim  hoc  esset, 
super  sensibiles  apprehensionessese  elevare  non  posset — 
sed  quod  sensus  ei  materiam  suae  cognitionis  subminis- 
tret.  Ergo  objectum  proprium  intellectns  humani  est 
intelligibile  in  sensibili.     Veritatem  enim  noster  intellec- 


198  Compendium  Philosophice. 

tus  in  rationibus  aeternis,  prouti  in  Dei  mente  existunt, 
non  intuetur,  neque  Deus  nobis  indidit  omnes  species 
earum  rerum  quae  naturaliter  cognoscere  possumus,  ut 
in  fine  hujus  libri  ostendetur.  Hinc  non  alio  niodo 
quam  per  cognitionem  sensibilium  ad  cognitionem  in- 
telligibilis  ascendere  possumus. 

Quando  intellectui  prsesentatur  objectum  sensibile  per 
sensum,  ipse  in  specie  sensibili,  quae  rem  in  concreto 
reprsesentat,  deprehendit  elementum  intelligibile  seu 
essentiam  rei  (quid  res  est)  per  abstractionem.  Istam 
abstractionem  peragit  mens  activitate  sua,  habet  enim 
sibi  a  Deo  inditum  lumen  intellectuale,  quae  est  simili- 
tudo  quaedam  luminis  infiniti ;  ad  hanc  abstractionem, 
quge  directa  vocatur,  nulla  necesse  est  comparatio  inter 
varia  objecta  ejusdem  naturae,  ut  mens  deprehendat  quse 
proprietates  omnibus  sint  communes,  sed  ipsa  directe  fit 
per  activitatem  intellectus  ab  illa  concreta  specie  sensi- 
bili.  Ula  ratio  seu  essentia  rei  abstracta  est  species  in- 
telligibilis,  quse  menti  imprimitur,  et  per  quam  in  se  ipsa 
progignit  similitudinem  intellectualem  rei  intellectae,  seu 
verbum  mentis  exprimit;  et  per  hoc  fit  actu  cognoscens. 
Prima  species  vocatur  species  impressa,  verbum  autem 
mentis  dicitur  species  expressa.  In  ista  cognitione  mens 
partim  activa  est  et  partim  passiva  ;  activa  quatenus 
speciem  intelligibilem  abstrahit,  passiva  quatenus  spe- 
ciem  hanc  in  se  recipit ;  activa  etiam  est  in  formando 
verbum  mentis.  Hinc  illa  distinctio  admissa  a  Scho- 
lasticis  inter  intellectum  agentem  et  intellectum  pos- 
sibilem. 

Per  illam  igitur  speciem  intelligibilem  impressam  in 
mente  determinatur  mens  ad  actum  cognoscendi,  illa,  tit 
ait  Sanctus  Thomas,  consideratur  ut  principium  actionis 

intellectus  ("  QQ.  Dispt.,"  De  Potentia,  q.  viii.  a.  1),  ver- 
bum  autem  mentis  est  terminus  actionis  intellectus  sive 
ultimum  quod  intellectus  potest  in  se  operari  (ibid.)  No- 
tandum  tamen  est  neque  speciem  impressam  neque  expres- 
sam  esse  id  quod  cognoscitur,  sed  prima  est  principium 
quo  objectum  cognoscitur,  species  expressa  autem  in  quo 
illud  cognoscitur,  et  id  quod  cognoscitur  est  ipsa  ratio 
rerum  existentium  extra  mentem. 

§  18.  Ex  dictis  ergo  sequitur  primum  et  directum  ob- 
jectum  intelligentiae  esse  universale,  quia  ipsa  percipit 
rationem  rei  per  sensum  objectae,  seu  percipit  id  quod 
res  est;  talis  autem  est  perceptio  universalis.  Hoc  tamen 
universale  non  idem  est  ac  illud  de  quo  in  secundo  libro 
sermo  erat,  tractando  de  ideis  universalibus  ;  primum 
enim  est  universale  directum,  alterum  reflexum,  quod 
quidem  sine  primo  concipi  non  posset,  et  in  illo  nititur, 
sed  quod  per  comparationem  entium  ejusdem  naturse 
inter  se  efformatur.  Ast  quamvis  primarium  objectum 
intellectus  sit  universale,  nos  tamen  etiam  attingimus 
cognitionem  singularium,  illa  tamen  non  directe  cognos- 
cimus,  sed  per  reflexionem  intellectus,  sive  supra  actus 
nostros,  si  agitur  de  cognitione  nostri  ;  sive  supra  actus 
sensibilitatis,  si  sermo  sit  de  aliis  entibus  hujus  mundi 
visibilis. 

§  19.  Sunt  quidam  conceptus  fundamentales,  qui  in 
omnibus  aliis  conceptibus  supponuntur,  ut  ens,  ratio  rei, 
vis,  causa,  relatio,  etc.  ;  isti  statim  apprehenduntur  a 
mente  quando  ipsa  incipit  uti  sua  activitate.  Sed  etiam 
istorum  conceptuum  mens  non  habet  statim  reflexam 
Cognitionem,   ast  illi   obtinentur   per   reflexionem.     Isti 

conceptus  non  sunt  innati,  sed  per  vim  intellectus  agen- 
tis  etiam  a  sensibili  perceptione  abstrahuntur,  et  ad  illos 
naturaliter  acquirendos  nulla  necessaria  est  comparatio, 
nullumque  judicium.  Nostra  cognitio  igitur  incipit  a 
perceptione  singularis  per  sensum,  mens  concipit  uni- 
versale  directum,  deinde  attingit  cognitionem  intellec- 
tualem  individuorum,  ex  cognitione  individuorum  pro- 
cedit  ad  perceptionem  universalis  reflexi  per  compara- 
tionem. 

Sicuti  naturaliter  per  activitatem  intellectus  percipimus 
primos  conceptus,  sic  etiam  per  eandem  intellectualem 
vim  percipimus  prima  principia  quse  necessaria  sunt  ad 
evolvendos  primos  illos  conceptus,  quseque  prima  ra- 
tionis  principia  vocantur.  Hinc  donati  sumus  ab  ipsa 
natura  habitu  primorum  principiorum  ;  sed  sicuti  per 
reflexionem  solummodo  conscii  fimus  primorum  concep- 
tuum,  sic  etiam  horum  principiorum  explicitam  cognitio- 
nem  habemus  per  reflexionem.  Hinc  etiam  patet  pri- 
mum  intellectus  actum  esse  simplicem  apprehensionem, 
quse  omne  judicium  semper  antecedit,  sed  completa  cog- 
nitio  non  fit  nisi  per  judicium  seu  componendo  aut  di- 
videndo. 

§  20.  Judicia  nostra,  ut  dictum  fuit  in  Logica  (Lib.  I. 
§  19),  sunt  vel  analytica  vel  synthelica.  Kant  tertiam 
speciem  judiciorum  introducere  voluit,  nempe  judicia 
synthetica  a  priori.  Ast  perperam.  Omne  judicium  fit 
per  comparationem  duorum  conceptuum,  afHrmando  vel 
negando  eorum  convenientiam.  Hanc  convenientiam 
vel  discrepantiam  mens  videt  vel  per  simplicem  com- 
parationem  conceptuum  inter  se,  et  judicium  a  priori 
est ;  vel  nititur  experientia  in  sua  comparatione,  et  ju- 

dicium  est  syntheticum  aut  a  posteriori.  Judicia  ergo 
Kantiana  contradictionem  involvunt,  et  ut  ea  fierent, 
oporteret  admittere  mentem  determinari  ad  ea  profe- 
rendaper  caecum  quendam  impulsum,  quia,  ut  vult  Kant, 
per  experientiam  illa  non  fiunt,  et  tamen  mens  non  videt 
prsedicatum  contineri  in  notione  subjecti.  Jamvero  in- 
tellectus  necessario  determinari  non  potest  ad  actum  nisi 
per  suum  objectum,  quod  est  veritas  ei  evidenter  mani- 
festata.  Insuper  omnia  judicia,  quse  adducit  ad  suam 
opinionem  fulciendam,  sunt  aut  judicia  a  priori  aut 
judicia  synthetica. 

§  21.  Judicium  est  actus  ab  intellectu  elicitus,  quia  in 
omni  judicio  mens  affirmat  aut  negat  convenientiam  inter 
duos  conceptus  ;  haec  autem  affirmalio  aut  negatio  est 
actus  intellectus.  Voluit  Cartesius  omne  judicium  ac- 
tum  esse  voluntatis,  quia  est  actus  potentiae  appetitivae  ; 
ast  perperam.  Intellectus  quidem  est  tendentia  ad  ve- 
rum,  sed  ejus  actio  toto  ccelo  a  voluntatis  actu  dif- 
fert.  Intellectus  enim  intelligendo  rem  sibi  appropriat, 
eam  intus  legit,  quia  actus  cognoscendi  consistit  in  con- 
formitate  mentis  cum  suo  objecto,  et  per  judicium,  pro- 
prie  loquendo,  veritas  a  mente  apprehenditur.  Voluntas 
autem  veluti  extra  se  fertur  ut  suum  objectum  assequa- 
tur.  Quando  judicia  non  sunt  evidentia  neque  immediate 
neque  mediate,  ea  quidem  a  voluntate  pendent,  sed  tunc 
etiam  assensus  ab  intellectu  prsestatur,  quamvis  iste  as- 
sensus  a  voluntate  imperetur. 

§  22.  De  ratione.  Ratio  non  est  facultas  diversa  ab 
intellectu,  sed  diversusmodus  operandi,  qui  ex  ipsius  im- 
perfectione  oritur  ;  ideo  enim  ratiocinamur,  quia  imme- 

diato  intuitu  non  cognoscimus  omnes  veritates.  Ratio- 
cinium,  ut  perfici  possit,  requirit  ideas  universales.  Hinc 
animalia,  cum  sola  sentiendi  facultate  gaudeant,  ratioci- 
nari  non  possunt,  sed  mero  instinctu  in  suis  operationi- 
bus  ducuntur. 

§  23.  De  loquela.  Mens  in  conceptione  idearum 
veluti  sibimetipsi  loquitur  per  verbum  mentis,  et  istud 
sese  exterius  prodit  per  varia  signa  sensibilia,  sed  prse- 
sertim  per  loquelam,  quse  sine  verbo  mentis  impossibilis 
est.  Loquela  proprie  dicta  consistit  in  vocibus  articu- 
latis,  possumus  tamen  conceptus  nostros  exterius  mani- 
festare  etiam  per  scripturam,  quse  vel  ideographica  est 
(per  imagines)  aut  phonetica  (per  litteras). 

Naturale  quidem  homini  est  ut  verbum  mentis  verbo 
oris  exprimat,  non  solum  exterius  prolatum,  sed  etiam 
in  actu  cogitationis  ;  nam  dum  cogitamus,  conceptus  nos- 
tros  verbis  interius  prolatis  exprimimus,  et  verbo  mentis 
formam  quandam  corpoream  tribuimus,  ut  attentionem 
nostram  in  illud  figere  possimus.  Verba  tamen  illa  qui- 
bus  utimur,  non  sunt  signa  naturalia  sed  arbilraria,  quia 
variae  nationes  non  iisdem  vocibus  easdem  ideas  expri- 
munt,  et  ssepe  eadem  vox  diversas  omnino  significationes 
habet  apud  varias  nationes.  Hinc  quamvis  homini  fa- 
cultas  loquendiomnino  sit  naturalis,  ejus  usum  acquirere 
non  potest  nisi  jam  voces  habeat  quibus  sua  sensa  expri- 
mere  valeat.  Nos  linguam  addiscimus  ab  aliis  quibus- 
cum  versamur,  et  experientia  teste  constat,  nobis  loque- 
lam  valde  necessariam  esse  ut  mentis  nostrse  activitatem 
magis  explicemus  et  perficiamus.  Qui  loquela  carent, 
quamvis  non  omnino  expertes  sint  omni  intellectuali 
cognitione,  parum  tamen  in  ea  proficere  possunt,  et  ut 

ejus  defectus  suppleatur  necesse  illis  est  ad  gestus  recur- 
rere. 

Ex  hac  necessitate  loquelae  ad  pernciendam  activita- 
tem  mentis,  aliqui  deduxerunt  loquelam  ita  homini  ne- 
cessariam  esse,  ut  sine  ea  nullatenus  ad  rationis  usum 
pervenire  valeat  ;  et  hoc  probare  voluerunt  ex  eo  quod 
surdimuti  nulla  gaudeant  intellectuali  cognitione  ante- 
quam  per  signa  ab  aliis  instruantur.  Ast  hoc  omnino 
falsum  est,  neque  ullo  ne  probabili  quidem  facto  com- 
probatum.  Tales  homines  etiam  morales  conceptiones 
habere,  ex  eorum  agendi  modo  satis  in  comperto  est. 
Sed  praeterea  impossibile  est  ut  sola  vocum  articula- 
torum  communicatione  oriatur  in  mente  intellectualis 
conceptio,  nam  voces  cum  arbitrariae  sint,  nullam  habent 
cum  conceptibus,  quos  exprimunt,  naturalem  et  necessa- 
riam  connexionem  ;  vox  quse  auditur,  nisi  mens  illius 
significationem  intelligat,  solam  sensationem  in  auditu 
produceret ;  etenim  ei,  qui  vim  significandi  vocum  quas 
proferimus  non  intelligit,  inutiliter  loquimur.  Hoc  etiam 
patet  ex  modo  quo  tum  adulti  tum  infantes  linguam  ad- 
discunt,  nam  necesse  est  u-t  prius  videant  aut  tangant 
objectum  ut  illud  concipiant,  deinde  indicatur  vox  per 
quam  illud  objectum  exprimitur.  Ex  quo  sequitur  con- 
ceptum  mentis  semper  prsecedere  debere  usum  vocis,  ac 
proinde  falsum  esse  sine  loquela  nos  ad  usum  rationis 
pervenire  non  posse. 

§  24.  Quod  attinet  ad  originem  loquelae,  novimus  eam 
primo  homini  in  initio  suse  creationis  a  Deo  infusam 
fuisse.  Ast  quseri  potest  num  homo,  loquela  adhuc 
destitutus,  potuisset  sibi  linguam  efformare.  Qui  tenent 
opinionem   quae  mox  refutata   fuit,    id    omnino   negant. 

Moderni  evolutionistse  seu  transformistae,  qui  tradunt 
hominem  ex  aliqua  familia  simiarum  ortutn  duxisse, 
tradunt  de  facto  hominem  loquelam  sibi  efformasse,  et 
voces  naturales,  quse  animalia  edunt,  paulatim  in  ser- 
monem  transformasse.  Hoc  autem  impossibile  prorsus 
est.  Nam,  ut  dictum  est,  homo  nullo  modo  uti  potest 
vocibus  articulatis,  nisi  prius  in  mente  praecedat  mentis 
conceptus.  Isti  autem  evolutionistae  statuunt  hominem 
simul  et  usum  rationis  et  loquelam  evolvisse.  Lingua 
non  oritur  ex  imitatione  vocum  quas  animalia  edunt  ;  si 
hoc  locum  habuisset,  id  provenisset  vel  ex  lege  aliqua 
necessaria,  et  tunc  omnes  homines  eadem  semper  lingua 
iisi  fuissent;  vel  ex  arbitraria  hominum  voluntate,  et  tunc 
usus  expeditus  rationis  praecedere  debuisset.  In^uper 
radices  omnium  vocum  deberent  esse  interjectiones,  quod 
tamen  in  nulla  lingua  cernitur. — Idem  dici  debet  de  ea 
opinione  quse  statuit  voces  articulatas  non  esse  nisi  imi- 
tationes  eorum  sonorum,  qui  sensibus  percipiuntur. 

Cum  homo  natura  sua  sit  ens  intelligens,  et  suos  con- 
ceptus  efformet  independenter  ab  uso  loquelae,  habeat- 
que  ab  Ipso  Deo  facultatem  loquendi,  nulla  apparet  ratio 
negandi  homines,  absolute  loquendo,  non  potuisse  sibi 
aliquam  linguam  formare,  si  usum  loquelae  non  statim  in 
creatione  accepisset  primus  parens  noster.  Fatendum 
tamen  est  hanc  linguae  formationem  multis  gravissimis- 
que  difficultatibus  obnoxiam  esse,  si  supponeretur  homi- 
nem  nondum  expeditum  usum  rationis  assecutum  fuisse  ; 
si  autem  usu  pleno  rationis  gaudet,  hoc  multo  facilius 
praestare  posset. 

CAP.  III. 

DE    APPETITU    SENSITIVO    ET    RATIONALI. 

§  25.  In  omnibus  viventibus  deprehenditur  tendentia 
naturalis  ad  quaedam  ipsorum  naturis  conformia  ;  sed 
haec  tendentia  clarius  sese  manifestat  in  eis  quse  facul- 
tate  cognoscendi  donata  sunt.  Illa  enim,  apprehenso 
objecto  sibi  convenienti  vel  nocivo,  ad  illud  aut  sibi 
procurandum,  aut  ab  illo  fugiendum  per  hanc  apprehen- 
sionem  moventur.  Tendentia  haec  in  bonum  apprehen- 
sum  vocatur  appetitus  sensitivus,  si  bonuin  per  sensum 
cognoscitur ;  ratio?ialisy  seu  voluntas,  si  ad  bonum  per 
intellectum  perceptum  tendit. 

Homo,  cum  sit  animal  rationale,  duplici  illo  appetitu 
gaudet,  sensitivo  nempe  et  rationali  ;  voluntas  non  solum 
appetit  bona  supersensibilia,  sed  etiam  velle  potest  bona 
sensibilia,  sed  haec  ultima  non  appetit  nisi  mediante 
sensitivo  appetitu,  cui  ipsa  vel  obsecundari  vel  resistere 
potest. 

Appetitus  sensitivus  a  composito  humano  oritur,  et  in 
suo  exercitio  ab  organo  corporeo  pendet.  Non  ita  vo- 
luntas,  cujus  activitas  sine  organo  corporeo  exercetur. 
Hinc  animalia  appetitum  sensitivum  quidem  habent,  sed 
sicuti  carent  intellectu,  ita  et  voluntate  carent. 

Ex  illis  appetitibus  in  homine  variae  oriuntur  tenden- 
tise  tum  naturales  tum  etiam  acquisitae,  uthabitus;  pariter 
in  eis  radicantur  passiones  et  affectiones. 

Appetitus  sensitivus  cum  variabona  sensibilia  appetere 
possit,  indifferens  est,  ast  ejus  indifferentia  non  est  activa 
sed  mere  passiva  ;  ipse  enim  semetipsum  determinari  non 

potest  ad  actum,  sed  necessario  ad  actum  determinatur 
per  objectum  apprehensum  sive  a  sensibus  externis  sive 
per  imaginationem.  Hinc  appetitus  sensitivus  in  suo 
exercitio  nulla  libertate  gaudere  potest ;  et  omnia  ani- 
malia  ea  carent. 

Cum  homo  unus  sit,  et  cum  appetitus  sensitivus  saepe 
tendat  ad  objecta,  quae  homini,  ut  animal  est,  grata  qui- 
dem  sunt,  sed  quae  ei  minime  conveniunt  ut  ens  intelligens 
et  morale,  necesse  est  ut  appetitus  sensitivus  subordine- 
tur  appetitui  rationali  et  ab  eo  regatur.  Quamvis  appe- 
titus  sensitivus  non  possit  non  moveri  ab  objecto  sensi- 
bili  sibi  praesenti,  voluntas  tamen  imperium  in  illum  ex- 
ercere  potest,  non  despoticum,  sed,  ut  ait  S.  Thomas, 
politicum  (ia,  2dje,  q.  9,  art.  2  ad  3m).  Hoc  autem  triplici 
modo  fieri  potest.  Ratio  potest  movere  appetitum  sen- 
sitivum  mediante  imaginatione,  proponendo  ei  objectum 
quo  vel  gaudium  vel  aversio  in  appetilu  sensitivo  cau- 
satur.  Voluntas  etiam  potest  motu  intenso  aliquod  ob- 
jectum  prosequi,  et  sic  appetitum  sensitivum  secum 
trahere.  Tandem  potest  voluntas  impedire  ne  membra 
corporea  exsequantur  ea  ad  quae  appetitus  sensitivus  in- 
clinat.  Id  autem  voluntas  praestare  non  posset  si  libera 
in  sua  actione  non  esset. 

§  26.  Libertas  voluntatis  duplex  est  :  libertas  a  coac- 
tione  et  libertas  a  necessitate  j  prior  est  immunitas  ab 
omni  vi  extrinseca  contra  voluntatis  propensionem  illata. 
Altera  est  immunitas  a  determinatione  intrinseca  ad 
unum.  Haec  est  proprie  dicta  libertas,  de  qua  hic  ser- 
mo,  et  consistit  in  eo  quod  voluntas,  positis  omnibus  ad 
agendum  requisitis,  possit  velle  aut  non  velle.  Proposito 
aliquo  objecto  per  intellectum,  voluntas  potest  aut  velle 

aut  voluntatis  actum  non  elicere  ;  haec  vocatur  libertas 
contradictionis,  seu  libertas  quoad  exercitium  ;  rursus  po- 
test  voluntas  velle  aut  positive  nolle,  et  baec  est  libertas 
contrarietatis ;  potest  etiam  velle  aut  ad  aliquod  aliud 
objectum  sese  determinare,  et  hoc  dicitur  libertas  spe- 
cificationis. 

Probe  distinguendum  est  inter  spontaneum,  volunta- 
rium  et  liberum.  Spontaneus  dicitur  actus  cujus  princi- 
pium  est  in  agente  ;  qui  actus,  si  fiat  cum  cognitione 
finis,  erit  voluntarius ;  si  praeterea  principium  non  est 
natura  sua  determinatum  ad  hunc  actum,  sed  est  in  ip- 
sius  potestate  eum  elicere  aut  non  elicere,  tunc  liber  est 
actus.  Belluarum  actiones  sunt  spontaneae  ;  desiderium 
felicitatis  in  genere,  quod  omnes  homines  experiuntur, 
est  voluntarium  ;  electio  mediorum  ad  finem  est  libera. 

In  omni  actu  libero  varii  continentur  actus  : 

i°.  Intentio  finis  ;  haec,  quatenus  respicit  determina- 
tionem  voluntatis  ad  felicitatem  in  genere,  non  est  libera, 
verum  quoad  fines  particulares  semper  libera  est. 

20.  Consilium  et  deliberatio  circa  media  ad  finem  sunt 
actus  liberi,  in  quantum  voluntas  applicat  intellectum  ad 
media  consideranda. 

30.   Electio  mediorum  adfinem,  quae  semper  libera  est. 

40.  Exsecutio  seu  applicatio  facultatum  ad  exsequen- 
dum  voluntatis  decretum.  Haec  est  libera  quatenus  a 
voluntate  imperatur. 

§  27.  PROP.  VII.  VOLUNTAS  HUMANA  LIBERTATE  AR- 
BITRII    GAUDET. 

Probatur  ex  testimonio  conscientiae.  Omnes  conscii 
sumus  nos  in  plerisque  nostris  actibus  ita  agere,  ut,  dum 
agimus,  in  nostra  sit  potestate  desistere  ab  actu,  prouti 

nobis  placet  ;  actumqueanobis  elicitum  ita  in  nostra  esse 
potestate,  ut,  si  voluissemus,  eum  potuissemus  non  elicere. 
Etiam  conscii  sumus  nos,  cum  intellectus  duo  bona  pro- 
ponit,  unum  altioris,  alterum  inferioris  ordinis,  non  solum 
posse,  sed  de  facto  nos  non  raro  nos  determinare  ad  bonum 
inferioris  ordinis  amplectendum,  etsi  ratio  dictet  nos  illud 
rejicere  debere.  Pariter  constat  in  nostra  esse  potestate 
agere  contra  inclinationem  sensibilitatis,  etiamsi  vehe- 
menter  nos  ad  aliquod  bonum  sensibile  impellat. — Ex- 
perientia  nostra  interna  comperimus  quaedam  facta  quse 
explicari  non  possunt,  ni  libertate  dotata  sit  voluntas 
jiostra.  Quaecumque  sint  motiva  quse  ad  actum  impel- 
lant,  nos  possumus  deliberare  actumque  suspendere,  et 
ssepe  ad  oppositum  nos  determinare. — Saepe  nos  pcenitet 
actionis  peractae. — Probatur  etiam  ex  sensu  naturse  com- 
muni.  Omnes  nationes  semper  et  ubique  legibus  rege- 
bantur.  Ipsae  agnoverunt  existentiam/#Wj  et  obligationis. 
Omnes  admiserunt  dari  intrinsecum  discrimen  inter  vir- 
tutem  et  vitium.  Bonum  morale  faciendum  esse,  malum 
vero  vitandum.  Bonas  actiones  laudaverunt,  malas  vero 
vituperio  dignas  existimaverunt.  Omnes  semper  con- 
sideraverunt  homines  esse  dominos  suorum  actuum,  et 
illos  ei  imputabiles  esse  vel  ad  meritum  vel  ad  demeri- 
tum.  Legum  violatores  punierunt  ;  sed  in  punitione  in- 
fligenda  omnes  semper  distinxerunt  inter  actus,  quos 
homo  deliberate  peregit,  et  eos  qui  ab  ejus  libera  volun- 
tate  non  pendent.  Atqui  haec  omnia  supponunt  liber- 
tatem  arbitrii. 

Hsec  persuasio  omnium  hominum  de  libertate  arbitrii 
voluntatis  ita  insita  est  humanae  naturae,  ut  etiam  illi  qui 
theoretice  negant  nos  liberos  esse  practice  tamen  co- 
gantur  illam  libertatem  admittere.     Si  liberi  non  sumus, 

absurdum  esset  loqui  de  juribus,  de  obligationibus,  de 
legibus.  Absurdum  esset  vituperari  eos  qui  eorum  doc- 
trinam  non  sequuntur.  Nulla  darentur  crimina,  nullae 
actiones  morales.  Attamen  practice  haec  omnia  a  dene- 
gatoribus  libertatis  admittuntur. 

Hisce  argumentis  a  posteriori  addi  possunt  duo  a  priori: 
Voluntas  non  tendit  ad  objecta,  nisi  prouti  ab  intellectu 
repraesentantur.  Atqui  intellectus  repraesentat  bona  finita 
ut  voluntati  non  absolute  necessaria;  ergo  neque  potest 
voluntas  ea  velle  necessario. — Potentia  appetitiva,  quae 
objective  est  infinita,  non  potest  necessario  ad  actum  de- 
terminari  ab  objecto  finito,  quia  tale  objectum  non  est 
capax  exhauriendi  totam  potentiae  capacitatem.  Atqui 
voluntas  est  objective  infinita.     Ergo  patet  nostra  thesis. 

Duo  ultima  argumenta  ostendunt  libertatem  arbitrii 
esse  entibus  ratione  praeditis  essentialem,  quoad  bona 
finita.  Quoad  bonum  infinitum  clare  cognitum,  nulla 
datur  enti  rationali  libertas,  quia  bonum  infinitum  clare 
cognitum  ab  intellectu  repraesentari  non  potest  ut  vo- 
luntati  indifferens  ;  hinc  voluntas  illud  necessario  amat. 
Sic  Deus  necessario  amat  se  Ipsum.  Beati  in  ccelo 
necessario  amant  Deum,  et  necessario  volunt  omne  id, 
quod  cum  amore  Dei  necessario  est  connexum,  adeoque 
amplius  peccare  non  possunt.  Nos  in  hac  terra  Deum 
sufficienter  cognoscere  non  possumus,  ut  desiderium 
nostrum  naturale  expleatur,  et  ejus  consecutio  connexa 
est  cum  magno  labore.  Hinc  fit,  11 1  ob  hunc  laborem, 
tendentiam  ad  Deum  sub  ratione  mali  percipere  pos- 
simus,  ac  propterea  physicam  habeamus  libertatem  re- 
jiciendi  Dei  amorem.  Felicitatem  in  genere  in  hac  vita 
necessario  volumus.  Undepatet  libertatem  versari  circa 
finita  bona,  aut  circa  ea  quae  sub  ratione  finiti  apprehen- 

duntur  ;  pariter  constat  essentiam  libertatis  non  con- 
sistere  in  peccandi  potestate.  Hoec  fluit  ex  imperfec- 
tione  entis  finiti,  non  vero  ex  essentia  libertatis. 

§  28.  Contra  libertatem  arbitrii  sequentia  objici  pos- 
sunt  : 

i°.  Putamus  nos  esse  liberos,  quia  non  sumus  conscii 
causarum  quae  voluntatis  actus  determinant. 

20.  Conscientia  testatur  existentiam  actus,  non  ejus 
modum  aut  causam. 

30.  Etiamsi  necessitemur  ad  actum,  adhuc  nos  liberos 
esse  putare  possemus,  quia  nos  agimus  spontanee  et  li- 
benter. 

4°.  Homo  nunquam  sine  motivo  agit,  unde  motiva  sunt 
causae  determinantes  voluntatem. 

50.  Posita  ratione  sufficiente,  ponitur  effectus,  sed  mo- 
tiva  sunt  ratio  sufficiens  actus  Voluntatis. 

6°.  In  iisdem  circumstantiis  aut  conditionibus,  idem 
numerus  criminum  constanter  apparet,  ut  statistica  fidem 
facit  ;  ergo  haec  crimina  a  lege  physica,  sicuti  alia  phae- 
nomena,  pendent. 

70.  Inter  duo  bona,  semper  majus,  aut  id  quod  nobis 
apparet  majus,  eligimus. 

8°.  Secus  enim  defectum,  ut  defectum,  eligeremus, 
quod  impossibile  est. 

90.   Semper  eligimus  quod  magis  nobis  placet. 

io°.  Secus  enim  sine  ratione  ageremus. 

ii°.  Ratio  esset,   Volo  quia  volo,  quod  nulla  est  ratio. 

120.  Voluntas  est  indifferens,  ergo  determinari  debet, 
et  se  ipsam  determinare  non  potest. 

130.  Voluntas  necessario  sequitur  ultimum  judicium 
practicum,  judicia  autem  non  sunt  libera. 

140.  Voluntas  non  potest  agere  sine  motivo  ;  si  autem 
voluntas  posset  eligere  aliquid  aliud  quam  illud  quod 
intellectus  decernit  ultimo  judicio  practico,  ageret  sine 
motivo  (Sanseverino,"  Comp."  pars  i.  §  233). 

150.  Deliberatio  non  probat  libertatem,  quia  delibera- 
mus  quando  nullum  e  motivis  praevalet. 

160.  Punitio  criminum  non  ostendit  libertatem,  quia 
punimus  etiam  animalia. 

170.  Deus  omnes  actiones  hominum  determinat,  adeo- 
que  non  sunt  ipsae  in  hominum  potestate  ;  nam  Deus  ad 
omnes  actiones  hominum  concurrit. 

180.  Omnes  actiones  a  Deo  ab  aeterno  praevisae  sunt, 
adeoque  in  tempore  necessario  eveniunt  ita  ut  Deus  ea 
praevidet,  et  homo  aliter  agere  non  potest. 

190.  Deus  sua  providentia  omnes  actiones  prsedefinivit 
et  praedeterminavit. 

§  29.  Principia  ad.  solv.  diff.  :  im.  Non  solum  putamus 
nos  liberos  esse,  sed  conscii  revera  sumus  nostros  ac- 
tus  esse  in  nostra  potestate,  et  non  determinari  sive  ab 
occulta  sive  ab  aperta  causa. 

2m.  Cum  conscientia  testetur  actum  voluntatis  esse  in 
nostra  potestate,  non  solam  existentiam  actus,  sed  ejus 
modum  manifestat. 

3m.  Si  necessitaremur  ad  actum,  non  possemus  conscii 
esse  nostrum  actum  in  nostra  potestate  esse ;  apprime 
scimus  distinguere  inter  actiones  spontaneas  quae  liberae 
non  sunt,  et  eas  quae  nostro  arbitrio  subduntur.  Novi- 
mus  gustum  quem  ex  cibo  capimus,  nos  impedire  non 
posse,  sed  nos  habere  in  nostra  potestate  cibum  non 
sumere. 

4m.  Voluntas  agere  non  posset  nisiobjecta  ei  ab  intel- 

lectu  praesententur,  quia  ignoti  nulla  cupido,  ast  bonitas 
rei  per  intellectum  apprehensa  est  solum  conditio  sine  qua 
non^  non  vero  causa  actionem  determinans ;  haec  causa 
est  ipsa  voluntas. 

5m.  In  agentibus  non  liberis  ratio  sufficiens  agendi 
secum  trahit  effectum,  quia  ipsa  actum  cohibere  non 
possunt ;  non  idem  est  si  agitur  de  voluntate.  Pro  ipsa 
ratio  sufficiens  volendi  alia  est  a  ratione  determinante 
volitionem.  Prima  est  quodcumque  bonum  apprehen- 
sum  ut  eligibile,  altera  est  ipse  actus  voluntatis  quo  ipsa 
sese  determinat  ad  bonum  illud  volendum  aut  respu- 
endum. 

6m.  Ex  statistica  minime  probatur  in  iisdem  circum- 
stantiis  eundem  semper  numerum  haberi  criminum  ;  et 
etiam  si  hoc  aliquomodo  verificaretur,  inepte  deduce- 
retur  hoc  ab  aliqua  lege  physica  repetendum  esse,  nam 
tunc  omnis  homo,  qui  in  talibus  circumstantiis  versare- 
tur,  crimen  patrari  deberet,  quod  tamen  minime  locum 
habet. 

7m.  Non  semper  eligimus  illud  bonum  quod  ratio  os- 
tendit  majus  esse,  sed  saepe  bona  inferiora  amplectimur. 

8m.  Qui  minus  bonum  prse  majori  eligit,  non  amplec- 
titur  illud  praecise  sub  ratione  defectus,  quem  illud  prae 
majori  habet,  sed  ob  bonitatem  positivam  quse  huic  bono 
inest.     Unde  non  tendit  in  malum,  ut  malum  est. 

9111.  Homo  semper  eligit  quod  magis  sibi  placet  conse- 
quenter  ad  actum  liberum,  non  vero  quod  magis  placet 
antecedenter  ad  illum.     Magis  illi  placet  quia  elegit  illud. 

iom.  Voluntas  sine  ratione  non  agit  eligendo  minus 
bonum,  quia  cum  bonum  aliquod  sit,  potest  allicere  vo- 
luntatem  ;  sed  voluntas  saepe  contra  rationem  agit,  si  bo- 
num  apparens  vero  bono  praefert. 

nm.  Ratio  sufficiens  volendi  est  quod  voluntas  sit  ten- 
dentia  ad  bonum,  et  quod  intellectus  apprehendat  in 
objecto  rationem  bonitatis  ;  voluntas  vult  media,  quia 
vult  finem  quem  necessario  appetit,  nempe  bonum  in 
genere. 

i2m.  Voluntas  est  potentia  indifferens  activa  et  non 
mere  passiva. 

i3m.  Judicium  ultimum  practicum  est  vel  judicium  quo 
judicamus  aliquid  faciendum  esse,  vel  ipsum  verbum  volo 
a  mente  conscitum.  Si  prius,  patet  experientia  non  nos 
illud  sequi  necessario,  quia  saepe  contra  dictamen  con- 
scientiae  agimus.  Si  alterum,  hoc  ipsum  judicium  sup- 
ponit  liberum  voluntatis  exercitium.  Unde  falsum  est 
nos  necessaiio sequi  ultimum  judicium  practicum.  Prse- 
terea  falsum  est  omnia  judicia  esse  necessaria,  quia  plura, 
quando  veritas  non  evidenter  percipitur,  a  libera  volun- 
tate  imperari  possunt. 

i4m.  Voluntatem  agere  sine  motivo,  si  non  sequitur 
ultimum  judicium  practicum,  negandum  est ;  nam  mo- 
tivum  est  bonitas  objecti  propositi  ab  intellectu.  Judi- 
cium  illud  practicum  non  potest  esse  necessarium,  quia 
tunc  nulla  libertas  homini  remaneret.  Si  autem  liberum 
dicitur  solummodo  quia  hoc  judicium  ejusmodi  est  ut 
aliter  fieri  posset  (Sanseverino,  ibid.),  libertas  salvarinon 
potest.  Hinc  liberum  debet  esse  hoc  judicium,  quia  vo- 
luntas  libere  determinat  intellectum  ad  hoc  judicium 
eliciendum,  et  sic  habemus  exercitium  libertatis  ante 
judicium  practicum. 

i5m.  Deliberamus  ssepe  etiam  quando  motiva  quam 
maxime  inclinant  voluntatem  ad  aliquod  objectum,  ut 
constat  experientia. 

i6m.  Animalia  proprie  non  puniuntur,  sed  ut  eos  ab- 

sterreamus  ab  aliquo  in  posterum  faciendo,  cum  illo  actu 
conjungimus  castigationem  eo  fine,  ut  in  eorum  phanta- 
sia  exurgat  imago  sensationis  ingratae  quotiescumque  ali- 
unde  impelluntur  ad  talem  actum.  Homines  autem 
puniuntur  non  solum  ut  ab  actibus  pravis  abstineant 
in  posterum,  sed  quia  actum  pravum  jam  patrarunt. 
Punitio  etiam  saepe  infligitur  quando  jam  tempus  longum 
intercessit  inter  actum  et  punitionem,  aut  quando  jam 
nullum  periculum  adest  ut  crimen  a  delinquente  rei- 
teretur. 

i7m.  Deus  cum  causis  liberis  concurrit,  sed  hic  divinus 
concursus  non  destruit  naturam  earum,  neque  eis  aufert 
facultatem  se  ipsas  libere  determinandi. 

i8m.  Praescientia  Dei  non  destruit  libertatem,  quia  Dei 
scientia  non  mutat  naturam  objecti  cogniti  ;  ideo  res 
cognoscuntur  a  Deo  quia  futurae  sunt,  non  e  converso  ; 
si  aliter  res  se  haberet,  Deus  in  sua  scientia  falleretur. 
Quod  Deus  praevidet  eveniet  infallibiliter  sed  non  neces- 
sario. 

iom  Omniaa  Dei  providentia  disponuntur.  Ast  Deus 
in  hac  prseordinatione  supponit  liberos  hominum  actus, 
quos  sua  scientia  futuros  cognoscit.  Unde  non  tollit 
haec  praeordinatio  libertatem. 


CAP.   IV. 

DE    NATURA    ANIM^    HUMAN^E. 

§  30.  Materialistarum  doctrina  est  animam  nostram 
seu  principium  cogitans  non  esse  substantiam  a  materia 
distinctam,  sed  omnes  actus  nostros  tum  sentiendi  tum 

intelligendi  ortum  ducere  ex  actione  materialium  elemen- 
torum  quibus  corpus  constat.  Cogitatio  juxta  ipsos  non 
est  nisi  activitas  cerebri.  Confundunt  ipsi  intelligentiam 
ipsam  cum  facultate  sentiendi,  et  hanc  ultimam  conside- 
rant  ut  vim  resultantem  ex  viribus  materiae.  Hoc  autem 
omnino  falsum  est. 

§31.  Prop.  VIII.  Anima   humana   est    principium 

SIMPLEX. 

Prob.  Per  animam  intelligimus  principium  illud  a  quo 
procedunt  actus  nostri  cognoscendi  et  volendi.  Atqui 
hoc  principium  est  simplex.  Ergo  neque  corpus  est, 
neque  in  organizatione  ipsius  corporis  consistit,  quia 
utrumque  compositum  est. 

Patet  autem  simplicitas  principii  cogitantis  ex  eo  quod 
in  ipsis  animalibus  principium  vitae  simplex  sit,  ut  pro- 
batum  est  supra  ;  ergo  si  principium  sentiens  simplex 
est,  et  a  corpore  ejusque  organizatione  distinctum,  multo 
magis  necesse  est  admittere  simplicitatem  principii  cogi- 
tantis.  Ens  compositum  per  partes  agit,  ita  ut  nulli 
parti  compositi  totalis  actio  tribui  possit.  Ast  princi- 
pium  cogitans  sua  actione  attingit  et  partes  alicujus  to- 
tius  et  simul  totum  ipsum  ;  ergo  compositum  esse  non 
potest.  Sed  hoc  clarius  etiam  demonstratur  ex  actione 
principii  cogitantis.  Nam  idese  sunt  simplices,  quse  nec 
dividi  nec  in  partes  secari  possunt  ;  non  possumus  su- 
mere  tertiam  aut  quartam  partem  ideae  'veritatis,'  '  justi- 
tise,'  '  infinitatis,'  etc.  Ergo  subjectum  habens  has  ideas 
est  simplex.  Etenim  si  principium  cogitans  esset  com- 
positum,  tunc  vel,  i°,  unaquseque  pars  compositi  haberet 
has  ideas  ;  vel,  20,  hse  ideae  essent  diffusse  per  totum  com- 
positum  ;  vel,  30,  una  tantum  pars  compositi  eas  haberet. 

Si  im,  tot  essent  cogitantia  principia  quot  partes,  et  ta- 
men  in  nobis  non  est  nisi  unum  principium  cogitans,  ut 
patet  experientia.  Si  2m,  idese  utpote  modificationes 
subjecti  cogitantis,  cum  afficiant  totum  compositum, 
etiam  ipsius  naturam  sequerentur,  ac  proinde  simul  cum 
composito  dividi  possent,  sicuti  extensio,  figura,  etc.  Si 
3™  instauratur  argumentum  ;  pars  enim  hsec  est  aut  sim- 
plex  aut  composita.  Si  composita,  absurdum  idem  se- 
queretur ;  si  simplex,  habemus  quod  volumus.  Ergo 
subjectum  cogitans  est  simplex. 

§  32.  Contra  hanc  thesim  objici  potest :  i°.  Non  po- 
test  concipi  principium  simplex,  ergo  non  est  admit- 
tendum. 

20.  Nulla  positiva  idea  subest  vocabulo  animoz  simp/icis, 
quia  per  meras  negationes  exprimitur. 

30.  Principium  cogitans  iisdem  mutationibus  subjicitur 
ac  corpus  ;  ejus  vires  crescunt  et  decrescunt  cum  viribus 
corporis,  ergo  cum  istis  identificantur. 

40.   Anima  movetur,  quod  autem  movetur  est  corpus. 

50.  Quod  movet  et  movetur  agit  per  contactum,  tangi 
autem  non  potest  nisi  id  quod  materiale  est. 

6°.  Vires  animae  non  sunt  nisi  vires  cerebri,  quia  laesa 
cerebri  parte,  actiones  vitales  illi  correspondentes  exer- 
ceri  non  possunt,  ut  patet  experientia. 

70.  Insuper  ostendunt  phrenologi,  ab  organis  in  cere- 
bro,  quse  per  protuberantias  in  cranio  sese  manifestant, 
omnem  activitatem  et  omnes  animae  affectiones  ac  ten- 
dentias  oriri. 

Principia  ad  solv.  diff.  :  im.  Vis  simplex  imaginatio?ie 
repraesentari  non  potest,  sed  a  mente  intelligitur.  Imo 
ipsas  vires   corporum.  imaginari  non  possumus,   quia  et 

ipsae  simplices  sunt;  experientia  enim  non  attingimus 
nisi  eorum  effectus. 

2m.  Etsi  vocabula  quibus  utimur  sint  negantia,  id 
tamen  quod  per  ea  significatur  et  intelligitur  exprimit 
perfectiones  positivas.  Ipsa  vocabula  signa  sensibilia 
sunt ;  quid  mirum  ergo  quod  res,  quse  sub  sensum  non 
cadunt,  negantibus  vocabulis  exprimamus  ? 

3m.  Falsum  est  vires  intellectuales  semper  crescere  et 
decrescere  cum  viribus  corporis,  nam  ssepe  in  corpore 
valde  debilitato  potest  inveniri  mens  valde  perspicax  et 
vigore  plena,  sicuti  in  robusto  corpore  saepe  mens  valde 
debilis.  Attamen  cum  homo  constet  anima  et  corpore, 
cumque  in  suis  intellectualibus  operationibus  uti  debeat 
organis  corporeis  tanquam  instrumentis,  nihil  mirum  est 
si,  laeso  organo,  mentis  operatio  impediatur.  Material- 
istae  semper  confunduntipsum  instrumentum  cum  agente 
quod  illo  utitur.  Affectiones  aut  operationes  animae 
crescunt  intensive,  non  extensive. 

4m.  Quod  movetur  per  impulsum  extrinsecus  acceptum 
corpus  est,  sic  autem  anima  non  movetur. 

5m.  Anima  tangit  corpus  contactu  virtutis,  non  vero 
contactu  molis.  Anima  cum  sit  forma  corporis,  in  illud 
sua  virtute  agit. 

6m.  Cerebrum  non  est  principium  cogitationis,  sed  or- 
ganum  imaginationis. 

7m.  Phrenologorum  systema  nullo  argumento  fulcitur  ; 
nam  absurdum  est  supponere  tot  activitates  ab  invicem 
independentes,  cum  hoc  contradicat  unitati  principii 
cogitantis.  Protuberantise  in  cranio  non  semper  corre- 
spondet  conformatio  ipsius  cerebri  ;  nec  istis  protube- 
rantiis  semper  correspondet  ea  facultas  aut  aptitudo  quam 
imaginati  sunt.     Sed  etiamsi  daremus  phre.nologis  (quod 

tamen  nullo  modo  concedere  possumus)  istas  protube- 
rantias  esse  organa  earum  facultatum,  non  inde  seque- 
retur  solum  cerebrum  esse  principium  operationum  intel- 
lectualium,  quia  semper  adhuc  requireretur  principium 
simplex  ab  organis  omnino  diversum,  quod  utitur  istis 
organis  ad  suas  operationes  peragendas.  Insuper  in  se- 
quenti  thesi  ostendetur  intellectuales  operationes  non 
posse  per  organa  perfici,  quia  intellectus  facultas  inor- 
ganica  est. 

Prop.  IX.  Anima  humana  spiritualis  est. 

§  33.  Ad  spiritualitatem  animae  probandam  non  suf- 
ficit  ostendisse  principium  cogitans  simplex  esse,  nam 
etiam  forma  substantialis  animalium  simplex  est,  et  ta- 
men  non  est  spiritualis,  quia  ipsa  tum  in  sua  operatione, 
tum  in  suo  esse  a  materia  intrinsece  pendet.  Ad  spiri- 
tualitatem  ergo  requiritur  ut  ens  illud  simplex  non  solum 
sit  substantiale  principium,  sed  sit  vera  substantia,  quae, 
etsi,  ut  anima  humana,  materiam  informet,  tamen  ea  non 
egeat  ad  suam  existentiam,  ac  proinde  etiam  separata  a 
materia  propriam  suam  existentiam  et  operandi  modum 
habeat. 

Prob.  Nos,  ut  experientia  constat,  habemus  ideas  quae 
omnem  sensum  superant,  quaeque  res  omnino  immate- 
liales  repraesentant,  ut  ideas  infinitatis,  aeternitatis,  veri- 
tatis,  moralitatis,  etc,  quae  nulla  sensibili  imagine  reprae- 
sentari  possunt.  Atqui  ni  anima  humana  esset  principium 
immateriale,  tales  ideas  habere  non  posset.  Narn,  ut  op- 
time  arguit  S.  Thomas  :  Nihil  agit  nisi  secundum  suam 
speciem,  eo  qudd  forma  est  principium  agendi  in  uno- 
quoque.  Si  ergo  intellectus  est  corpus  (aut  a  materia  in 
sua  actione  omnino  penderet),  actio  ejus  ordinem  corpo- 

rum  non  excedit  ("Contr.  Gentes,"  lib.  ii.  cap.  49). — In- 
tellectus  ipsas  res  materiales  apprehendit  cognitione  im- 
materiali,  nam  eas  non  cognoscit  solum  ut  sunt  res  ma- 
teriales    et    individuales,    sed    eas    cognoscit  secundum 
quod  sunt   intelligibiles ;  universale  in   eis   apprehendit. 
Nos  eas  cognoscimus  non  solum  secundum  quod  in  sen- 
sum  agunt,  sed  pariter  cognoscimus  earum   rationes  et 
causas.     Jamvero   si  intellectus  in   actu  cognitionis  in- 
trinsece   penderet    ab   organis,   id   efficere  non   posset ; 
nam,  ut  iterum  arguit  S.  Thomas  •  Forma  non  recipitur 
in    corpore  nisi  individuata  ;  si   igitur   intellectus  esset 
corpus  (aut  ab  organis  omnino   penderet),  formas  rerum 
intelligibiles  non  reciperentur  in  eo   nisi  ut   individuatae 
(1.  c.) — Idem    probatair  ex   voluntate.     Objectum   enim 
voluntatis  non  est  solum  bonum  sensibile,  sed  etiam  bo- 
num    quod    superat    sensum,   bonum   nempe  spirituale  ; 
atqui  si  anima  alligata  esset  organis  in  omni  sua  opera- 
tione,  non  possetipsa  appetere  nisi  bonum  sensibile,  quia 
organa  corporea  nonnisi  a  re  sensibili  affici  possunt,  et 
appetitus  qui  alligatur  organis,   nonnisi  ad  bona  sensi- 
bilia  tendere  potest. — Voluntas  saepe  in  pugna  versatur 
cum  appetitu  sensibili,  cum  identidem  tendat  ad  bonum 
spirituale,  quod  sensitivo  appetitu  opponitur.     Atqui  ta- 
lis  oppositio  impossibilis  foret,  si  omnis  activitas  animse 
organis  alligata  esset,  nam  tunc  voluntas  a  sensitivo  ap- 
petitu    distincta  non  esset,    et    eadem    activitas  sibimet 
ipsi  contradiceret,  quod  est  absurdum. — Voluntas  libera 
est,  ut  jam  probatum  fuit.     Atqui  libertas  arbitrii  impos- 
sibilis  esset,  si  anima  in  omni  suo   actu   ab  organis  pen- 
deret,  nam  actio  organi  necessario  determinatur  a  suo  ob- 
jecto,  ac  proinde  nullum  organum  semetipsum  ad  actum 
determinare  potest.     Hinc  etiam  fit,  ut  materialistae  co- 

gantur  libertatem  arbitrii  negare,  quamvissit  factum  evi- 
denter  a  conscientia  nobis  manifestatum. — Conscientia 
id  ipsum  manifestat.  Non  solum  cognoscimus,  sed  prae- 
terea  conscii  sumus  nostrae  cognitionis  ;  hinc  cognitione  in 
nosmetipsos  redimus,  seu  actum  ipsum  cognitionis  ut  ob- 
jectum  nostrae  cognitionis  habemus,  et  per  illum  ipsum 
subjectum  cogitans,  i.  e.,  nostram  animam,  attingimus. 
Atqui  talis  reflexio,  seu  replicatio  agentis  supra  se  ipsum, 
impossibilis  foret,  si  anima  inomni  sua  operatione  sensi- 
bus  alligata  esset  ;  nam  tunc  ipsum  organum  in  se  ipsum 
deberet  redire.  Jamvero  hoc  impossibile  est.  Ens  ma- 
teriale  enim,  cum  extensum  sit,  potest  quidem  diversam 
positionem  relativam  suarum  partium  assumere,  sednun- 
quam  totum  in  se  ipsumredire. — Hoc  etiam  evinci  potest 
ex  eo  quod  homo  sit  ens  morale. 

Ex  dictis  sequitur  animam  humanam  non  esse  solum 
principium  substantiale  sicuti  anima  brutorum,  sed  esse 
veram  substantiam.  Namhumanaanima  habet  propriam 
subsistentiam,  quamvis  ejus  subsistentia  non  sit  ejusdem 
rationis  ac  subsistentia  quse  de  sitpposito  praddicatm.  Quia 
quamdiu  anima  humana  informat  corpus,  id  de  quo  ex- 
istentia  prsedicatur  est  proprie  compositum.  Attamen 
anima  humana  habet  proprium  esse,  eo  quod  habeat  ac- 
tiones  independentes  ab  organis  corporeis.  Illud  esse 
communicatur  ab  anima,  et  participatur  a  materia,  etpos- 
sidetur  a  supposito  humano.  Cum  vero  anima  separatur 
a  corpore,  ipsa  suum  esse  ad  se  trahit,  et  subsistit  et 
exercet  operationes  illas  quae  ipsi  competunt  ut  sub- 
stantios  spirituali.  Anima  brutorum  e  contra  in  omni 
sua  operatione  ab  organis  intrinsece  pendet,  quia  non 
habet  nisi  sensationes,  ergo  ipsa  sicuti  sine  organis  agere 
non  potest  neque  sine  illis  existere  valet  ;  non  est  ergo 

substantia  proprie  dicta,  sed  solummodo  principium  sub- 
stantiale.* 

§  34.  Objici  potest :  i°.  Nos  nullas  ideas  universales 
habere,  quippe  ideae  universales  sunt  mera  nomina  ;  et 
omnes  conceptus  versantur  circa  singularia. 

20.  Anima  in  intelligendo  pendet  ab  organismo,  tum 
quia  omnis  intelligentiae  actus  a  sensibus  originem  ducit, 
tum  quia  etiam  omnes  conceptus  vestiuntur  aliquo  phan- 
tasmate,  quod  sine  organismo  non  producitur. 

30.  Animae  brutorum  non  sunt  spirituales,  et  tamen 
cogitant. 

4°.  Anima  informat  corpus,  ergo  in  omnibus  suis  actio- 
nibus  a  corpore  dependet. 

Principia  ad  solv.  diff.  :  im.  Nos  ideas  universales  ha- 
bere  ostensum  est  in  Logica.  Si  universale  non  percipe- 
remus,  nec  ratiocinari  possemus. 

2m.  Etsi  omnis  nostra  intellectio  incipiat  a  sensu,  quia 
naturale  est  homini  intelligere  intelligibile  in  sensibili, 
non  ideo  sequitur  omnem  nostram  cognitionem  pendere 
ab  organis  corporeis,  quia  intelligibile  a  sensu  attingi 
non  potest.  Non  est  sensibile  causa  nostrae  intellectionis, 
sed  dat  materiam  causae.  Vestimus  quidem  intelligibile 
phantasmate,  aut  illud  saltem  vocabulo  aliquo  exprimi- 
mus,  sed  neque  per  phantasma  neque  per  vocabulum  fit 
actus  intelligentiae,  illa  enim  solum  inserviunt  ut  figere 
possimus  in  conceptus  nostros  attentionem  nostram,  et 

*  Illa  principia  substantialia  etiam  vocantur  identidem  substantise,  ut  facit 
Aristoteles,  Suarez  et  alii,  sed  cum  addito  incompletce.  Verum  quidem  est  etiam 
animam  humanam,  quia  natura  sua  destinata  est  ad  informandum  corpus,  incom- 
pletam  dici  substantiam  ;  sed  sicuti  differunt  essentialker  formse  substantiarum 
inorgan:carum  a  formis  quse  sunt  principia  vitse,  sic  etiam  anima  brutorum  essen- 
tialiter  differt  ab  anima  humana,  quia  prior  ita  incompleta  est  substantia,  ut  sine 
materia  nullatenus  existere  possit,  e  contra  anima  humana,  quamvis  incompleta 
dicatur,  tamen  suam  propriam  existentiam  habet  independenter  a  corpore. 


222  Compendium  Philosophia. 

actus  quo  vidimus  convenientiam  aut  discrepantiam  inter 
conceptus  minime  a  phantasmatibus  aut  vocabulis  pen- 
det,  nisi  sicuti  a  conditione,  quae  in  hac  vita  dum  cor- 
pori  unitur  anima  prserequiritur  ad  actum.  Idem  de 
actu  ratiocinii  et  voluntatis  dicendum  est. 

3m.  Anima  brutorum  non  habet  alios  actus  cognitivos 
nisi  sensationes,  unde  omnes  ejus  actus  intrinsece  pen- 
dent  a  materia. 

4m.  Etsi  anima  sit  forma  corporis,  habet  tamen  actus 
proprios  qui  a  materia  intrinsece  non  pendent. 

§  35.  Locke,  ut  vim  argumenti  pro  spiritualitate  ani- 
mae  debilitaret,  emisit  dubium  num  Deus,  cum  omnipo- 
tens  sit,  non  possit  materiae  tribuere  vim  intelligendi. 
Ast  haec  dubitatio  absurda  est. 

Prop.  X.   Materia    omnino    incapax   est    intelli- 

GENDI. 

Prob.  Materia  est  essentialiter  ens  extensum  et  compo- 
situm,  ergo  non  potest  capax  esse  actus  simplicis,  quia 
agere  sequitur  esse.  Actus  autem  intelligendi  essen- 
tialiter  est  actus  simplex  et  ab  organis  intrinsece  inde- 
pendens.  Ergo  materia  non  potest  ullo  modo  habere 
actum  intelligendi.  Absoluta  est  contradictio  inter  sub- 
jectum  compositum  et  actum  simplicem. 

Objicit  Locke  :  i°.  Materia  sentiens  fieri  potest,  ergo 
etiam  intelligens.   ' 

20.  Non  cognoscimus  adsequate  materiam,  ergo  inter 
proprietates  ignotas  potest  esse  vis  quaedam,  quae  eam 
capacem  reddere  possit  ad  intelligentiam. 

3°.  Dei  omnipotentia  non  est  restringenda. 

4°.  Si  materiae  elementa  simplices  sunt  substantiae,  non 
eis  repugnaret  vis  intelligendi. 

Principia  ad  solv.  diff. :  im.  Materia,  ut  materia,  non 
potest  fieri  sentiens,  sed  sentiens  fit  vi  alicujus  principii 
simplicis,  distincti  abomnibus  aliis  viribus  materiae,  quod 
illam  informat.  Hoc  autem  principium  simplex,  nisi  sit 
substantia  quae  suam  propriam  existentiam  et  operationem 
independenter  a  materia  babet,  non  potest  esse  princi- 
pium  intelligens.  Ergo  multo  minus  potest  materia,  ut 
materia,  habere  vim  intelligendi. 

2m.  Etsi  materiam  adaequate  non  cognoscamus,  notum 
tamen  est  eam  habere  ejusmodi  proprietates  quae  cum 
intelligentia  omnino  pugnant. 

3m.  Dei  omnipotentia  non  limitatur  per  assertionem 
quod  Deus  non  possit  facere  ea,  quse  intrinsece  repug- 
nant,  quia  hsec  sunt  nihilum  absolutum.  Nihilum  autem 
absolutum  non  potest  esse  terminus  actionis. 

4m.  Materialistae  nunquam  concedentmateriae  elementa 
esse  substantias  simplices  ;  ergo  objectio  non  est  ad  rem. 
Insuper  non  posset  elementum  simplex  hoc  accipere  vim 
intelligendi  quin  ejus  essentia  mutaretur,  ac  proinde  quin 
illud  cesset  existere.  Denique  tales  vires  de  facto  non 
existunt,  ut  supra  probatum  est. 

§  $6.  Philosophi  qui  animam  a  corpore  ejusque  or- 
ganismo  distinxerunt,  illamque  ens  spirituale  esse  as- 
seruerunt,  in  varias  sententias  abierunt  circa  explica- 
tionem  vitae  in  homine.  Aliqui  posuerunt  tria  prin- 
cipia  vitalia  inter  se  omnino  distincta,  seu  tres  animas, 
vegetativam,  sensitivam  et  intellectivam  ;  alii  duo  prin- 
cipia  posuere,  spiritum  nempe  et  principium  anima- 
litatis  a  spiritu  distinctum.  Alii  iterum  concesserunt 
spiritum  etiam  esse  principium  sentiendi,  sed  vitam 
vegetativam   a   solis   viribus   elementaribus   in   humano 

corpore   repetunt.      Omnes   autem   hae  opiniones  falsae 
sunt. 

§  37.    Prop.  XI.  Principium  vit,e  in   homine   est 

UNUM,    I.  Ei,    ANIMA    RATIONALIS    EST    PRINCIPIUM    ETIAM 
VIT.E    SENSITIV^    ET    VEGETATIV^. 

Prob.  Ex  testimonio  conscientiae  constat  nos  unam 
esse  substantiam  viventem.  Ergo  unum  est  principium 
vitae  in  nobis,  seu  una  forma,  quse  vitam  corpori  tri- 
buit. — Insuper  si  diversae  vires  vitales  in  homine  a  diver- 
sis  principiis  penderent,  non  posset  intelligi  quomodo 
una  aliam  impediat,  cum  tamen  earum  actiones  non  sunt 
contrariae,  sed  solummodo  diversae.  Atqui  de  facto 
constat  per  immoderatum  usum  virium  intellectualium 
functiones  vitae  vegetativae  quam  maxime  turbari,  et,  vice 
versa,  per  excessivum  exercitium  functionum  vitae  vege- 
tativae  et  animalis  hebetari  vim  intelligendi.  Sic  pas- 
siones  omnes  et  affectiones  quae  a  sensibilitate  pendent, 
magnum  influxum  in  vires  intellectuales  exserunt  ;  et 
iterum  mens  per  seriam  attentionem  super  aliquam  co- 
gitationem  ita  arripi  potest,  ut  objecta  in  sensum  ex- 
ternum  agentia  vix  aut  ne  vix  quidem  impressionem  in 
animam  producant.  Si  vero  principium  vitae  unum  sit, 
quod  variis  viribus  dotatum  est,  facile  intelligitur  quo- 
modo  exercitium  unius  vis  alteram  impedire  possit. 

Objici  potest  :  i°.  Vires  corruptibiles  et  incorrupti- 
biles  non  possunt  esse  unius  substantiae  simplicis,  vis 
autem  sensitiva  et  vegetativa  corruptibiles  sunt. 

20.  Secus  enim  dicendum  esset  in  anima  post  mortem 
manere  vires  sensitivas  et  vegetativas. 

30.  Inter  potentias  sensitivas  et  intellectivas  habetur 
pugna,  ergo  non  procedunt  ab  eodem  principio. 

40.  Vegetativae  vitae  principium  distinguitur  ab  anima 
intellectiva,  quia  de  ipsius  operationibus  nunquam  fimus 
conscii. 

Principia  ad  solv.  diff.  :  im.  Vires  sensitivae  et  nutri- 
tivae  quatenus  insunt  in  anima  rationali  non  corrumpun- 
tur,  sed  solum  quatenus  sunt  in  composito. 

2m.  In  anima  remanent  istaevires  in  radice,  non  autem 
in  actu.     Anima  enim  adhuc  capax  est  animandi  corpus. 

3m.  Pugna  haec  non  supponit  contrarietatem  principii, 
sed  contrarietatem  objectorum  ad  quae  diversae  potentiae 
ejusdem  principii  tendunt.  Imo  haec  pugna  potius  pro- 
bat  unitatem  principii,  quia  idem  subjectum  has  varias 
inclinationes  experitur. 

4m.  Vegetativae  operationes  non  possunt  consciri  nisi 
prius  fiant  sensibiles  ;  quando  vires  istae  normaliter  agunt 
sub  sensum  non  cadunt,  sed  quando  abnormaliter  per- 
aguntur  sensationem  dolorosam  causant,  et  tunc  conscii 
ejus  abnormae  operationis  fimus. 

§  38.  Animam  rationalem  corpori  uniri  est  factum, 
quod  negari  nequit.  Ast  varia  systemata  excogitata 
fuere  ad  hanc  unionem  explicandam.  Plato  posuit  ani- 
mam  rationalem  in  cerebro,  quo  veluti  auriga  totum  cor- 
pus  dirigit.  Cartesius  asseruit  corpus  non  ab  anima  sed 
a  Deo  moveri,  occasione  actuum  humanae  voluntatis. 
Leibnitz  statuit  Deum  sua  sapientia  praevidisse  omnes 
tum  corporum  motus  tum  voluntatum,  et  unicuique  ani- 
mae  corpus  adaptasse  ita  ut  motus  voluntatis  ad  amus- 
sim  correspondeant  motibus  corporis,  quin  tamen  ab  in- 
vicem  dependeant.  Alii  corporis  nexum  cum  anima  ex- 
plicant  per  mutuam  utriusque  actionem,  seu  per  influxum 
physicum.     Giinther,  philosophus  Germanus,  tribuit  cor 

pori  formam  quandam  animalem,  quam  psycbem  vocat, 
et  istam  psychem  cum  anima  rationali  seu  spiritu  uniri 
dicit,  per  unionem  hypostaticam,  quia  psycha  subsistit 
in  spiritu  ;  et  in  psycha,  corpus.  Omnia  autem  haec 
prorsus  rejicienda  sunt. 

§  39.  Prop.  XII.    Anima  humana   unitur  corpori 

UT    FORMA    SUBSTANTIALIS. 

Prob.  Ex  conscientiae  testimonio  constat  nos  esse 
unam  substantiam  viventem  ;  atqui  in  omnibus  aliis  sys- 
tematibus  non  servatur  unitas  substantiae.  Nam  semper 
distinguuntur  duae  substantiae  completae,  quae  quomodo- 
cumque  concipiatur  mutua  earum  relatio,  nunquam  pos- 
sunt  constituere  unum  ensper  se,  sed  solum/<?r  accidens. 

Hinc  ni  anima  rationalis  ponatur  ut  forma  substantia- 
lis  corporis,  unitas  humanae  substantise  nullo  modo  ex- 
plicari  potest. — Homo  non  est  neque  solum  corpus  neque 
sola  anima  rationalis,  sed  est  aliquid  vere  unum  in  unione 
naturae  etpersonse  resultans  ex  unione  animae  et  corpo- 
ris,  ita  ut  ex  ea  unione  resultet  homo.  Ergo  cum  corpus 
humanum  constituatur  vivens  per  animam,  et  per  eam 
recipiat  specificam  suam  naturam,  anima  est  forma  sub- 
stantialis  ipsius. 

Insuper  anima  tribuit  corpori  humano  primum  esse 
substantiae  viventis,  nam  ab  ea  omnis  activitas  vitalis 
pendet,  ut  supra  dictum  est.  Atqui  illud  a  quo  operatio 
primo  pendet  est  etiam  principium  essendi,  seu  forma 
dans  actualitatem,  quia  unumquodque  ens  solum  opera- 
tur  in  quantum  est  ;  ergo  anima  est  forma  corporis. 

§  40.  Objici  potest  :  i°.  Si  anima  est  forma  corporis, 
tunc  pereunte  corpore,  perit  etiam  ejus  forma. 

20.  Anima  ipsa  esset  extensa,  quia  materia  prima  non 

fit  extensa  nisi  per  formam,  ita  ut  extensio  resultet  ex 
composito. 

30.  Dici  amplius  non  posset  hominem  compositum  esse 
ex  anima  et  corpore,  sed  dici  deberet  hominem  esse  ma- 
teriam  primam  et  animam. 

40.  Revera  adest  influxus  mutuus  inter  corpus  et  ani- 
mam  ;  ergo  per  illum  mutuum  influxum  potest  explicari 
unio  animae  et  corporis. 

50.  Si  admittitur  unio  personalis  inter  animam  et  cor- 
pus,  habetur  unitas  subjecti,  cui  omnes  operationes  tum 
animae  tum  corporis  tribuuntur.  Ergo  hsec  saltem  suffi- 
cit  ad  hanc  unionem  explicandam. 

6°.  Personalitas  humana  ex  sola  anima  constituitur, 
quia  ipsa  per  se  individua  est,  propriam  suam  subsisten- 
tiam  habet,  quia  permanet  post  mortem,  et  corpus  non  est 
nisi  instrumentum  animse,  quod  in  unitate  personse  non 
unitur  principali  agenti ;  ergo  non  est  anima  forma  corpo- 
ris,  quia  secus  personalitashumana  ex  composito  exurgeret. 

70.  Sufficit  dicere  animam  dare  vitam  corpori,  et  non 
primum  esse  ;  corpus  humanum  est  aggregatum  molecu- 
larum,  in  quas  per  decompositionem  chemicam  resolvi 
potest. 

8°.  Si  anima  daret  primum  esse  corpori  humano,  opor- 
teret  post  mortem  admittere  formam  cadavericam,  quo 
nihil  videtur  ineptius. 

90.  In  cadavere  manet  eadem  extensio,  eadem  struc- 
tura  et  dispositio  partium.  Ergo  remanet  eadem  sub- 
stantia  corporea  quse  prius  erat. 

§  41.  Principiaad  solv.  diff.  :  im.  Anima  est  forma  sub- 
stantialis  subsistens.  Ergo  pereunte  corpore,  non  perit 
ipsa. 

2m.  Anima  quidem  communicans  corpori  primum  esse 
etiam  dat  illi  extensionem  ;  sed  ipsa  extensio  non  afficit 
nisi  compositum,  non  vero  animam,  quae  neque  per  se 
neque  per  accidens  fit  extensa,  quamvis  mateiiam  ipsam 
informet. 

3m.  Anima  informans  materiam  dat  ^fjy?  corpori.  Ergo 
homo  anima  et  corpore  constat. 

4m.  Adest  influxus  corporis  in  vires  animae,  qui  tamen 
influxus  sequitur  unionem  animae  cum  corpore,  sed  ipse 
influxus  hanc  unionem  nec  constituit  nec  constituere  po- 
test ;  quia  non  haberetur  una  substantia  humana,  nisi 
dicatur  conversionem  fieri  ita  ut  duse  illae  substantiae  in 
unam  combinarentur,  sicuti  hydrogenium  et  oxygenium 
efficiunt  aquam.     Hoc  modo  enim  anima  destrueretur. 

5m.  Personalis  unio  inter  animam  et  corpus  non  suffi- 
cit  ad  unionem  animae  cum  corpore  explicandam.  Nam 
tunc  haberetur  quidem  unum  subjectum  cui  omnes  ac- 
tiones  tribui  possent,  sed  non  esset  una  substantia,  neque 
unum  subjectum  quod  omnes  actus  vitales  eliceret. 

6m.  Personalitas  hominis  resultat  ex  unione  animae 
cum  corpore,  quamvis  praecipue  ab  anima  pendeat. 
Homo  enim  non  est  substantia  completa  et  sui  juris, 
nisi  quatenus  est  animal  rationale,  seu  nisi  quatenus 
actu  corpus  informat.  Anima  habet  quidem  a  natura 
sua  quod  sit  individua,  sed  individuationem  in  una  ea- 
demque  specie  desumit  anima  ex  unione  cum  corpore  ; 
etenim  animae  ideo  sunt  numerice  plures,  et  unam  spe- 
ciem  constituunt,  quia  natura  sua  destinantur  ad  unio- 
nem  cum  corporibus  sibi  propriis.  Si  enim  animae  hu- 
manae  essent  puri  spiritus  non  destinatae  ad  unionemcum 
corpore,  tunc  unaquaeque,  sicuti  unum  individuum  est, 
sic  etiam  una  esset  species. 

Anima  est  forma  subsistens,  attamen  ipsa  eget  uniri 
cum  corpore,  non  quidem  ut  existat,  sed  ad  complemen- 
tum  suse  speciei.  Hinc  post  mortemexisterepotest,  quia 
corpore  ad  existendum  non  eget,  sed  ipsa  tamen  retinet 
aptitudinem  ad  suum  corpus  informandum  ;  hinc  existit 
ut  pars  naturse,  sed  non  ut  natura  completa  in  propria 
specie.  Corpus  dicitur  instrumentum  animae,  ast  non 
est  instrumentum  extrinsecum  sed  intrinsecum. 

7m.  Anima  non  potest  dare  vitam  corpori,  nisi  etiam 
primum  esse  illi  communicet.  Nam  secus  non  ageret  in 
ipsum  nisi  ut  motor,  seu  unio  esset  extrinseca,  non  vero 
intrinseca ;  non  esset  una  substantia  sed  duae.  Corpus 
humanum  est  essentialiter  vivens  ;  a  principio  vitse  habet 
non  solum  motum  sed  ipsam  organizationem,  quia  ea 
mediante  principio  vitse  evolvitur  et  conservatur.  Ergo 
principium  vitale  in  homine  constituit  ipsius  corporis 
humani  essentiam  specificam,  adeoque  illi  primum  esse 
dat. 

8m.  Non  est  quod  vereamur  admittere  formam  cada- 
vericam  ;  nam  cum  post  mortem  corpus  humanum  non 
illico  reducatur  in  primitiva  elementa,  sed  remaneant  ad 
tempus  carnes,  ossa,  etc,  oportet  utique  ut,  recedente 
forma  priori,  succedant  alise  formse,  quia  materia  sine 
forma  esse  non  potest.  Num  autem  forma  illa  cadave- 
rica  sit  una,  num  omnes  partes  corporis  humani,  v.  g., 
ossa,  carnes,  nervosa  substantia,  suas  habeant  formas 
proprias,  parum  nostra  interest. 

9m.  In  cadavere  non  manet  eadem  substantia  corporea 
quse  fuit  antea,  nam  ea  fuit  vivens,  nunc  autem  vivens 
jam  non  est.  Remanet  quidem  eadem  extensio,  quia 
ipsa  in  corpore  vivente  non  afnciebat  animam,  sed  mate- 
riam  tanquam  accidens  naturale.     Hinc  remanente  eadem 


230  Compendwm  Philosophi<z. 

materia  nihil  mirum  quod  remanent  accidentia  materiae, 
licet  haec  post  mortem  diverso  principio  substantiali  in- 
formetur. 

§  42.  Cum  anima  sit  forma  corporis,  necesse  est  ut  sit 
tota  per  essentiam  suam  in  toto  corpore,  et  tota  pariter 
in  qualibet  ipsius  corporis  parte;  est  enim  anima  omnino 
simplex.  Quia  autem  anima  varias  habet  vires,  et  inter 
eas  quaedam  sunt  inorganicae,  aliae  vero  organicae,  secun- 
dum  priores  non  unitur  corpori,  secundum  alias  vero  non 
est  in  toto  corpore,  sed  solummodo  in  iis  organis  quibus 
utitur  ad  actiones  vitales  sive  vegetativae  sive  sensitivae 
vitae  peragendas.  Ex  eo  quod  anima  per  essentiam  suam 
sit  tota  in  toto  corpore,  non  sequitur  eam  esse  extensam, 
quia  non  solum  tota  est  in  toto  corpore,  sed  etiam  tota 
in  qualibet  ejus  parte. 


CAP.  V. 


DE    ORIGINE    ET    DE   DURATIONE    ANIMiE. 

§  43.  Varii  errores  exstitere  circa  originem  ipsius  ani- 
mae.  Plato  posuit  animas  praeexstitisse,  quod  deducere 
voluit  ex  eo  quod  novse  cognitiones,  quas  mens  acquirit, 
non  sint  nisi  recordationes  cognitionum  quae  jam  habitae 
fuere,  nam  per  meram  interrogationem  in  animam  susci- 
tari  possunt.  Hoc  autem  falsum  est,  quia  per  interroga- 
tiones  apte  directas  mens  non  recordatur  ideas  olim  ha- 
bitas,  sed  determinatur  ad  reflexionem,  et  sic  novas  ideas 
acquirit.      Insuper  si  animae  praeexstitissent,  non   esset 

ipsse  naturaliter  formae  corporis,  et  unio  animse  cum  cor- 
pore  non  naturalis  sed  violentum  quid  esset. 

Hinc  dicendum  omnino  est  animam  non  existere  nisi 
quando  unio  ejus  fit  cum  corpore. 

Alii  dixerunt  animam  esse  derivatam  a  divina  substan- 
tia.  Hoc  perabsurdum  est,  quia  divina  substantia,  quae 
simplicissima  est,  in  partes  dividi  non  potest. 

Alii  vero  dixerunt  animam  a  parentibus  propagari  per 
actum  generationis.  Hoc  pariter  absurdum  est,  quia 
quidquid  generatione  oritur  est  aut  corpus,  aut  a  materia 
omnino  dependet,  quia  virtus  activa  materise  qualis  in 
generatione  exercetur,  non  potest  sese  extendere  ad  ef- 
fectum  qui  super  materiam  est,  et  a  materia  omnino  inde- 
pendens.  Atqui  anima  humana  immaterialis  est.  Ergo 
per  generationem  oriri  non  potest.  Neque  potest  dici 
animas  parentum  producere  animam,  quia  quod  simplex 
omnino  est  in  partes  dividi  aut  discerpi  non  potest.* 

Ergo  anima  cum  simplex  et  immaterialis  sit,  non  potest 
oriri  nisi  percreationem.  Ast  a  parentibus  in  actu  gene- 
rationis  non  creatur.  Nam  creatio  soli  Deo  competit. 
Et  ridiculum  sane  foret  tribuere  creationem  actui  qui 
homini  cum  brutis  communis  est,  cum  homo  per  actum 
voluntatis  hujus  creationis  omnino  incapax  sit.  Nec 
possunt  dici  parentes  instrumenta  Dei  ad  actum  crea- 
tionis,  quia  creatio  cum  per  solum  actum  voluntatis  Dei 
fiat,  per  nullum  instrumentum  exerceri  potest. 

Remanet  ergo  ut  anima  uniuscujusque  creetur  imme- 

*  Rosmini  dicitanimam  sensitivam  hominis  generari  a  parentibus  sicuti  bru- 
torum  anima  producitur,  sed  eam  fieri  intelhgentem  per  revelationem  idese  entis. 
Ast  illa  anima  sensitiva  aut  jam  habet  facultatem  intelligendi,  et  tunc  putidus 
traducianismus  admittitur,  aut  eam  non  h  ibet,  et  tunc  animse  sensitivae  essentia 
mutaretur,  quod  fieri  non  potest,  quin  anima  sensitiva  cesset  existere  et  anima  in- 
tellectiva  creetur. 

diate  a  Deo,  quando  in  corpus  quod  animare  debet  in- 
funditur.  Num  autem  hoc  fiat  statim  in  ipso  actu  gene- 
rationis,  num  quando  embryo  jam  dispositum  sit  ad 
animam  recipiendam,  ita  ut  prius  forma  mere  vegetativa 
informetur,  et  deinde  succedat  sensitiva,  ac  demum,  illa 
etiam  pereunte,  intellectuali  informetur,  ut  docuit  S. 
Thomas,  difficile  dictu  est.  Id  certum  est,  fcetum  ante- 
quam  in  lucem  edatur,  jam  hominem  esse,  quamvis  di- 
cere  non  possimus  quo  tempore  gestationis  homo  esse 
incipiat. 

§  44.  Pauca  hic  addenda  sunt  de  absurdo  systemate  a 
Lamark  invento,  et  nuper  a  Darwinio  iterum  proposito. 
Vult  ipse  hominem  nihil  aliud  esse  nisi  simios  melius 
evolutos  magisque  perfectos.  Hanc  absurditatem  ex  eo 
deducere  nititur,  quod  juxta  ipsum  omnia  entia  viventia 
sive  vegetalia  sive  animalia  ab  uno  vel  paucis  primordia- 
libus  germinibus  orta  sunt,  quae  per  longum  saeculorum 
decursum  paulatim  et  quidem  per  gradus  impercepti- 
biles  sese  evolverunt  ac  semper  perfectioribus  speciebus 
originem  dederunt.  Cum  autem  homo  sit  animal  sicuti 
bruta,  non  alia  origo  ei  assignari  potest.  Ast  in  primis 
notandum  est,  hujus  evolutionis,  quam  naturalem  selec- 
tionern  vocat,  nullum  ne  leve  quidem  vestigium  in  rerum 
natura  exstare.  Experientia  patet  omnes  species  nunc 
existentes  ftxas  esse  et  permanentes  ;  omniaque  viventia 
similia  sibi  individua  progignere.  Historicis  monumentis 
constat  idem  antiquitus  locum  habuisse.  Inter  eandem 
speciem  identidem  oriuntur  quaedam  varietates,  quae  qui- 
dem  prsesertim  cura  hominis,  per  intermixtionem  eorum 
individnorum  easdem  varietates  manifestantium,  trans- 
mitti  possunt  proli  et    perhianentes   reddi,  ita  ut  novae 

familias  ejusdem  speciei  habeantur,  ut  patet  in  animalibus 
domesticis.  Inter  animalia  silvestria  minores  varietates 
cernuntur.  Sed  istas  variae  familiae  utut  forma  externa, 
magnitudine,  imo  instinctu  inter  se  differunt,  ejusdem 
speciei  esse  ostenduntur,  ex  eo  quod  istse  familise  facili 
ratione  inter  se  copulentur,  eorum  proles  propagationi 
apta  sit,  et  generatim  loquendo,  si  sibimetipsis  relinquan- 
tur,  ad  pristinum  typum  revertantur.  Ast  animalia  di- 
versae  speciei,  etsi  ad  idem  genus  pertinentia,  difficili  ra- 
tione  copulantur,  et  quamvis  in  quibusdam  raris  casibus 
proles  oriatur,  ea  tamen  propagationi  minime  apta  est. 
In  aliquibus  plantis  quidem  constat  quosdam  hybridas 
propagjitioni  aptos  fuisse,  sed  etiam  omni  adhibita  cura 
impediri  non  potuerunt,  quin  ad  unum  vel  alium  pris- 
tinum  typum  reverterentur.  Concedit  Darwinius  nunc 
temporis  species  fixas  esse,  ast  geologicis  temporibus 
rem  aliter  se  habuisse  afflrmat.  Sed  hucusque  nullam 
hujus  assertionis  rationem  afferre  potuit.  Imo  fossilia  e 
variis  terrae  stratis  defossa  ostendunt  quidem  multas  spe- 
cies  olim  exstitisse  quas  omnino  perierunt  ;  sed  pariter 
constat  omnia  olim  existentia  animalia  ad  determinatam 
speciem  pertinuisse,  nullumque  vestigium  inventum  fuisse 
individuorum  quse  indicarent  insensibilem  progressum  a 
plantis  ad  animalia,  ab  articulatis  ad  vertebrata,  a  pisci- 
bus  ad  aves  aut  mammalia,  etc  Neque  dici  potest  cum 
Darwinio  intermedia  individua  omnino  periisse  ;  nam  mi- 
raculi  instar  foret  nonnisi  determinatas  species  fossilium 
conservatas  esse  et  omne  vestigium  intermediorum  indi- 
viduorum  prorsus  obliteratum.  Totum  hoc  systema  in- 
numeris  suppositionibus  nulla  ne  probabili  quidem  ra- 
tione  suffultis,  constructum  est,  ac  proinde  ne  minimum 
quidem  valorem  scientificum  habet. 

Sed  etiamsi  Darwinio  concederemus  hsec  omnia,  mini- 
me  sequeretur  homini  eandem  originem  assignari  posse  ; 
nam  nullum  animal,  utut  ejus  sensitiva  cognitio,  imagi- 
natio  et  instinctus  perficiantur,  ad  intellectualem  cogni- 
tionem  rationisque  usum  pertingere  potest.  Simius  in 
omni  sua  actione  ab  organis  pendet,  intellectualis  autem 
cognitio  ab  organis  independens  est.  Similis  structura 
organorum  hominis  et  animalium  nihil  prorsus  probat ; 
homo  enim  non  solum  spiritus  est,  sed  etiam  animal ; 
cum  ergo  sensibus  utatur,  organa  animalium  organis  si- 
milia  liabeat  necesse  est  ;  sed  prseterea  ratione  utitur, 
per  quam  a  brutis  omnino  distinguitur. 

§  45.   Prop.   XIII.   Anima  humana,  pereunte   cor- 

PORE,    NEC    EXISTENTIAM  PROPRIAM  NEQUE    OPERATIONES 

AMITTIT. 

Prob.  Anima  non  potest  corrumpi,  cum  simplex  sit  ; 
corruptio  enim  est  entis  compositi  in  suas  partes  disso- 
lutio.  Neque  potest  anima  per  ullum  agens  naturale 
destrui.  Nam  anima  non  solum  simplex  est  sed  etiam 
spiritualis,  quse  cum  sit  substantia,  incompleta  quidem  ; 
sed  proprium  habens  esse,  non  potest  desinere  nisi  per 
annihilationem.  Si  solum  simplex  esset  anima  humana, 
hsec  ejus  simplicitas  non  sufficeret  ad  asserendum  quod, 
morte  interveniente,  ipsa  non  desinat  existere.  Anima 
enim  bruti,  quamvis  sit  simplex,  cessat  existere  eo  mo- 
mento  quo  mors  intervenit,  quia  omnis  ejus  activitas 
organis  corporeis  alligata  est,  ac  proinde  in  sua  existen- 
tia  a  materia  pendet,  et  hinc  quando  animal  moritur^ 
ejus  anima  per  accidens  corrumpitur.  Jamvero  anima 
hominis  habet  vires  inorganicas,  nempe  intellectum  et 
voluntatem  ;  ergo  in  omni  sua  operatione  non  pendet  a 

materia,  hinc  sicuti  in  operatione,  sic  etiam  in  sua  exis- 
tentia,  a  materia  independens  est.  Non  ergo  perit,  pere- 
unte  corpore. 

Objici  potest :  i°.  In  prsesenti  vita  omnis  cognitio  in- 
cipit  a  sensu,  et  etiam  res  intelligibiles  semper  phantas- 
mate  vestiuntur  aut  saltem  vocabulo  exprimuntur.  Hsec 
autem  requirunt  corporis  organa. 

20.  Anima  habet  affectiones  oppositas  et  contrarias, 
ergo  continet  in  se  principium  corruptionis. 

30.  Vires  animae  crescere  possunt  aut  diminuere,  ergo 
etiam  naturaliter  omnino  cessare  possunt. 

Principia  ad  solv.  diff.  :  im.  Quamvis  anima  in  hac  vita, 
quia  corpus  informat,  intelligat  convertendo  se  ad  phan- 
tasmata,  non  ideo  sequitur  eam,  cum  a  corpore  separata 
sit,  intelligendi  et  volendi  vires  no'n  posse  exercere. 
Modus  enim  operandi  sequitur  modum  essendi  ;  si  ergo 
separata  est  a  corpore,  non  amplius  ad  phantasmata  sese 
convertit  in  actu  intelligendi,  sed  tunc  eodem  modo  in- 
telligit  sicuti  alise  substantise  intellectuales,  quse  ad  unio- 
nem  cum  corpore  non  sunt  destinatse.  Conversio  ad 
phantasmata  in  hac  vita  homini  quidem  naturalis  est,  sed 
quia  intelligibile  etiam  in  prsesenti  statu  ab  organo  cor- 
poreo  non  attingitur,  in  altera  vita  non  eget  amplius  illis 
phantasmatibus  ut  actum  intelligendi  perficiat  ;  tunc 
enim  se  ipsam  per  suam  essentiam  cognoscere  potest. 
Deum  cognoscere  potest  ratiocinando  supra  perfectiones 
quas  in  se  ipsa  deprehendit ;  prseterea  post  mortem  non 
amittet  anima  cognitiones  intelligibiles  quas  in  hac  vita 
sibi  comparavit.  Etiam  in  hac  vita  eo  melius  intelligi- 
mus,  quo  magis  mentem  a  corpore  avocamus.  Ergo 
post  mortem,  multo  distinctius  poterimus  pura  intelligi- 
bilia  percipere. 

2m.  Affectiones  animas  variae  sunt  et  contrariae  ratione 
objecti  et  modi  agendi,  non  vero  ratione  principii  agentis. 

3m.  Cam  anima  sit  substantia  simplex,  viribus  suis  nun- 
quam  destitui  potest,  quamvis  vires  istae  perfici  possint. 
Vires  sensitivae  etiam  in  anima  remanent  radicaliter,  etsi 
eas,  corpore  absente,  exercere  non  valeat. 

§  46.   Prop.  XIV.    Anima   de   facto   post  mortem 

ERIT    SUPERSTES. 

Prob.  Dei  justitia  et  providentia  expostulant  ut  vitium 
puniatur  atque  virtus  praemium  accipiat.  Verum  id  non 
semper  obtinet  in  hac  vita.  Ergo  necesse  est  ut  sit  vita 
post  mortem,  in  qua  Deus  unicuique  retribuet  juxtamerita. 
— Si  nulla  daretur  altera  vita,  actum  esset  de  moralitate, 
cum  homo  pro  finesolum  bona  temporalia  haberet. — Ex- 
istentia  alterius  vitae  constat  etiam  ex  sensu  communi  om- 
nium  gentium  ;  omnes  enim  tribus  etiam  silvestres  vitam 
futuram  esse  credunt. 

Objici  potest :  i°.  Vitium  in  hac  vita  punitur  per  sti- 
mulos  conscientiae. 

20.  Si  homo  vitam  futuram  speraret,  non  timeret  mor- 
tem. 

30.  Finis  animae  est  ut  corpus  informet,  ergo  pereunte 
corpore,  non  est  ratio  cur  existat  amplius. 

40.  Negata  vita  futura,  homo  melius  virtutem  exercere 
potest,  tunc  enim  eam  exercet  propter  se  ipsam,  et  non 
ut  per  eam  in  altera  vita  praemium  accipiat. 

50.  Per  negationem  vitae  futurae  homo  a  timore  mortis 
liberatur  ;  e  contra  expectatio  vitae  futurae  hominis  ani- 
mum  maximis  terroribus  agitat. 

Principia  ad  solv.  diff.  :  im.  Si  nulla  foret  vita  futura, 
nulla  ratio  esset  quare   homo  stimulos  conscientiae  ex- 

periatur.  Unica  illi  cura  esset  efficere  ne  crimen  ejus 
detegatur,  et  ut  pcenas  per  leges  infligendas  vitet. 

2m.  Homo  timet  mortem,  quia  mors  est  separatio  ani- 
mse  a  corpore,  quse  in  praesenti  ordine  providentise  pcena 
est  peccati,  et  quia  timet  Deum  judicem. 

3m.  Finis  prsecipuus  animse  non  est  informatio  corpo- 
ris,  sed  ut  beatitudinemassequaturquse  inDei  cognitione 
et  amore  consistit.  Conjunctio  animae  cum  corpore  est 
finis  secundarius,  seu  potius  medium,  ut  conformiter  ad 
suam  naturam  opera  virtutis  exercere  possit. 

4m.  Si  nulla  futura  vita  esset,  nec  ullum  esset  motivum 
exercendae  virtutis.  Unicum  motivum  abstinendi  se  a 
criminibus  esset  timor  poenarum  ab  aliis  hominibus  in- 
fligendarum  ;  ubi  hic  timor  abest,  nihil  hominem  a  quovis 
flagitio  patrando  absterreret. 

5m.  Si  homo  per  mortem  omnino  periret,  non  libe- 
raretur  a  timore  mortis,  quia  ab  ea  naturaliter  refugit. 
Qui  turpiter  vivunt,  judicem  Deum,  quem  probe  sentiunt 
se  non  posse  effugere,  timere  debent,  et  hinc  sibi  persua- 
dere  cupiunt  Deum  non  esse  neque  futurum  judicium. 

§  47.  Ad  probandam  immortalitatem  animse  non  suf- 
ficit  ostendere  animam  superstitem  esse  post  mortem,  sed 
ostendere  oportet  ipsius  vitam  semper  esse  duraturam. 

Prop.  XV.   Anima  nostra  immortalis  est. 

Anima  nostra  non  potest  desinere  esse  nisi  a  Deo  an- 
nihilaretur.  Atqui  Deus  non  subtrahit  rebus  quod  pro- 
prium  est  suis  naturis.  Naturis  autem  intellectualibus 
proprium  est  ut  sint  perpetuae.  Ergo  boc  eis  a  Deo  non 
subtrahitur  (S.  Thom.,  "C.  G."  lib.  ii.  cap.  55).— Proba- 
tur  hoc  etiam  ex  desiderio  felicitatis,  cui  satisfieri  non 
potest  si  anima  non  essetimmortalis.     Deus  enim  animae 

indidit  desiderium  perfectae  felicitatis,  quam  consequi 
anima  non  potest,  nisi  sit  aeternum  duratura.  Nam  si 
anima  non  semper  esset  victura,  nunquam  plene  con- 
tenta  sua  sorte  esset,  cum  semper  timeret  momentum 
quo  illa  felicitate  privanda  esset  ;  maxime  enim  cruciat 
timor  amissionis  boni  summe  amati.  Nec  dici  potest 
illam,  aut  per  ignorantiam  credere  statum  felicitatis  esse 
aeternum,  aut  nescire  an  statum  illum  amittere  debeat  ; 
absurdum  enim  est  animam,  quae  intellectualis  est,  suam 
felicitatem  in  ignorantia  et  errore  invenire. — Idem  erui 
potest  ex  appetitu  immortalitatis,  anima  enim  appetit 
esse  et  refugit  a  sui  destructione  non  sicuti  cetera  ani- 
malia  ;  sed  quia  cognitione  intellectuali  gaudet,  intelli- 
git  quid  sit  semper  esse,  et  se  capacem  esse  ut  semper 
existat.  Ergo  etiam  quam  maxime  desiderat  semper  esse. 
Hoc  autem  cum  naturale  sit  desiderium,  a  Deo  inditum 
est,  et  frustra  esse  non  potest. 

Objici  potest  :  i°.  Sunt  qusedam  desideria  naturalia, 
quibus  non  satisfit. 

20.  Immortalitas  est  propter  beatitudinem.  Sed  omnes 
non  consequuntur  eam,  ergo  non  est  necesse  ut  omnes 
animae  sint  immortales  ;  secus  enim  sequeretur,  posse  nos 
ratione  probare  poenas  damnatorum  esse  aeternas. 

Principia  ad  solv.  diff.  :  im.  Sunt  quaedam  desideria 
naturalia,  quibus  non  semper  satisfit.  Ast  ista  non  sunt 
desideria  totius  naturae,  sed  alicujns  facultatis  sensitivae, 
et  rationali  appetitui,  seu  desiderio  totius  naturae,  subor- 
dinanda  sunt,  eadem  proinde  saepe  reprimi  debent,  quia 
eatenus  tantum  admitti  possunt,  quatenus  sunt  media  ad 
finem  ultimum. 

2m.  Ordinatio  in  finem  est  absoluta,  et  praescindit  ab 
actuali  finis    consecutione.     Hinc   etiam   iis,    qui   finem 

sua  culpa  amittunt,  in  seternum  vivendum  est,  seu  eorum 
poena,  quae  consistit  in  privatione  possessionis  Dei,  aeter- 
na  esse  debet. 

§  48.  Solo  lumine  naturali  ostendi  non  potest,  neque 
esse  poenam  sensibilem  subeundam  damnatis,  neque,  si 
aliqua  subeunda  sit,  qualis  ipsa  sit  in  inferno.  Neque 
ratiocinio  ostendi  potest,  post  mortem  nullam  esse  pos- 
sibilitatem  redemptionis.  Hoc  tamen  constat,  eos  qui 
sua  culpa  finem  suum  non  sunt  assecuti,  si  jam  sint  con- 
stiluti  in  termino,  non  amplius  ad  finem  tendere  posse, 
ac  proinde  per  totam  seternitatem  debere  carere  summo 
bono,  seu  esse  infelices.  Non  enim  potest  homo  semper 
manere  in  via  ad  terminum,  nec  tenetur  Deus  reconnec- 
tere  cum  vero  et  proprio  fine  hanc  ad  finem  tendentiam, 
quam  homo  per  peccatum  libere  abrupit,  nec  ulla  homi- 
nis  actio  id  mereri  potest,  quod  a  sola  Dei  liberalitate 
pendet.  Hinc  tandem  patet  pmnarum  cetemitatem  lumini 
rationis  esse  consentaneam. 


CAP.  VI. 

DE    ORIGINE    COGNITIONUM    INTELLECTUALIUM. 

§  49.  Quaestio  de  origine  cognitionis  jam  inde  ab  initio 
philosophorum  ingenia  vexavit,  et  multa  systemata  in- 
venta  fuerunt  ad  explicandum  quomodo  veritates  intelli- 
gibiles  attingimus.  Et  nihilominus  est  una  ex  qusestio- 
nibus  fundamentalibus,  quae  ni  recte  solvatur,  omnia  in 
philosophia  nutant. 

Non  est  hic  necesse  refutare  eos,  qui  materialismum 
profitentes,  omnem  actum  cognoscendi  ad  meram  sensa- 
tionem  reducunt,  et  omnes  ideas  universales  menti  dene- 
gant. 

§  50.  Locke,  philosophus  Anglus,  quamvis  non  dene- 
gaverit  animae  omnem  vim  intelligendi,  docet  nos  perci- 
pere  ideas  simplices,  quae  aliud  non  sunt  nisi  sensationes, 
quae  tamen  ab  intelligentia  ope  attentionis  et  reflexionis 
elaborantur,  et  exinde  ideae  compositae  efformantur,  quas 
ad  tres  categorias  reducit  :  Substantiam,  modos,  et  rela- 
tiones.  Per  istas  ideas  compositas  mens  assurgit  ad  ideas 
generales,  quatenus  proprietates  communes,  quae  in  ideis 
simplicibus  inveniuntur  nomine  aliquo  generali  exprimit. 
Ideae  simplices  realitatem  habent,  quia  a  rebus  pendent  ; 
compositae  vero  realitateprivantur,  nisi  in  casu,  quo  ideae 
simplices  ex  quibus  formantur  revera  in  rebus  inveni- 
antur.  Ideae  autem  universales  nullam  objectivitatem 
realem  habent,  quia  sunt  mera  nomina. 

Ista  theoria  omnino  falsa  est,  quia  omnes  ideae  sensum 
transcendentes  emedio  tolluntur  ;  nullae  essent  ideaemo- 
rales,  quia  istae  a  sensationibus  erui  non  possunt.  Ope 
attentionis  et  refiexionis  supra  meram  sensationem  nihil 
intelligibile  cognosci  posset,  nam  hae  non  cadunt  nisi  su- 
pra  id  quod  menti  praesens  est,  nempe  supra  sensationes. 
Omnis  scientia  etiam  physica  destrueretur,  quia  nulla 
haberentur  principia  a  priori,  ipsa  enim  fundantur  in 
ideis  universalibus  quae  juxta  Locke  nullum  valorem  ob- 
jectivum  habent.  Rationes  hic  allatae  refutant  etiam 
theoriam  modernorum  positivistarum,  qui  plus  minusve 
doctrinam  Locke  propugnant. 

Positivistarum  systema  in  eo  situm  est,  ut  dicant  sci- 

entiam  habere  pro  suo  objecto  tantum  ea  quae  positiva 
sunt,  nempe  quae  experientia  testatur.  Talia  autem  sunt 
phaenomena  sensibilia.  Metaphysica  illusione  plena  est. 
Hinc  eorum  systema  materialisticum  est,  et  destruit 
ipsam  scientiam  physicam,  quam  ut  unice  veram  ad- 
struunt. 

§  51.  Kant,  philosophus  Germanus,  mentem  vera  intel- 
ligentia  praeditam  esse  affirmat,  sed  ideas,  quibus  mens 
instructa  est  natura  sua,  meras  formas  subjectivas  esse 
docet,  nullam  habentes  realitatem  objectivam.  Istae 
formae  applicantur  rebus  a  sensibus  perceptis,  et  cogni- 
tiones  nostrae  eatenus  solum  realitatem  habent,  quatenus 
formae  istae  subjectivae  per  sensationem  complentur.  Per 
eas  tamen  non  attingimus  naturam  rerum  quae  in  sensus 
agunt,  sed  solaphaenomena  cognoscimus;  nownena  autem, 
id  est,  quid  res  sint,  nulla  ratione  scire  possumus.  Formae 
quae  ad  percipiendi  facultatem  pertinent  sunt  intuitio 
pura  spatii  et  temporis,  quia  omnia  phaenomena  percipi- 
untur  in  spatio  et  tempore.  Formae  pertinentes  ad  facul- 
tatem  judicandi  sunt  quantitas  (unitas,  pluralitas,  univer- 
salitas)  ;  qualitas  (affirmatio,  negatio,  limitatio)  ;  relatio 
(substantia,  causalitas,  reciprocitas),  et  modalitas  (possi- 
bilitas,  realitas,  necessitas).  Ad  rationem  spectat  vis 
inferendi;  omnis  autem  conclusio,  ait  Kant,  supponit 
unam  ex  ideis,  animam,  Deum  et  mundum  ;  conclusio 
categorica  supponit  ideam  animae,  seu  subjecti  absoluti ; 
conclusio  hypothetica  supponit  ideam  Dei,  seu  causae 
absolutae  ;  conclusio  tandem  disjunctiva  supponit  ideam 
absolutae  totalitatis,  seu  mundi.  Omnes  tamen  istae  formae 
spectantes  ad  intelligentiam  et  rationem  sunt  formae  om- 
nis  realitatis  vacuae,  quae  tantum  inserviunt  ad  coordi- 

nanda  phaenomena  a  sensibus  percepta.  Hinc  ratione 
nihil  de  anima  et  de  Deo  scire  possumus,  quia  haec  om- 
nem  nostram  experientiam  excedunt.  Dei  tamen  exis- 
tentiam  admittimus  r  atione  practica,  tanquam  postulatum 
ad  leges  moralitatis  explicandas. 

Hoc  systema  omnino  absurdum  est.  Nititur  falso  sup- 
posito,  nempe  dari  judicia  synthetica  a  priori  (§  18). 
Illud  nobis  adimit  omnem  realitatem  objectivam  intellec- 
tualium  cognitionum,  quia  istae  supponuntur  mere  sub- 
jectivae.  Nulla  haberetur  realis  scientia,  quia  omnia 
principia,  quibus  utimur  ad  scientiam  comparandam,  es- 
sent  sine  ullo  valore  reali ;  imo  ipsa  scientia  physica 
periret,  quia  Kant  negat  principium  causalitatis  esse  ob- 
jective  reale.  Absurdae  sunt  illse  formae  inanes  quibus 
mens  dicitur  donari,  quia  si  ideae  sunt,  debent  ipsae  ob- 
jecta  repraesentare  ;  si  id  non  faciunt,  nihil  prorsus  sunt. 
Systema  hoc  ad  merum  et  putidum  idealismum  ducit, 
quia  nihil  reale  extra  mentem  cognitione  intelligibili  ap- 
prehendimus,  cum  istae  formae  dicantur  nobis  solum  in- 
serviread  phaenomena  per  sensus  percepta  in  mente  ipsa 
coordinanda,  et,  quid  res  sint,  seu,  ut  ait,  noumena,  nos 
non  cognoscere.  Sed  etiam  ad  materialismum  viam  ster- 
nit,  nam  de  facto  omnis  nostra  cognitio  realis  ad  meras 
sensationes  restringitur  ;  et  asseritur  nos  ratione  nihil  de 
anima,  nihil  de  Deo  cognoscere  posse. 

§  52.  Cartesius,  ut  originem  idearum  explicaret,  sup- 
ponit  quasdam  ideas  menti  ingenitas  esse,  nempe  ideas 
quae  repraesentant  aliquid  supersensibile  et  necessarium. 
Sensationes  autem  ajebat  esse  causas  occasionales  per 
quas  conscii  fimus  harum  idearum. 

Illa  Cartesii  assertio  nititur  falsae  theoriae  de  causis  oc- 

casionalibus,  et  de  modo  quo  concipit  unionem  animse 
cum  corpore.  Praeterea  nullo  solido  fundamento  fulcitur. 
Nam  illse  idese  innatae  aut  existunt  formaliter  in  mente 
aut  solum  virtualiter,  ut  Cartesius  aliquando  saltem  vi- 
detur  innuere.  Si  formaliter  in  mente  inveniuntur,  mens 
jam  a  primo  instante  suae  vitse  eas  habere  deberet  ;  et 
cum  sensationes  non  sint  nisi  causae  occasionales,  omnes 
sequali  ratione  eas  habere  deberent,  neque  illa  ignorantia 
de  Deo  et  de  animae  natura,  qualis  viguit  et  adhuc  vi- 
get  apud  multos  populos,  prorsus  inexplicabilis  foret.  Si 
virtualiter  solum  innatse  dicuntur,  tunc  aut  mens  de  suo 
proprio  fundo  depromit  has  ideas,  quod  impossibile  om- 
nino  est  ;  aut  eas  haurit  abstrahendo  per  virtutem  intel- 
lectus  intelligibilem  speciem  a  sensibili,  et  jam  tota  theo- 
ria  de  innatis  ideis  corruit. 

In  illa  theoria  non  potest  probari  objectivitas  idearum, 
quia  istse  idese  innatse  mere  subjectivae  sunt,  et  cognitio 
a  rebus  externis  non  hauritur,  cum  perceptiones  sensi- 
biles  dicantur  esse  mere  causas  occasionales.  Hinc  illa 
doctrina  ducit  ad  idealismum.  Et  re  quidem  vera  Leib- 
nitz  et  Wolf  ad  hunc  idealismum  progressi  sunt  ;  quia 
putaverunt  ingenitam  nobis  esse  ideam  universi  confu- 
sam  quidem,  quam  mens  ope  sensationum  paulatim  evol- 
vit ;  ast  has  sensationes  non  putaverunt  concurrere  effl- 
cienter,  sed  solum  occasionaliter. 

Rosmini  unam  tantum  ideam  ingenitam  posuit,  ideam 
nempe  abstractam  et  indeterminatam  entis  possibilis  seu 
idealis  ;  quae  est  veluti  forma  mentis  et  lumen  intellec- 
tuale  constituit.  Per  applicationem  hujus  idese  ad  sen- 
sationem  cognoscimus  omnia  alia  entia  determinata  ;  et 
cum  illam  conjungimus  cum  sensatione,  judicamus  illa 
entia  reapse  existere. 

Illud  autem  systema  aut  est  purus  ontologismus,  aut 
nihil  prorsus  explicat.  Nam  si  dicitur  hanc  ideam  entis 
eminenterin  se  continere  omnes  rationes  aliarum  entium, 
tunc  ontologismus  adstruitur.  Aut  illa  idea  est  solum 
idea  entis  in  genere,  et  tunc  nullam  per  eam  determina- 
tam  cognitionem  haurire  possumus,  quia  nihil  aliud  re- 
praesentat  haec  idea  nisi  esse  in  genere. 

Statuit  ipse  nos  cognoscere  realitatem  objectorum  per 
conjunctionem  ideae  entis  cum  sensatione.  Jamvero  vel 
jam  cognosco  quid  sit  objectum  per  sensum  oblatum, 
quodque  ut  reale  judico  per  applicationem  idese  entis  ad 
actum  sentiendi  ;  vel  illud  hondum  cognosco.  Si  pri- 
mum,  idea  entis  necessaria  non  est ;  si  secundum,  appli- 
cando  ideam  entis  in  genere  objecto  prorsus  ignoto,  nihil 
cognosco  ;  aut  si  supponitur  me  tamen  illud  cognoscere, 
totum  hoc  mens  e  suo  proprio  fundo  haurire  deberet,  et 
in  purum  idealismum  incideremus. 

Haec  theoria  pariter  incidit  in  Kantianam,  nam  revera 
sensationibus  applicatur  forma  in  mente  existente  ;  in  eo 
solum  differt,  quod  Kant  posuerit  formas  determinatas, 
Rosmini  vero  unam  solum,  eamque  maxime  indetermi- 
natam.  Unde  non  solum  omnibus  laborat  vitiis  iisdem 
quam  Kantiana  doctrina,  sed  insuper  addit  absurditatem 
illam,  quod  ex  idea  omnino  indeterminata,  quae  nihil  nisi 
merum  esse  repraesentat,  omnes  aliae  ideae  erui  debeant. 

§  53.  De  mysticismo  seu  ontologismo.  Plato  sta- 
tuit  praeter  mundum  visibilem  existere  mundum  idealem 
realem,  quem  anima  ante  conjunctionem  cum  corpore 
intuebatur.  Haec  cognitio  nunc  consopita  est,  sed  acce- 
dente  sensatione  mens  veluti  e  somno  excitata  ad  has 
ideas  iterum  sese  convertit,  easque  obscuro  tamen  modo 

veluti  recognoscit.  Cum  autem  mundus  ille  idealis  non 
possit  per  se  existere,  alii  statuerunt  Deum,  qui  menti 
semper  praesens  est,  esse  solem  intelligentiarum,  lumen 
intellectuale,  per  quod  omnia  intelligibilia  cognoscimus. 
Ipsum  Deum  nos  jam  ab  initio  creationis  animae  intue- 
mur,  non  intuitu  reflexo,  sed  directo  ;  et  per  illum  intui- 
tum  nobis  datum  est  cognoscere  quid  sint  res  quae  per 
senstis  nobis  praesentantur.  Sed  ne  cogantur  dicerenos- 
tram  cognitionem  naturalem  eandem  esse  qua  beati  in 
ccelo  gaudent,  asserunt  ipsi  nos  Deum  intueri  in  praesenti 
vita  ut  Ens  eminens  est,  et  ut  continet  in  Se  omnes  en- 
tium  rationes,  seu  ut  est  exemplar  omnium  rerum  ;  sed 
nos  non  intueri  ipsam  divinam  essentiam  ut  est  in  Se, 
i.  e.,  unainnatura  et  trina  in  personis.  Gioberti  insuper 
addidit  nos  etiam  intueri  directe  ipsum  actum  creatio- 
nis,  ac  ut  primum  principium  totius  philosophiae  statuit 
axioma,  Ens  creat  existentias. 

§  54.  Prop.  XVI.  Ontologismus  omnino   rejicien- 

DUS   EST. 

Prob.  Ontologistae  confundunt  ideam  entis  in  genere 
cum  idea  Dei,  quae  duae  ideae  tamen  toto  ccelo  differunt 
(Lib.  III.  §  4). — Dei  ideam  non  per  intuitum  habemus, 
sed  ratiocinio  illam  nobis  comparamus.  Si  enim  per  in- 
tuitum  eam  obtineremus,  non  posset  explicari  illa  igno- 
rantia  veri  Dei,  quae  viguit  apud  omnes  gentes  lumine  re- 
velationis  destitutas.  Quamvis  enim  dicatur  ideam  illam 
solummodo  directe  intueri,  tamen  sensatio  non  concurrit 
ad  efformandos  conceptus  nostros  in  hac  theoria,  sed 
solum  nos  excitat  ad  reflectendum  in  objectum  ideale 
menti  jugiter  praesens  ;  et  cum  in  omni  sua  cognitione 
in  illud  objectum  reflectere  debeat,  impossibile  esset  ut 

mens  non  haberet  claram  ac  distinctam  ideam  Dei,  ejus- 
que  attributorum.  Si  vero  per  sensus  manuducimur  ad 
cognitionem  Dei  per  ratiocinium  efformandam,  satis  ap- 
paret  quare  tanta  ignorantia  possibilis  sit. — Istius  intui- 
tus  deberemus  habere  conscientiam  per  actum  reflex- 
um,  quia  supponitur  menti  essentialis,  in  quem  mens  in 
omni  sua  cognitione  reflectere  debet,  quia  est  unica  ratio 
omnis  cognitionis  intellectualis.  Atqui  nullam  hujus  rei 
conscientiam  habemus. — Contradicunt  sibi  ontologistse. 
Negant  quidem  nos  intueri  divinam  essentiam,  quia,  ne 
hseretici  fiant,  debent  ipsi  ordinem  naturalem  a  super- 
naturali  distinguere  ;  attamen  asserunt  nos  in  Deo  intueri 
omnes  rerum  rationes  quas  cognoscimus  ;  istas  autem  in- 
tueri  non  possemus  nisi  ipsam  Dei  essentiam  videremus, 
quia  istae  rationes  non  sunt  aliud  nisi  ipsa  Dei  essentia 
quatenus  est  exemplar  omnium  rerum,  seu  quatenus  imi- 
tabilis  est  ad  extra.  Ad  distinctionem  virtualem  attribu- 
torum  Dei  a  divina  essentia  ipsi  non  possunt  recurrere, 
quia  quamvis  mens  fundamentum  habeat  ad  eam  facien- 
dam,  ea  tamen  unice  oritur  ex  mentis  conditione,  quas, 
cum  Deum  immediate  non  intueatur,  Ipsum  per  diver- 
sos  conceptus  attingere  debet. — Deus  immediate  visus, 
est  objectum  excedens  conditionem  animae  in  hac  vita. 
Nam,  ut  recte  S.  Thomas,  "  I.  P.,"  q.  12,  art.  12,  "  natu- 
ralis  nostra  cognitio  a  sensu  principium  sumit ;  unde  in 
tantum  se  cognitio  naturalis  extendere  potest,  in  quan- 
tum  manuduci  potest  per  sensibilia." — Sententia  nostrce 
opposita,  proscripta  fuit  decreto  Congregationis  dato  die 
i6a  Nov.,  186 1.  Proscriptse  fuere  sequentes  proposi- 
tiones  : 

"Immediata    Dei    cognitio,   habitualis    saltem,    intel- 
lectui  humano  essentialis  est,  ita  ut  sine  ea  nihil  cog- 

noscere  possit :  siquidem  est  ipsum  lumen  intellec- 
tuale." 

c<  Esse  illud,  quod  in  omnibus,  et  sine  quo  nihil  intel- 
ligimus,  est  esse  divinum." 

Insuper  ista  doctrina  valde  periculosa  est,  et  ad  pan- 
tbeismum  ducit.  Supponitur  enim  res  creatas  nullam 
habere  in  se  intelligibilitatem  ;  cum  autem  realitas  et 
intelligibilitas  convertantur,  si  nullam  habent  in  se  intel- 
ligibilitatem,  realitate  etiam  privantur;  et  hinc  sicuti  in 
Deo  solum  intelligibiles  sunt,  sic  etiam  in  ipso  solum- 
modo  habent  realitatem.  Ordo  enim  logicus  et  realis  ab 
ontologistis  identificatur.     Hoc  autem  est  pantheismus. 

Asserunt  ontologistae  ipsas  nostras  cognitiones  intellec- 
tuales  non  esse  nisi  evolutiones  seu  explicationes  ipsius 
Esse  infiniti  quod  intuemur  ;  sequitur  ergo  omnes  nostras 
ideas  esse  determinationes  ideae  esse  simpliciter.  Objec- 
tivae  autem  sunt  ideae  nostrae  solum  eatenus  quatenus 
eas  in  Deo  videmus,  quia  ontologistae  negant  posse  ob- 
jectivitatem  idearum  explicari  quin  eorum  theoria  admit- 
tatur.  Ergo  objectivitas  rerum  non  est  nisi  determinatio 
aut  modificatio  divini  Esse.     En  iterum  pantheismus. 

Quod  attinet  systema  Gioberti,  satis  est  animadvertere 
quod  si  actum  creationis  intueremur,  nequiret  explicari 
illa  ignorantia  creationis,  quae  exstitit  ante  cognitam  ve- 
ritatem  religionis  revelatae. 

§  55.  Objicitur  contra  hanc  thesim  :  i°.  Objectum  cog- 
nitionis  intellectivae  debet  esse  reale,  a  mente  indepen- 
dens;  hinc  necesse  est  ut  mens  pro  objecto  habeat 
archetypa  divina. 

20..  Secus  ideae  nostrae  universales  omni  realitate  care- 
rent. 

30.  Ideae  nniversales  sunt  aeternae,  immutabiles  et  ne- 
cessariae  ;  ergo  sunt  Ipse  Dens. 

40.  Res  in  se  ipsae  non  sunt  intelligibiles,  omnis  enim 
intelligibilitas  in  absoluta  veritate,  quse  Deus  est,  mo- 
ratur. 

50.  Finitum  etlimitatum  cognosci  non  possunt  quin  in- 
finitum  cognoscatur. 

6°.  Mens  nostra  debet  habere  typum  juxta  quem  verum, 
bonum,  pulchrum,  justum,  etc,  dijudicet ;  hinc  oportet  ut 
cognoscat  absolutam  veritatem,  bonitatem,  etc. 

70.  Ad  cognoscendos  varios  gradus  perfectionis  ne- 
cesse  est  cognoscere  infinitam  perfectionem,  quia  ideo 
magis  et  minus  ens  est  perfectum,  quo  magis  aut  minus 
ad  perfectionem  Dei  accedit. 

8°.  Deus  est  prima  veritas,  ergo  prius  cognosci  debet, 
et  alia  per  Ipsum  cognoscuntur. 

90.  Ordo  logicus  debet  esse  identicus  cum  ordine  on- 
tologico. 

io°.  Dei  cognitio  a  rebus  creatis  progigni  non  potest, 
quia  res  finita  infinitum  non  continet. 

ii°.  Dei  existentia  ratione  probari  non  potest,  quia 
qui  hanc  probare  instituit,  jam  ideam  Dei  habet,  et 
solum  vult  inspicere  an  ei  praedicatum  existentiae  com- 
petat. 

120.  Si  Deus  per  intuitum  non  cognosceretur,  nullo 
modo  cognoscibilis  esset  ;  quia  nunquam  possemus  scire 
num  idea  nostra  objecto  extra  mentem  correspondeat. 
Ut  enim  proferamus  judicium,  Idea  nostra  Dei  est  Ipsi 
Deo  conformis,  vel  praedicati  notionem  habemus  per 
aliam  ideam  vel  immediate ;  si  primum,  habetur  com- 
paratio  ideae  cum  idea,  et  non  cum  objecto  ;  si  aliud, 
oportet  agnoscere  nos  Deum  per  intuitum  cognoscere. 

§  56.  Principia  ad  solv.  diff.  :  im.  Quamvis  objecta  a 
nobis  cognita  intellectualiter  sint  a  mente  independen- 
tia,  quia  ipsa  veritatem  non  facit,  sed  invenit;  non  est 
necesse  ut  objecta  immediate  cognita  sint  ipsae  ideae 
archetypae  divinae. 

2m.  Idese  nostrae  realitate  non  carent,  quia  eas  desu- 
mimus  ab  objectis  extra  nos  existentibus. 

3m.  Subjective  spectatae,  ideae  nostrae  non  sunt  aeternae 
nec  necessariae.  Objective  dici  possunt  aeternae,  immu- 
tabiles  et  necessariae,  non  quidem  per  se,  sed  quia  ea  quae 
repraesentant  sunt  conformia  exemplaribus  divinis,  quae 
vere  sunt  aeterna,  necessaria  et  immutabilia. 

4m.  Res  in  se  ipsis  etiam  intelligibiles  sunt,  quia  suam 
habent  realitatem,  et  quia  sunt  exemplata  conformia 
ideis  divinis. 

5m.  Non  est  necesse  ut  mens  prius  cognoscat  inflnitum 
ut  possit  ideam  finiti  habere  ;  ad  hoc  enim  sufflcit  conci- 
pere  esse  in  uno  ente  proprietates  quae  non  sunt  in  alio. 
Insuper  absurdum  esset  concipere  finitum  veluti  deter- 
minationem  aut  limitationem  infiniti,  hoc  enim  pantheis- 
ticum  esset ;  et  praeterea  inflnitum  ut  limitatum  conci- 
pere  involvit  contradictionem. 

6m.  Ut  mens  judicet  res  veras,  bonas,  pulchras  esse, 
debet  habere  typum,  ast  istum  typum  concipit  per  ab- 
stractionem  virtute  intellectus  agentis  ;  ac  proinde  non 
est  necesse  ut  prius  cognoscat  Absolutam  Veritatem,  seu 
Deum. 

7m.  Ut  varios  gradus  perfectionis  percipiamus,  com- 
paratio  sufficit  inter  perfectiones  ipsas,  et  non  est  necesse 
ut  illas  comparemus  cum  Absoluta  Perfectione.  Entia 
in  se  spectata  perfectiora  sunt  quo  magis  ad  Dei  perfec- 
tionem  accedunt  ;  sed  non  requiritur  consideratio  hujus 

relationis  ad  Deum  ut  finitas  perfectiones  cognos- 
camus. 

8m.  Deus  est  prima  veritas  in  ordine  ontologico,  non 
vero  in  ordine  logico. 

9m.  Ssepe  ex  effectibus  procedimus  ad  causas  cognos- 
cendas  ;  ergo  ordo  logicus  non  est  idem  ac  ontologicus. 

iom.  Dei  existentia  non  continetur  in  existentia  entis 
flniti,  sed  arguimus  ex  relatione  quae  intercedit  inter  ens 
finitum  et  ejus  causam. 

nm.  Qui  probat  existentiam  Dei  debet  utique  jam  ha- 
bere  conceptum  entis  necessarii ;  ast  hunc  conceptum 
acquirimus  non  per  immediatum  intuitum,  sed  per  con- 
siderationem  entis  contingentis,  seu  entis  quod  potest 
esse  aut  non  esse  ;  exinde  enim  statim  percipimus  con- 
ceptum  entis  quod  necessarium  est.  Probatio  deinde 
ostendit  hinc  conceptui  correspondere  objectum  reale 
extra  mentem  nostram. 

i2m.  Tota  illa  argumentatio  innititur  falso  supposito 
quod  nempe  idese  sint  id  quod  directe  cognoscimus  ;  cum 
non  sint  nisi  id  quo  objectaintelligimus.  Unde  illa  com- 
paratio  inter  ideam  et  objectum  per  ideam  reprassenta- 
tam  nullo  modo  necessaria  est. 

§  57.  Prop.  XVII.    Ad   originem   idearum   expli- 

CANDAM  NIHIL  ALIUD  REQUIRITUR  NISI  VIS  QUA  ANIMA 
DONATUR,  UT  RERUM  QUIDDITATES  AB  EIS  QUiE  SENSU 
PERCIPIUNTUR,    ABSTRAHERE    POSSIT. 

Prob.  Res  quae  sensibus  percipiuntur  habent  suam  es- 
sentiam,  quia  habent  eas  proprietates  per  quod  sunt  id 
quod  sunt.  Hsec  autem  essentia,  quamvis  in  concreto  ex- 
istat,  i.  e.,  cum  suis  proprietatibus  individuantibus,  cog- 
noscibilis  est  ;  nam  sicuti  res  habent  suam  realitatem  in 

se  ipsis,  sic  etiam  suam  intelligibilitatem  habent,  sunt 
enim  a  Deo  factae,  et  conformes  exemplaribus  divinis. 
Ergo  si  mens  habet  vim  abstractivam,  qua  possit  separare 
qualitates  individuantes,  et  solam  quidditatem  rei  con- 
siderare,  haec  vis  sufficiens  est  ad  cognitionem  intellectu- 
alem  rei  per  sensum  oblatae  obtinendam.  Atqui  talis  vis 
in  anima  admittenda  est.  Nam  per  eam  solummodo  ex- 
plicatur  origo  cognitionum  nostrarum.  Modus  enim  nos- 
ter  cognoscendi  naturae  nostrae  conformis  esse  debet.  At- 
qui  nos  non  sumus  puri  spiritus,  sed  anima  nostra  corpori 
ita  unita  est,  ut  cum  eo  formet  unam  substantiam  viven- 
tem.  Ergo  sensibus  manuduci  debemus  ad  cognitionem 
intellectualem.  Hoc  patet  experientia,  nam  omnes  theo- 
riae  quas  exposuimus  operationem  sensus  a  cognitione 
intellectuali  non  excludunt  ,  sed  omnes  in  eo  peccant, 
quod  vel  sensui  nimium  tribuant,  ut  faciunt  sensistae;  vel 
quod  denegent  sensibus  efficientem  concursum  ad  cogni- 
tionem  intellectualem,  et  solummodo  admittant  causali- 
tatem  occasionalem.  Jamvero  in  nostra  theoria  uterque 
scopulus  vitatur,  admissa  enim  vi  illa  abstrahendi,  sensis- 
mus  rejicitur,  et  sensibus  suae  partes  in  intellectuali  cog- 
nitione  tribuuntur.  Sensus  enim  non  est  ipsa  causa  in- 
tellectionis,  sed  intellectui  praebet  materiam  causae  ;  et 
praeterea  phantasmata  juvant  intellectum  ad  conceptus 
intellectuales  evolvendos,  et  ad  attentionem  nostram  in 
conceptus  figendam, — Praeterea  ista  theoria  evitat  sco- 
pulum  idealismi,  ostenditque  rationem  quare  ideae  nostrae 
non  sint  quid  mere  subjectivum,  sed  habeant  objectivam 
realitatem. — Insuper  patet  veritas  nostrae  theoriae  ex  re- 
futatione  omnium  aliarum,  quas  supra  exposuimus.  Ergo 
haec  theoria,  prouti  supra(§  17  et  seq.)  exposita  fuit,  om- 
nino  admittenda  est. 

Ex  hactenus  dictis  satis  clare  apparet  duas  illas  Scho- 
lasticorum  doctrinas  de  materia  et  forma  et  de  origine 
idearum  ita  connexas  esse,  ut  una  sine  altera  stare  non 
possit.  Qui  theoriam  de  materia  et  forma  rejiciunt  ne- 
que  admittere  possunt  animam  esse  formam  corporis, 
ita  ut  corpori  primum  communicet  esse  ;  qui  vero  hoc 
negat  neque  theoriam  scholasticam  de  origine  idearum 
defendere  potest,  sed  ad  unam  aut  alteram  ex  falsis  doc- 
trinis  recurrere  debet,  nisi  velit  sibi  contradicere. 

§  58.  Objici  potest :  i°.  Per  abstractionem  universale 
cognosci  non  potest,  quin  jam  cognoscantur  individua 
quid  sint,  ut  quod  omnibus  commune  est  eis  concipiatur. 

20.  Quidditatem  rerum  non  cognoscimus  nisi  per  dis- 
cursum  ;  ergo  ea  non  abstrahitur  per  intellectum  agen- 
tem. 

30.  A  rebus  materialibus  nihil  immateriale  abstrahi 
potest. 

4°.  In  individuis  essentia  identificatur  cum  individua- 
tione  ,  ergo  mens  unum  ab  altero  separare  non  potest. 

Principia  ad  solv.  diff.  :  im.  Si  agitur  deuniversali  re- 
flexo,  verum  est  quod  objicitur,  non  autem  de  directo  de 
quo  nunc  sermo  est.  Ista  abstractio  nulla  eget  compa- 
ratione  individuorum  inter  se. 

2m.  Nos  plerumque  non  cognoscimus  quidditates  re- 
rum  nisi  per  discursum,  si  agitur  de  iis  rationibus  quae 
entia  in  proprias  species  determinant,  non  vero  si  sermo 
sit  de  rationibus  generalibus,  ut  sunt  ratio  entis,  existen- 
tis,  substantise,  unitatis,  effectus,  etc. 

3m.  Physice  nihil  immateriale  a  rebus  materialibus  ab- 
strahi  potest,  neque  id  mens  concipere  potest,  quia  in- 
volveret  contradictionem  ;  sed  mens  sua  virtute  potest 

concipere  proprietates  rerum  materialium  prsescindendo 
a  materia  cui  ipsse  insunt. 

4m.  Mens  non  potest  separare  individuationem  a  sub- 
jecto  individuo  per  judicium,  id  est,  non  potest  unum  de 
alio  negare,  sed  per  simplicem  mentis  apprehensionem 
potest  unum  absque  alio  concipere. 


LIB.  VI. 

DE   THEOLOGIA  NATURALI. 


CAP.   I. 
DE    EXISTENTIA    DEI. 

§  i.  Nomine  Dei  intelligimus  ens  aliquod  supremum, 
causam  hujus  universi,  intelligentia  praeditum,  cui  homi- 
nes  suse  vitse  rationem  reddere  tenentur.  Sub  hoc  con- 
ceptu  nemo  est  qui  Dei  existentiam  ignorare  possit,  quia 
ad  hanc  cognitionem  duo  solum  requiruntur  principia, 
videlicet  principium  causalitatis  et  cognitio  propriae  con- 
tingentiae.  Priori  qui  caret,  rationis  usum  nondum  adep- 
tus  est  ;  qui  altero,  mente  captus  est.  Ergo  homini 
sanae  mentis  impossibile  est  ignorare  Numinis  existen- 
tiam.  Passionibus  quidem  potest  humanus  intellectus 
sic  obcaecari,  ut  per  breve  momentum  hanc  veritatem  in 
dubium  revocet,  nunquam  vero  firmiter  sibi  persuadere 
potest,  nullum  existere  Numen.  Potest  tamen  homo 
praedicata  tribuere  Numini,  quse  illi  non  conveniunt,  ast 
hoc  supponit  Numinis  existentiam.  Hinc  patet  impos- 
sibilem  esse  atheum  theoreticum. 

§  2.  Fuerunt  non  pauci  qui,  quamvis  Dei  existentiam 
admiserint,  tamen  negarint  nos   posse  vera  demonstra- 

tione  Dei  existentiam  probare.  Ontologistse  omnem  vim 
demonstrationum,  quae  pro  existentia  Dei  adducuntur, 
inficiunt  ;  quia  Deus,  ajunt,  est  prima  Veritas  non  so- 
lum  in  ordine  ontologico,  sed  etiam  in  ordine  logico, 
unde  nullo  modo  demonstrabilis  est,  quia  demonstratio 
procedit  ex  eis  quae  sunt  priora  cognitione.  Cum  jam 
refutaverimus  hanc  doctrinam,  non  est  quod  in  ea  rejici- 
enda  moremur.  Traditionalistae  asserunt  nos  Deum  non 
cognoscere  nisi  per  revelationem,  quae  nobis  manifesta- 
tur  per  communem  consensum  omnium  hominum  ;  hinc 
omnia  alia  argumenta  praeter  argumentum  morale  rejici- 
unt.  Eorum  theoriam  falsam  esse  probatum  fuit  in  li- 
bro  superiori  (§  23).  Alii  denique  argumento  a  priori, 
ut  ajunt,  demonstrare  volunt  Dei  existentiam,  seu  eam 
deducere  volunt  ex  mera  idea  entis  infiniti,  aut  entis 
summe  perfecti. 

Increduli  autem,  ut  nobis  eripiant  possibilitatem  de- 
monstrationis,  quae  in  principio  causalitatis  fundatur,  hu- 
jus  principii  objectivitatem  aut  certitudinem  negant,  aut 
illius  valorem  ad  sola  phaenomena  investiganda  restrin- 
gunt.  In  libro  tertio  (§  47)  probavimus  principii  causa- 
litatis  et  objectivitatem  et  absolutam  certitudinem. 

PROP.  I.  EXISTENTIA  DEI  NON  POTEST  PROBARI  AR- 
GUMENTO    A    PRIORI. 

Prob.  Demonstratio  a  priori  ea  est  quse  fit  per  cau- 
sas.  Atqui  Deus  cura  sit  prima  omnium  causa,  nul- 
lam  causam  habet.  Ergo  Ejus  existentia  argumento 
a  priori  nullo  modo  demonstrari  potest.  Hinc  solo 
argumento  a  posteriori,  nempe  ex  effectibus,  demon- 
strari  debet. 

Sed  neque  per  rationem  sufficientem  probari  potest  ex- 
istentia  Dei,  id  est,  non  potest  erui  Dei  existentia  ex  eo 

quod  nos  concipimus  ens  infinitum,  aut  ens  summe  per- 
fectum,  aut  quod  videamus  non  repugnare  ut  tale  ens 
existat.  Namcum  nos  in  hac  vita  non  intueamur  Deum, 
sed  omnes  nostri  conceptus  formati  sint  per  viam  ab- 
stractionis,  conceptus  infiniti  entis  aut  summe  perfecti 
non  est  nisi  idealis  seu  abstractivus.  Ex  illo  ordine  lo- 
gico  non  licet  nobis  transire  ad  ordinem  realem  seu  ad 
ordinem  existentiae  extra  mentem,  nisi  aliunde  demon- 
stretur  tale  objectum  revera  existere  extra  mentem. 

Objici  potest  :  i°.  Conceptus  entis  infiniti  est  objecti- 
vus  ;  ergo  ex  hoc  inferri  debet  quod  ens  infinitum  exis- 
tat,  secus  enim  objectivus  esse  non  posset. 

20.  Non  est  paritas  inter  conceptum  montis  aurei  et 
conceptum  entis  infiniti,  quia  primus  ut  possibilis  tan- 
tum  concipi  potest,  alterum  autem  ut  possibile  concipi 
non  potest. 

Principia  ad  solv.  diff.  :  im.  Conceptus  entis  infiniti 
objectivus  est  eo  sensu,  quod  formatus  sit  per  conceptus 
entium  realium,  et  quod  propterea  non  sit  merum  mentis 
figmentum  •  sed  non  ex  sola  ideali  objectivitate  inferri 
statim  potest  objectum  hoc  reapse  extra  mentem  ex- 
istere. 

2m.  Ens  infinitum  non  potest  concipi  ut  in  statu  merae 
possibilitatis,  hinc  conceptus  illius  includit  etiam  exis- 
tentiam  in  ordine  ideali,  i.  e.,  intelligimus  tale  ens,  si  de 
facto  existit,  debere  necessario  existere  ;  sed  exinde  non 
sequitur  nos  statim  ab  existentia  in  ordine  ideali  posse 
transitum  facere  ad  existentiam  realem  extra  mentem, 
nisi  alias  rationes  habeamus  quibus  ostenditur  tale  ens 
de  facto  existere. 

Hinc  patet  omnia  argumenta  sic  dicta  a  priori  ad  ex- 
istentiam  Dei  probandam,  non  concludere,  quia  semper 

fit  transitus  ab  ordine  mere  logico  ad  ordinem  realem  seu 
existentiae. 

§  3.  PROP.  II.  EXISTIT  ENS  NECESSARIUM,  CAUSA  HU- 
JUS    UNIVERSITATIS    RERUM. 

Prcb.  Existunt  entia  contingentia,  nam  nosmetipsos 
ut  contingentes  cognoscimus,  non  fuimus  semper,  et  in 
omnibus  hujus  universi  corporibus  eandem  non  essendi 
possibilitatem  percipimus.  Entia  autem  contingentia  re- 
quirunt  ens  necessarium,  quod  sit  eorum  causa.  Etenim 
ens  contingens  est  indifferens  ad  existendum  aut  non  ex- 
istendum.  Ergo  requirit  causam  existentiam  ei  tribu- 
entem.  Nam  hanc  existentiam  neque  habet  ens  contin- 
gens  a  natura  sua,  quia  ad  esse  aut  non  esse  indifferens 
est  ;  neque  sibi  ipsi  eam  dedit,  quia  nemo  agit  antequam 
existat.  Jamvero  illa  causa  debet  esse  necessaria.  Si 
enim  non  esset  necessaria,  deberemus  iterum  quaerere 
ipsius  causam,  usque  dum  ad  causam  necessariam  pei- 
veniamus,  quae  ita  existat,  ut  nulli  alii  enti  suam  debeat 
existentiam.  Non  est  enim  possibile  procedere  in  infi- 
nitum  in  ista  causarum  connexione,  quia  solummodo  ha- 
berentur  contingentia,  quae  nullam  suae  existentiae  ratio- 
nem  haberent. 

Objici  potest  :  i°.  Demonstratio  haec  nititur  principio 
causalitatis  quod  incertum  est  et  subjectivum  tantum- 
modo. 

20.  Hoc  principium  non  potest  applicari  nisi  phaeno- 
menis  per  sensum  perceptis,  et  non  ad  ea  quae  citra  ex- 
perientiam  sunt. 

30.  Est  methodo  scientificae  contrarium  ut  rerum  phy- 
sicarum  quaeratur  causa  metaphysica.  Scientia  inter  cau- 
sas  physicas  sistere  debet. 

40.  Origo  mundi  optime  explicatur  si  admittatur  vis  in 
materia  quae  juxta  leges  quasdam  necessarias  sese  paula- 
tim  evolvit,  et  sic  omnia  corpora  sive  inanimata  sive  vi- 
ventia  producit. 

50.  Si  requiritur  ens  necessarium,  ipsamateria  necessa- 
rio  existit. 

6°.  Entium  contingentium  existentia  etiam  optime  ex- 
plicatur  per  seriem  infinitam  entium  producentium  et 
productorum. 

70.  Etsi  omnia  singula  individua  istius  seriei  essent  con- 
tingentia,  tota  tamen  series  supponi  posset  necessaria. 

8°.  Nam  a  distributivo  ad  collectivum  non  valet  illatio, 
potest  enim  collectio  babere  praedicatum,  quod  indivi- 
duis  collectionis  non  competit. 

90.  Ex  existentia  entis  contingentis  non  potest  deduci 
existentia  entis  necessarii,  nam  ens  contingens  non  conti- 
net  ens  necessarium. 

io°.  Non  valet  recurrere  ad  relationem  inter  ens  con- 
tingens  et  necessarium,  nam  ea  deberet  esse  necessaria; 
sed  si  hoc  ponitur,  ens  contingens  necessario  existit,  et 
non  amplius  contingens  est. 

ii°.  Nulla  est  proportio  inter  ens  contingens  et  neces- 
sarium,  ergo  nulla  est  inter  ea  relatio. 

12°.  Conclusio  latius  patet  quam  praemissae.  Nam  in 
praemissa  est  ens  contingens,  et  in  conclusione  invenitur 
ens  necessarium. 

130.  Argumentum  hoc  supponit  quod  probandum  est. 
Nam  in  praemissis  jam  supponitur  cognitio  entis  neces- 
sarii,  ac  proinde  jam  asseritur  illud  existere,  quia  ens  ne- 
cessarium  necessario  existit. 

§  4.  Principia  ad  solv.  diff. :  im.  Principii  causalitatis 

objectivitas  et  veritas  jam  probatae  fnerunt  in  Libro  III.. 
§  47.     Ergo  jure  merito  adhiberi  potest. 

2m.  Quando  adhibetur  hoc  principium  ad  investigan- 
das  causas  phsenomenorum,  etiam  deducuntur  causae 
quae  sensibus  percipi  non  possunt.*  Sensus  enim,  gene- 
ratim  loquendo,  non  manifestant  nisi  effectus,  causas 
autem  per  ratiocinium  deducere  oportet.  Sic  effectus 
lucis  visibiles  quidem  sunt,  sed  causa  ipsa  nullo  sensu 
percepta  fuit  ;  sic  pariter  vires  quae  effectus  producunt 
sola  ratione  investigari  possunt.  Absurdum  ergo  est 
dicere  hoc  principio  nos  uti  non  posse  ad  causam  ulti- 
mam  omnium  rerum  investigandam,  cum  multi  effectus 
hujus  causaa  profecto  visibiles  sint. 

3m.  Scientiae  munus  est  non  solum  investigare  causas 
proximas,  sed  etiam  ultimam,  quae  inter  causas  mere 
physicas  contineri  non  potest.  Deus  est  causa  meta- 
physica  eo  sensu,  quod  sit  super  omnes  causas  finitas 
tum  materiales  tum  spirituales ;  non  autem  est  causa 
metaphysica,  si  per  id  vocabulum  intelligitur  merum  ens 
rationis. 

4m.  Cum  materia  non  possit  existere  a  se,  explicatio, 
quam  evolutionistae  de  origine  mundi  dant,  omnino  ab- 
surda  est.  Ridiculum  est  statuere  legem  aliquam  cui 
materia  in  sua  evolutione  subjicitur,  sine  aliquo  legis- 
latore  a  quo  ea  dependeat  ;  admitteretur  enim  effectus 
absque  causa. 

5m.  Hinc  materia  non  potest  esse  hoc  ens  necessarium 
quod  requiritur  ad  rerum  contingentiam  explicandam. 

6m  Series  infinita  entium  producentium  et  producto- 
rum  non  potest  explicare  existentiam  entis  contingentis; 
quia  talis  series  est  absurda,  et  praeterea,  data  etiam  hac 
serie,  ea  non  sufficit,  quia,  cum  omnia  entia  seriei  sint 

contingentia,  tota  series  contingens  sit  necesse  est ;  adeo- 
que  adhuc  requireretur  ens  necessarium. 

7m.  Prsedicatum  quod  omnibus  individuis  alicujus  col- 
lectionis  convenit  essentia/iter,  etiam  toti  collectioni  tri- 
bui  debet. 

8m.  A  distributivo  ad  collectivum  non  valet  illatio  ;  id 
est,  quae  paucis  individuis  competunt,  toti  collectioni  tri- 
bui  nequeunt ;  aut  incapacitas  singulorum  ad  aliquem 
effectum  prsestandum,  non  potest  tribui  collectioni,  si 
jam  singulis  individuis  inest  aptitudo  partialis  ad  eun- 
dem  effectum.  Ast  quando  agitur  de  essentiali  proprie- 
tate  aut  de  absoluta  incapacitate  alicujus  effectus  prae- 
standi,  licet  semper  adistributivo  ad  collectivum  arguere. 
Sic  collectio  csecorum  nunquam  erit  videns.  Ergo  cum 
omnia  entia  sint  contingentia,  tota  series  est  contingens. 

om.  Non  continetur  ens  necessarium  in  contingente, 
nec  ex  eo  deducitur  ;  sed  deducimus  existentiam  Dei  ex 
relatione  quae  intercedit  inter  ens  contingens  et  necessa- 
rium. 

iom.  Relatio  haec  necessaria  quidem  est,  non  vero  mu- 
tua  (III.  §  29). 

nm.  Inter  ens  necessarium  et  contingens  nulla  datur 
proportio  entitatis,  sed  datur  proportio  dependentice. 

I2m.  Conclusio  nostri  argumenti  non  patetlatius  quam 
prsemissae.  Etenim  ipsum  sicproponi  potest  :  "  Existen- 
tia  entis  contingentis  requirit  existentiam  entis  necessarii ; 
atqui  existit  ens  contingens  ;  ergo  existit  ens  necessa- 
rium." 

i3m.  In  eo  argumento  supponuntur  idea  entis  necessa- 
rii  et  cognita  veritas  majoris  propositionis.  Haec  veritas 
immediate  evidens  est  omnibus  reflexione  utentibus,  et 
id,  quod  ostendere  oportet,  est,  ideam  entis  necessarii  ita 

esse  objectivam,  ut  ei  correspondeat  objectum  reale  ex- 
tra  mentem.  In  majori  propositione  cognoscitur  conclu- 
sio  implicite  quidem,  non  vero  explicite. 

§  5.  Prop.    III.   Causa  hujus  mundi   est  intelli- 

GENS. 

Prob.  Existit  ordo  in  hoc  mundo,  ut  patet  ex  conside- 
ratione  legum  physicarum.  Ordo  autem  requirit  causam 
intelligentem  ;  quia  supponit  aptam  dispositionem  me- 
'diorum  ad  finem,  debetque  causa  ordinans  relationem 
inter  finem  et  media  cognoscere,  ut  ea  apte  ad  finem  dis- 
ponere  possit.  Hoc  principium  ita  evidens  est,  ut  ille 
mente  captus  a  toto  genere  humano  haberetur,  qui  di- 
ceret  rotas  et  ceteras  horologii  partes,  si  in  pixide  po- 
nantur  et  agitentur,  posse  horologium  producere. 

Absurdum  est  igitur  mundum  fato  adscribere  ;  fatum 
est  vox  sine  significatu  ;  si  autem  supponeretur  fatum  esse 
ens  existens,  caeco  modo  operans,  admittere  oporteret  ef- 
fectum  absque  causa,  ordinem  nempe  sine  causa  ordi- 
nante.  Si  dicas  eam  causam  natura  sua  determinatam 
esse,  ut  sic  et  non  aliter  agat,  asseris  eam  esse  contin- 
gentem;  requireret  enim  determinationem,  ut  hoc  potius 
modo  agat  quam  alio. 

Objici  potest  :  i°.  Multa  cernuntur  in  hoc  mundo, 
quae  nullum  finem  habent;  multa  mala  et  imperfectiones 
pariter  inveniuntur.  Ergo  mundus  non  est  opus  intelli- 
gentiae. 

20.  Si  vires  agentes  juxta  certas  leges  constantes  sup- 
ponuntur  existere,  ordo  in  hoc  mundo  sufficienterabsque 
causa  intelligente  explicatur. 

3°.  Non  omnia  opera  ordinata  ab  intelligentia  oriuntur, 
ut  patet  de  operibus  ab  animalibus  quibusdam  productis. 

40.  Casu  potest  quid  ordinatum  aliquando  oriri;  sic  si 
qusedam  litterae  projiciantur,  eae  sic  sese  disponere  pos- 
sunt  ut  verbum  aliquod,  imo  totam.  sententiam,  efficiant. 
Ergo  ordo  mundi  etiam  casu  oriri  potuit. 

50.  Argumentum  ex  ordine  mundi  depromptum  non 
evincit  causam  intelligentem  infinitam,  nam  cum  ipse 
finitus  sit,  causa  finita  sufficit  ad  hunc  ordinem  produ- 
cendum. 

Principia  ad  solv.  diff.  :  im.  Nihil  cernitur  quod  evi- 
denter  nullum  finem  habeat,  quamvis  multa  sint  quorum 
finem  non  cognoscimus.  Hinc  cum  ordo  in  hoc  mundo 
per  innumerabilia  argumenta  evidenter  omnibus  pateat, 
absurdum  esset  ex  nostra  ignorantia  particularis  finis  ali- 
quorum  entium  arguere,  mundi  ordinem  absque  intelli- 
gentia  productum  fuisse.  Prseterea  dantur  qusedam  im- 
perfectiones  relativae  in  hoc  mundo,  non  vero  absolutse  ; 
ex  nostra  ignorantia  fit,  ut  non  semper  intelligamus  quo- 
modo  istae.  imperfectiones  relativae  cum  perfectione  totius 
mundi  cohsereant. 

2m.  Vires  constantes  non  sufficiunt  ad  ordinem  expli- 
candum  ;  semper  deberet  esse  ens  intelligens,  quod  has 
vires  determinaverit,  ut  hoc  modo  agant. 

3m.  Belluae  quaedam  ordinata  perficiunt,  quia  dirigun- 
tur  a  prima  causa  intelligente,  quae  ipsis  indidit  instinc- 
tum  juxta  quem  ordinate  operantur. 

4m.  Facilius  esset  asserere  posse  casu  oriri  horologium, 
si  partes  illud  componentes  projiciantur  aut  in  pixide 
agitentur,  quam  mundi  ordinem  e  fortuitu  concursu  ma- 
terise  ortum  esse ;  et  tamen  nemo  incredulorum  primam 
absurditatem  posset  aut  vellet  propugnare,  quin  risum 
omnium  hominum  moveret. 

5m.  Quamvis    optime    defendi    posset    intelligentiam 

illam,  quae  hujus  mundi  ordinem  constituit,  necessario 
debere  esse  infinitam,  praesertim  si  attendamus  ad  ac- 
tiones  liberas  hominum,  tamen  id  in  praesenti  necessa- 
rium  non  est.  Sufficit  ostendisse  contra  incredulos  ens 
necessarium,  causam  hujus  mundi,  esse  ens  intelligens. 

§  6.   Prop.    IV.    Existit    summus   Legislator,  cui 

OMNES    RATIONEM    SU^    VIT^    REDDERE    TENENTUR. 

Prob.  Existit  lex  naturalis,  ut  patet  tum  ex  consensu 
communi  hominum,  tum  ex  conscientiae  testimonio. 
Omnes  enim  populi  coguntur  admittere  esse  intrinse- 
cum  discrimen  inter  bonum  et  malum  morale,  et  quos- 
dam  actus  esse  illicitos,  independenter  a  quavis  humana 
lege.  Experimur  stimulos  conscientise,  si  hanc  legem  vio- 
lamus,  etsi  absit  timor  pcenae  ab  hominibus  infligendae. 
Ergo  existit  L^gislator,  qui  hanc  legem  tulit,  quique  hujus 
legis  violatores  puniet. 

Objici  posset :  i°.  Has  leges  introductas  fuisse  ab  ho- 
minibus 

20.  Stimulos  conscientiae  ortos  esse  ab  hominum  prae- 
judiciis. 

Principia  ad  solv.  diff.  :  im.  Lex  haec  non  fuit  intro- 
ducta  ab  hominibus,  quia  semper  et  ubique  eadem  est. 

2m.  Si  nullus  esset  vindex  scelerum,  explicari  non  pos- 
set  existentia  stimulorum  conscientiae.  Ab  educatione 
et  praejudiciis  pendet,  quod  aliqua  credamus  licita  aut 
illicita,  quae  talia  non  sunt,  sed  non  ipse  remorsus  con- 
scientiae,  quem  sentimus  quando  judicamus  nos  male 
egisse.  Existunt  qnsedam  monstra  sub  figura  humana, 
quae  ob  perditos  mores  conscientia  vix  remordet,  sed 
nec  ipsa  sese  ex  toto  conscientiae  imperio  subducere 
possunt. 

§  7.  PROP.  V.  EXISTENTIA  NUMINIS  CONSTAT  EX 
SENSU    NATUR.E    COMMUNI. 

Prob.  Est  factum  certum  omnes  homines  ubique  ter* 
rarum  semper  admisisse  ens  aliquod  supremum,  cui  vitae 
rationem  reddere  teneantur.     Ergo  existit  Numen. 

Principia  ad  solv.  diff. :  im.  In  antiquis  scriptoribus 
mentio  fit  de  atheis,  sed  ipsi  dixerunt  atheos  eos,  qui 
deos  populares  non  coluerunt,  aut  idololatriam  irrise- 
runt.  Qui  nunc  dicuntur  athei  sunt  athei  practici,  non 
theoretici. 

2m.  Cum  hactenus  nulla  gens  sine  numine  inventa 
fuerit,  nullum  est  periculum,  ut  talis  gens  aut  exstiterit 
aut  sit  exstitura,  quia  nemo  sanae  mentis  hujus  cognitio- 
nis  expers  esse  potest  (§  1).  Vide  Principia,  Lib.  II. 
§  22. 


CAP.  II. 


DE    ATTRIBUTIS   ENTIS   NECESSARII    QU.E    A     NECESSITATE 
ESSENDI     PROFLUUNT. 

§  8.  Prop.  VI.  Ens  necessarium  est  jeternum,  ab- 

SOLUTE    INDEPENDENS    ET    IMMUTABILE. 

Prob.  I.  Ens  necessarium  existit  vi  suaenaturae.  Ergo 
est  seternum. 

II.  Ens  necessarium  est  absolute  independens.  Nam 
ex  eo  quod  vi  suae  naturae  existat,  nemini  suam  existen- 
tiam  debet ;  ergo  existit  independenter  ab  omnibus  en- 
tibus,  non  solum  quoad  suam  substantiam,  sed  etiam 
quoad  suum  modum  existendi.  Etenim  nullum  ens  in- 
determinate  existit,  sed  eo  quo  existit  momento  semper 
modum  determinatum  habeat  oportet.     Ergo  ens  quod 

necessario  existit  debet  etiam  vi  suae  naturae  determina- 
tum  modum  existendi  habere,  qui  cum  ab  ipsa  ejus  na- 
tura  profluat,  illi  necessarius  est.  Ergo  etiam  quoad  mo- 
dum  existendi  independens  est. 

III.  Ens  necessarium  est  immutabile.  Etenim  modus 
existendi  quem  vi  suae  naturae  habet,  est  ei  omnino  ne- 
cessarius.  Ergo  eum  nunquam  amittere  potest,  adeoque 
immutabile  est. — Insuper  si  mutari  posset,  status  seu  mo- 
dus  quem  nunc  habet,  non  esset  illi  necessarius  ;  quia 
eum  amittere  posset ;  nec  praecedens  status  necessarius 
fuisset,  quia  ex  supposito  eum  amisit.  Ergo  nullus  mo- 
dus  in  specie  ei  necessarius  esset,  adeoque  contingenter 
existeret. 

Hinc  Dei  aeternitas  non  consistit  solum  in  eo  quod 
Ipsius  esse  nec  initium  habet  nec  finem,  sed  quod  ex- 
cludit  omnem  successionem,  estque  unus  atque  infinitus 
Dei  actus,  ac  recte  definitur  a  Boetio  :  Interminabilis 
vitae  tota  simul  et  perfecta  possessio.  Etsi  in  dura- 
tione  Dei  nulla  dentur  realia  instantia,  quia  nulla  in  ea 
successio,  tamen  possumus  in  ea  distinguere  puncta 
temporis  virtualia ;  quatenus  nempe  Deus  unico  et  in- 
finito  suo  actu  coexistere  potest  cuicumque  seriei  tem- 
poris.  Omnes  creaturae  coexistunt  aeternitati,  sed  non 
existunt  in  aeternitate.  Et  omnes  successiones  temporis 
Deo  praesentes  sunt,  quia  nullum  tempus  ultra  aeterni- 
tatem  existere  potest. 

Quae  ex  libertate  Dei  objiciuntur,  postea  solventur. 

§  9.  Prop.  VII.   Ens  necessarium   non   est    neque 

MATERIA,  NEQUE  MUNDUS,  NEQUE  CORPUS,  NEQUE  ENS 
COMPOSITUM    EX    SPIRITU    ET    CORPORE, 

Prob.  Deum  non  esse  materiam  patet  ex  Lib.  IV.  §  3. 

Deus  non  est  corpus,  quia  omne  compositum  partibus 
constat,  divisibile  est,  ac  proinde  mutabile  ;  totum  a  par- 
tibus  pendet,  augeri  et  minui  potest.  Propter  easdem 
rationes  non  potest  ens  necessarium  esse  compositum  ex 
spiritu  et  corpore. 

Principium  ad  solv.  diff. :  In  sacra  scriptura  membra 
Deo  tribuuntur,  quod  intelligi  oportet  sensu  metaphori- 
co,  non  litterali.  Scriptura  enim  sacra  sese  accommodat 
modo  nostro  loquendi,  quia  per  comparationem  ad  ma- 
terialia  res  spirituales  concipimus.  Vide  etiam  Princi- 
pia,  Lib.  IV.  §  4. 

Corollaria :  im.  Absurda  sunt  systemata  atheorum,  qui 
omnia  vel  casui  vel  fato  tribuunt,  vel  mundum  explicare 
volunt  per  suppositionem  materiae  necessariae.  Epicuri 
systema  tot  absurda  quot  assertiones  continet,  quippe 
quod  mundi  genesim  explicare  conatur  per  atomos  nu- 
mero  infinitas,  quae  a  tota  seternitate  in  vacuo  infinito 
volitabant,  quaeque  declinantes  paulisper  a  linea  recta 
per  mutuum  accessum  varias  compositiones  effecerunt, 
ex  quibus  tandem  mundus  prsesens  ortus  est. 

2m.  Absurda  etiam  est  opinio  Stoicorum,  qui  assere- 
bant  :  Mundum  totum  esse  animal  quoddam  rationale, 
cujus  anima  Deus  est. 

De  Pantheismo  infra  sermo  erit. 

§  10.  Prop.  VIII.  Ens   necessarium   est   ens  sim- 

PLICISSIMUM  EXCLUDENS  OMNEM  POSSIBILEM  COMPOSI- 
TIONEM. 

Prob.  i°.  Non  est  in  eo  compositio  realis  partium,  quia 
non  est  materia.  20.  Non  est  in  eo  compositio  materiee  et 
formse,  quia  corpus  non  habet.  30.  Non  distinguitur  in 
eo  existentia  ab  essentia,  quia  natura  sua  existit.     40.  Non 

est  in  eo  distinctio  accidentis  a  substantia,  quia  cum 
sit  immutabile  nihil  novi  ei  accidere  potest.  50.  Non 
sunt  in  ipso  actus  et  potentia,  quia  immutabile  est,  adeo- 
que  essentialiter  in  actu.  6°.  Non  habet  Deus  attributa 
realiter  distincta  a  natura,  quia  secus  varios  actus  ha- 
beret,  essetque  mutabilis.  70.  Non  est  in  Deo  compo- 
sitio  logica,  i.  e.,  ex  genere  et  specie  non  constat,  quia 
nullum  ens  potest  habere  aliquod  attributum  commune 
cum  Deo. 

Hinc  Deus  recte  dicitur  actus  purissimus. 

Principia  ad  solv.  diff.:  im.  Fides  docet  in  Deo  esse 
tres  personas  realiter  distinctas,  sed  ista  distinctio  non 
cadit  in  naturam,  quse  una  eademque  est  in  tribus  per- 
sonis. 

2m.  Etsi  attributa  Dei  absoluta,  ut  'bonitas,'  'justitia,' 
'potentia,'  etc,  realiter  in  Deo  non  distinguantur,  admit- 
tenda  tamen  est  distinctio  virtualis,  quae  fit  a  ratione 
cum  fundamento  in  re  (III.  §  16). 

§  n.  Prop.  IX.  Deus  est  infinitus. 

Prob.  Infinitum  est  ens,  quod  caret  initio  et  fine,  quod 
limitibus  expers  est  ;  nec  minui  nec  augeri  potest.  At- 
qui  Deus  est  tale  ens.  Ergo  est  infinitus.  Etenim  Deus 
seternus  est  et  immutabilis. — Insuper  Deus  unico  actu 
complectitur  suam  vitam,  quia  nulla  in  ipso  mutatio,  ergo 
habet  actum  aeternum  sine  initio  et  sine  fine.  Ejusmodi 
actus  est  infinitus  ;   ergo  Deus  est  infinitus. 

Notio  infiniti  confundenda  non  est  cum  notione  inde- 
finiti.  Infinitum  est  omnino  singulare,  suas  habens  per- 
fectiones,  quae  nec  augeri  nec  minui  possunt,  et  cui  nihil 
novi  accidere  potest.  Ens  indefinitum  non  est  ens  reale, 
sed  logicum,  quod  a  mente  concipitur  sese  evolvere  per 


268  Compendium  Philosophice. 

jugem  accessionem  novae  entitatis,  quin  unquam  ad  finem 
perveniat. 

Deus  ergo  non  est  ens  indeterminatum  et  impersonale, 
ut  Pantheistse  asserunt.  Determinatum  esse  potest  ens 
duplici  modo,  vel  quia  limitatum  est,  et  hoc  sensu  Deus 
minime  determinatus  est ;  vel  quia  habet  esse  suum 
proprium  distinctum  ab  aliis,  et  hoc  pacto  Deus  deter- 
minatus  est,  quia  Ejus  esse  est  singulare  et  distinc- 
tum  ab  esse  omnium  creaturarum,  eo  quod  Ejus  esse 
est  ipsa  Natura  Divina  subsistens,  quod  nulli  creaturae 
competit,  quae  omnes  habent  esse  receptum  ac  per  con- 
sequens  limitatum. 

§  12.  Cum  Deus  non  comprehendatur  sub  aliquo  ge- 
nere,  patet  nos  non  posse  veram  de  Ipso  dare  definitio- 
nem  (I.  §  18).  Essentia  Dei,  prouti  est  in  se,  a  nobis  non 
cognoscitur  (V.  §  54),  sed  a  creatis  rebus  per  viam  ana- 
logice  et  remotionis  procedimus  ad  Dei  cognitionem.  Quia 
Deus  est  causa  nostra,  perfectiones  Ejus  ex  analogia  cum 
perfectionibus  quas  nobismetipsis  dedit,  determinamus  ; 
sed  quia  Deus  imperfectiones  continere  non  potest,  ab 
his  perfectionibus  removemus  quidquid  imperf ectionis  in 
eis  deprehendimus.  Ex  variis  conceptibus,  quos  sic  de 
Deo  nobis  efformamus,  illam  perfectionem  ut  Dei  essen- 
tiam  consideramus,  quam  ratio  nostra  concipit  tanquam 
primum  Dei  constitutivum,  quo  a  creaturis  differt,  et  a 
quo  mens  progredi  potest  ad  ceteras  perfectiones  de- 
monstrandas,  quas  attributa  vocamus.  Hinc  ex  dictis 
patet  '  Aseitatem  '  seu  necessitatem  essendi  spectandam 
esse  ut  essentiam  Dei. 

CAP.  III. 

DE     UNITATE    DEI. 

§  13.    Prop.  X.   Ens  NECESSARIUM  EST   INTELLIGENS. 

Probatur  hoc  argumento  jam  allato,  §  5. — Prseterea 
agere  cum  cognitione  finis,  perfectius  est  quam  agere 
cseco  modo.  Atqui  spiritus  finiti,  a  causa  necessaria 
producti,  agunt  cum  finis  cognitione.  Ergo  etiam  Deus, 
quia  nemo  dat  quod  non  habet  sive  virtualiter  sive  emi- 
nenter  sive  formaliter,  et  effectus  sua  causa  perfectior 
esse  non  potest  (III.  §  42). 

§  14.  Prop.  XI.  Ens  necessarium  est  fons  totius 

VERITATIS. 

Prob.  Ens  necessarium  cognoscitveritatem.  Eam  au- 
tem  cognoscere  non  potest  a  rebus  extra  se  positis,  secus 
enim  a  rebus  externis  in  suo  agendi  modo  penderet  ;  et 
cum  haec  entia  successive  existant,  ipsius  cognitio  eorun- 
dem  mutabilis  esset.  Ergo  ens  necessarium  debet  in  se 
ipso  continere  rationem  cognoscendi  omnem  quam  cog- 
noscit  veritatem,  seu  eam  in  se  ipso  intueri.  Atqui  ens 
necessarium  cognoscit  omne  id  quod  est  cognoscibile. 
Nam  secus  penderet  ab  alio  ente,  quod  gradum  ejus  cog- 
nitionis  determinasset.  Insuper,  si  non  omnem  cognos- 
ceret  veritatem,  id  esset  quia  intellectus  ejus  non  posset 
omnem  veritatem  cognoscere.  Atqui  hoc  est  impossibile. 
Nam  intellectus  per  se  est  cognoscendi  potentia,  et  ideo 
solummodo  non  omnem  veritatem  cognoscit,  quia  finitse 
virtutis  est.  Ens  autem  necessarium  non  est  finitum. 
Ergo  etiam  omnem  veritatem  cognoscit,  quia  a  nemine 
actus  ejus  impediri  potest.      Eam  autem  non  potest  cog- 


270  Comfiendium  Philosophioz* 

noscere  nisi  in  semetipso.     Ergo  in  ipso  est  ratio  cognos- 
cibilitatis  omnis  veritatis.      Ergo  ipsum  est  fons  totius 

veritatis. 

§  15.  Prop.  XII.  Ens  necessarium  est  ens  perfec- 

TISSIMUM. 

Prob.  Ens  necessarium  est  fons  totius  veritatis ;  ergo 
totius  entis  et  realitatis ;  ergo  nulla  datur  perfectio  quse 
ab  ipso  non  pendeat.  Hinc  ens  necessarium  in  se  conti- 
net  omnem  perfectionem,  eo  modo  quo  enti  simplicissimo 
inesse  potest  ;  formaliter  nempe  si  nullam  in  se  involvat 
imperfectionem,  virtualiter  vero  et  eminenter,  si  aliquam 
in  se  imperfectionem  involvat. 

§  16.  Prop.  XIII.  Ens  necessarium  est  unicum. 

Prob.  Nulla  potest  perfectio  concipi  quae  a  Deo  non 
pendeat.  Ergo  alius  sit  Deus  impossibile  est  ;  alius  enim 
Deus  dependens  esset,  quippe  cujus  perfectio  a  priori 
penderet,  et  independens  esset,  quia  Deus  supponeretur 
esse. — Insuper  nomine  Dei  intelligimus  ens  summe  mag- 
num,  quo  nihil  majus  esse  potest.  Ergo  aequale  sibi  ha- 
bere  nequit. — Denique  duo  infinita  repugnant. 

Principiu??i  ad  solv.  diff.  :  Fides  docet  tres  esse  perso- 
nas  in  Deo,  sed  non  tria  infinita,  quia  una  sola  est  natura 
divina,  et  per  trinitatem  personarum  non  multiplicatur 
natura,  eo  quod  unaquaeque  persona  subsistit  in  eadem 
natura  infinita. 

§  17.  Prop.  XIV.  Absurdus  est  Manich^eismus. 

Prob.  Manichaei,  ut  rationem  darent  existentiae  malo- 
rum,  quam  negabant  explicari  posse  per  existentiam  so- 
lius  principii  summe  boni,  imaginati  sunt  ens   aliquod 

snmme  malum,  quod  existat  independenter  ab  ente  sum- 
me  bono,  et  sit  causa  omnium  malorum,  quae  in  mundo 
cernuntur.  Atqui  hoc  est  absurdum.  Nam  duo  entia 
necessaria  existere  nequeunt,  et  principium  summe  ma- 
lum  esset  summum  nihil  (III.  §  20). — Prseterea  Mani- 
chseismus  non  explicat  existentiam  malorum.  Nam  duo 
illa  principia  aut  sunt  sequalis  virtutis,  et  unius  effectus 
ab  altero  elidetur,  proinde  nec  bonum  nec  malum  exis- 
tere  posset ;  aut  unius  virtus  major  est,  et  alterius  opera 
destruet,  unde  aut  solum  malum  aut  solum  bonum  ex- 
isteret;  aut  pactum  iniere,  ut  mutuo  sese  tolerarent,  quo 
supposito,  principium  bonum  deberet  positive  malum 
permittere.  Jamvero  ad  vitandam  permissionem  negati- 
vam  malorum  fuit  inventus  Manichseismus.  Ergo  nihil 
explicat  hoc  absurdum  systema. 

Objici  potest  :  i°.  Si  principium  summum  mali  non 
existeret,  existentia  mali  non  esset  explicabilis,  quia  prin- 
cipium  bonum  non  potest  esse  causa  mali. 

20.  Si  nullum  principium  summe  malum  habetur,  in 
Deum  refundi  deberet  existentia  peccati. 

30.  Deus  praevidit  abusum  libertatis,  ergo  hunc  abusum 
voluit. 

40.  Posset  Deus  hunc  abusum  impedire,  ergo  quia  non 
impedit  eum  vult. 

50.  Qui  malum  impedire  potest  et  non  impedit,  cense- 
tur  causa  illius. 

6°.  Pater  dans  filio  gladium  quem  scit  eo  abusurum, 
hujus  abusus  reus  est  ;  ergo  a  pari  Deus  dans  liberta- 
tem  quam  cognoscit  fore  ut  creatura  ea  abutatur,  hujus 
abusus  causa  est. 

70.   Qui  peccata  permittit,  ea  positive  vult. 

8°.  Deus  tenetur  peccata  impedire,  quia  summo  odio 

peccatum  prosequitur  ;  nam  si  illud  permitteret,  etiam 
solummodo  negative,  majus  odium  concipi  posset,  nempe 
ut  neque  ejus  existentia  negative  permittatur. 

Principia  ad  solv.  diff.  :  im.  Existentia  malorum  sub 
uno  principio  summe  bono,  optime  explicatur.  Mala 
physica  sequuntur  ex  ordine  pbysico,  qui  requirit  ut  ha- 
beantur  generationes  et  transformationes  entium,  ac  pro- 
inde  multa  corrumpi  debent  et  transmutari.  Multa  mala 
esse  apparent,  quae  si  illorum  fines  cognoscerentur,  opti- 
ma  esse  judicarentur.  Insuper  haec  mala  sunt  vel  mala 
pcenae,  et  sunt  optima  ;  vel  a  Deo  diriguntur  ad  virtutis 
exercitium,  et  pariter  optima  sunt.  Concupiscentia  (quae 
nunc  malum  pcense  est,  quia  a  peccato  oritur)  originem 
in  statu  naturse  duceret  ex  limitatione  naturae  humanse, 
potestque  homo  ei  resistere,  quod  si  faciat,  magnum  emo- 
lumentum  exinde  hauriet.  Malum  morale  oritur  ex  abusu 
liberse  voluntatis. 

2m.  Malum  morale  in  Deum  refundi  non  potest,  quia 
liberum  arbitrium  non  necessario  cum  peccato  connecti- 
tur.  Deus  libertatem  ut  magnum  bonum  contulit,  et  sub- 
ministrat  media,  ut  homo  illa  bene  utatur.  Si  creatura 
libero  arbitrio  abutitur,  contra  Dei  voluntatem  agit. 

3m.  Deus  hunc  abusum  praevidit,  sed  non  tenetur  Ipse 
abstinere  a  conferendo  dono  libertatis,  cum  homo  per 
illud  felicitatem  seternam  consequi  possit  ac  debeat. 
Abusus  unice  provenit  a  malitia  voluntatis,  quae  et  po- 
tuit  et  debuit  abusum  praecavere. 

4111.  Potuisset  Deus  hunc  abusum  impedire,  sed  id  fa- 
cere  minime  tenetur ;  Ipse  enim  non  vult  hominis  liber- 
tatem  auferre. 

5m.  Qui  malum  impedire  potest  et  non  impedit,  causa 
mali  est,  si  illud  impedire  tenetur.     Deus  autem  minime 

ad  hoc  tenetur;  quia  nulli  legi  subjicitur,  et  praeterea  ex 
malo  a  creatura  commisso  magnum  bonum  eruere  valet. 

6m.  Comparatio  hominis  qui  filio  dat  gladium,  licet 
sciat  fore  ut  illo  abutatur,  cum  Deo  qui  concedit  liber- 
tatem  homini,  inepta  est.  Pater  gladium  filio  ad  nullum 
bonum  finem  dare  potest,  si  scit  filium  eo  abusurum; 
Deus  autem  ad  finem  optimum  dat  libertatem,  et  sub- 
ministrat  media,  ut  homo  libertate  recte  utatur  ad  hunc 
finem,  nempe  vitae  aeternse  consequendum. 

7m.  Permissio  mali  a  Deo  facta,  non  est  positiva  sed 
negativa.  Deus  non  dat  veniam  peccandi,  imo  et  vetat 
peccatum  et  severe  punit  ;  sed  Ipse  illud  non  impedit. 

8m.  Deus  odio  summo  prosequitur  peccatum  eo  sensu, 
quod  essentialiter  odio  habet  quidquid  sua?  sanctitati 
contrarium  est ;  sed  ex  hoc  non  sequitur  illum  debere 
impedire  peccatum. 


CAP.    IV. 

DE   SCIENTIA   DEI    ET    DE   EJUS   VOLUNTATE. 

§  18.  Scientia  Dei  simplicissima  est,  quia  Ipse  omnia 
unico  actu  cognoscit.  Neque  sunt  in  Deo  plures  idese, 
si  ipsse  considerentur  subjective.  Ipsa  tamen  divina  es- 
sentia,  quia  infinita  est  et  fons  totius  veritatis,  rerum  om- 
nium  proprias  rationes  reprsesentat,  absque  ullo  errore, 
obscuritate  vel  dubio. 

Etsi  scientia  Dei  in  se  spectatasimplicissima  sit,  tamen 
ratione  objectorum,  ad  quae  sese  extendit,  tripartitur  : 

1.  Scientia  necessaria  (simplicis  intelligentiae),  cujus 
objectum  est  Deus  Ipse  et  omnia  possibilia. 

2.  Scientia  libera  (visionis),  cujus  objectum  a  Dei  li- 
bero  decreto  pendet ;  haec  complectitur  omnia  quae  in 
aliqua  temporis  differentia  effectum  sortiuntur,  seu  om- 
nia  praesentia,  praeterita  et  futura. 

3.  Scientia  media  seu  conditionatorum,  quae  complec- 
titur  cognitionem  actuum  liberorum  quos  eliceret  creatura 
quaevis,  si  existeret,  aut  in  his  vel  iilis  determinatis  cir- 
cumstantiis  poneretur. 

Deum  Se  ipsum  perfectissime  cognoscere  patet,  quia 
Ipsius  intelligentia  infinita  est,  atque  Ipsius  essentia,  fons 
totius  veritatis,  est  summe  intelligibilis. 

§  19.  Prop.  XV.  Deus  cognoscit  omnia  possibilia, 

PR^ETERITA,    PR^SENTIA    ET    FUTURA,    SIVE    EA    SINT    AB- 
SOLUTE    SIVE    CONDITIONATE    FUTURA. 

Prob.  Deus  est  fons  totius  veritatis.  Ergo  omnia  vera 
in  Se  ipso  cognoscit.  Atqui  omnia  in  propositione  enu- 
merata  sunt  vera.  Ergo  Deus  ea  omnia  in  Se  ipso  cog- 
noscit. 

I.  Quod  spectat  possibilia,  quatenus  extrinsece  sunt 
possibilia,  ea  pendent  a  Dei  omnipotentia ;  cum  ergo 
Deus  suam  omnipotentiam  adaequate  cognoscat,  etiam 
omnia  possibilia  cognoscat  oportet.  Deus  haec  possibi- 
lia  clare  et  distincte  cognoscit,  quia  nulla  in  Ipso  imper- 
fectio  admitti  potest.  Notandum  tamen  est,  Deum  non 
videre  numerum  possibilium,  quae  nempe  numero  ca- 
rent,  et  sub  ratione  numeri  non  sunt  cognoscibilia.  Pos- 
sibilium  enim  horum  est  multitudo  infinita,  quia  Dei 
omnipotentia  limite  caret ;  neque  primus  neque  ultimus 
eorundem  terminus  inveniri  potest ;  quae  autem  sub  nu- 
merum  cadunt,  habent  primum  et  ultimum  terminum. 

II.  Praeterita  et  praesentia  Deus  cognoscit,  quia  nihil 

existere  potest  sine  decreto  Dei  aut  illud  positive  volentis 
aut  illud  saltem  permittentis.  Deus  autem  cognoscit  ea, 
quae  Ipsevult.  Ergo  Deus  cognoscit  omnia  praeterita  et 
prsesentia. 

III.  Deus  cognoscit  futura.  Nihil  potest  esse  futu- 
rum,  nisi  quod  Deus  a  tota  aeternitate  aut  vult  aut  per- 
mittit  esse  futurum.  Ergo  omnia  futura  a  Deo  cognos- 
cuntur. — Praeterea  oporteret  saltem  concedere  Deum  fu- 
tura  cognoscere,  quando  actu  praesentia  fiunt.  Atqui 
hoc  ipso  Deus  ea  a  tota  aeternitate  cognoscit  ;  si  enim 
in  tempore  cognitionem  eorum  acquireret,  mutabilis  esset 
et  a  creaturis  dependens. 

IV.  Deus  etiam  cognoscit  conditionate  futura,  quia 
et  ipsa  determinatae  sunt  veritatis ;  eo  quod  verum  est 
agens  liberum  in  tali  vel  tali  circumstantia  positum,  re- 
vera  hoc  vel  illo  modo  acturum  ;  non  enim  ad  utrumque 
sese  simul  determinare  potest. — Insuper,  si  Deus  haec 
conditionate  futura  non  cognosceret,  caeco  modo  de- 
buisset  ordinem  suae  providentise  stabilire,  et  aut  ab  ho- 
mine  frustrari  posset,  aut  hominis  libertatem  auferret, 
ut  finem  a  Se  intentum  obtineret. — Denique  omnes  homi- 
nes  hanc  scientiam  Deo  inesse  profitentur  per  preces 
quas  ad  Eum  dirigunt ;  qui  nempe  petunt  multa  sub  ea 
conditione,  ut  Deus  ea  sibi  concedat,  si  ea  utilia  fore  ab 
Ipso  praevideantur. 

Objici  potest :  i°.  Videtur  contradictio  inter  prsescien- 
tiam  Dei  futurorum  liberorum  et  ipsam  libertatem  homi- 
nis  ;  ergo  aut  unum  aut  alterum  negandum  est. 

20.  Nullum  datur  medium  quo  Deus  haec  futura  libera 
cognoscat. 

30.  Homo  deberet  agere  antequam  existat,  ut  Deus  eum 
a  tota  seternitate  agentem  videret,  quod  est  impossibile. 


276  Compendium  Philosophice. 

40.  Quod  Deus  praevidit  non  potest  non  evenire,  ergo 
liberum  non  est. 

50.  Saltem  Deus  in  sua  scientia  a  creaturis  penderet. 

§  20.  Principia  ad  solv.  diff. :  im.  Etsi  difficile,  imo  im- 
possibile  nobis  esset  intelligere  modum  quo  Deus  futuros 
actus  liberos  cognoscit,  non  ideo  hanc  cognitionem  Deo 
denegare  deberemus.  Verum  est  Deum  omnia  cognos- 
cere,  verum  pariter  est  n»s  esse  liberos,  veritas  autem 
veritati  non  potest  esse  opposita. 

2m.  Si  agitur  de  medio  in  quo  Deus  cognoscit  vel 
conditionate  vel  absolute  futura  libera,  aut  sermo  est  de 
ipsa  Dei  cognitione  aut  de  termino  Ipsius  cognitionis. 
Ratio  determinans  Ejus  cognitionem  non  potest  esse 
alia  quam  Ipsius  essentia,  quia  a  nulla  re  extra  Se  posita 
Ejus  intellectus  determinari  potest.  Si  autem  de  ter- 
mino  sermo  est,  futura  conditionata  cognoscit,  quia  ha- 
bent  determinatam  veritatem  (IV.  §  19).  Futura  abso- 
luta  videt,  quia  suo  decreto  definivit  aut  permisit  ut 
eveniant  aliquando. 

3m.  Deus  a  tota  aeternitate  videt  hominem  agentem, 
non  quidem  agentem  ab  aeterno,  verum  in  tempore  ;  hinc 
hsec  praevisio,  etsi  respectu  temporis  antecedat  actum 
futurum,  non  efficit  ut  praedeterminetur  actus  hominis 
ita,  ut  illi  libera  agendi  facultas  auferatur.  Deus  enim 
in  sua  aeternitate  videt  actum  prouti  futurus  est  in 
tempore ;  cum  autem  actus  ille  libere  sit  ab  homine 
ponendus,  Deus  eum  ut  libere  ponendum  videt.  At- 
que  ille  actus  futurus  non  ideo  est,  quia  Deus  eum 
cognoscit,  sed  ideo  cognoscitur  a  Deo,  quia  futurus  est. 
Hinc  non  sequitur  hominem  agere  antequam  existat ; 
nam  Deus  in  sua  aeternitate  non  videt  hominem  agen- 

tem  ab  aeterno,  sed  videt  actionem  prouti  in  tempore 
est  futura. 

4m.  Quod  Deus  videt,  infa/libi/iter.quidem  est  futurum, 
Dei  enim  scientia  falli  non  potest  ;  verum  non  est  ne- 
cessario  futurum,  quia  Dei  scientia  non  mutat  naturam 
actus.  Infallibilis  praevisio  eventus  futuri  importat  qui- 
dem  quandam  necessitatem ;  necessitas  vero  hsec  conse- 
quens  est,  non  antecedens  determinationem  liberi  arbitrii. 

5m.  Dei  scientia  supponit  suum  objectumtanquam  ter- 
minum  ipsius  cognitionis,  non  vero  tanquam  motivum  de- 
terminans  hanc  cognitionem.  Hinc  non  sequitur  Deum 
in  sua  cognitione  pendere  a  creaturis  ;  quia  ad  cognos- 
cendafutura  Deus  ab  essentia  sua  determinatur. 

§21.  Deum  vohcntatem  habere  in  comperto  est  ;  ast 
Dei  voluntas  non  est  sicuti  nostra,  mera  potentia  agendi 
capax,  sed  est  actus.  Deus  enim  cum  sit  prorsus  immu- 
tabilis,  nulla  in  Ipso  est  potentia,  sed  Ipse  est  actus  pu- 
rissimus.  Objectum  praecipuum  et  necessarium  divinse 
voluntatis  est  ipsa  divina  essentia,  secundarium  vero  et 
liberum  sunt  res  finitae.  Se  ipsum  vult  Deus  necessario 
et  ut  finem,  cetera  autem  quae  vult,  libere  vult,  et  ut  me- 
dia  ad  finem,  quatenus  nempe  per  illa  divina  bonitas 
manifestetur.  Quse  Deus  vult,  non  diversis  actibus,  sed 
uno  et  infmito  actu  vult. 

Clarum  est  in  Deo  non  posse  esse  passiones,  non  solum 
quse  corpus  supponunt,  sed  neque  quae  sunt  merae  animae 
affectiones,  quia  istae  affectiones  necessario  involvunt 
imperfectiones.  In  Deo  tamen  sunt  amor  et  gaudium, 
quae  sine  ulla  imperfectione  esse  possunt.  Dei  autem 
amor  aliter  se  habet  erga  res  ac  amor  noster.  Deus 
enim  res  amando  eis  bonitatem  communicat,  nos  vero 

supponimus   bonitatem  in   rebus,   qua   ad   eas   amandas 
movemur. 

Distinguimus  in  Deo  voluntatem  antecedentem  etcon- 
sequentem.  A?itecedens  praescindit  a  quavis  conditione. 
Consequens  vero  est  voluntas  dependens  a  conditione 
ponenda  a  creaturis.  Sic  Deus  vult  omnes  homines 
salvos  fieri,  et  tamen  multos  damnat,  quia  vult  quidem 
ut  salventur,  et  propterea  eis  omnia  media  necessaria 
tribuit  ;  sed  non  vult  ut  consequantur  salutem,  nisi 
positis  quibusdam  conditionibus,  quas  qui  non  ponit, 
a  Deo  damnatur.  Etiam  distinguimus  voluntatem  Dei 
efficacem  et  sinceram ;  prior  semper  sortitur  effectum, 
altera  vero  non,  cum  conditio  a  creatura  ponenda  non 
ponatur. 

§  22.  Prop.  XVI.  Deus   liber  est  in  suis  actibus 

AD    EXTRA. 

Actus  ad  extra  vocantur  actus  voluntatis  Dei,  qui  re- 
spiciunt  creaturas. 

Prob.  Deus  est  ens  necessarium  et  independens,  sum- 
meque  perfectum  ;  ergo  relate  ad  creaturas  volendas  aut 
non  volendas  liber  omnino  est.  Etenim  ab  ente  sibi 
extrinseco  determinari  ad  volendum  non  potest  ;  quippe 
qui  a  nemine  pendet.  Ab  intrinseco  nequit  determinari 
ad  volendum  ;  quia  cum  sit  Sibi  sufficiens  summeque 
perfectus,  nulla  re  egere  potest,  nihilque  extra  Se  naturae 
Ejus  necessarium  esse  valet.  Si  Deus  ab  intrinseco  de- 
terminaretur  ad  aliquid  necessario  volendum,  non  posset 
Ipse  esse  sine  illa  re,  ergo  Ejus  perfectio  ab  illa  re  finita 
compleretur,  quod  est  absurdum. — Praeterea  voluntas  non 
potest  velle  necessario  ea  media,  quse  ad  beatitudinem 
nullo  pacto  necessaria  sunt.     Nulla  autem  bona  creata 

Deo  ad  Ipsius  beatitudinem  sunt  necessaria.  Ergo  Deus 
nulla  bona  creata  necessario  potest  velle. 

Objici  potest  :  i°.  Deus  peccare  non  potest,  ergo  liber 
non  est. 

20.  Libertas  supponit  potentialitatem,  ergo  in  Deo  in- 
veniri  non  potest. 

30.  Deus  potuit  carere  exercitio  suae  libertatis,  ergo  po~ 
tentialitatem  supponit. 

40.  Per  decretum  creationis  Deus  mutatus  est. 

50.  Deus  ex  non  creante  factus  est  creans,  ergo  muta- 
tus  est. 

6°.  Actus  liber  est  contingens,  nihil  autem  contingens 
in  Deo  esse  potest. 

§  23.  Principia  ad  solv.  diff.  :  im.  Essentia  libertatis 
non  consistit  in  peccandi  possibilitate. 

2m.  Libertas  in  finitis  supponit  potentialitatem,  non 
autem  in  ente  infinito.  Liberum  Dei  arbitrium  non  est 
concipiendum  ut  potentia  indifferens  ad  actum,  sed  ut 
actus  indifferens  ad  hanc  vel  illam  relationem  cum  crea- 
turis. 

3m.  Exercitium  libertatis  est  Deo  essentiale. 

4m.  Decretum  creationis  nullam  novam  Deo  attulit 
perfectionem,  neque  caruisset  Deus  aliqua  perfectione, 
si  mundum  non  creasset.  Mutatio  tota  est  in  termino 
producto,  nulla  in  actu  producente. 

5m.  Deus  ex  non  creante  non  fit  creans,  sed  quod 
Deus  ab  aeterno  decrevit,  in  tempore  per  actum  infini- 
tum  Ipsius  a  non  existente  fit  existens. 

6m.  Actus  Dei  non  est  contingens,  sed  contingenter  se 
habet  ad  creaturas.  Libertas  in  Deo  nullam  arguit  mu- 
tationem  entitative  sed  terminative. 

§  24.  Prop.  XVII.  Deus  est  omnipotens. 

Prob.  Omnia  possibilia  pendent  a  Deo  ;  ergo  Deus 
qusecumque  vult  efficere  potest.  Ergo  est  omnipotens; 
etenim  cum  sit  independens,  Ejus  potentia  a  nemine  limi- 
tari  potest. 

Objici  potest :  i°.  Deus  non  potest  omnia  possibilia 
creare,  ergo  non  est  omnipotens. 

20.  Impossibilia  non  potest  facere. 

30.  Non  potest  peccare. 

4°.  Non  potest  cre.are  ens  infinitum. 

50.  Non  potest  creare  ens  perfectissimum. 

6°.  Non  potest  creare  en.s  seternum. 

Principia  ad  solv.  diff.  :  im.  Deus  potest  omnia  possi 
bilia  creare  seorsim  sumpta,  non  collective,  quia  secus  Dei 
potentia  exhauriretur  ;  et  praeterea  repugnat  ut  omnia 
possibilia  simul  existant,  quia  contradictoria  simul  exis- 
terent. 

2m.  Deus  impossibilia  facere  nequit,  quia  impossibile 
est  nihilum. 

3m.  Posse  peccare  non  est  perfectio  sed  imperfectio. 

4m.  Deus  non  potest  creare  ens  infinitum,  quia  crea- 
tum  et  infinitum  sunt  contradictoria. 

5m.  Deus  non  potest  creare  creaturam  perfectissimam, 
quia  ea  esset  infinita. 

6m.  Si  Deus  non  posset  seternam  creaturam  creare,  hoc 
non  proveniret  ex  defectu  potentise,  sed  ex  eo  quod  crea- 
tura  seterna  necessario  implicaret  contradictionem. 

CAP.  V. 

DE    ALIIS   DEI    ATTRIBUTIS. 

§  25.   Prop.  XVIII.    Deus  EST   IMMENSUS. 

Prob.  Immensitas  Dei  significat  Ipsum  nullo  loco  cir- 
cumscribi  posse,  ita  ut  extra  ilhim  non  sit,  nullumque  lo- 
cum  aut  creaturam  existere  posse,  cui  Deus  substantiali- 
ter  non  sit  prsesens.  Atqui  ita  res  se  habet.  Deus  enim 
infinitus  est. — Insuper  Deus  est  causa  omnium  creatu- 
rarum,  nec  ulla  existere  potest  quae  a  Deo  non  pendeat 
in  esse  et  in  sua  actione.  Ergo  Deus  actu  suo  attingit 
omnem  creaturam.  Actus  autem  Dei  est  Ipsius  substan- 
tia.  Ergo  Deus  omnibus  creaturis  est  essentialiter  prae- 
sens. 

Notanda  sunt :  im.  Immensitas  Deo  est  essentialis, 
eaque  nunquam  carere  potest  ;  actualis  vero  prsesentia 
pendet  a  voluntate  Dei,  supponitque  actum  creationis. 

2m.  Immensitas  Dei  non  est  concipienda  veluti  quae- 
dam  diffusio  substantiae  divinae. 

§  26.  De  pantheismo.  Pantheistae  dicuntur  qui  rerum 
naturam  cum  Deo  confundunt.  Diversis  sub  formis  error 
iste  absurdus  sese  manifestavit,  omnes  tamen  formae  ad 
has  tres  reduci  possunt  : 

1.  Mundus  est  emanatio  transiens  a  divina  substantia. 
Hic  error  naturaliter  ortus  est  post  obliteratam  ideam 
creationis.  Stoici  putabant  mundum  in  Deo  Ipso  sub- 
sistere,  illum  enim  ajebant  esse  ens  vivens,  cujus  anima 
Deus  est. 

2.  Unum  solum  existitens  infinitum  et  seternum,  quod 

est  vera  et  realis  omnium  entium  substantia  et  essentia. 
Omnia  particularia  entia,  quae  in  hoc  mundo  cernuntur, 
non  sunt  nisi  formse,  individuationes  aut  manifesiationes 
hujus  entis  innniti. 

3.  Omnes  res  visibiles  sunt  merae  apparentise  et  ideales 
evolutiones  entis  infiniti.  Ista  absurditas  rectius  vocari 
potest  Autotheismus,  quia  qui  hoc  asserit  se  ipsum  facit 
Deum.  Conceptus  enim  rov  Eyoo  purum  quod  Fichte 
sonmiatus  est,  aut  intuitus  Absoluti  Schelling,  aut  con- 
ceptus  logicus  entis  Hegelii,  nihil  aliud  est  nisi  conceptus 
entis  in  genere  quam  mens  habet  in  mente.  Hunc  con- 
ceptum  idealem  cum  ipsa  realitate  confundunt,  et  ex  il- 
lius  evolutione  omnia  fieri  existimant ;  hinc  unusquisque 
sua  mente  mundum  totum  imo  et  ipsum  Deum  ponit. 

Omnes  Pantheistae  secundse  et  tertiae  classis  in  eocon- 
veniunt,  ut  admittant  unam  tantum  substantiam,  cujus 
cetera  entia  non  sunt  nisi  modincationes  aut  manifesta- 
tiones. 

§  27.  Prop.  XIX.  Pantheismus  absurdus  est. 

Prob.  Quod  attinet  ad  Pantheismum  primae  classis, 
quamvis  distinctionem  admittat  inter  Deum  et  entia 
creata,  tamen  Deum  facit  mutabilem  ;  quia  asserit  omnia 
entia  esse  partes  ipsius  divinitatis,  quae  ab  ipsa  divinitate 
avulsa  sunt.  Sic  pariter  Stoici  mutabilitatem  Deo  tri- 
buunt,  eo  quod  Eum  dicant  animam  esse  mundi. 

Quod  spectat  ad  alias  opiniones,  Pantheismus  contradi- 
cit  experientiae  tum  externae  tum  internae.  Experientia 
enim  ostendit  distinctionem  esse  inter  actum  sentiendi 
et  objectum  sensu  perceptum.  Manifestat  pariter  multi- 
plicitatem  objectorum  ;  unumquodque  suis  limitibus  cir- 
cumscribitur,  suas  habet  proprietates  individuas.     Unica 

identitas,  quae  inter  varia  objecta  percipitur  a  mente, 
est  identitas  generica  aut  specifica,  quae  realis  non  est  sed 
logica.  Experientia  interna  constat  nobis  de  nostra  per- 
sonalitate  ;  constat  etiam  nos  in  actu  sentiendi  esse  pas- 
sivos  ac  determinari  ad  actum  ab  objectis  a  nobis  diver- 
sis,  et  nos  habere  tendentias  ad  varia  objecta  nobis  ex- 
trinseca. — Pantheistse,  si  ab  aliis  intelligi  cupiunt,  de- 
bent  in  modo  loquendi  eas  adhibere  voces,  quse  eorum 
systema  subvertunt  ;  coguntur  nempe  uti  pronominibus, 
ego,  tu,  ille,  etc,  quae  diversas  personas  aut  res  signifl- 
cant,  ideoque  ad  substantias  diversas  referuntur. — Insu- 
per  quae  ut  substantias  habemus,  substantiae  revera  sunt; 
quia  in  eis  apprime  distinguere  possumus  inhserentes 
qualitates  a  subjecto  inhaesionis. — Prseterea  mundus  est 
compositus,  finitus,  contingens,  etc. ;  Deus  autem  est  ens 
simplicissimum,  infinitum,  necessarium,  aeternum.  Ergo 
mundus  cum  Deo  nequit  confundi,  ut  a  Pantheistis  con- 
funditur. — Pantheistse  faciunt  Deum  ens  impersonale  ; 
dicunt  Ipsum  esse  ens  indeterminatum,  Ipsum  se  evol- 
vere,  esse  subjectum  modificationis,  etc,  quae  omnia  sunt 
absurda.  Error  eorum  ex  eo  procedit,  quod  conceptum 
entis  universalis  abstractum  ut  reale  et  physice  existens 
habeant,  et  eam  idearum  evolutionem,  quae  a  mente 
cogitante  fit,  a  parte  rei  fieri  existiment  ;  seu  ordinem 
logicum  cum  reali  confundant. — Si  unica  existeret  sub- 
stantia,  ea  esset  simul  cogitans,  ideoque  simplex,  et  ex- 
tensa,  adeoque  composita,  seu  esset  substantia  contradic- 
tionem  involvens. — Denique  Pantbeismus  evertit  omne 
discrimen  inter  bonum  et  malum  morale,  et  fatalismum 
inducit. 

Objici  potest  :   i°.  Creatio  est  impossibilis,  ergo  Pan- 
theismus  admittendus  est. 

20.  Nullam  ideam  nobis  de  creatione  formare  possu- 
mus,  ergo  impossibilis  est. 

30.  Creatio  est  productio  ex  nihilo,  ex  nihilo  autem 
nihil  fit. 

4°.  Deus  necessario  res  producit,  quia  causa  necessaria 
est  ;  ergo  mundum  e  sua  substantia  educit. 

50.  Deus  necessaria  causa  est,  quia  sine  actu  concipi 
non  potest. 

6°.  Creaturse  non  sunt  nisi  evolutiones  essentiae  divinse, 
quia  possibilia  quae  creantur  in  Deo  existunt  antequam 
creentur. 

70.  Deus  enim  debet  in  Se  continere  omnes  rerum  per- 
fectiones. 

8°.  Deus  est  ens  simpliciter.  Ergo  est  omne  ens,  ergo 
praeter  Illum  nullum  aliud  existere  posset. 

90.  Deus  est  ipsum  esse,  ergo  praeter  Illum  nullum  aliud 
est  ens. 

io°.  Infinito  nihil  addi  potest ;  ergo  si  praeter  Deum 
aliud  esset  ens,  haberetur  plus  entis  quam  infinitum. 

n°.  Deus  non  potest  esse  ens  determinatum,  quia 
secus  limitibus  circumscriberetur.  Ergo  ens  indetermi- 
natum  Pantheistarum  admittendum  est. 

Principia  ad  solv.  diff.  :  im.  Creatio  non  ideo  impossi- 
bilis  est,  quia  modus  quo  nos  Deus  creavit  nos  latet.  Ex 
eo  quod  existant  contingentia,  scimus  ea  non  aliter  quam 
per  creationem  oriri  potuisse. 

2m.  Ideam  creationis  habemus  ;  etenim  scimus  quid  sit 
ens  contingens,  quid  existere,  quid  non  existere  ;  jam- 
vero  ad  ideam  creationis  sufflcit  ut  concipiamus  ens 
contingens  non  existens,  et  causam  illi  existentiam 
tribuentem.  Haec  causa  realis  est,  et  per  voluntatem 
operatur. 

3m.  Creatio  est  productio  ex  nihilo  ;  i.  e.,  ens  quod  non 
erat  existens,  quodque  nihil  erat,  per  voluntatem  causse 
primse  nunc  existit,  quin  haec  causa  eguerit  ad  hanc  pro- 
ductionem  materia  praejacente  ex  qua  illud  ens  eduxerit. 
Non  est  nihilum  materia  ex  qua  res  creanda  fit,  neque 
pixis  ex  qua  res  educitur,  sed  solummodo  indicat  termi- 
num  a  quo. 

4m.  Causa  prima  est  necessaria  in  essendo,  non  in  agendo 
ad  extra.     Existit  necessario,  sed  non  necessario  causat. 

5m.  Causa  prima  essentialiter  est  in  actu ;  id  est,  actu 
est  essentialiter,  non  vero  causat  essentialiter. 

6m.  Creatura  non  est  concipienda  ut  evolutio  essentiae 
rerum  quae  in  Deo  est ;  quia  exemplaria  divina  non  cre- 
antur,  nec  creabilia  sunt.  Deus  creando  non  actuat  Se 
ipsum,  nec  Se  ipsum  ad  extra  ponit,  sed  Ipse  sua  infinita 
voluntate  actuat  possibilia,  quae,  antequam  actuentur, 
nihil  sunt  in  se  ipsis,  sed  solummodo  ut  termini  divini 
intellectus  a  Deo  cognoscuntur. 

7m.  Ens  necessarium  continet  omnes  perfectiones  vir- 
tualiter  et  eminenier,  non  formaliter. 

8m.  Ens  necessarium  est  ens  summum,  sed  non  unicum. 
Omnia  alia  entia  ab  ente  summo  pendent,  tum  in  essendo, 
tum  in  agendo. 

9m  Deus  est  ipsum  esse,  i.  e.,  non  habet  esse  participa- 
tum,  Ipsiusque  esse  nullam  continet  imperfectionem  ;  sed 
Deus  non  est  esse  formale  creaturarum. 

iom  Infinito  nihil  addi  potest,  neque  coalescit  ex  fini- 
torum  additione  ;  ast  ens  infinitumnon  necessario  exclu- 
dit  coexistentiam  finitorum.  Post  creationem  non  ex- 
istit  plus  entis,  quia  Deus  omnem  realitatem  creatura- 
rum  in  sua  essentia  eminenter  continet ;  sed  habentur 
numerice  plura  entia.     Existentia  creaturarum  nihil  Deo 

addit  perfectionis,  sicuti  non   existentia  earum  nihil  Ei 
detrahit. 

nm.  Deus  dicitur  ens  determinatum,  non  eo  quidem 
sensu,  quod  habeat  limites  aut  terminos  sicuti  entia  finita; 
eo  vero,  quod  Ejus  essentia  infinita  sit  individua  et  per- 
sonalis,  non  autem  ens  impersonale  et  indeterminatum, 
ut  somniant  Pantheistae. 

§  28.  Non  solum  pendent  res  creatse  a  Deo  quoad  suam 
originem,  sed  ipsae  egent  perpetuo  influxu  divino,  tum  ut 
esse  acceptum  conservent,  quum  ut  agant.  Prior  influxus 
vocatur  conservatio,  alter  concursus. 

Conservatio  est  vel  indirecta  vel  directa.  Prior  im- 
portat  remotionem  omnium  eorum  quse  rei  conservandae 
sunt  contraria,  aut  resistentiam  hisce  contrariis.  Hac 
conservatione  egent  ea  quae  viribus  naturalibus  destrui 
possunt.  Alteravero  dicit  influxum  a  quo  res  tanquam 
a  causa  dependet  ut  in  esse  perseveret  ;  sic  figura  liquidi 
in  vase  contenti  a  vasis  figura  directe  pendet. 

Prop.  XX.  Creatur^e,  ut  in  suo  esse  perseverent, 

EGENT    SINGULIS   MOMENTIS   DIRECTA    ET    POSITIVA    CON- 
SERVATIONE    A    DEO    EIS    PR^STANDA. 

Prob.  Nullus  habetur  nexus  necessarius  inter  existen- 
tiam  contingentem,  quae  actu  est,  et  f  uturam  ;  quod  enim 
natura  sua  contingens  est,  tale  semper  manet.  Ergo  ut 
ens  contingens  in  existentia  perseveret,  requiritur  aliqua 
causa  hanc  perseverantiam  determinans.  Atqui  illa 
causa  alia  esse  non  potest  nisi  Deus.  Ergo  Deus  con- 
servat  creaturas  in  esse. — Praeterea  ut  perfectio  alteri 
-communicata  maneat  in  illo,  cessante  actione  agentis, 
necessario  requiritur,  vel  ut  hsec  perfectio  communicetur 
subjecto  habenti  jam  praeviam  virtutem  sibi  eam  appro- 

priandi,  vel  ut  effectui  communicetur  illa  ipsa  perfectio, 
quae  est  in  agente  actionis  principium,  aliter  enim  per- 
fectio  communicata  maneret  in  effectu  sine  causa.  At- 
qui  neutrum  in  creatione  obtinet ;  nam  subjectum  nullum 
praeexistit,  et  principium  creationis  est  ipsa  divina  essen- 
tia,  quae  non  est  communicabilis.  Ergo  cessante  actione 
creatoris,  non  possunt  creaturse  in  esse  perseverare. 

Notanda  sunt  :  im.  Conservatio  dicitur  continuata  rei 
creatio,  non  eo  sensu,  quod  ens  creatum  singulis  momen- 
tis  desinat  existere,  et  iterum  creetur  ;  sed  quod  eadem 
voluntas  Dei,  quae  ens  creavit,  requiratur  ut  illud  in  esse 
perseveret. 

2m.  Annihilatio  non  requirit  actum  positivum,  sed  suf- 
ficit  ut  Deus  actum  conservantem  a  creatura  subtrahat. 

3m.  Artefacta  sine  artiricis  influxu  suam  servant  exis- 
tentiam,  quia  artifex  non  creat  substantiam,  sed  subjec- 
tum  jam  praeexistens  modificat. 

§  29.  Concursus  Dei  naturalis  cum  causis  secundis 
est  cooperatio  Dei  cum  ipsis  quando  agunt,  seu  influxus 
divinse  virtutis  in  actionem  agentis  finiti.  Iste  concursus 
non  solum  mediatus  est,  sed  immediatus  ;  attingens  non 
tantum  vires,  sed  ipsum  actum  causse  secundae. 

Concursus  praevius  est  et  concomitans.  De  priori  non 
est  hic  sermo,  quia  iste  requiritur,  ut  causa  secunda  sit 
expedita  ad  agendum.  Ast  agitur  de  concursu  conco- 
mitante,  quo  divina  virtus  una  cum  creatura  agit,  atque 
tendit  ad  eundem  effectum  producendum  ad  quem  actio 
creaturae  tendit.  Effectus  productus  et  totus  Deo  tri- 
buendus  est,  et  totus  creaturae,  sed  diversimode  :  Deo 
nempe  ut  causse  primae  et  independenti,  creaturae  ut 
causae  secundae  et  a  prima  dependenti. 

Prop.  XXI.  Deus  immediate  concurrit  cum  omni- 

BUS    ET    SINGULIS    ACTIBUS    CAUSARUM    SECUNDARUM. 

Prob.  Causae  secundae  exigunt  Dei  influxum  ut  exis- 
tant,  ergo  etiam  ut  agant ;  plus  enim  est  agere  quam  ex- 
istere.  Ergo  Deus  cum  ipsarum  actibus  concurrit. — Prae- 
terea,  causse  secundae  a  prima  totaliter  dependent,  ergo 
etiam  in  ipsarum  actionibus  ;  ergo  agere  non  possunt, 
quin  ipsarum  actiones  subsint  influxui  virtutis  divinae. 

Objici  potest  :  i°.  Concursus  mediatus  sufncit,  nam 
creaturae  habent  vim  agendi  quae  a  Deo  conservatur  ; 
ergo  sine  ullo  alio  concursu  agere  possent. 

2°.  Quando  duo  agentia  concurrunt  ad  unum  effectum 
producendum,  non  sunt  nisi  causae  partiales,  ergo  homo 
totum  actum  non  eliceret. 

3°.  Per  immediatum  concursum  laeditur  liberum  arbi- 
trium. 

4°.  Nam  sine  hoc  concursu  agere  non  potest  voluntas  ; 
et  eo  praesente,  non  potest  non  agere  illud  ad  quod  Deus 
concurrit. 

5°.  Si  Deus  ad  omnes  actus  concurreret,  etiam  ad  actum 
flagitiosum  concurreret,  adeoque  auctor  esset  peccati. 

Principia  adsolv.  diff.:  im.  Per  conservationem  in  esse, 
creaturae  habent  potentiam  agendi  completam  in  actu 
qm&tm  primo,  non  vero  in  actu  secundo.  Possunt  ipsae 
agere,  sed  sine  Dei  concursu  non  transeunt  de  potentia 
ad  actum. 

2m.  Si  duae  causae  in  eodem  ordine  ad  eundem  effec- 
tum  concurrunt,  sunt  ipsae  causae  partiales  effectus.  Deus 
autem  non  est  in  eodem  ordine  cum  creatura.  Deo  debe- 
tur  totus  effectus  ut  causae  primae,  creaturae  vero  ut  causae 
a  prima  dependenti  in  sua  actione. 

3m.  Deus  per  concursum  non  aufert  creaturae  rationali 

libertatem  arbitrii,  quia  Ipse  eam  nondeterminat  adunum. 
Concurrit  cum  ipsa,  sed  non  prtecmrit. 

4m.  Sine  concursu  Dei  homo  agere  non  potest,  sed  cum 
concursu  Dei  homo  libere  actionem  ponit,  quia  Deus 
concurrit  juxta  exigentiam  causae  liberae.  Deus  vi  suae 
scientiae  inflnitae  cognoscit  quidquid  homo  acturus  est 
in  quacumque  positus  sit  circumstantia ;  juxta  hanc  sci- 
entiam  decernit  concurrere  cum  hominis  liberis  determi- 
nationibus. 

5m.  Deus  concurrit  ad  materiale  peccati,  non  vero  ad 
fonnale  j  materiale  peccati  est  ipse  actus  physicus  volun- 
tatis,  et  physicus  ipsius  effectus,  qui  in  se  spectati  boni 
sunt.  Formale  autem  peccati  consistit  in  defectu  recti- 
tudinis  debitae,  seu  in  defectu  a  regula  morum.  Deficere 
potest  homo  absque  concursu,  sed  positive  agere  sine  illo 
non  potest. 


§  30.  Prop.  XXII.    Deus   omnium   et  singularum 

RERUM    PROVIDENTIAM    HABET. 

Prob.  Providentia  rerum  in  eo  consistit,  quod  Deus 
res  omnes  ad  fines  ipsis  proprias  dirigat,  eisque  media 
tribuat  quibus  hos  fines  consequi  possint.  Atqui  Deus 
haec  omnibus  creaturis  praestat.  Ergo  omnium  rerum  pro- 
videntiam  habet.  Etenim  Deus,  cum  sit  sapientissimus, 
nihil  agere  potest  absque  fine,  seu  nonnisi  propter  finem, 
nihil  enim  inutile  facit ;  ergo  omnibus  prsestat  proprios 
fines.  Qui  autem  vult  finem,  vult  et  media  sine  quibus 
finis  obtineri  nequit.  Ergo  Deus  etiam  omnibus  creatu- 
ris  dat  media  ad  finem  eis  praestitutum  consequendum 
idonea.  Ergo  Deus  omnium  rerum  habet  providentiam. 
— Haec  divina  providentia  patet  etiam  ex  admirabili  hu- 
jus  mundi  ordine. — Pariter  constat  ex  eo,  quod  omnes 

populi  sibi  bona  a  Deo  precentur  ;  Ipsumque  habeant  ut 
remuneratorem  virtutis  et  scelerum  vindicem. 

Objici  potest  :  i°.  Si  omnia  a  Dei  providentia  rege- 
rentur,  nihil  fortuitum  dari  posset  in  hoc  mundo. 

20.  Indecens  esset,  ait  Epicurus,  Deum,  qui  beatissi- 
mus  est,  tot  curis  onerare. 

30.  Saltem  indecens  esset  dicere  Deum  etiam  de  infimis 
curam  agere. 

4°.  Si  Deus  omnia  sua  providentia  regit,  inutilis  esset 
hominum  providentia,  et  fatalismus  admittendus  esset. 

5°.  Non  adest  providentia,  quia  habetur  tanta  miseria 
in  hoc  mundo,  et  tanta  inequalis  distributio  bonorum. 

6°.  Virtus  non  semper  praemium  accipit  nec  vitia  puni- 
untur  pro  merito  in  hac  vita. 

Principia  ad  solv.  diff. :  im.  Nihil  respectu  Dei  fortui- 
tum  est,  omnia  enim  subsunt  divinse  providentiae ;  re- 
spectu  nostri  fortuita  dicuntur  ea  quorum  non  percipi- 
mus  rationem,  vel  cum  causis  connexionem. 

2m.  Deus  cum  sit  infinitae  virtutis,  defatigari  non  po- 
test  in  mundi  administratione  ;  omnia  uno  infinitoque 
actu  peragit. 

3m.  Omnia  entia,  etiamsi  sint  perfectissima,  infinito  in- 
tervallo  a  Deo  distant  ;  ergo  sicuti  non  dedecet  Ipsum 
curam  habere  summorum,  sic  nec  infimorum.  Peculiarem 
tamen  gerit  Deus  curam  entium  rationalium. 

4m.  Ex  Dei  providentia  non  sequitur  inanem  esse  soli- 
citudinem  et  rationalem  curam  nostram.  Omnia  a  Deo 
praeordinata  quidem  sunt,  ea  vero  praeordinatio  suppo- 
nit  liberam  hominis  determinationem. 

5m.  Inaequalis  bonorum  distributio  non  est  contra 
Dei  providentiam.  Finis  homini  necessarius  est  con- 
secutio  Dei;   mala  autem  temporalia  optimum  possunt 

esse  medium  quo  homo  Deum  consequatur,  adjuvante 
gratia. 

6m.  Virtus  suum  prsemium  adaequatum  in  altera  vita 
habet,  in  qua  etiam  vitia  pro  merito  punientur.  Si  Deus 
semper  in  hac  vita  puniret  vitia  pcenis  temporalibus,  mul- 
ta  miraculapatrare  deberet,  et  homines  potius  ob  emolu- 
mentum  temporale  virtutem  sectarentur. 


Omnia  ad  majorem  Dei  gloriam. 

269 

270 

270 

270 

CAP.  IV. 

De  Scientia  Dei  et  de  Ejus  Voluntate. 

Prop.  XV.  Deus  cognoscit  omnia  possibilia,  prseterita,  praesentia 

et  futura,  sive  ea  sint  absolute  sive  conditionate  f utura 

Prop.  XVI.  Deus  liber  est  in  suis  actibus  ad  extra 

Prop.  XVII.  Deus  est  omnipotens 

274 
278 
280 


302  I?idex. 


cap.  v. 

De  aliis  Dei  Attributis. 

PAR.        PAG. 

Prop.  XVIII.  Deus  est  immensus 25  281 

De  Pantheismo 26  281 

Prop.  XIX.  Pantheismus  absurdus  est 27  282 

Prop.  XX.  Creatur^e,  ut  in  suo  esse  perseverent,  egent  singulis 

momentis  directa  et  positiva  conservatione  a  Deo  eis  prae- 

standa 28  286 

Prop.  XXI.  Deus  immediate  concurrit  cum  omnibus  et  singulis 

actibus  causarum  secundarum 29  288 

Prop.  XXII.  Deus  omnium  et  singularum  rerum  providentiam 

habet 30  289 


Deacidified  using  the  Bookkeeper  process. 
Neutralizing  agent:  Magnesium  Oxide 
Treatment  Date:  Sept.  2004 

